NOȚIUNI INTRODUCTIVE 
I. ISTORIA NOȚIUNII DE ARTĂ 


1. Concepţiile vechi despre artă 

Termenul „artă” provine din latinescul ars, însemnând acelaşi lucru cu 
grecescul fechne. Dar nici unul dintre aceşti termeni nu are semnificația 
contemporană a noţiunii de artă. Ei desemnau mai degrabă pricepere, iscusința de a 
lucra un obiect oarecare, precum şi ştiinţa de a comanda o armată, de a măsura un 
câmp, de a convinge pe ascultători. Priceperea constă în cunoaşterea regulilor, deci 
nu există artă fără reguli, fără prescripţii. Efectuarea unui obiect numai după 
inspirație sau fantezie, fără a respecta anumite reguli, era contrariul artei. Astfel, 
poezia, despre care grecii considerau că e inspirată de muze nu era considerată drept 
artă. Platon, de exemplu, în dialogul său Gorgias, scria că „munca iraţională nu se 
poate numi artă”. 

Arta în antichitate, dar şi în Evul Mediu, cuprindea nu numai artele frumoase, 
CI şi meseriile şi o parte dintre ştiinţe. Acele arte ce presupuneau un efort intelectual 
erau numite liberale, adică libere de orice efort fizic, iar cele ce presupuneau o muncă 
fizică erau denumite vulgare, adică obişnuite. În Evul Mediu, acestea din urmă se 
numeau mecanice. În ceea ce priveşte aprecierea acestor arte, cele liberale erau 
considerate superioare. Pictura şi sculptura presupuneau un efort fizic şi erau 
considerate arte vulgare. 

În Evul Mediu artele liberale cuprindeau gramatica, retorica, logica, 
aritmetica, geometria, astronomia şi muzica. Între artele mecanice se regăsesc 
arhitectura şi arta teatrului. 


2. Prefacerile din epoca modernă 


Şi Renaşterea a păstrat noţiunea clasică a artei, dar a procedat la separarea 
artelor frumoase de meserii şi de ştiinţe şi la ataşarea poeziei în sfera artelor. 

Marsilia Ficino, îndrumătorul academiei platoniciene din Florenţa, a inclus 
în artele liberale arhitectura şi sculptura pornind de la ideea că factorul de legătură 
între arte este muzica, deoarece aceasta, în sens larg, se referea la tot ce se afla în 
slujba muzelor. 

Un alt gânditor, Giovanni Pietro Capriano, în a să poetica din 1555, Despre 
adevărata artă poetică tolosea sintagma „arte nobile”. Aici intrau poezia, pictura şi 
sculptura pentru că ele se adresează simţurilor noastre cele mai nobile. 

În secolul al XVI-lea, Francisco da Hollanda, vorbind despre artele plastice, 
folosise întâmplător expresia de „arte frumoase” („boas artes”, în portugheză). 
Această expresie, care nouă ni se pare firească, n-a fost acceptată imediat. 

În anul 1744, Giambattista Vica propusese denumirea de „arte plăcute” şi în 
acelaşi an James Harris propunea pe aceea de „arte elegante”. Denumirea de arte 
frumoase apare trei ani mai târziu, în 1747, la Charles Batteux. Acesta enumera cinci 


arte frumoase: pictură, sculptură, muzică, poezie şi dans, precum şi două ce le erau 
apropiate: arhitectura şi elocvenţa. 

De la mijlocul secolului al XVIII-lea nu mai încăpea nici o îndoială că 
meseriile sunt meserii şi nu arte. Atunci semnificația termenului „artă” s-a schimbat, 
sfera lui s-a redus, ajungând să cuprindă numai artele frumoase. S-a păstrat doar 
numele de artă şi s-a născut o noţiune nouă. Denumirea de „arte frumoase” s-a referit 
doar la artele plastice, nu şi la muzică sau poezie. 

Ultimul cuvânt în problema artei, în secolul al XVIII-lea, l-a avut Kant. În 
Critica puterii de judecare el separa artele în mecanice şi estetice şi apoi în plăcute şi 
frumoase. La rândul lor, artele frumoase sunt separate în arte ale adevărului şi arte ale 
aparenţei. Printre primele intră arhitectura, iar printre celelalte pictura. Le mai 
împărțea şi în arte ce operează cu obiecte existente în natură şi altele operând cu 
obiecte create de arta însăşi. Pornind de la ideea că există trei moduri de expresie şi 
de comunicare a gândirii şi a sentimentelor, şi anume, cuvintele, sunetele şi gesturile, 
Kant consideră că acestora le corespund trei genuri de arte frumoase. Astfel poezia şi 
elocvenţa se slujesc de cuvinte, muzica de sunete, iar pictura, sculptura şi arhitectura 
de gesturi. 

La generaţia ce a urmat după Kant s-au conturat mai multe clasificări 
apriorice ale artelor. Schelling clasifica artele după criteriul raportului lor faţă de 
infinit, iar Schopenhauer le raporta la voință. 

După opinia lui Hegel, artele se împărțeau în simbolice, clasice şi romantice. 
EI nu se călăuzea după speciile artelor, ci după stilurile ce se manifestă succesiv în 
cadrul diverselor specii. 

În secolele al XIX-lea şi al XX-lea arta a fost mereu concepută în mod larg, 
aşa încât noţiunea nu include numai cele şapte arte ale lui Batteux, ci şi fotografia, 
filmul, diversele obiecte uzuale, artele mecanice, utilitare, aplicate. 


3. Discuţii despre sfera şi conţinutul artei 


În prima jumătate a secolului al XIX-lea a apărut formula „artă pentru artă”. 
Filosoful Victor Cousin, într-un curs universitar din 1818, spunea: „În natură şi-n artă 
frumosul are legătură numai cu el însuşi. Arta nu-i o unealtă, ci are propriul său ţel.” 
Se proclamă astfel existența scopurilor exclusiv estetice ale artei. 

De-a lungul timpului artei i s-au impus şi alte exigențe: profunzimea şi 
conținutul de idei, înțelepciunea şi noblețea trăirilor. Plotin cerea ca arta „să 
amintească esenţa autentică”, Michelangelo — „să deschidă zborul spre cer”, Hegel 
credea că arta e „cunoaşterea legilor spiritului”. Andre Malraux socotea drept artă 
numai arta „mau”, durabilă, „biruitoare” a timpului, însemnând ceva mai mult decât 
plăcere şi distracţie, aceea care posedă „vocaţie, transcendență”, aşa cum spunea A. 
Koestler. 

Imprecizia noţiunii de artă este creată şi de alte aspecte discutabile: a. arta 
include sau nu literatura; b. e înțeleasă fie ca operă, fie ca iscusința de a produce 
opera; c. când se vorbeşte despre ea ca şi cum ar fi unică, având multe variante, când 
se pretinde că sunt tot atâtea arte câte variante. Aşa că nu există un consens în ceea ce 
priveşte conţinutul noțiunii de artă, iar căutările în direcția definirii ei nu oferă un 

rezultat satisfăcător. Dificultatea constă în a descoperi acele trăsături caracteristice 
care despart arta de alte activități şi creații ale omului. 

a. Trăsătura caracteristică a artei e faptul că produce frumosul; aceasta e 
definiția clasică, aplicată cu începere din secolul al XVIII-lea. Ideea legăturii dintre 
artă şi frumos e foarte veche. „Serviciul muzelor — scria Platon în Republica — trebuie 
să ducă la îndrăgirea frumosului.” 

Această definiție trezeşte astăzi oarece îndoială şi datorită faptului că 
frumosul nu e un termen univoc. 

b. Trăsătura caracteristică a artei e faptul că redă realitatea. Socrate definea 
pictura ca reproducere a obiectelor vizibile. În Tratatul despre pictură, Leonardo 
socotea drept „cea mai demnă de laudă, pictura care înfăţişează cu cea mai mare 
exactitate obiectul reprezentat.” 

Definiția artei ca imitație, cândva foarte preţuită, astăzi e numai o amintire 
istorică. 

c. Trăsătura caracteristică a artei e ceea ce conferă obiectelor o formă. 

Această definiție care prezintă forma drept proprietatea caracteristică a artei 
întâmpină şi ea greutăți. 

Sensul termenului de formă este destul de larg, căci şi inginerul, tehnicianul, 
constructorul de maşini conferă materiei formă, chip, structură. Unii artişti şi 
teoreticieni văd în forma pură o formă distinctă a artei; forma care se exprimă singură 
pentru sine. 

Dacă arta poate fi definită prin formă, este clar că nu orice formă o poate 
face, dar n-o poate face neapărat forma pură. De unde rezultă că şi această definiție 
este prea largă. 

d. Trăsătura caracteristică a artei este expresia. 

Această definiţie, relativ nouă, ne arată că trăsătura caracteristică a artei 
rezidă în ceea ce redă opera, în atitudinea artistului. Ideea artei ca expresie o întâlnim 
la B. Croce. Expresiile pot fi, în concepția croceană, verbale sau non-verbale: 
picturale, muzicale, poetice, oratorice. Expresie înseamnă formă, determinare 
sensibilă a individualului, opusă universalităţii sau abstracţiei logice. Arta fiind 
limbaj sau intuiţie — expresie, înseamnă că nu există intuiție care să nu fie exprimată 
în cuvinte, în culori, în sunete. O viaţă interioară neexprimată nu poate exista. 

Dacă potențarea expresivităţii constituie trăsătura unor anumite curente şi 
opere de artă, ea nu e a tuturor. 

e. Trăsătura caracteristică a artei e ceea ce suscită trăiri estetice. 

ŞI această definiție generează dificultăți. Termenul „trăire estetică” nu este cu 
mult mai univoc sau mai lămurit decât cel de frumos. Este o definiţie prea largă 
fiindcă nu numai operele de artă provoacă trăirea estetică. 

f. Trăsătura caracteristică a artei constă în a provoca un şoc. Aceasta este o 
definiție tipică a secolului al XX-lea. Pentru mulți artişti menirea artei constă în a 
suscita trăiri puternice. Opera reuşită este aceea care zguduie. Altfel spus, menirea 
artei nu e expresia ei, ci impresia puternică, şocul care frapează pe receptorul de artă. 
Bergson, în Eseu asupra datelor imediate ale conştiinţei scria: „Arta mai degrabă 
tinde să imprime în noi sentimente decât să le exprime.” O astfel de definiţie 


corespunde artei de avangardă, dar nu corespunde artei clasice — prin urmare este şi 
aceasta mult prea îngustă. 

Toate aceste şase definiții ne arată că, deşi noi avem noţiunea artei, nu putem 
defini totuşi arta. Există denumiri pe care le utilizăm şi care nu pot fi definite pentru 
că obiectele pe care le desemnează nu posedă trăsături comune. Au doar o „afinitate 
înnăscută” cum spunea L. Wittgenstein care a iniţiat această teorie. Noţiunile de acest 
gen sunt numite „deschise”. Între aceste noţiuni pot fi enumerate şi noțiunea de artă şi 
cea de frumos. Definiția artei ca imitație, cândva foarte prețuită, astăzi e numai o 
amintire istorică. 


4. Situaţia actuală a artei 


Arta nouă a crescut din cea veche păşind pe calea negației. Arta secolului al 
XIX-lea, de exemplu, era pragmatică, se conforma gustului general, pe câtă vreme 
arta secolului al XX-lea este în mod pragmatic nonconformistă. Împotriva dominaţiei 
artei convenţionale a apărut mişcarea de avangardă. Încă din secolul al XIX-lea 
existau artişti independenţi care au format cercurile simboliştilor şi impresioniştilor. 
Avangarda a dobândit o influenţă şi o admiraţie deosebită în secolul al XX-lea. Acum 
au luat naştere suprarealismul, cubismul, futurismul, abstracționismul, expresionismul şi 
multe alte curente în literatură şi în muzică. 

Dacă avangarda militantă s-a putut numi modernism, se poate spune că după 
al doilea război mondial a început epoca postmodernismului. Dacă avangarda e 
atotstăpânitoare, nu mai există de fapt nici o avangardă. 

Nu o dată s-au depus eforturi pentru a se defini arta contemporană. Noţiunea 
ce s-a fixat după o evoluţie de două milenii a căpătat următoarele proprietăți: mai 
întâi arta este o parte a culturii; apoi faptul că arta este generată de pricepere; apoi 
convingerea că arta este o lume în sine; şi, în fine, faptul că tinde să dea viaţă 
operelor de artă. 

Acestor teze li se opun numeroşi artişti şi teoreticieni ai artei. Dubuffet, de 
exemplu, susține că artiştii sunt sugrumaţi de cultură. Lozinca „sfârşitul artei” 
formulată de avangardă înseamnă, în primul rând, sfârşitul artei ca profesiune. 
Oricine poate face artă şi o poate face cum vrea. 

Contrar opiniei că arta este o provincie distinctă în lumea noastră s-a ajuns la 
o teorie contrară: arta operează numai atunci când se confruntă cu realitatea. 

Arta este prin propria ei natură domeniul libertății şi ea poate avea diverse 
înfățişări. 

Cursul, caatare, este structurat pe 3 capitole mari care se interferează: 

1. O prezentare a evoluției artei, în general, până în zilele noastre. Sunt 
descrise pe scurt toate curentele care au marcat arta. 

2. O prezentare a artei bizantine până în secolul al XV-lea. 

3. O explicare a erimiei de pictură fofosită în Biserica Ortodoxă. 


Bibliografie 


1. Bailly, A. Dictionnaire grec-francais, Librairie Hachette, Paris, 1935, pp. 1821 — 
1822. 

2. Beckwith, ]. - Early Christian and Byzantine Art, New Heaven, 1993Cormack, R. 
- Byzantine Art, Oxford, 2000 

3. Benveniste, Emile Le vocabulaire des institutions indo-europeennes, Les Editions 
de Minuit, 2 vol., Paris, 1969 

4. Bevan, Edwin - Holy Images: An Inquiry into Idolatry and Image- Worship în 
Ancient păgânism and Christianity, Londra, 1940 

5. Borella, Jean Criza simbolismului religios, Ed. Institutul European, lasi, 1995. 

6. Botez-Crainic, Adriana Istoria artelor plastice, vol.I, Editura Didactică şi 
Pedagogică, Bucureşti, 1999; 

7. Braniste, Ene Liturgica generală, 1.B.M.B.O.R., Bucuresti, 1993. 

8. Brehier, L - La querelle des images, Paris, 1905 

9. Conarache Ana şi Breban, Vasile Mic dictionar al limbii române, Ed. Stiintific, 
Bucuresti, 1974. 

10. Debicki, Jacek, Favre, Jean Francois, Grunewald, Dietrich, Pimentel, Antonio 
Filipe — Istoria artei. Pictură. Sculptură. Arhitectură, Enciclopedia Rao, Bucureşti, 
1998; 

11. Devambez, Pierre, Flaceli6re Pierre & co., Enciclopedia civilizatiei greceşti, Ed. 
Meridiane, Bucuresti, 1970. 

12. Dictionarul limbii române (DLR), Ed. Academiei, Bucuresti, 1990, tomul X, 
partea a 3-a, pp. 913 — 914. 

13 Drăguţ, Vasile Dicționar enciclopedic de artă medievală românească, Bucureşti 
2000. 

14. Drimba, Ovidiu /storia culturii şi civilizaţiei, vol. |, Editura ştiinţifică şi 
enciclopedică, Bucureşti, 1984; 

15. Dumitriu, Anton A/erheia, Ed. Eminescu, Bucuresti, 1984, p. 102. 

16. Durand, Jannick - Arte bizantină, KeyBook/Rusconi Libri srl., 2001 

17. Eliade, Mircea Cosmologie şi alchimie babiloniană, Ed. Moldova, lasi, 1991. 
18. Idem, 7ratat de Istorie a Religiilor, Ed. Humanitas, Bucuresti, 1992 

19. Evans, H.C., - Byzantium: Faith and Power (1261 - 1557), New York, 2004 

20. Idem - 7he Glory of Byzantium, New York, 1997 

21. Faure, Elic Istoria artei. Arta medievală, Editura Meridiane, Bucureşti, 1988; 
22. Florenski, Pavel Iconostasul, Fundatia Anastasia, Bucuresti, 1994. 

23. Grabar, A. - L'Iconoclasme byzantin, Paris, 1957 

24. Kernbach, Victor - Dicționar de mitologie generală, Editura Ştiinţifică şi 
Enciclopedică, Bucureşti, 1989.. 

25. Nicolau-Golfin, Marin Istoria artei, vol. II, Editura Didactică şi Pedagogică, 
Bucureşti, 1970; 

26. Oprescu, George Manual de istoria artei. Evul Mediu, Editura Meridiane, 
Bucureşti, 1985; 

27. ldem, Manual de istoria artei. Renaşterea, Editura Meridiane, Bucureşti, 1985; 


28. Idem, Manual de istoria artei. Clasicismul, romantismul, Editura Meridiane, 
Bucureşti, 1986; 

29. Patapievici, H.R. Biserica ortodoxă română şi modernitatea (1), în Dilema, nr. 
331, an 1999. 

30. Idem Niceea şi Galilei: 325 & 1633, în rev. Orizont (Timisoara), an 1998 — 1999. 
31. Sehânborn, Christoph Icoana lui Hristos, Ed. Anastasia, Bucuresti, 1996. 

32. Schroder, A. - Introduction to Icons, 1967 

33. Sfântul Maxim Mârturisitorul, Mystagogia, trad. rom. de D. Stăniloae, în Rev. 
Teologică (Sibiu), an 1944, nr. 3 — 4, pp. 162 — 181 şinr. 7-8, pp. 335 — 365. 

34. Sfântul Simeon Noul Teolog, Scrieri 1: Discursuri teologice şi etice, Sibiu, 
Deisis, 1998 

35. Sfântul Teodor Studitul, /isus Hristos prototip al icoanei Sale, Ed. Deisis, Alba 
Iulia, 1994. 

36. Stăniloae, Preot Prof. Dr., Dumitru Spiritualitate şi comuniune în Liturghia 
ortodoxă, Ed. Mitropoliei Olteniei, Craiova, 1986. 

37. Uspensky, Leonid Teologia icoanei, Ed. Anastasia, Bucuresti, 1994. 


Edward Hallet Carr, OQu'est-ce que I'histoire?, trad. de langlais par Maud Sissung, 
Paris, 1988, p. 89. 

J. Topolsky, Metodologia istoriei, Bucureşti, 1987, p. 274. 

Gilbert Dagron, Discours utopique et recit des origines; Une lecture de Cassiodore- 
Jordanes: les Goths de Scandza d Ravenne, "Annales. E.S.C.", 26, nr. 2, 1971, p. 
292. 

R. Bradley, The Composition of the Getica, "Eranos", vol. LXIV, 1966, 

W. Goffart, The narrators of barbarian history (4.D. 550-800), Princeton, 1988, 
Michel Banniard, La Genese culturelle de l'Europe, Paris, 1989, 

Jacques Fontaine, I/sidore de Seville et la culture classiqgue dans I'Espagne 
wisigothique, vol. I-III, Paris, 3e ed., 1983,. 

Kenneth Baxter Wolf (ed. şi trad.), Conquerors and Chroniclers of Early Medieval 
Spain, Liverpool, 1990, 

Bertram Colgrave, Introduction, la Bede's Ecclesiastical History of the English 
People, ed. B. Colgrave, R. A. B. Mynors, Oxford, 1969, 

Etienne Gilson, Filosofia în evul mediu, Bucureşti, 1995, 

Francois Bougard, Introduction la Paul Diacre, Histoire des Lombards, Brepols, 
1994, 

Averil Cameron, The Mediterranean World in Late Antiquity, A. D. 395-600, 
London-New York, 1993, 

Ian N. Wood, The merovingians kingdoms, London, 1994. 

Averil Cameron, Procopie and the sixth century, Berkekey, Los Angeles, 1985 

Averil Cameron, Agathias, Oxford, 1970 

H. Mihăescu, Introducere la Teofilact Simocata, Istoria bizantină, Bucureşti, 1985. 

P. ]. Alexander, 7he Patriarch Nicephorus of Constantinople. Ecclesiastical Policy 
and Image Worship in the Byzantine Empire, Oxtord, 1958 

Cyril Mango, Nikephoros Patriarch of Constantinople Short History, ed. C. Mango, 
Washington, D. C. , 1990, p. 2. 


Elisabeth and Michael Jeffreys, Roger Scott, 7he Chronicle of John Malalas, 
Melbourne, 1986 

C. Mango, R. Scott, 7he Chronicle of Theophanes Confessor, Oxford, 1997, p. XLIII. 
Roger D. Scott, Malalas, The Secret History and Justinian's Propaganda, DOP, 
39, 1985 


II. ARTA ANTICĂ 
1. Arta egipteană 


Arta egipteană, aşa cum o caracterizează Elie Faure, se remarcă prin 
demnitate, distincție, impersonalitate şi simplitate. Pentru că ea este dictată de 
ideologia religioasă şi de cea monarhică, se bazează pe respectarea tradiției şi se 
impune prin solemnitatea stilului. 

Aproape întreaga artă egipteană este determinată de ideea continuării 
existenţei şi după moarte. Moartea este concepută nu deprimant sau macabru, ci ca 
este o continuare firească a vieţii. Acesta este motivul pentru care monumentele 
funerare egiptene sugerează şi glorifică eternitatea. 

Arhitectura. Arhitectura egipteană a fost strâns legată de construcția oraşelor, 
de religie şi de cultul morţilor. Edificiile se remarcă prin proporțiile lor gigantice. 

Cea mai veche formă de arhitectură funerară este mastaba — o construcție 
masivă de piatră sau de cărămidă de formă trapezoidală ridicată deasupra unui 
mormânt. O mastaba cuprindea camera mortuară, camera cu statuia defunctului şi o 
capelă mobilată cu o masă pentru ofrande, iar alături era o stelă pictată sau gravată, în 
spatele căreia se afla un coridor zidit ce conţinea statuile defunctului. 

Un tip mai evoluat de monument funerar este piramida în trepte. Cea mai 
importantă piramidă din această categorie este cea de la Sakkarah (Saggara) a 
faraonului Djesei (Zoser) din timpul mileniului al III-lea, din dinastia memfită, 
construită de vizirul şi arhitectul Imhotep. „Ea reproduce imaginea unei scări imense 
evocând punctul primordial de unde s-a ridicat soarele în prima dimineaţă”. 

Cele mai importante şi mai cunoscute monumente arhitectonice sunt 
piramidele de la Giseh, în apropiere de Cairo, care se numeau: Orizontul lui Kheops, 
Mare este Khefren şi Divin este Mikerinos. Ele au fost construite în timpul dinastiei a 
IV-a, între 2720 şi 2760 î.H. 

Marea Piramidă a lui Kheops ocupă o suprafață de mai bine de 5 ha, are 
înălțimea de 146,6m cântăreşte 6.400.000t şi este construită din 2.300.000 de blocuri 
de calcar gălbui, dispuse în 220 de rânduri şi acoperite cu lespezi de calcar alb. 
Singura intrare în piramidă se afla pe latura nordică la o înălțime de 16,5 m. În 
interiorul ei a fost construit un vast sistem de coridoare, galerii, canale de ventilație. 
În centrul piramidei este amplasată camera funerară a faraonului, lungă de 10,5 m, 
lată de 5 m şi înaltă de aproape 6 m. 

Ansamblul arhitectural al piramidei lui Kheops mai cuprindea două temple 
funerare, trei piramide mai mici, morminte ale unor regine, cinci bărci mari de lemn 
şi faimosul Sfinx. Această imensă sculptură în formă de animal himeric — leu cu cap 
de om reprezintă, probabil, imaginea regelui adorând răsăritul soarelui. 

Cele trei piramide egiptene sunt impresionante opere de ştiinţă şi de tehnică. 

Alte monumente funerare, mormintele hipogee (săpate în pereţii de stâncă) se 
găsesc mai ales văile laterale ale Nilului şi sunt cunoscute sub numele de Valea 
regilor, la est de Teba şi Valea reginelor. 


În ceea ce priveşte templele egiptene, acestea au fost închinate zeilor din 
panteonul egiptean, dar şi faraonilor care se confundau cu zeii. Odată cu afirmarea 
cultului soarelui s-au construit „templele solare”. Acestea erau alcătuite dintr-un zid 
de incintă dreptunghiular, în interiorul căruia se afla un obelisc, un sanctuar cu statuia 
zeului şi un altar. 

Cele mai frumoase temple au fost construite în perioada Regatului Nou. Din 
această perioadă provin faimoasele temple de la Luxor şi de la Karnak, aşezate în 
vecinătatea Nilului şi vestite, îndeosebi, prin sălile lor hypostile (acoperite şi susținute 
de coloane). Numeroasele coloane din temple (de exemplu, templul lui Amon — Ra de 
la Karnak avea 234 de coloane), simbolizau „dumbrava sacră” prin care trece sufletul 
după moarte. O coloană se compune din bază, fusul (asemenea unui trunchi de copac) 
şi capitelul (partea de sus), deasupra căruia stă bârna (arhitrava). Capitelurile imitau 
lotusul, (/otiforme) palmierul sau papirusul. Coloanele celor mai mari temple erau 
inscripționate cu hieroglife. Tavanele erau pictate cu stele de aur şi felurite păsări, iar 
pardoseala era decorată cu plante acvatice şi cu peşti. În faţa templelor se aflau statui 
colosale ale faraonilor. 

Modul în care sunt dispuse templele egiptene ne oferă o „imagine exactă 
despre crearea lumii într-o ordine perfectă”. Incinta, un zid din cărămidă nearsă, 
evocă prin ondulaţiile sale, starea lichidă a lumii dinaintea creaţiei. Nivelul mai 
ridicat al templului, construit din piatră, reprezintă lumea solidă, apărută brusc din 
ape. Pilonii simbolizează pe Isis şi pe Neftis, „cele două zeițe care ridică pe cer discul 
solar.” Cele două obeliscuri reprezintă coarnele de pe capul zeiţelor, cu care susțin 
soarele. 

Un element arhitectural, original egiptean, era obeliscul. Acesta era un bloc 
prismatic, subțire şi înalt, de piatră dură, terminat, în vârf, cu o piramidă. Pe el erau 
sculptate imagini simbolice şi texte hieroglifice în care se preamăreau faptele regilor. 

Sculptura. Ca şi arhitectura, sculptura vechiului Egipt nu s-a născut dintr-o 
intenție de ordin estetic, ci era menită să perpetueze înfăţişarea celor decedați. 
Statuile păstrate în morminte erau concepute ca imaginea „dublului” celui decedat. În 
caz că s-ar fi pierdut mumia, sufletul aflat la reîntrupare şi-ar fi putut regăsi astfel 
vechea înfăţişare. De aceea sculptorul era numit „cel care menține în viaţă”. El 
trebuia să redea cât mai fidel posibil figura celui decedat. Statuile, din lemn sau din 
piatră de calcar, erau policromate. Ochii acestora erau realizați în felul următor: 
globul ocular era încrustat în lemnul sau piatra statuii şi avea conjunctiva lucrată din 
piatră albă, pupila din metal, iar corneea din cuarţ transparent. 

Statuile zeilor şi ale regilor din temple erau obiecte de cult. Reprezentarea 
faraonului trebuia să creeze impresia că este o divinitate. EI era redat aşezat pe tron 
sau în picioare, având o atitudine de calm şi de siguranţă. 

Printre capodoperele sculpturii Regatului Vechi amintim: Sfinxul din Giseh, 
statuia lui Khefren (Muzeul din Cairo), Scribul de la Louvre, care reprezenta un înalt 
demnitar din timpul dinastiei a V-a. Din timpul regatului Mediu: Statuile faraonilor 
Mentuhotep 1 şi Sesostris I, iar din epoca Regatului Nou — busturile reginei Nefertiti, 
ale faraonilor Amenhotep II, Tutankamon, Ramses îi şi, în fine, Amenofis III, precum 
şi patru statui gigantice (20 m) reprezentându-l pe Ramses II. 


În afară de statui, egiptenii au întrebuințat mult basoreliefurile. În basorelief 
(relief jos), ca şi în pictură, sunt redate păsări, plante, animale, scene de pescuit şi de 
vânătoare, de muncă, de război şi navigaţie, muzicanți, dansatoare. 

Pictura. Picturile din mormintele egiptene au funcţia de a satisface 
necesităţile defunctului în viaţa de apoi. În ele, decedatul este reprezentat totdeauna 
pasiv, într-o atitudine senină şi demnă. Zidurile sunt pictate în zone clare, riguros 
divizate, limitate lateral şi înfăţişează viaţa pământeană a defunctului, funeraliile sale, 
dar şi viața de dincolo. Siluete umane sunt aşezate pe liniile clare, care despart 
registele. Figurile sunt redate din profil, cu ochiul văzut frontal (din faţă), umerii 
văzuţi din față, stomacul din trei sferturi, picioarele văzute lateral. Trupurile femeilor 
sunt excesiv de subțiri şi au un farmec aparte. 

Egiptenii foloseau culori vii, vesele şi delicate: tonuri de ocru-roşu, galben şi 
brun, alb de var, negru de fum, verde obţinut din cupru şi albastru din cobalt. 


2. Arta indiană 


Formulele artistice ale artei indiene sunt deosebite de cele ale artei europene. 
Deşi multe opere de artă s-au pierdut ori au fost distruse de ocupaţia musulmană, s-au 
păstrat suficiente producţii artistice care să creeze o idee clară asupra naturii acestei 
arte. 

Arta indiană este o artă sacră, simbolică şi de sugestie, dar are şi deschideri 
spre profan. Fiind un auxiliar al religiei, ea trebuie să respecte canoanele stabilite de 
tradiția religioasă. Subiectul scenei realizate de artist are o funcţie teologică, dar 
detaliile scenei reconstituie, totodată, şi un moment din natură, din viața publică sau 
privată a vremi. 

Artistul indian nu ţine să creeze opere originale precum cel european, ci caută 
să respecte o anumită tradiție, în care se simte profund integrat. Dând o formă 
plastică imaginaţiei populare, el trebuie să reprezinte un concept, o idee care se referă 
în esenţă la forța, frumuseţea şi perfecțiunea divinității respective. Ca atare, el va 
practica o artă figurativă, nu perfect adevărată din punct de vedere anatomic. „Va 
suprima anumite detalii — oase, vene, articulaţii, încheieturi, glezne — pentru a le 
sugera prin linii pure şi prin curbe frumoase, fapt ce duce la o mare simplitate a 
formelor şi a contururilor.” 

Sub raport compozițional, arta indiană este supraîncărcată cu statui, coloane, 
basoreliefuri şi nenumărate ornamente vegetale şi animale. Această abundență se 
explică prin concepția filosofică a indienilor. Granița dintre sacru şi profan nu are 
sens întrucât esenţa ultimă a întregului Univers este unică. Prin transmigraţie, omul 
traversează toate regnurile: animal, vegetal şi mineral. 

Arhitectura. Arhitectura cu funcție religioasă a ocupat în India un loc aparte. 
Sunt cunoscute patru tipuri de construcții religioase: stupa, coloana-amintire, 
templele hipogee şi templele în aer liber. 

În forma ei primitivă stupa este un tumul, o movilă funerară. Odată cu 
budhismul, stupa a devenit o construcţie de cărămidă, servind drept capelă în care se 
păstrau relicvele sfinţilor. Alteori, stupa era un monument comemorativ. Pe partea 
inferioară a edificiului se ridica o structură semisferică, reproducând un lotus 

îmbobocit. Stâlpii, porţile, uneori şi pereţii exteriori ai edificiului sunt în întregime 
acoperiţi cu sculpturi în basorelief. Cu timpul, stupele ajung să pară adevărate dantele 
în piatră, fiind peste tot acoperite cu sculpturi ornamentale. Renumită este stupa din 
Sanci, care are formă de emisferă, susținută pe o bază pătrată 

În afară de morminte şi de locuinţele preoţilor, în stupe se găseau biblioteci, 
camere pentru pelerinii care veneau să se închine şi alte încăperi. Lângă stupe se 
găseau bazine imense sau lacuri socotite sfinte. Adeseori construcția se oglindea în 
apa lacului, întregind priveliştea naturală. 

Coloana-amintire era ridicată în cinstea unui personaj ori a unui eveniment 
de seamă. În partea lor superioară coloanele au statui reprezentând eroi legendari, 
oameni de seamă sau animale considerate sfinte (lei, elefanţi). Multe coloane au fost 
construite în cinstea lui Buddha, pentru răspândirea învăţăturii sale. Înalte şi în formă 
de clopot, elegante prin simplitatea lor, coloanele-amintire au devenit treptat mai 
complicate. Ele îşi pierd cu timpul forma cilindrică şi capătă muchii ascuțite. 

O altă categorie arhitectonică o formează templele hipogee, atât de frumos 
numite în India „carne din carnea pământului”. Ele au fost construite începând din 
secolul al III-lea î.H. şi continuând până în secolul al X-lea. d.H. Cele mai cunoscute 
temple hipogee se găsesc la Elephanta, Ajanta şi Ellora. De exemplu, templul 
Kailasa din Ellora este o operă de sculptură într-un bloc de stâncă izolat, lung de 61 
m, lat şi înalt de 30 m. Templul seamănă cu unul construit pentru că are toate 
elementele necesare: coloane, pilaştri, portaluri, cornişe, vestibule, porţice, capele, 
toate împodobite cu sute de sculpturi. 

În afară de templele săpate în stâncă au fost construite şi temple în aer liber, 
din lemn sau din material rezistent. 

Templele din lemn au o formă prismatică foarte înaltă şi acoperişul ascuțit. 
Ele lasă impresia că au mai multe acoperişuri care se micşorează pe măsură ce 
clădirea se înalță. Construcţia poartă numele de pagodă. Celebre sunt pagodele 
Djagannath din Puri, închinate Zeilor Vishnu şi Shiva. 

Templele indiene sunt foarte împodobite, creând impresia de o imensă operă 
de sculptură. Planul unui templu este, de obicei, pătrat şi are un acoperiş-turn 
piramidal, în etaje: Suprafaţa templelor buddhiste este acoperită în totalitate de 
sculpturi, care la origine erau policrome. 

După anul 1200, în perioada mahomedană, arhitectura Indiei se îmbogăţeşte 
cu materiale, metode, elemente şi forme noi, în construcția grandioaselor palate şi 
moschei sau monumente funerare. Este vorba despre arcul ascuţit şi în treflă, turnuri 
în formă de bulb, pereţi acoperiţi cu plăci de faianţă viu colorată, mozaicuri dar şi 
absența totală a reprezentării figurii umane. capodopera arhitecturii de acest stil 
musulman este celebrul mausoleu Taj-Mahal (sec XVII). 

Sculptura şi pictura. „În arta Indiei sculptura ocupă un loc atât de important 
— ca volum şi ca nivel artistic — încât nu numai că înlocuieşte aproape în întregime 
pictura, dar însăşi arhitectura unui edificiu pare un imens şi tulburător conglomerat 
artistic lucrat de mâna unui sculptor.” 

Sculptorii indieni au preferat basorelieful în care corpurile omeneşti erau 
reprezentate de cele mai multe ori nude, dar cu podoabe bogate şi emanând o 

deosebită senzualitate. Începând cu secolul al II-lea d.H., în basoreliefuri apare 
reprezentarea lui Buddha, fie în poziția lotusului, fie pe tron sau în picioare. 

Au fost sculptate în statui, în ronde-bosse' înfăţişând zei, lei înaripaţi, 
elefanţi şi diferite animale fantastice. 

Printre materialele folosite în sculptura indiană se enumeră lemnul, argila, 
piatra şi metalul. 

Reprezentarea divinităților era făcută după anumite canoane: 

- Brahma -— creatorul, trebuia să fie reprezentat cu patru feţe îndreptate spre 
cele patru puncte cardinale; 

- Vishnu — păstrătorul lumii — era reprezentat ca un tânăr cu patru brațe, 
ținând în fiecare braţ anumite obiecte simbolice; 

- Shiva — distrugătorul şi preschimbătorul lumii, era înfățişat dansând dansul 
simbolic al creației cosmice în mijlocul flăcărilor cunoaşterii dispuse în jurul lui în 
formă de cerc şi având la picioare „piticul ignoranței”. 

Sculpturile care-l reprezintă pe Buddha cuprind încorporarea a treizeci şi 
două de semne mistice ale perfecțiunii supraomeneşti. De exemplu, protuberanța 
craniană este simbol al înțelepciunii, lobii urechilor alungiți — semn al descendenței 
regale, un smoc de păr pe frunte, ca şi aureola sfinților, sugera emisiunea de lumină, 
roțile cu spiţe de la călcâie simbolizau progresul doctrinei sale şi puterea soarelui. 
Mâna dreaptă arătând în jos sugera apelul lui Buddha către pământeni de a-i 
recunoaşte victoria asupra răului şi iluminarea; mâna dreaptă ridicată înlătura teama 
şi dădea binecuvântări. 

În conformitate cu tradiţia, faţa lui Buddha era asemenea unui ou, ochii 
semănau cu mugurii sau petalele de lotus, buzele cu fructele pârguite de manghieri, 
sprâncenele cu arcul zeului Khrishna, umerii cu capul unui elefant, corpul cu cel al 
unui leu, iar picioarele cu cele ale unei gazele. 

Statuia lui Buddha trebuia să emane un aer de seninătate, de desprindere din 
suferință, trebuia să sugereze ideea că liniştea interioară se obține în primul rând prin 
liniştea simţurilor. 

Sculpturile indiene sunt pline de viaţă şi de dinamism. O preferinţă deosebită 
a indienilor era sculptarea scenelor de îndrăgostiți în poziţii lascive, senzuale, precum 
şi a dansurilor simbolice, pline de grație şi de armonie, executate de fecioarele cereşti 
Asparas. 

Pentru decorarea construcțiilor indiene s-au întrebuințat şi picturi murale. Din 
vechile ansambluri de pictură murală au rămas unele fragmente cu scene religioase, 
scene de război ori de vânătoare, animale sfinte, colorate în roşu, brun, albastru şi alb, 
într-o tehnică de tempera”, al secco, a cărei formulă rezistă umidității. 

Mai târziu, sub influenţa mogulilor, artiştii indieni au făcut multe miniaturi cu 
scene inspirate din viaţa ori din diferite legende, ilustrând folclorul, literatura şi 
obiceiurile de curte. 


! ronde-bosse — sculptură executată complet în relief, nemaifăcând corp comun cu fondul 
? tempera- vopsea solubilă în apă, ai cărei pigmenți sunt amestecați cu gălbenuş de ou 

3. Arta chineză 


Arta chineză nu poate fi înțeleasă decât în contextul întregii culturi chineze. 
Fără înţelegerea modului de gândire şi a stilului de viaţă chinez riscăm să privim arta 
chineză în mod deformat, prin prisma categoriilor clarificatoare europene, inoperante 
în raport cu cultura chineză. În ansamblul formelor culturii chineze, arta ocupă un loc 
deosebit deoarece ea este cea mai pregnantă, mai relevantă şi convingătoare expresie 
a spiritul chinez. 

Pictura chineză. Conţinutul, forma şi implicaţiile picturii chineze se află în 
strânsă legătură cu filosofia chineză, în special cu daoismul şi confucianismul. 

Pentru chinez, pictura este cea mai importantă artă deoarece ea dezvăluie 
misterul universului. Tema majoră a picturii chineze este peisajul. Spre deosebire de 
europeni care, ori caută să domine natura, ori se găsesc într-o atitudine de neputinţă 
în fața ei, în China legătura omului cu natura s-a caracterizat prin armonie şi 
comuniune. Majoritatea peisajelor chineze descriu natura neîntinată — munţi, 
trecători, cascade, râuri şi lacuri. Chiar dacă în peisaj apar figuri umane, aceste sunt şi 
ele elemente ale naturii „sunt parte a aceluiaşi principiu universal care reglează 
întreaga lume”. 

Principiile, canoanele şi procedeele tehnice ale picturii chineze sunt 
fundamental deosebite de cele europene. În realizarea picturii chineze pot fi decelate 
cinci nivele: |. Pensulă-Tuş; 2. Yin-Yang; 3. Munte-Apă; 4. Om-Cer, 5. A Cincea 
Dimensiune. Aceste nivele nu sunt separate între ele ci formează un tot organic. 

Noţiunea Pensulă-Tuş este legată de pictura în tuş. Tuşul negru, prin 
infinitele nuanţe de care dispune, poate întruchipa variațiile coloristice ale naturii. El 
este asociat Pensulei întrucât aceasta desemnează în acelaşi timp instrumentul şi Linia 
pe care o trage. 

Cuplul Yin-Yang este folosit în pictură într-un sens foarte precis. EI se referă 
la acțiunea luminii exprimată prin jocul tuşului. Prin acțiunea luminii înţelegem atât 
contrastul clar — obscur, care marchează orice lucru, dar şi modelul formei, impresia 
distanţei. 

În limba chineză, expresia Munte-Apă înseamnă, prin extensie, peisaj, iar 
pictura peisagistă se numeşte „pictură a Muntelui şi a Apei”. Muntele şi Apa 
înseamnă a picta principalele figuri ale transformării universale. Ideea de 
transformare se bazează pe convingerea că, în ciuda aparentei opoziții dintre cele 
două entităţi, acestea se află într-o relaţie reciprocă de devenire. Această idee este 
redată în pictură prin introducerea ceţurilor şi a norilor. 

Dacă Muntele şi Apa reprezintă cei doi poli tereştri, Pământul, în calitate de 
unitate însuflețită, se situează, la rândul lui, în raport cu Cerul. 

În ceea ce priveşte a Cincea dimensiune, ceea ce urmăreşte artistul chinez, 
înainte de toate, este să transpună Timpul trăit în Spaţiul viu, animat de sufluri în care 
se desfăşoară viaţa adevărată. 

O particularitate proprie culturii chineze este conexiunea dintre caligrafie şi 
pictură. Penelul, dar şi cerneala, mătasea şi hârtia erau utilizate atât în scrierea 
ideogramelor cât şi în pictură. ldeogramele chineze, executate cu penelul, au în sine 
un caracter decorativ, ele fiind stilizări ale unor imagini din realitate. Pictura chineză 

a cunoscut o strălucire deosebită în perioada 7ang (618-907). Acum apar peisaje cu 
elemente de arhitectură, începe viziunea lirică a peisajului, se realizează peisajul 
monocrom în cerneală. Se pictează însă şi figuri umane şi căi, scene de curte cu femei 
grațioase dar şi figuri de asceţi buddhişti. 

În perioada următoare, cea a dinastiei Song (960-1276) peisagistica cunoaşte 
o adevărată metamorfoză. Pictorii acestei epoci au creat peisaje care reflectă starea 
sufletească a artistului. 

În epocile următoare triumfă numeroase şcoli de pictură de peisaj. Treptat, 
pictura se eliberează de vechile modele şi devine individualistă. 

Arhitectura şi sculptura. Deoarece vechile construcții chineze erau făcute 
dintr-un material perisabil — lemnul — nu s-au păstrat de-a lungul timpului. Cel mai 
vechi monument din piatră — „Marea Pagodă a Gâştelor” datează abia din secolul al 
VII-lea d.H., iar cel mai vechi edificiu în lemn care s-a păstrat este o poartă din 
secolul al IX-lea d.H. 

Categoria arhitectonică preferată a chinezilor era pagoda. Planul pagodei este 
fie pătrat, hexagonal ori octogonal, clădirile au mai multe etaje, iar colţurile 
acoperişului sunt mai ridicate decât streaşina. Această concepere a acoperişului, 
precum şi armonizarea clădirilor cu natura sunt caracteristice arhitecturii chineze. 

Ca şi pictura, şi arhitectura chineză este în strânsă legătură cu metafizica, cu 
filosofia şi religia acestui popor. Nimic nu este întâmplător în construcția templelor 
sau a palatelor. „Orientarea unui edificiu, numărul totdeauna impar al acoperişurilor, 
suprapuse şi ridicate la colţuri, amintire a corturilor mongole, clopoţeii sunând la cea 
mai mică adiere, monştrii de argilă de pe cornişele ajurate maximele morale pictate 
pretutindeni, ornamentele din lemn aurit, ansamblul de tufişuri de spini, de creste, de 
muchii, de forme zbârlite şi încârligate, totul răspunde grijii constante de a atrage sau 
de a îndepărta de sine şi de casele vecine duhurile vântului şi ale apei.” 

Construcția cea mai importantă a lumii antice chineze a fost Marele Zid 
Chinezesc, de aproape 4.000 km, început în secolul al III-lea î.H. şi continuat în 
secolele următoare. A fost construit din valuri de pământ, cărămidă şi piatră, iar rolul 
său era atât unul de apărare, cât şi de arteră de comerţ. 

În ceea ce priveşte sculptura, chinezii au executat, îndeosebi, obiecte de mică 
dimensiuni din ceramică, porțelan, fildeş sau bronz, reprezentând oameni şi animale 
fantastice. Sculptura în basorelief avea rolul de a împodobi templele, palatele, porțile 
cetăților şi monumentelor funerare. 

Odată cu pătrunderea buddhismului au fost executate statui ale lui Buddha cu 
feţe pure şi cu ochii plecaţi, cu mâinile încrucişate şi deschise. 

Artele minore. În timpul dinastiei Shang, în a doua jumătate a mileniului al 
II-lea î.H. au fost realizate vase din bronz de o eleganţă şi un rafinament aparte. 
Aceste vase de ceremonie fac parte dintre cele mai frumoase obiecte turnate în bronz 
din istoria civilizațiilor. Forma şi ornamentația lor simbolizau concepte şi forțe care 
ne sunt astăzi necunoscute. Printre motivele ornamentale se găsesc animale şi păsări 
mitice şi reale — dragoni, tauri, tigri, elefanți, şerpi, căprioare, bufniţe etc. „Fiecare 
motiv avea asociaţii sau eficacități diferite care contribuiau la puterea magică totală a 
vasului.” 

Jadul a început să fie lucrat încă din mileniul al II-lea î.H. Această piatră dură 
cu nuanţe verzui, galbene sau roşii era considerată nobilă şi i se atribuiau proprietăți 
magice. Mult timp obiectele din jad au avut o funcție rituală şi un caracter ceremonial 
devenind mai târziu obiecte de podoabă. 

În ceea ce priveşte obiectele de ceramică, acestea sunt de o perfecţiune 
tehnică şi o eleganţă a formelor şi a motivelor ornamentale uimitoare. În epoca Tang 
ceramica chineză a atins culmea perfecțiunii prin culorile sale neîntrecute. 

Chinezii au excelat şi în arta lacului. Răşină a unui conifer specific Chinei, 
lacul, amestecat cu coloranţi, se aplică pe lemn, metal sau porțelan în mai multe 
straturi. Apoi, după uscare, se incizează, se pictează ori se încrustează ornamentaţia 
dorită. 


4 Arta greacă 

4.1. Arta cretană. Arta greacă veche s-a dezvoltat mai întâi în insula Creta 
din Marea Egee, insulă numită de Homer „ţara cu o sută de oraşe” (din care, au fost 
descoperite până acum 93). 

Bogăția Cretei a permis dezvoltarea unei arte strălucitoare, care şi-a găsit cea 
mai frumoasă expresie în palate. Cel mai impunător palat era cel din Cnossos, de o 
extremă complexitate, datorită numărului mare de încăperi, de coridoare, de curți 
interioare, de scări ce legau cele patru etaje între ele. Avea sute de camere destinate, 
unele pentru recepţie, altele pentru locuit, pentru femei, pentru servitori sau sclavi. 
Plafoanele erau susţinute de numeroase coloane, iar pereţii erau acoperiţi cu plăci de 
faianță. Acest imens ansamblu este construit pe două planuri: aripa estică se afla la un 
nivel inferior faţă de curtea centrală şi de restul edificiului. În partea de apus a curții 
erau plasate sanctuarele şi sălile de recepție. La răsărit se aflau atelierele şi 
apartamentele regale. La sud dependinţele, la nord magazii, apoi teatrul. 

Palatele cretane se remarcă şi prin luxul nemaipomenit al decoraţiei lor 
interioare. Pereţii erau acoperiţi de fresce executate cu vopsele amestecate cu apă şi 
clei pe o tencuială de stuc” umed, de unde impresia de mișcare, de viaţă, pe care o 
creează aceste opere artistice. 

Pictura cretană, ca şi cea egipteană, era supusă unor convenţii severe: culori 
diferite care individualizează personajele masculine şi pe cele feminine (bărbaţii erau 
redați în alb, iar femeile într-o culoare brună); ochiul văzut din faţă într-o figură 
redată din profil, absenţa umbrei şi a unei veritabile perspective; predominanţa liniei 
curbe, sinuoase ori spiralate. Tehnica preferată era fresca, desenul era bine conturat, 
iar culorile folosite erau luminoase. 

În ceea ce priveşte sculptura, aceasta e mult mai puţin evoluată decât pictura. 
Sculptura monumentală hpseşte aproape total. S-au executat îndeosebi statuete din 
faianță, fildeş, bronz, argilă. Dar în aceste dimensiuni reduse cretanii au creat 
adevărate capodopere. Renumită este Zeița cu şerpi de la Cnossos, marea divinitate 
cretană a Pământului. Culmea sculpturii cretane a fost atinsă în domeniul 
basoreliefului. Acesta este reprezentat prin plăci de faianţă care serveau drept panouri 
decorative. 


* Stuc — o pastă moale făcută din var, gips şi pulbere de marmură care, amestecată cu alte substanţe, în aer uscat, 
devenea foarte dură. 

Geniul cretan s-a manifestat, mai cu seamă, în artele minore. Cretanii lucrau 
cu o deosebită măiestrie metalele şi pietrele preţioase. La Cnossos s-a găsit cămăruța 
şlefuitorului de pietre preţioase prinsă sub ruinele palatului. Obiecte de artă rafinată 
sunt cupele de aur şi argint, armele cu încrustaţii de pietre şi metale preţioase. 

În gliptică, cretanii au produs numeroase sigilii gravate cu peisaje, scene de 
vânătoare sau din viaţa cotidiană. 

Ceramica a cunoscut o dezvoltare cu adevărat artistică. Cretanii inventaseră o 
roată a olarului cu turație lentă ce permitea obţinerea unor vase ai căror pereţi au doar 
grosimea unei coji de ou. Cât priveşte formele vaselor de ceramică, acestea erau 
îndrăzneţe — cupe cu picior înalt, vase cu gâtul lung sau în formă de femeie ori de 
pasăre. Ca ornamente au folosit elemente geometrice (linii drepte, cercuri, spirale), 
plante şi animale, cum ar fi caracatițe înfricoşătoare ce cuprind în tentaculele lor 
pereții vasului. 


4.2. Arta miceniană. La începutul mileniului al II-lea, datorită schimburilor 
comerciale, locuitorii Peninsulei Peloponez au putut cunoaşte bine arta cretană, care 
i-a influenţat în realizarea propriilor lor producţii artistice. De la cretani, aheii au 
preluat atât decorația reşedinţelor cât şi cadrul festiv al vieţii lor de fiecare zi. 

Spre deosebire de palatele cretane, cele miceniene erau mai mici, însă 
fortificate. Palatul era reşedinţa regelui şi a casei regale. 

În cetatea Micene, intrarea se făcea prin Poarta leilor, formată din două 
blocuri de piatră, înalte de 3 metri, unite printr-un alt bloc, foarte greu, lung de 5 
metri. Deasupra lui se găsea o sculptură heraldică ce reprezenta doi lei aşezaţi faţă în 
față, sprijiniți pe labele dinapoi. Palatul din Micene cuprinde o sală a tronului, un 
sanctuar şi un megaron“. Acest palat reprezintă un tip arhitectural care diferă de cel 
cretan. Ansamblul are o ordonanţă limpede, acoperişul este în două ape, locuinţa este 
mai mult adâncă decât largă. 

Puterea şi bogăţia regilor ahei sunt dovedite şi de grandioasele lor morminte. 
Cel mai rafinat tip de mormânt este cel cu cupolă (7holos). Printre cele mai vechi 
morminte cu tholos cunoscute, renumit este 7ezaurul lui Atreu, la Micene. S-au 
păstrat aici camera cu boltă, camera funerară laterală, dromos-ul?. Este posibil ca 
bolta să fi fost ornamentată cu rozete de metal aurit, dând impresia unui cer înstelat. 

Pictura cunoaşte o dezvoltare la fel de impetuoasă ca şi în Creta. Şi palatele 
miceniene sunt împodobite cu fresce, însă, spre deosebire de cele cretane, apare o 
modificare a repertoriului. Reprezentarea scenelor de luptă este marcată de o tendință 
narativă, cu un caracter adesea epic. Una din capodoperele picturii este fresca 
procesiunii din palatul de la Tirint, în care sunt prezentate două şiruri de femei, în 
costume de ceremonie, ce se îndreaptă unele spre altele. 

Ca şi cretanii, micenienii au preferat sculptura miniaturală în fildeş, şi în 
teracotă. Tehnica prelucrării pietrei se aplica mai degrabă la producerea de ustensile 
şi unelte. Este vorba mai ales de vase cilindrice, lighene, piuliţe, lampadare, 
zdrobitoare, pietre de moară şi de ascuţit. 


* Megaron — încăpere dreptunghiulară cu vatră centrală şi acoperiş în două pante. 
* Dromos — cameră de acces, de cele mai multe ori pavată, către un tholos. 

Micenienii au realizat şi vase de ceramică, prezentând o mare varietate de 
forme şi cu un decor din ce în ce mai stilizat. Ei au dezvoltat şi arta metalului, 
realizând ustensile, arme, unelte, bijuterii. Cele mai multe obiecte de aramă şi bronz 
provin din morminte. Ustensilele din metale prețioase sunt rare, în schimb sunt 
frecvente bijuteriile din aur. 

În ceea ce priveşte gliptica“, micenienii preferau ca materiale mai ales 
agatele, sardoniul şi onixul. Sigiliile înfăţişează scene de vânătoare, de război sau de 
viaţă cotidiană, dar foarte schematic. 

Deşi arta miceniană a fost puternic influenţată de cea cretană, ea evoluează 
treptat spre abstractizare şi stilizare. Producțiile artistice sunt marcate de un spirit de 
ordine, de măsură, de claritate, de un simţ al proporțiilor şi al echilibrului. Aceste 
caracteristici vor fi transmise artei greceşti de mai târziu. 


4.3. Arta greacă în epoca arhaică. Arta greacă a atins în scurt timp culmi pe 
care nici o altă artă a popoarelor din bazinul mediteranean nu le-a cunoscut în lumea 
antică. 

Prima perioadă de dezvoltare a artei greceşti a fost cea homerică, între 
secolele al XII-lea î.H. până în secolul al VIII-lea î.H. inclusiv. 

A urmat apoi perioada arhaică, când în secolele VII şi VI î.H. începe să se 
afirme marea artă greacă. 

Perioada cea mai importantă a constituit-o arta clasică greacă sau elenică, 
dezvoltată în secolele V şi IV î.H. Ea a fost numită şi „Epoca de aur” a artei greceşti. 
Ultima etapă de dezvoltare a artei greceşti a fost cea elenistică, derivată din arta 
greacă. Ea s-a răspândit în mai multe părți ale lumii, între 323 î.H. şi 30 î.H. 

Între anii 850 şi 750 î.H. apar, în arhitectura greacă, primele temple. În forma 
lor cea mai simplă, templele aveau patru coloane în faţă şi patru în spatele edificiului. 
Într-o formă mai evoluată, edificiul avea acoperişul mult mai larg şi era înconjurat pe 
toate laturile de coloane (templul peripter). Amplasarea templelor se făcea într-o 
poziție care să le armonizeze cu peisajul din Jur şi, în acelaşi timp, să le confere un 
impresionant aspect de calm, de grandoare, de solemnitate. 

Coloana — care sugera forma unui trunchi de copac, era, de obicei, compusă 
din cilindri de piatră suprapuşi şi prinşi unul de altul — procedeu original grecesc. 

După forma coloanei şi a antablamentului” se disting două ordine 
arhitectonice fundamentale: doric şi ionic. Ordinul doric s-a impus mai ales în 
Pelopones şi în coloniile greceşti din Italia de sud şi din Sicilia. Coloana dorică, 
masivă şi greoaie, este aşezată direct pe sol, pe o platformă dreptunghiulară de piatră 
(stilobat). Are trunchiul uşor tronconic, cu 20 de caneluri, cu capitel în linii drepte 
format dintr-o pernă rotundă (echină) şi deasupra o placă pătrată (abacă). Ordinul 
ionic s-a dezvoltat îndeosebi în Asia Mică şi în insulele din Marea Egee. Coloana 
ionică este zveltă şi uşoară, nu stă direct pe sol, ci se sprijină pe o bază circulară 
aşezată pe un soclu (plintă). Trunchiul are formă tronconică dar mai puţin vizibilă şi 


* Gliptică — arta de a grava pe o piatră prețioasă sau semipreţioasă. 
7 Antablament — parte componentă a structurii unui edificiu clasic, plasată între capitelurile coloanelor şi fronton. Este 
alcătuită din arhitravă, friză şi cornişă. 

mai subțiată şi cu mai multe caneluri. Capitelul — inspirat de modelele iraniene — are 
două volutet în chip de melc, iar friza, sau lipseşte, sau este ornată de figuri continui. 

Un alt ordin care a derivat din cele două, este cel corintic, care se deosebeşte 
prin forma capitelului cu ornamente în formă de frunze de acant?. 


4.4. Arta clasică greacă. 

Arhitectura. Cel mai renumit şi impresionant complex arhitectural al 
antichităţii greceşti era ansamblul de patru edificii situate pe Acropola Atenei, 
compus din Propilee, Partenon, templul zeiţei Nike Apteros (Victoria fără aripi) şi 
Erechteionul. 

Propileele (propylaion = avanpoartă), construite din marmură, erau o intrare 
monumentală în incinta sacră de pe Acropole, în care se desfăşurau serbările 
Panatenee, dedicate zeiţei Atena Parthenos (Atena fecioară protectoarea oraşului). 
Realizate de Mnesicles, Propileele erau formate din coloane dorice la exterior şi 
ionice la interior. 

Templul Zeiţei Nike, construit în stil ionic, era situat în colţul drept al terasei 
Acropole. 

Partenonul (Casa Fecioarei) este un prinos adus Atenei, zeița războiului şi 
înțelepciunii, dar şi protectoarea flotei greceşti. Acest mare templu al antichității 
greceşti a fost clădit după planul arhitecţilor /czinos şi Calicrates, sub supravegherea 
renumitului sculptor, pictor şi arhitect Fidias, supranumit făcătorul de zei. Acesta a 
sculptat statuia Atenei, din cella templului, înaltă de 12 m, în ținută militară, având 
corpul lucrat în fildeş iar hainele în aur. 

Forma generală a Partenonului, construit din marmură albă, este aceea a 
templului grec tradiţional cu interiorul de ziduri compus din două părţi. Încăperea 
dinspre răsărit, lhpsită de ferestre adăpostind statuia cultului, era cunoscută sub 
numele de Hecatompedos (100 de picioare) din cauza lungimii sale. Această încăpere 
are un şir dublu de coloane, tavan plat din grinzi de lemn şi acoperiş din ţigle de 
marmură. 

Încăperea dinspre apus, opistodomul, era un spaţiu pentru depozitarea 
obiectelor rituale dar a tezaurului Ligii de la Delos, condusă de oraşul Atena şi al 
zeilor. 

Templul era înălțat pe o bază cu trei trepte, iar zidurile exterioare şi intrările 
templului erau înconjurate de un grațios şir de coloane dorice. Forma Pantenonului 
are la bază un modul matematic şi o consecvență de proporții. 

În exterior templul este acoperit de sculpturi pe frontoane', metope!!, 
timpane" şi acoperiş. 

Pe metope erau sculptate victoriile atenienilor împotriva lapiților, centaurilor 
şi troienilor. Pe frontonul de est era reprezentată naşterea Atenei gata înarmată din 
fruntea lui Zeus, iar pe frontonul de vest biruinţa ei asupra lui Poseidon. Sculpturile 


* Volută — ornament în formă de spirală, folosit mai ales la decorarea capitelului unei coloane. 

” Acant — plantă ierboasă cu frunze mari şi flori albe sau trandafirii, grupate în formă de spic. 

'% Fronton — motiv triunghiular sau semicircular încoronând, în general, faţada principală a unui edificiu. 
'! Metopă — placă de piatră sau teracotă de formă rectangulară, care formează friza ordinului doric. 

'> Timpan — spaţiu de pe fronton decorat cu sculpturi. 

erau supervizate de Fidias. Ornamentaţia acoperişului cuprindea capete de lei şi un 
grup sculptural, care s-au pierdut. 

Ca sculptură clasică, Partenonul a fost proiectat în acord cu idealul grecesc al 
euritmiei'* — o bine proporţionată, armonioasă şi plăcută înfăţişare a întregului. 
Ritmul acestui superb edificiu constă din repetarea unor elemente similare cum sunt 
coloanele. Pentru a obține armonia templului, Ictinus a folosit matematica şi nu 
intuiţia. Raportul dintre înălțimea şi lăţimea templului pe fațadele dinspre răsărit şi 
apus este de 4/9, raportul dintre lăţime şi lungime este, de asemenea, de 4/9, iar dintre 
diametrul unei coloane şi distanța dintre coloane este 9/4. Cele 17 coloane de pe 
laturile lungi sunt de două ori plus una mai multe faţă de cele opt coloane dinspre 
răsărit şi apus, ceea ce ne aduce din nou la raportul 9/4. 

Partenonul se distinge şi prin perfecțiunea rafinamentelor sale optice. În 
clădire nu există nici o linie perfect dreaptă, deoarece atunci când privim o astfel de 
linie mai lungă apare deformarea optică de curbare. Fiecare treaptă era uşor curbată, 
curbată era şi partea de deasupra a coloanelor, curbat era chiar şi cadrul marilor uşi. 
Trunchiurile coloanelor au fost uşor îngroşate de la bază în sus pentru a evita 
impresia de gâtuire la mijloc. Totodată ele sunt uşor aplecate în spate, pentru a se 
evita impresia că templul stă să cadă în faţă. 

Erechteionul, proiectat probabil de Mnesicles, a constituit un lucru cu totul 
nou în arhitectura greacă. Cariatidele!* constituie cea mai bogată şi mai rafinată 
ornamentație arhitectonică grecească. 

Acest edificiu este plasat în locul unde se găsea stânca cu urmele fulgerului 
cu care Zeus îl lovise pe Erechteus — unul din primii regi ai Atenei, inventatorul 
carului. Aici se afla şi izvorul cu apă sărată iscat de Poseidon în timpul disputei lui cu 
Atena, dar şi mormântul lui Cecrops, primul rege al atenienilor, care i-a învăţat să-şi 
clădească oraşele şi să-şi îngroape morţii şi a inventat scrierea. 

Sculptura. La Atena s-au succedat, în perioade bine delimitate şi definite, 
„stilul sever” al preclasicismului (în prima jumătate a secolului al V-lea î.H.); stilul 
primului clasicism, din a doua jumătate a aceluiaşi secol, cu Myron, Policlet şi 
Fidias; şi stilul clasicismului secolului al IV-lea î.H., ilustrat de Scopas, Praxitele şi 
Lysip. 

Stilul sever este simplu, auster şi chiar rigid. Tipul fizic ideal se 
caracterizează prin aceea că personajul reprezentat are cutia toracică mai mare, 
fruntea mai înaltă, bărbia mai pronunţată, iar expresia figurii este gravă, aproape rece. 

Foarte multe din statuile create în epoca clasică au dispărut, fiind păstrate 
doar copiile lor romane executate între secolele 1 î.H şi III d.H. 

Sculptura greacă era policromă, deoarece prin această modalitate de 
colaborare a picturii cu sculptura se urmărea crearea impresiei de viaţă a statuilor. 

Cel mai renumit sculptor grec a fost Fidias. EI era apreciat îndeosebi pentru 
statuia lui Zeus din Olympia (de 14 m înălțime împreună cu soclul) şi cea a Atenei 
Parhenos. Această statuie avea o înălțime de 10m, faţa, braţele şi picioarele erau 
realizate din fildeş, îmbrăcămintea şi armele erau din aur. Mâna dreaptă întinsă ținea 


'5 Buritmie — îmbinare armonioasă de proporții şi de linii 
14 Cariatide — statui de femei care susţin greutatea antablamentului. 

o statuie din aur şi fildeş, care o reprezenta pe Zeița Nike. Multe din lucrările sale s- 
au pierdut fiind păstrate doar copiile romane: Diadumenos, Amazoana, Kora. 

Un alt artist, Policler, a fost renumit pentru sculpturile sale în bronz. El este 
autorul unui canon conform căruia dimensiunea capului trebuie să fie a şaptea parte 
din înălțimea corpului. Cele mai celebre statui pe care le-a realizat, cunoscute doar 
din numeroasele copii în marmură, din epoca romană, sunt: Doriforul (sau purtătorul 
de lance), Discoforul, Amazoana rănită, Efebul. Operele sale se caracterizează printr- 
un echilibru stabil, prin poziţia statică şi atitudinea austeră. 

Myron a lucrat în special opere de bronz, din care nu s-au păstrat însă — în 
copii romane — decât două: Discobolul şi grupul Athena şi Marsias. 

Praxitele a sculptat zei frumoşi şi tineri, având o preferință aparte pentru 
Eros. Operele sale vădesc supleţe şi seriozitate în linii. 

Scopas a luat parte la decorarea Mausoleului lui Halicarnas, la orientarea 
templului zeiţei Atena Aleea din Tegera (Efes) şi a avut o predilecție pentru sculptura 
subiectelor dramatice. Opera să exprimă neliniştea, pasiunea, durerea. 

Lisip i-a făcut numeroase busturi în bronz împăratului Alexandru Macedon, 
pe care îl prezenta de obicei cu capul plecat spre umărul stâng, ochii umezi privind în 
sus, părul în formă de coamă. 

Praxitele, un alt sculptor renumit pentru reprezentarea adolescenților şi a 
femeii, a redat figurile umane în atitudini de relaxare. Exemple: Apolo Sauroctonul, 
Hermes cu copilul Bachus în braţe, Afrodita din Cnid. 

Pictura. Ceramica. Pictura greacă a cunoscut o dezvoltare înfloritoare în 
secolul al IV-lea î.H., în primul rând cu Apelles, pictorul de curte al lui Alexandru 
Macedon, care a excelat în nuduri şi portrete. 

În ceramică, aspectul, tehnica decoraţiei şi stilul se schimbă începând din 
jurul anului 530 î.H. Acum devine dominantă tehnica figurilor roşii”. Pe fondul 
galben-roşcat al vasului decoratorul schiţa siluetele figurilor roşii, indicând doar 
contururile corpului. 

Din decorația ceramicii dispar animalele, păsările, peisajele, subiectul 
predominant fiind omul. 

Artele minore. O importanţă aparte pentru arta greacă o au staruetele de 
Tanagra, numite astfel după o localitate din Beoţia (o provincie a Greciei) în care s- 
au găsit cele mai multe din aceste lucrări. Făcute din teracotă pictată, acestea nu 
depăşesc înălțimea de 70 cm. Reprezintă bărbaţi, femei, copiii a căror psihologie este 
redată cu măiestrie şi sunt pictate în tonuri deschise, cu tuşe aurii. 

În toate regiunile lumii greceşti existau ateliere în care se lucra metalul 
prețios care căpăta mereu noi forme cum ar fi, de exemplu, oglinda cu casetă sau urne 
funerare decorate cu scene mistice. 

În ceea ce priveşte arhitectura din perioada clasicismului târziu, se 
construiesc pieţe publice, teatre, temple. Un teatru era compus din scenă, o platformă 
rezervată corului şi tribune dispuse în semicerc. Cel mai vestit teatru grec ea cel din 
Epidaur (în Pelopones), care avea o capacitate de 14.000 de locuri. Pentru audiții 
muzicale existau construcţii speciale, numite odeoane, asemănătoare teatrului, însă 
acoperite şi de dimensiuni reduse. 

Arta greacă s-a răspândit şi în coloniile greceşti din Asia Mică, unde au fost 
realizate construcţii pline de solemnitate, la care se simt influenţele orientale. 
Amintim despre Templul zeiței Artemis din Efes, numit Artemision, care avea coloane 
de două ori mai înalte decât cele ale Partenonului şi de Mausoleul din Halicarnas, un 
templu — mormânt înalt de aproape 45m, compus dintr-o bază pătrată, o colonadă în 
stil ionic şi un acoperiş în formă de piramidă în trepte. 


a. Arta greacă în perioada elenistică 
În perioada cuprinsă între moartea lui Alexandru Macedon (323 î.H.) şi 
căderea Egiptului sub stăpânire romană (30 î.H.), Grecia pierde treptat prioritatea 
politică, dar şi culturală. Cu toate acestea, o înflorire culturală se manifestă în marile 
oraşe greceşti ale lumii elenistice precum Antiohia (Siria), Alexandria (Egipt), 
Pergam (Asia Mică), dar şi în insulele Rhodos şi Delos. 

Dintre monumentele arhitectonice construite atunci, renumit este Farul din 
Alexandria, care avea o înălțime de 130m şi a cărui lumină, concentrată şi reflectată 
de o oglindă concavă, se putea vedea de la o distanţă de aproximativ 60km. Inclus 
printre cele 7 minuni ale lumii antice, renumitul far s-a prăbuşit la 1100 dH, ca 
urmare a unui cutremur. 

În ceea ce priveşte sculptura, se remarcă două stiluri: cel atic, cu centrul în 
Grecia şi cel asiatic, apărut în noile regate. Cel atic se caracterizează prin respectarea 
tradițiilor clasice, prin sobrietate şi simplitate. Stilul asiatic este mai patetic şi se 
caracterizează printr-o plasticitate puternică. 

O altă realizare artistică deosebită este Marele Altar al lui Zeus şi al Atenei 
de la Pergam (Asia Mică). Subiectul frizei, lungă de 120m şi înaltă de 2,3m prezintă 
lupta zeilor şi a titanilor cu giganții. 


5. Arta romană 
5.1. Arta etruscă 

Într-o primă fază, arta romană se prezintă ca o contribuţie a populațiilor 
italice cu care romanii au venit în contact. O influenţă fundamentală în constituirea 
artei romane a avut-o arta etruscă. 

Se pare că acest popor misterios, care ocupase teritoriul vechiului Latium din 
secolul al VIII-lea î.H. până în secolul I î.H., era înrudit cu fenicienii. 

Geniul etrusc s-a manifestat, mai cu seamă, în domeniul arhitecturii, etruscii 
fiind renumiţi ca mari constructori şi urbanişti. Ei au construit palate, temple, 
fortificaţii, dar şi monumente funerare. Oraşul etrusc era ridicat după anumite norme 
urbanistice. EI trebuia să aibă cel puţin trei porţi şi trei temple, cartiere dispuse pe 
arterele principale, străzi, trotuare, o reţea de canale de scurgere. Casele aveau 
camerele dispuse în jurul unei încăperi centrale — atrium, deschisă în partea de sus ca 
să între lumina şi ploaia care umplea un bazin situat sub această deschizătură. 

Templele etrusce se asemănau cu cele greceşti şi atingeau uneori dimensiuni 
apreciabile. Cel de pe Capitoliu (secolul VI î.H.) avea o lungime de 60 m şi o lăţime 
de 55 m. Construite pe un podium de piatră, templele aveau în cella cele trei statui ale 
zeilor Tinia, Uni şi Minerva (asimilați cu Jupiter, Junona şi Minerva). Spre deosebire 
de templele greceşti, cele etrusce erau din cărămidă, aveau coloanele din lemn şi erau 

decorate cu plăci de teracotă pictate sau cu motive florale în relief. Coloanele erau 
scunde, groase şi aveau capitelul alcătuit dintr-o pernă rotundă şi o abacă 
dreptunghiulară. 

Contribuţia etruscilor este remarcabilă în arhitectura funerară. Necropolele 
etrusce sunt adevărate „oraşe ale morților”. Mormintele sunt rânduite pe străzi şi 
reproduc planul unei locuinţe etrusce, căci ele erau numite „locuinţe de veci”. 
Renumite sunt mormintele descoperite în localitățile Cerveteri şi Orvieto. La 
Cerveteri s-a găsit un sarcofag din teracotă pe capacul căruia sunt sculptați soții 
decedați stând pe propriul lor sicriu, cu picioarele întinse şi cu trupurile ridicate şi 
îndreptate spre privitor. 

Etruscii, ca şi grecii, au dovedit o măiestrie aparte în sculptura în bronz. Sunt 
cunoscute două realizări deosebite în acest domeniu:, Lupoaica de pe Capitoliu şi 
Himera din Arezzo. 

În sculptura în teracotă, etruscii sunt cei mai mari maeştri din lumea antică. 
Au fost găsite vase şi statuete de teracotă, care demonstrează stăpânirea unei tehnici 
desăvârşite. 

În ceea ce priveşte pictura, etruscii au decorat pereţii mormintelor cu plăci de 
teracotă, pictate cu scene de ospeţe, de lupte şi jocuri funerare, de ceremonii, scene 
erotice rituale, de ocupaţii şi divertismente. 

Gustul artistic al etruscilor s-a manifestat şi în artele secundare. Ei au realizat 
motive decorative variate şi rafinate pe vase, candelabre, mobilă, obiecte de toaletă. 
Au executat şi numeroase bijuterii de aur lucrate în filigran sau cu o decorație 
deosebită. 


5.2. Arta romană 

A preluat şi diferite elemente din arta provinciilor imperiului şi în special din 
lumea greacă, contopindu-le într-un tot unitar, original. Perioada să de apogeu s-a 
situat spre sfârşitul secolului 1 î.H., în timpul imperiului lui Augustus şi al 
Antoninilor. 

Arhitectura romană. Romanii au fost neîntrecuți în domeniul construcțiilor. 
Ei au inventat arcul de triumf, amfiteatrul, apeductul, podurile, monumentul numit 
„trofeu”, coloana votivă ornată, villa. 

Faimoasele apeducte romane, opere impresionante de inginerie, erau un fel 
de Jgheaburi mari de piatră, lungi de zeci de kilometri, susținute de stâlpi groşi de zid, 
legaţi între ei cu arcade. Prin ele era adusă în oraşe apa de la distanţe foarte mari. În 
epoca imperială Roma dispunea de 13 apeducte, cu o lungime totală de 430 km. 
Renumit este apeductul de la Pont du Gard din Franţa, care traversa un râu, fiind 
susținut de trei rânduri de stâlpi, legaţi prin trei rânduri de arcuri (în trei etape). 

Oraşele romane aveau piețe publice numite Forum. Aici locuitorii se 
întâlneau pentru a discuta treburile obşteşti. Aceste ansambluri urbanistice erau 
incinte de formă dreptunghiulară, înconjurate de ziduri. În interior aveau coloane, 
unite în partea superioară prin lespezi de marmură. Forumurile adăposteau 
construcţii, precum: arcuri de triumf, altare, statui, bazilici, biblioteci. Cel mai 
renumit este Forumul lui Traian, care avea o lungime de 280m şi o lăţime de 200m. 

Intrarea se făcea printr-un arc de triumf, iar în incinta forumului se găseau statuia 
ecvestră a împăratului, o bazilică, două biblioteci şi Columna lui Traian. 

Arcul de triumf este un monument roman original, construit pentru prima dată 
în secolul 1 î.H. Aceste grandioase porți ce dominau străzile publice aveau piloni 
mari, legaţi prin arcuri de zidărie în plin centru. ". Deasupra, zidăria construcţiei era 
terminată în linie dreaptă. Întreg edificiul era încoronat de un grup statuar sau de 
trofee. Pe fronton se aflau inscripţii care celebrau victoriile împăratului în cinstea 
căruia fusese ridicat monumentul. Cele mai însemnate arcuri de triumf s-au ridicat la 
Roma, fiind dedicate împăraţilor Titus, Septimius Sever şi Constantin cel Mare. Cel 
al lui Titus avea o înălțime de aproximativ 20m, era acoperit cu marmură şi a fost 
ridicat în urma victoriei împotriva iudeilor. 

În amintirea victoriilor obţinute de împărații romani s-au ridicat şi columne. 
Acestea aveau forma cilindrică şi depăşeau înălțimea de 20 m. În vârful lor se afla de 
obicei statuia împăratului în veşminte de războinic. Basoreliefurile de pe coloane 
înfățişau scene din războaiele celebrate prin aceste monumente. Cele mai însemnate 
sunt Columna lui Traian şi Columna lui Marc Aureliu, de la Roma. 

Romanii au construit şi edificii destinate spectacolelor publice. Primele 
spectacole teatrale se desfăşurau în teatre construite din lemn. Primul teatru din piatră 
a fost construit în timpul lui Pompei (55 î.H.). Al doilea teatru din Roma, având 
20.000 de locuri, a fost început de Cezar şi terminat de Octavianus Augustus. Cel mai 
bine păstrat este teatrul din Orange, din sudul Franţei. 

În afară de teatre, existau circuri şi amfiteatre. Dintre cele patru circuri din 
Roma, Circus Maximus avea o capacitate de 300.000 de locuri. Amfiteatrele 
adăposteau spectacole sângeroase ca luptele gladiatorilor sau luptele cu fiare 
sălbatice. Celebru este Co/osseum-ul din Roma — Amfiteatrul lui Flavius — cea mai 
mare clădire pe care ne-a lăsat-o antichitatea. Acest imens edificiu, început din 
ordinul împăratului Vespasian, inaugurat de fiul său Titus în nul 80 şi terminat de 
Domițian, avea formă elipsoidală, patru etaje şi o capacitate de aproximativ 87.000 de 
locuri. Fațada este alcătuită din trei rânduri de arcade suprapuse, deasupra cărora se 
află un etaj cu ferestre. 

Printre construcțiile publice importante se numărau şi termele. Ele 
cuprindeau săli de baie, biblioteci, săli de muzică, stadioane, galerii de tablouri, 
parcuri de odihnă. Acestea erau locuri de întâlnire a cetăţenilor care discutau 
probleme obşteşti şi personale, dar şi locuri de destindere şi distracţie. 

Sălile de baie aveau pardoseala din cărămizi sau plăci de piatră combinate în 
motive decorative geometrice deosebit de frumoase. Uneori pavajul era lucrat din 
mozaic şi reprezenta scene din mitologie, păsări, animale. La Roma se găsesc ruinele 
Termelor lui Caracalla şi ale lui Dioclețian, primele adăpostind astăzi Stagiunile de 
concerte de operă din timpul verii, cele din urmă transformate în muzeu național de 
arheologie veche. 

În cinstea zeilor, romanii au construit şi numeroase temple. Templul roman, 
în general de dimensiuni mici, avea forma dreptunghiulară şi era construit pe un 
podium înalt de piatră,care îi asigura o poziţie dominantă. Bine păstrat este templul 
Fortunei Virile, din Roma. 


15 Arcuri în plin centru — arcuri în formă de jumătate de cerc 

Capodopera arhitecturii romane este Panteonul din Roma — templul tuturor 
zeilor. Construit în anul 27 î.H. de Agrippa, distrus în anul 8 d.H. de un incendiu, 
reconstruit de împăratul Domițian, apoi de Hadrian după un alt incendiu (110 d.H.) a 
fost restaurat de Septimius Sever şi Caracalla. Edificiul are o formă circulară şi este 
precedat de un vestibul susținut de 16 coloane corintice. Cupola semisferică cu 145 
de casete dispuse pe 5 rânduri orizontale şi care descresc treptat, are în vârf o 
deschizătură circulară cu diametrul de 8,92 m numită oculus, prin care pătrunde 
lumina naturală. 

Bazilicile erau clădirile publice ce serveau ca tribunale şi în care se întâlneau 
oamenii de afaceri. Acestea erau edificii dreptunghiulare împărțite în interior, prin 
două rânduri de coloane, în trei părți, numite nave: o navă principală şi două nave 
laterale. După planul bazilicilor romane s-au construit, mai târziu, bisericile creştine. 

Sculptura. Sculptura romană a fost influențată, în special, de cea etruscă şi 
de cea greacă. Caracteristicile estetice ale sculpturii romane sunt realismul şi precizia 
execuţiei, deoarece artistul doreşte să realizeze un tip uman caracterizat prin energie, 
duritate, disciplină, dotat cu o voinţă puternică şi stăpânire de sine. 

Sculptorii romani au excelat în realizarea bustului-portret şi a basoreliefului. 
În basoreliefuri este exprimat interesul romanilor pentru consemnarea evenimentelor 
istorice şi preferința lor pentru stilul narativ. 

Basoreliefurile s-au păstrat, îndeosebi, pe arcurile de triumf, pe coloane, 
temple, altare şi sarcofage. Monumentul în care basorelieful roman a atins culmea 
perfecțiunii este Columna lui Traian (116 d.H.). Pe această Columnă, narațiunea 
merge în spirală, de jos în sus. Scenele descriu victoria împăratului în timpul celor 
două războaie dacice. În afară de scenele de război dintre daci şi romani sunt 
reprezentate aspecte din natură sau din viaţa de tabără militară, oraşe şi cetăți dacice, 
femei, bătrâni şi copii daci. 

Pictura. Romanii şi-au înfrumusețat cu picturi încăperile publice şi 
particulare. De-a lungul timpului, cea mai mare parte dintre picturile romane s-a 
distrus. A rămas însă un număr însemnat de figuri şi scene pictate pe pereţii caselor 
de la Pompei, Herculanum şi Stabia. Acoperite de lava vulcanului Vezuviu în secolul 
I d.H., aceste oraşe au fost dezgropate de arheologi începând din secolul al XVIII-lea. 
În interioarele caselor din aceste oraşe au fost găsite picturi înfăţişând peisaje, scene 
de interior, subiecte mitologice sau legendare, natură moartă şi o delicată 
ornamentaţie cu motive florale şi arabescuri. 

În ceea ce priveşte tehnicile picturale, romanii foloseau fresca, tempera şi 
encaustul (în care culorile se amestecă cu ceară). Culorile de bază erau: albastrul, 
negrul, galbenul şi roşul. 

O artă preferată în mod deosebit de romani, a fost mozaicul. Capodopera 
genului este marele mozaic ce reprezintă bătălia lui Alexandru Macedon, găsit într-o 
vilă din Pompei. 

III. ARTA MEDIEVALĂ 


În primele secole ale erei creştine, dezvoltarea artei în Imperiul roman a fost 
influenţată de invazia barbarilor şi de civilizațiile orientale. Contribuţia orientală se 
face simțită, în primul rând, în arhitectură prin folosirea cupolei, a bolţii, a arcurilor 
frânte pe pandantive. 

Barbarii au adus gustul pentru bijuterii şi o tehnică aparte de prelucrare a 
metalelor preţioase: cloisonne!”. Printre primele clădiri în care se constată prezenţa 
elementelor orientale se evidențiază palatul lui Dioclețian, din Split (Spalato) şi 
Bazilica lui Constantin cel Mare din forul roman. 

În secolele al VI-lea şi al VII-lea ia naştere arta preromanică, sub aspectul ei 
merovingian. După aceasta a urmat arta carolingiană, care reprezintă o fază 
importantă a artei medievale occidentale. Ea a reînviat tradiția clasică, a reintrodus 
stilul monumental în arhitectură şi a revenit la sculptura tridimensională. Un loc 
aparte în arhitectura acestei perioade îl ocupă Capela Palatină a lui Carol Magnul 
ridicată la Aix-la-Chapelle. 


1. Arta bizantină - Cadrul cronologic 


Arta bizantină este o componentă importantă a artei medievale europene în 
totalitatea ei, deoarece influența ei s-a exercitat atât în Europa răsăriteană, cât şi în 
cea occidentală. 

Afirmarea artei bizantine se situează în secolul al VI-lea, în timpul domniei 
împăratului Justinian, când ea a fost difuzată în toate provinciile imperiului. 

Influența Orientului a fost hotărâtoare în concepția estetică şi în genurile 
artistice adoptate. Alexandria a transmis Bizanțului mozaicul şi icoana, Siria, Fenicia 
şi Palestina 1-au transmis tehnica arcului, a boltei şi a cupolei, iar Persia sassanidă 
exemplul grandorii palatelor sale şi rafinamentul artelor decorative. 

Influenţa religiei creştine şi a filosofiei neoplatonice se face profund simțită şi 
în arta bizantină. Se creează un ideal artistic în care domină contradicția dintre corp şi 
spirit, dintre lumea sensibilă şi cea suprasensibilă. Reprezentarea personajelor în 
pictură şi în sculptură avea un scop teologic. Artistul trebuia să evidenţieze în special 
ochii sufletului, privirea interioară prin care credinciosul, aflat în extaz, poate 
contempla divinitatea. Spre deosebire de antichitate, care glorifică frumuseţea fizică a 
corpului uman, arta bizantină glorifică frumuseţea spirituală a omului. 

În evoluţia artei bizantine se identifică trei mari etape: „epoca să de aur” din 
timpul domniei lui Justinian, apoi, cea care a urmat perioadei iconoclaste şi, în sfârşit, 
epoca de după cruciada din 1204, până în 1453, data căderii Constantinopolului. 

Marile creaţii ale Bizanțului în domeniul artistic sunt: arhitectura religioasă, 
mozaicul şi icoana. 


'* Pandativ — element de zidărie de formă triunghiulară, uşor rotunjit în partea de sus, care face trecerea între marginea 
arcuită a cupolei şi stâlpii de susținere. 

1 Cloisonne — tehnică decorativă pentru metal, în care suprafaţa de decorat este compartimentată prin fire sau benzi 
metalice sudate pe suprafața suport, fiecare compartiment urmând a fi umplut cu lamele de pietre prețioase sau 
semiprețioase, de lemn de esență rară, fildeş, coral, sidef sau emailuri colorate. 

Arhitectura. Arhitectura religioasă este purtătoarea acelor note dominante şi 
caractere izbitoare prin care s-a semnalat Bizanțul. 

Primele monumente importante datează din timpul lui Constantin cel Mare. 
Atunci a fost construită Biserica Sfântul Petru din Roma, pe mormântul celui mai 
mare dintre apostoli şi biserica de la Be/hleem, deasupra ieslei în care se născuse 
Mântuitorul. 

În epoca lui Justinian, arta bizantină cunoaşte o înflorire strălucită la 
Ravenna, în Italia. Dar, capodopera arhitecturii bizantine, rămasă până azi cea mai 
mare biserică cu cupolă din lume, este Sfânta Sofia, adică Biserica Sfintei 
Înțelepciuni, din Constantinopol. Ea a fost construită de arhitecţii Isidor din Millet şi 
Anthemios din Tralles. 

La construcția Sfintei Sofia a fost întrebuințat un ingenios sistem de boltă pe 
pandantive. Biserica a fost în aşa fel construită încât toate elementele ei dirijează 
vederea spre cupola cu diametrul de 31m, care o încoronează. Cupola este sprijinită, 
prin patru pandantive, pe patru arcuri, susținute la rândul lor de patru stâlpi enormi. 
La baza cupolei se găsesc 40 de ferestre care asigură iluminaţia interiorului. În 
interiorul edificiului pereții sunt acoperiți de mozaicuri. 

Se spune că, atunci când împăratul Justinian a intrat pentru prima oară în 
această biserică plină de armonie, de fast şi de strălucire, ar fi exclamat: „Te-am 
învins, Solomon!”, socotind că Sfânta Sofia a întrecut în măreție, celebrul templu 
legendar din Ierusalim, dărâmat sub împăratul roman Titus. 

După căderea Constantinopolului în 1453, biserica a fost transformată în 
moschee. 

Tot din secolul al VI-lea datează şi biserica Sfânta Irina din Constantinopol, 
care posedă şi ea o cupolă exterioară sprijinită pe arcuri în toate patru părțile. 

În secolul al IX-lea, după perioada iconoclastă, în arhitectura bizantină 
devine tot mai dominantă biserica pe plan de cruce greacă (cruce cu braţe egale). 
Totodată apare şi decorația exterioară a bisericilor. 

A treia perioadă din istoria arhitecturii bizantine începe cu dinastia 
Comnenilor. Din secolul al XII-lea datează Biserica Pantokratorului, care este şi ca o 
construcție cu cupolă. 

Sculptura. Bizantinii au excelat în ornamentul sculptat cu care erau 
împodobite capitelurile coloanelor, cornişele, ancadramentele uşilor şi ferestrelor, 
amvoanele şi tronurile episcopale. Ca motive ornamentale erau sculptate frunze de 
acant, modele geometrice (pătrate, romburi, stele, triunghiuri, roze, cercuri, 
înşiruindu-se unele lângă altele, sau desprinzându-se unele din altele). 

La început, sculptura bizantină era pusă în slujba credinţei. Au fost sculptate 
sarcofage pentru martiri, dintre care multe au fost aşezate în catacombe şi în 
lăcaşurile de cult. Pe pereţii sarcofagelor era deseori sculptată imaginea lui Hristos 
alături de apostoli. 

Odată cu mişcarea iconoclastă, nu numai reprezentarea în pictură a sfinților, 
dar şi figura lor în relief au fost părăsite. Chiar dacă, mai târziu, icoanele ajung iarăşi 
obiecte venerate, biserica ortodoxă încetează de a se mai interesa de imaginile 
sculptate. Adorarea credincioşilor se concentrează mai ales în imaginile zugrăvite. 

Pictura. Mozaicul. Icoana. Tehnica picturală de care se servesc primii artişti 
bizantini este fresca, dar aceasta a încetat să placă datorită înfăţişării sale mate şi a 
lipsei de strălucire. Aşa a devenit necesară înlocuirea picturii cu mozaicul. Cele mai 
renumite mozaicuri sunt la Biserica Sfânta Sofia din Constantinopol şi cele de la 
Biserica San Vitale din Ravenna. Cele de la Sfânta Sofia au fost acoperite cu un strat 
de culoare, atunci când biserica a devenit moschee. Pe zidurile absidei de la San 
Vitale sunt reprezentaţi împăratul Justinian şi împărăteasa Teodora. Acest splendid 
mozaic a fost realizat prin asamblarea de mici cubuleţe de marmură, pastă de sticlă şi 
teracotă. 

Icoana a devenit un element al cultului creştin începând din secolul al VI-lea. 
Poziţia personajului este totdeauna frontală, figura sfântului este alungită şi plasată pe 
un fundal auriu. Între secolele VII — XIX, în perioada iconoclastă, s-au realizat 
compoziții cu peisaje. 

În icoanele din secolele XI şi XII figurile sunt pictate din față, în atitudini 
statice şi cu expresie ascetică. În secolele următoare s-au lucrat icoane în mozaic şi 
icoane hagiografice: în centru figura unui sfânt, iar în jurul său scene miniaturale din 
viaţa sa. 

Artele decorative. O importanță aparte s-a acordat ilustrării manuscriselor şi 
cărților. Renumit este „Menologiul”, adică manuscrisul cu „Vieţile Sfinţilor”, compus 
pentru împăratul Vasile al II-lea (secolul al XI-lea). Spre deosebire de alte manuscrise 
care au fondul abstract, de aur, de purpură sau de culoarea pergamentului, acest 
manuscris are ca fond un peisaj.Bizantinii erau meşteri pricepuţi şi în prelucrarea 
metalelor. De cele mai multe ori metalul era smălțuit, fapt ce crea o impresie artistică 
deosebită. 

Un rol important în arta bizantină îl dețin şi stofele prețioase, cu scene de 
vânătoare sau simboluri religioase. Cele mai frumoase sunt stofele din mătase. Însă, 
în imperiul bizantin, mătasea era monopolul împăratului. Asupra artei bizantine voi 
reveni în detaliu în a două parte a acestui curs. 


2. Arta maură din Spania 
Deşi îşi are sediul în Spania, arta maură îşi are originea mult mai departe în 
Orient. Ca cea mai mare parte a producției artistice medievale, şi ea este legată de o 
credinţă religioasă: de islamism. 

În Spania, istoria şi cultura arabă au avut particularităţi distincte. Arta maură 
atinge apogeul în Spania, nu pentru că aici năvăliseră câteva mii de seminţii de religie 
mahomedană, ci pentru că acestea impuseseră religia lor băştinaşilor, iar aceştia o 
serveau şi pe terenul artistic, cu toate darurile excepţionale pe care le posedau”. 

Puternic influențată de religia islamică, arta arabă are anumite caracteristici 
generale. Deoarece Coranul prescrisese evitarea reprezentării figurii umane, sculptura 
în ronde-bosse nu era practicată, iar basorelieful avea numai motive decorative. 
Atunci când figura umană este totuşi reprezentată, imaginea ei nu va fi o interpretare 
realistă, ci una stilizată. 

Temele abordate în arta musulmană au un caracter ornamental, decorativ şi 
nu unul naturalist. Acest fapt a făcut ca între arta sacră şi cea profană să nu existe 
deosebiri nete, manifestările lor fiind destul de asemănătoare. 

În arta arabă o înflorire excepţională vor cunoaște arhitectura şi artele minore. 
Artiştii arabi au creat o impresionantă şi rafinată varietate de combinaţii ornamentale 
şi arhitectonice. Decoratori plini de fantezie, ei au făcut din monumentele 
arhitectonice adevărate bijuterii. Ei au reuşit să lucreze piatra cu atâta migală, dar şi 
precizie, încât să-i dea aspectul de broderie. 

În arhitectura religioasă, arabii au construit moschei însoţite de minarete, 
mausolee şi mederse (clădiri ale şcolilor de teologie). În ce priveşte arhitectura civilă, 
arabii au fost neîntrecuţi în construcția palatelor califilor sau ale guvernatorilor de 
provincii. În interiorul unei moschei se găseşte o nișă în zid — mihrab, care indică 
direcția spre Mecca, un scaun pentru predici — minbar, precum şi o lojă destinată 
califilor — macsura. Minaretele sunt turnuri înalte şi zvelte, din care se anunță ora 
rugăciunii. 

Printre monumentele maure apărute pe pământul Spaniei, cel mai cunoscut 
este Moscheea din Cordoba, fosta capitală a regatului maur de aici (sfârşitul secolului 
al VIII-lea şi începutul secolului al IX-lea). Iniţial, moscheea a avut 120 de coloane 
de marmură de culoare închisă, mai târziu i s-au adăugat încă 145 de coloane de 
marmură roşie şi albastră, iar în cele din urmă, numărul coloanelor a ajuns la 1029. 
Prin construirea, în secolul XVI-lea, a unei biserici creştine în corpul moscheii, 
numărul lor a rămas azi de aproximativ 800. Rolul acestor coloane e mai mult 
decorativ. Moscheea are o cupolă pe nervuri şi bolta realizată dintr-o împletitură de 
arce. Ea impresionează şi prin fastul decorațiilor sale în mozaic şi în marmură. 

De o măreție aparte este, Palatul Alhambra din Granada, a cărui construcție a 
început în anul 1231 şi a durat peste o sută de ani. (e/-hamara = „cea roşie”, de la 
culoarea roşiatică a materialului de construcție). 

Exteriorul acestui palat este destul de simplu, însă interiorul său este feeric. 
Se compune din trei corpuri de clădiri, fiecare dispus în jurul unei curți. Celebră este 
Curtea leilor, una dintre perlele arhitecturii musulmane în centrul căreia se află o 
fântână arteziană înconjurată de statuile stilizate a doisprezece lei, din marmură 
neagră, care susțin un havuz rotund din alabastru din acre ţâşneşte un izvor. 

Frumuseţea acestei clădiri este dată de elementele arhitecturale utilizate 
(cupole, coloane, stalactite, portice cu arce, arcade) de decorația care acoperă pereții 
şi plafoanele, dar şi de terase, grădini superbe, bazine de apă, havuzuri. 

Alte palate renumite sunt A/cazar din Sevilla şi Generalifa, din Granada, care 
se caracterizează printr-o ornamentație excesivă. 


3. Arta romanică în Apus 
Arta romanică este cuprinsă între a doua jumătate a secolului al X-lea şi 
sfârşitul secolului al XIII-lea. Perioada ei de înflorire se situează în prima jumătate a 
secolului al XII-lea. 

Această artă s-a dezvoltat concomitent în mai multe ţări europene, căpătând 
aspecte diferite, după locul unde a fost creată. 

Arhitectura. Construcţiile specifice artei romane sunt castelele şi mănăstirile 
catolice (abaţiile), unde edificiile cele mai importante erau bisericile. Ceea ce 
impresionează în arhitectura romanică este importanța zidului, soliditatea şi 
masivitatea lui. 

Castelele romanice sunt situate pe înălțimi şi au ziduri groase şi înalte cu 
creneluri, ferestre puţine cu deschiderea mai îngustă în afară şi mai largă înăuntru, au 
turnuri, dintre care cel mai important este donjonul, bolți semicilindrice, coloane cu 
capiteluri în formă de trunchi de con sau trunchi de piramidă. 

Planul bisericilor romanice este foarte variat în funcție de țările şi regiunile 
unde au fost construite, dar şi potrivit concepțiilor ordinelor monastice. La început 
acest plan a fost derivat din cel al bazilicii romane. Astfel, primele biserici romanice 
aveau o singură navă terminată cu o absidă în care se găsea altarul. Mai apoi au 
apărut biserici împărțite în trei nave, una principală şi două laterale. Navele laterale 
aveau uneori două abside mai mici numite absidiole. Foarte multe biserici romanice 
au planul de cruce latină, plan rezultat din adăugarea unei încăperi perpendiculare pe 
nave, numită transept. Numeroase biserici au nava centrală precedată de un portic în 
care se pregătea serviciul divin. 

O importanță deosebită capătă în arhitectura romanică turnurile şi 
clopotniţele. În general, clopotniţele sunt aşezate în mijlocul edificiului. Numărul 
turnurilor-clopotniţe variază de la 1 la 6. 

Interiorul bisericilor prezintă zidurile laterale împărțite în zone orizontale. 
Zona inferioară o formează marile arcade susţinute de stâlpi masivi şi greoi. Deasupra 
acestor arcade, zona superioară este construită de tribune separate de navă printr-un 
zid cu arcade largi. 

Caracteristice pentru arhitectura romanică este bolta în  /eagăne 
semicilindrice, simplă şi rezistentă'*, sau bolta în cruce!”. În ce priveşte cupola, ea a 
fost preluată din arhitectura bizantină. Unele biserici au o cupolă centrală înconjurată 
de alte cupole de dimensiuni mai mici (de exemplu San Marco din Veneţia). 

Cele mai renumite biserici romanice se găsesc în Franţa, Germania, Spania, 
Italia şi Anglia. 

În geografia romanicului, primul loc îl deţine, indiscutabil, Franţa. Aici a fost 
construită, de exemplu, renumita Mănăstire de la Cluny, din care nu se mai păstrează 
decât o mică porțiune. 

În Anglia, stilul romanic se afirmă în catedralele din Canterbury, Winchester, 
Ely, Lincoln, care se remarcă prin stabilitate şi soliditate. 

În Germania stilul romanic aspiră spre grandios şi impresionant. Regiunea 
germană cea mai creativă a fost Renania. Renumite sunt catedralele din K5ln, Bonn, 
Koblenz. 

În Spania, bisericile romane predomină în Catalonia. Cea mai celebră este 
Santa Maria din Ripoll, care are cinci nave. 

În Italia arta romanică s-a dezvoltat, în special, în Florenţa, Pisa şi Roma. 
Renumit este Câmpul Miracolelor din Pisa, care cuprinde baptisteriul, catedrala şi 
turnul înclinat. 

Sculptura. Sculptura romanică este subordonată arhitecturii. Ea a fost 
utilizată pentru decorarea capitelurilor, timpanelor, portalelor, fațadelor bisericilor. Pe 
timpane erau sculptate scene religioase în care Hristos este reprezentat în dimensiuni 
mai mari decât cele ale figurilor din jurul său, evanghelişti sau îngeri. Artistul 


'5 Bolta în leagăn este un semicilindru din piatră aşezat deasupra navei 
'* Bolta în cruce este formată din două bolți în leagăn care se întretaie în unghiuri drepte. 


29 


romanic încadrează scenele în spațiul timpanului, în aşa fel încât să-l umple total. Din 
acest motiv, dimensiunile personajelor sunt supuse legii integrării în cadru, fiind 
astfel micşorate sau deformate. 

Sculptura romanică este fie pur decorativă, fie simbolică. Ea este infinit mai 
bogată în basoreliefuri decât în statui; n-a lipsit, însă, nici sculptura în ronde-bosse: 
statui ale Fecioarei, ale lui Hristos sau ale unor sfinți, executate din lemn sau din 
piatră. 

4. Arta gotică 

Denumirea de gotic, dată acestui important stil artistic medieval de către artiştii 
Renaşterii italiene, a avut iniţial un caracter peiorativ. Înţelesul acestui termen era 
sinonim cu cel de „barbar”, fiindcă idealul artistic specific Renaşterii respingea 
această artă pe motiv că este lipsită de armonie, haotică şi iraţională. 

Stilul gotic a început să se afirme cam din a doua jumătate a secolului al XII- 
lea odată cu construirea corului bazilicii Saint Denis din vecinătatea Parisului şi s-a 
dezvoltat până în primele decenii ale secolului al XVI-lea. Aria geografică în care s-a 
dezvoltat acest stil coincide, în genere, cu aceea a stilului romanic. 

Arhitectura gotică religioasă. În evoluţia sa, arta gotică a cunoscut trei mari 
faze: 1. goticul timpuriu sau lanceolat (1140-1220); 2. goticul matur sau reionant 
(rayonnant) între 1220-1350; 3. goticul târziu sau flamboaiant (flamboyant) între 
mijlocul secolului al XIV-lea şi al XVI-lea. 

La catedralele din perioada goticului timpuriu coexistă elementele gotice de 
cele romanice. Un prototip al goticului timpuriu, elaborat pe şantierele din Ile-de- 
France, îl constituie catedrala Notre-Dame din Paris, a cărei navă este de la sfârşitul 
secolului al XII-lea, iar faţada din prima jumătate a secolului al XIII-lea. 

Planul ei este acela al unei bazilici cu cinci nave, separate prin coloane. 
Fațada de vest este flancată de două turnuri ridicate deasupra celor trei etaje pe care le 
are edificiul. La mijlocul etajului al doilea se află rozasa, flancată de două mari 
ferestre geminate. 

Prototipul clasic pentru faza goticului matur îl constituie catedrala Notre- 
Dame din Amiens. Caracteristice pentru goticul reionant sunt bolțile, stâlpii subțiați la 
maximum şi importanţa acordată vitraliilor. 

Stilul flamboaiant se caracterizează printr-o decorație excesivă, accentul 
punându-se îndeosebi pe ornamentaţie şi nu pe funcționalitate. Exterioarele sunt 
acoperite cu frontoane triunghiulare ascuţite plasate deasupra uşilor, a ferestrelor sau 
a portalurilor (gabluri). Un exemplu elocvent de gotic flamboiant este Domul din 
Milano. 

Spre deosebire de o biserică romanică, catedrala gotică este mai lungă şi mai 
înaltă, zveltă şi aparent fragilă, deşi foarte rezistentă prin scheletul ferm al clădirii. În 
interior, nava centrală este mult mai înaltă decât navele laterale. Fațada are, în 
general, două turnuri înalte, între care se află rozasa, iar în partea de jos, are trei sau 
cinci portaluri. 

Elementele caracteristice stilului gotic sunt: bolțile pe ogive, arcurile butante 
şi un tip de ornamentaţie cu totul nou. 

Ogiva este un arc diagonal, frânt de cele mai multe ori, care susţine bolta şi 
este sprijinit pe doi stâlpi. EI se întretaie în punctul unde se află cheia bolţii, cu un alt 

arc frânt, tot diagonal, şi formează cu acesta o încrucişare de ogive. Rolul ogivei este 
acela de a spori rezistenţa bolţii şi de a o susţine. 

Exteriorul unei construcţii gotice conţine şi el noi organe de sprijin şi de 
rezistență. În primul rând sunt contraforţii (stâlpii de susţinere) şi aşa-numitele arcuri 
butante (arcuri de sprijin). Din acest punct de vedere, o biserică gotică apare ca o 
clădire ale cărei puncte de sprijin se află în exteriorul ei. 

În Franţa, cele mai multe catedrale gotice au fost închinate Fecioarei Maria. 
Dintre acestea, renumite sunt catedralele: Votre-Dame din Paris, din Rouen, Laon, 
Chartres, Reims şi din Amiens. 

În Anglia, goticul are o evoluţie independentă, caracterizându-se printr-o 
structură proprie şi printr-un repertoriu decorativ original. O caracteristică a 
construcțiilor gotice engleze este masivitatea şi grosimea zidurilor. Specifică este şi 
desfăşurarea pe orizontală a construcțiilor, spre deosebire de cele franceze care se 
desfăşoară pe verticală. Stilul dominant din a doua jumătate a secolului al XIII-lea 
până la mijlocul secolului al XIV-lea este Decorated Style, caracterizat prin preferința 
pentru ornamentaţii. Ca reacţie la această tendinţă a apărut Perpendicular Style, mai 
sobru. 

Cele mai renumite catedrale gotice din Anglia sunt cele din Ely, Salisbury, 
Welles, Lincoln, Canterbury. 

În Germania, stilul gotic dezvoltă o nouă variantă arhitectonică — biserica- 
hală. Sistemul de boltire a goticului german evoluează de la bolțile în cruce pe ogive, 
la bolțile stelate, mai rar în evantai, apoi la cele în mreajă sau plasă de pescar. Alături 
de arcul frânt, la ferestre şi portaluri, apar şi arcul în acoladă şi cel lobat. 

Dintre construcțiile gotice din Germania, cele mai cunoscute sunt domurile 
din Magdeburg, Naumburg, Bamberg şi K5ln. 

În Italia, cu excepţia domului din Milano, n-a existat, propriu-zis, o artă 
gotică. Domul din Milano, construit pe parcursul a cinci secole, este exemplul unic în 
Italia de gotic flamboaiant. 

În Spania are loc o fuziune a goticului cu arta hispano-maură, ce dă naştere 
unui stil hibrid la baza căruia stă arabescul, împânzind suprafețele arhitectonice. 

Arhitectura militară şi civilă. Ca şi în arta romanică, în cea gotică s-au 
ridicat construcții de apărare, precum cetăţile şi castelele. 

Castelele gotice sunt aşezate, de obicei, pe înălțimi sau în locuri greu 
accesibile. Ele au ziduri masive şi sisteme de apărare perfecționate. Renumite sunt 
castelele gotice de pe malul Rinului. 

În ce priveşte arhitectura civilă, au fost construite palate comunale cu o 
structură arhitectonică complexă şi o ornamentaţie exterioară bogată. Simbol al 
puterii orăşeneşti, palatul comunal este centrul de organizare a vieţii urbane. 

În aceste palate predomină încăperile de utilitate colectivă: vastă sală de 
consiliu şi sălile de recepţie adiacente. În Italia, spre exemplu, fiecare oraş mai 
important îşi avea palatul său comunal. 

Din punct de vedere arhitectonic, cele mai remarcabile palate comunale sunt 
cele din Ţările de Jos, nordul Franţei şi Germania. Un exemplu elocvent este Pa/arul 
Parlamentului din Rouen. 

În afară de palatele comunale, s-au construit palate ca locuinţe ale celor ce 
beneficiau de un nivel economic şi social mai ridicat. Asemenea palate mai 
somptuoase însă aveau şi înalții prelați. 

De o fascinantă originalitate este Palatul Dogilor din Veneţia, a cărui faţadă 
dinspre mare a fost ridicată între 1309-1404, iar cea de vest (dinspre piaţa San Marco) 
terminată abia în secolul al XV-lea. 

Sculptura. Sculptura gotică este aservită arhitecturii, deoarece rolul ei este 
acela de a decora enormele schelete arhitectonice ale catedralei şi, în special, 
portalurile. 

Sculpturile portalului de vest de la Catedrala din Chartres aparţin tipului de 
figuri-coloane. Sfinţii apar alungiți şi fusiformi, cu membrele lipite de trup pentru a 
nu depăşi limitele schematice. 

Pe fațadele catedralelor gotice, în afară de statuile prinse în corpul zidăriei, se 
practică sculpturile ornamentale, cu aspect geometric şi floral. 

Sculptura în ronde-bosse s-a detaşat progresiv de arhitectură încet spre 
mijlocul secolului al XIII-lea, când emanciparea să a devenit aproape completă. 

Perioada de aur a sculpturii gotice, atât ca nivel artistic cât şi prin cantitatea 
imensă de opere, este secolul al XIII-lea. 


IV. ARTA RENAȘTERII 
1. Renaşterea italiană 


Ca perioadă a culturii, Renaşterea este un fenomen complex ce se manifestă 
şi prin schimbarea orizontului în artă. 

Pe tărâmul Italiei, prefacerile sociale, dar şi spirituale au dus la conturarea 
unor noi concepții în artă, dar şi la modificarea statutului creatorului de artă. 

Odată cu Renaşterea, artistul nu mai este considerat producător, ci creator. 
Din secolul al XV-lea, arta este ridicată de la nivelul de meserie şi artă mecanică la 
acela de artă liberală şi teoretică. 

Artiştii Renaşterii au ţinut seama de progresele ştiinţifice şi tehnice din epoca 
lor, mulţi dintre ei fiind savanţi renumiţi, literați, filosofi şi tehnicieni. Pentru că omul 
devenise tema lor de predicţie, ei s-au aplecat spre studiul anatomiei ca bază a 
desenului, au descoperit legile redării perspectivei, precum şi pe cele ale distribuirii 
luminii în operele lor. 

Întoarcerea spre arta clasică greco-romană i-a determinat să ia drept model 
realitatea vie, natura, lumea înconjurătoare şi să aprecieze armonia echilibrului clasic 
şi liniştea proporțiilor antice. 

Trecerea de la arta medievală la cea renascentistă este evidentă în operele de 
artă ale lui N. Pisano, Arnolfo di Cambrio, Giotto. 

Nicola Pisano creează un nou stil în sculptură, îmbinând decorația 
arhitecturală gotică cu tradiția sculpturii antice. Aceasta se observă la amvonul 
sculptat pentru baptisteriul din Pisa. 

Andrea Pisano, fratele lui Nicola, a urmărit o simplificare a formelor şi a 
căutat monumentalitatea, fapt evident la uşile de bronz ale baptisteriului din Florenţa. 

În arhitectură, trecerea de la gotic la Renaştere se observă în opera lui 
Arnolfo di Cambria, autor al Bisericii Santa Croce şi al Palatului Sienoriei, ambele 
din Florenţa. 

Cel care revoluţionează pictura este Giotto (1266 ?- 1337). Acesta se rupe de 
tradiția bizantină şi introduce mijloace picturale noi: compoziția clară, atenţie 
acordată expresiei feţelor, corpurile au volum, culorile sunt mai vii, spaţiul are 
profunzime, formele sunt simplificate. Renumite sunt frescele care reprezintă viața 
Sfântului Francisc din Asisi, de la biserica ce poartă acelaşi nume. 

Quattrocento (secolul al XV-lea) 

Sculptura. Trăsăturile dominante ale sculpturii din primele decenii din 
Quattrocento sunt apropierea de arta clasică antică şi o tendința de a reda naturalist 
formele corpului şi expresia personalității. 

Actul de naştere al sculpturii renascentiste poate fi considerat concursul din 
1401, de la Florenţa, pentru completarea ansamblului Baptisteriului, ale cărui părți de 
bronz au fost lăsate neterminate de Andrea Pisano, la sfârşitul secolului precedent. 

Subiectul acestui concurs era Sacrificiul lui Avraam. Dintre cei şapte 
candidaţi, învingător a fost declarat Lorenzo Ghiberti, maestru al basoreliefului puțin 
adânc, care a executat nu doar porțile nordice, pentru care se ţinuse concursul ci şi 
poarta de răsărit numită de Michelangelo Poarta Paradisului. În basoreliefurile de 
bronz executate de Ghiberti, subiectele biblice capătă semnificații complexe şi 
moderne. 

Opera lui Ghiberti se caracterizează prin claritate, ordine şi naturalețe, calități 
specifice artei antice. Felul în care acest sculptor a decorat porțile baptisteriului a 
determinat evoluţia artei italiene în prima jumătate a secolului al XV-lea. 

Un alt sculptor renumit este Donatello (1386 — 1466), a cărui concepție 
despre formă şi monument, alcătuirea compozițiilor, tratarea materialelor au 
influențat dezvoltarea sculpturii renascentiste.  Renumită pentru proporțiile 
armonioase, este statuia care-l întruchipează pe David. 

În sculptura monumentală, cea mai deosebită realizare a lui Donatello este 
statuia ecvestră în bronz a unui condotier celebru, Gartamelata (pisica mieroasă). 
Monumentul a fost destinat să decoreze piaţa Biserica Sfântul Anton din Padova. 

Din generația care a urmat lui Donatello, o operă plastică mai importantă, 
este aceea a lui Andrea Verrocchio (1435 — 1488). El este autorul a două lucrări 
nemuritoare, cunoscute în lumea întreagă: David şi statuia ecvestrăa condotierului 
Colleoni, făcută la Veneţia. 

Arhitectura. Italienii n-au prea simpatizat stilul gotic care nu se potrivea cu 
specificul lor. Interesul lor pentru antichitatea greco-romană, studiul geometriei, al 
simetriei au determinat noua concepţie arhitecturală. Aceasta s-a concretizat, mai 
ales, în construcțiile ridicate în Florenţa. Aici au fost edificate catedrale, biserici, dar 
şi numeroase palate. Construite în piețe sau pe străzi, aceste palate simple şi cu 
volume clare au faţade care se desfăşoară pe orizontală, pe două sau trei etaje, cu 
multe ferestre, care au deasupra arcuri în plin cintru. Planul acestor palate compuse în 
forma construcţiei masive, paralelipipedice, era pătrat. În centrul palatului se afla 
curtea interioară delimitată de arcade. Interiorul acestor curți era împodobit cu fresce, 
reliefuri şi sculpturi. 

Cele mai reprezentative palate construite în Florenţa de-a lungul secolului al 
XV-lea sunt: Palatul Medici, Palatul Rucellai de Leon Battista Alberti, Palatul Pitti, 
construit după planurile lui Brunelleschi şi Palatul Srozzi. 

Șeful şcolii florentine de arhitectură din Quattrocento a fost Filipo 
Brunelleschi (1377 — 1446), care era şi sculptor. Opera să cea mai cunoscută este 
cupola Domului Santa Maria del Fiore din Florenţa. Formată din două emisfere 
suprapuse, având diametru de 42m, a fost înălţată pe un tambur octogonal din piatră. 

Un alt arhitect renumit este Leon Battista Alberti, membru al Academiei 
Platonice şi teoretician al artei, autor al unor tratate celebre de arhitectură, sculptură şi 
pictură. A proiectat Palatul Ruccelai, Templul Malatestian din Rimini, partea 
superioară a fațadei bisericii Santa Maria Novella. 

Pictura. Pictorii florentini din Quattrocento au observat şi au interpretat 
anatomia şi psihologia umană, natura şi societatea, din perspectiva unei concepții 
estetice unitare şi originale. 

Prima generaţie de pictori, formată din nume de prestigiu ca Fra Angelico, 
Massacio, Uccelo, a fost cea care a deschis porțile cunoaşterii raționale şi 
experimentelor plastice în pictura Renaşterii. 

Fra Angelico, călugăr dominican, a executat frescele din capela Sfinților 
Ștefan şi Laurenţiu de pe pereţii Vaticanului, dar şi frescele de la Mănăstirea San 
Marco din Florenţa. Caracteristica pentru stilul său este maxima luminozitate a 
culorilor. Pentru a obţine efectul de lumină-umbră, a folosit diluţia culorilor, precum 
şi tonurile deschise. Spațiul plastic, la rândul său, este rezolvat prin folosirea atât a 
perspectivei geometrice, cât şi a celei cromatice. 

Măsura vigorii şi simțului plastic ale lui Massacio (1401 — 1428) este 
evidentă îndeosebi în frescele din capela Brancacci de la Santa Maria del Carmine 
din Florenţa, care înfăţişează scene din viaţa sfântului Petru şi compoziţia biblică 
Izgonirea din Paradis. Interesul lui Massacio se îndreaptă spre studierea perspectivei 
şi a efectelor de lumină şi de culoare. Pictura să formulează „idealul renascentist al 
omului în dialog cu destinul propriu şi cu destinul cetăţii”. 

Paolo Uccelo a fost un pasionat cercetător al ştiinţei perspectivei. Pasionat de 
geometrie, el a încercat să creeze în planul bidimensional al tabloului, un nou spaţiu 
care să sugereze iluzia adâncimii. Din păcate, s-a păstrat doar o mică parte din 
lucrănile sale. Dintre operele rămase, cea mai bine conservată este Bătălia de la San 
Romano care impresionează atât prin dimensiunea imaginii, prin paleta cromatică, cât 
şi prin dinamica ritmurilor. 

În a doua jumătate a secolului al XV-lea, imaginile biblice sunt înlocuite din 
ce în ce mai mult de imagini profane. Printre creatorii de elită ai celei de-a două 
generații de pictori îl amintim pe Sandro Botticelli (1445 — 1510). 

Femeile pictate de Botticelli au o expresie diafană şi grațioasă. Viziunea să 
artistică face să renască spiritul formei din arta greacă veche, mai ales din cea a lui 
Praxitele. Printre picturile sale, enumerăm următoarele: Primăvara, Naşterea 
Venerei, Calomnia. 

O altă şcoală de pictură din Quattrocento, a fost cea din Umbria. Cea mai 
puternică personalitate a picturii umbriene a fost Piero della Francesca. 
Capodoperele care l-au făcut celebru sunt Botezul lui Hristos, Flagelarea şi ciclul cu 

tema Legenda crucii din Biserica San Francesco de la Arezzo. Arta să exprimă linişte 
şi monumentalitate, desenul său este viguros, iar culorile folosite sunt strălucitoare. 

Șeful şcolii de pictură din Padova, din a doua jumătate a secolului al XV-lea, 
este considerat Andrea Mantegna (1431 — 1506), care a adus ca noutate în pictură 
subiectul tragic al morţii. În lucrarea Fristos mort este redată moartea biologică a 
fiinţei umane şi durerea pricinuită celor două Marii de pierderea celui drag. 

Școala de pictură venețiană din Quattrocento s-a impus prin Antonello da 
Mesina, Giovanni Bellini şi Vittore Carpaccio. 

Antonello părăseşte vechea practică picturală în tempera şi adoptă uleiul. EI 
este renumit mai ales ca portretist. 

Giovanni Bellini introduce, ca fond al tablourilor, peisajul. EI este considerat 
şi unul dintre primii mari colorişti ai Renaşterii datorită paletei sale de nuanţe calde. 

Prin Carpaccio, pictura venețiană a secolului al XV-lea ajunge la strălucirea 
ei maximă. Acest pictor este un povestitor. El redă, într-o serie de lucrări minunate, 
adevărate naraţiuni. 

Quinquecento (secolul al XVI-lea). În secolul al XVI-lea, arta Italiei este 
dominată de geniul a patru titani: Leonardo, Michelangelo, Rafael şi Tiţian. Creaţiile 
acestor puternice personalităţi au produs o cotitură radicală în evoluţia artelor. 

Leonardo da Vinci (1452-1519) nu este numai un mare pictor, sculptor şi 
arhitect, ci şi un precursor al ştiinţei noi, inginer de fortificații, de armament, 
constructor de poduri şi maşini de război, muzicant, poet, chimist, anatomist şi 
fiziolog. 

Spirit iscoditor şi complex, Leonardo „nu este reprezentantul unei ţări, nici 
măcar al unei epoci. El aparţine ca un exemplu de-a pururi viu, istoriei dezvoltării 
inteligenței umane. Şi totuşi, nimeni mai bine ca el nu întruchipează imaginea omului 
multilateral al Renaşterii.” 

Deşi este contemporan cu Botticelli şi Carpaccio, de exemplu, creația să în 
domeniul artistic, ideile sale estetice aduc un suflu nou în arta sfârşitului secolului al 
XV-lea. 

În jurul vârstei de 17 ani, Leonardo era ucenic în atelierul lui Verrochhio şi a 
pictat celebrul său înger din compoziţia maestrului său — Botezul lui Hristos. 

Printre primele lucrări din perioada florentină se numără Buna vestire şi două 
lucrări rămase neterminate, dar foarte însemnate: Adorația magilor şi Sfântul 
Ieronim. Aceste două lucrări ne permit înțelegerea modului în care Leonardo 
concepea şi realiza o pictură. Principala să preocupare era redarea planurilor şi a 
reliefurilor, precum şi modelarea unei figuri prin clarobscur, prin valori de umbră şi 
lumină. 

Din prima epocă a artistului, lucrarea cea mai preţuită este Fecioara printre 
stânci (Luvru) reluată de Leonardo, în replică, (National Gallery, Londra) după mai 
bine de douăzeci de ani. Folosirea clarobscurului 1-a permis să realizeze chipuri 
ovale, pure, care datorită umbrelor şi luminilor capătă o gingăşie aparte. 

La 27 de ani Leonardo s-a mutat la Milano unde fusese admis ca inginer şi 
artist de curte pe lângă Lodovico Mora. În această perioadă a realizat o compoziție 
considerată ca o operă capitală în cariera să de pictor, Cina cea de taină. Această 
pictură îl înfăţişează pe Hristos în mijlocul celor 12 apostoli ai săi, în momentul în 

care le spune că unul dintre ei îl va trăda. Faţa fiecărui personaj exprimă sentimentele 
pe care le-a produs această veste: furie, uimire, teamă, indignare, frică, supărare etc. 
Doar figura lui Hristos exprimă seninătate, calm, împăcare, resemnare. 

Foarte deteriorată astăzi, această pictură se găseşte în trapeza (sală de mese) 
mănăstirii Santa Maria della Grozzie din Milano. 

Tot din perioada în care a locuit la Milano, Leonardo a realizat şi statuia 
ecvestră a lui Francesco Storza. Din păcate, acest monument din bronz a fost topit 
odată cu intrarea francezilor în Italia. 

Între 1500 şi 1506, Leonardo se află iarăşi la Florenţa unde pictează 
Fecioara, pruncul şi Sfânta Ana (Luvru) şi fresca Bătălia de la Anghiari pentru 
Palazzo Vecchio. Tot în această perioadă, Leonardo începe să lucreze la portretul 
Gioconda (Luvru), terminat în 1507 şi luat apoi în Franţa. În jurul acestei opere s-au 
țesut numeroase legende datorită zâmbetului enigmatic, provenit din contrastul dintre 
caracterul gurii, cu buzele schiţând un surâs şi seriozitatea pătrunzătoare a ochilor. 

În 1515 Leonardo acceptă propunerea regelui Francisc I al Franţei, de a-l 
însoți în Franţa. Regele îl prețuia mult pe Leonardo, îi cumpărare Gioconda şi-i 
dăruise un castel lângă Amboaise, unde Leonardo s-a stins în 1519. În cei patru ani 
cât a locuit aici a pictat compoziţia Joan Botezătorul tânăr şi tabloul care se găseşte la 
Luvru - Fecioara, pruncul şi Sfânta Ana. 

La sfârşitul vieţii, Leonardo ne-a lăsat un portret al său care se găseşte la 
Muzeul din Torino. În acest autoportret, Leonardo pare mai bătrân decât trebuie să fi 
fost în realitate, dată fiind vârsta sa. Părul lung şi barba îi înconjură toată faţa, iar 
ochii, sub sprâncenele stufoase, sunt pătrunzători şi trişti. 

Michelangelo Buonarroti (1475-1564). Poet, arhitect şi pictor, Michelangelo 
este în primul rând un geniu plastic, sculptural. Trăieşte 88 de ani şi lasă o urmă 
puternică asupra artei. Prin el, centrul vieţii artistice se mută la Roma. 

Opera lui Michelangelo este vastă, variată şi mai ales impresionantă. Ca şi 
Donatello şi Verrochio, îl sculptează şi el pe David. lar spre deosebire de aceştia, 
David al lui Michelangelo nu este înfățişat ca un învingător ţinând de păr capul tăiat 
al lui Goliat, ci ca un luptător care îşi apreciază adversarul, gândindu-se cum să-l 
îngenuncheze. David, realizat dintr-un bloc de marmură cu înălțimea de Sm, are un 
trup de atlet tânăr şi frumos, viguros şi dârz şi este extraordinar de veridic. 

O altă sculptură renumită, din prima parte a activităţii sale, este Pieta de la 
Sfântul Petru din Roma. Compoziţia este în formă de piramidă, trupul fecioarei fiind 
baza acesteia, prin stofa amplă ce se revarsă în jurul ei. Durerea demnă a Fecioarei, 
disperarea ei elegantă, discreţia şi grația trupului Mântuitorului fac ca această operă 
să fie deosebit de emoţionantă. 

Între anii 1501-1504, cât lucrează la David, i se cere să sculpteze pentru 
Domul din Florenţa pe cei 12 apostoli, dintre care a realizat doar o singură statuie, 
cea a Sfântului Matei. 

În anii următori artistul lucrează pentru finalizarea celor două ansambluri 
funerare celebre: mormântul Papei luliu al II-lea şi ansamblul destinat mormintelor 
Medici aflate în Capela Medici din Florenţa. 

Pentru primul monument funerar, amplasat în interiorul Bisericii San Pietro 
din Roma, Michelangelo a realizat statuile: Moise, Învingătorul şi Sclavii. 

În capela Medici, Michelangelo a sculptat cele două grupuri de statui: 
alegoriile Ziua şi Noaptea, în dreapta şi stânga lui Gialiano, şi Aurora şi Crepusculul, 
simboluri ale timpului care trece, simetric amplasate în dreapta şi stânga lui Lorenzo 
de Medici. 

În pictură, Michelangelo este renumit îndeosebi pentru realizarea frescelor şi 
bolții Capelei Sixtine din Vatican cu subiecte din Vechiul şi Noul Testament: Geneza 
lumii, Crearea lui Adam, Crearea Evei şi Păcatul originar, până la scena Potopului 
lui Noe. Picturile de pe această boltă dreptunghiulară cu lungimea de 40m şi lățimea 
de 13,4m, impresionează prin claritatea compoziției, prin forța personajelor, prin 
atitudinile şi expresiile corporale. 

În arhitectură, creaţia desăvârşită a lui Michelangelo este cupola Catedralei 
San Pietro din Roma, pe care a proiectat-o, dar care nu a fost construită în timpul 
vieţii sale. O altă realizare deosebită a lui Michelangelo ca arhitect este amenajarea 
pieții Capitoliului din Roma, o impresionantă compoziție urbanistică. 

Raffaello Sanzio (1483-1520) s-a născut la Urbino şi s-a format la şcoala din 
Perugia, care practică o pictură plină de grație şi sensibilitate, în culori deschise şi 
strălucitoare. A studiat în atelierele lui Perugino şi Pinturicchio, devenind celebru în 
Umbria prin tablourile: Visul Cavalerului, Cele trei graţii şi Logodna sfintei 
Fecioare. 

La vârsta de 22 de ani, Rafael se stabileşte la Florenţa unde ia contact cu 
marea artă a lui Leonardo şi Michelangelo, dar şi cu pictura florentină reprezentată de 
Fra Angelico, Ghirlandajo şi Botticelli. 

În această perioadă el creează multe din renumitele sale Madone, care 
reprezintă stilul său de feminitate şi maternitate. Aceste inconfundabile Madone 
pictate de Rafael sunt suave, grațioase, gingaşe, au fețe ovale şi, printre ele, trebuie 
semnalate îndeosebi La Belle Jardiniere (Louvre) şi Madona im Griinen (Viena). 

În 1508 Rafael vine la Roma, chemat de papa Iuliu al II-lea la recomandarea 
lui Bramante, pentru a decora Stanţele Vaticanului. 1 se cerea să realizeze scene care 
să redea triumful bisericii creştine. Frescele pictate de Rafael stârnesc admirația 
generală şi dau măsura geniului său: Cea mai cunoscută din aceste stanze este Școala 
din Atena, în centrul căreia se află cei doi mari filosofi ai antichității: Platon şi 
Aristotel. O altă stanză renumită este Parnas, în care sunt reprezentaţi poeți antici şi 
italieni, precum Dante şi Petrarca. 

În afară de pictura monumentală, Rafael îşi manifestă talentul în pictura de 
şevalet. Dintre Madonele sale, Madona Sixtină este legendară. 

Dintre portretele pictate de Rafael, care s-a dovedit a fi un fin cunoscător al 
psihologiei umane, strălucite sunt portretele lui Ba/dasare Castiglione şi portretul de 
grup al Papei Leon al X-lea cu nepoții. 

Geniul lui Rafael s-a afirmat şi în arhitectură prin proiectarea a numeroase 
palate, precum şi în proiectele pentru definirea planului Catedralei San Pietro din 
Roma. 

În secolul al XVI-lea, la Veneţia se dezvoltă o şcoală de pictură ce se distinge 
prin calităţi de ordin coloristic şi care a influenţat mult pictura ulterioară. 

Personalitatea care a creat un nou stil în pictura venețiană este Giorgio di 
Castelfranco, cunoscut sub numele de Giorgione (1477/278-1510). Ca şi Rafael, a 

avut o viaţă scurtă şi a fost un geniu precoce. Este primul artist care a pictat nudul 
feminin în mijlocul naturii (Tempesta, Concertul campestru, Venus dormind) şi care a 
tratat peisajul nu ca fundal, ci ca subiect (Furtuna). 

Ceea ce frapează la Gorgione este armonia culorilor şi poezia tablourilor sale. 

Cel mai strălucit dintre venețieni, Ziziano Vecellio (către 1488 - 1576) este 
considerat un titan, alături de Michelangelo, Leonardo şi Rafael. EI este unul dintre 
cei mai mari colorişti, roşul său fiind celebru. Culoarea are rolul de a preciza decorul, 
de a reda atmosfera, de a întrupa subiectele. Aplicarea unor culori vii, calde şi 
strălucitoare a conferit o notă de senzualitate tablourilor sale. 

În creaţia sa, Tizian a abordat o mare varietate de genuri, toate având ca 
motiv principal omul. Deosebit de productiv, el a lăsat sute şi mii de opere, în care a 
dezvoltat subiecte religioase (Prezentarea fecioarei la templu, Coborârea în 
mormânt, Pieta €tc.), de inspiraţie umanistă (Amor sacru şi Amor profan) şi din viaţa 
cotidiană. 

În portretele pe care le-a făurit, Tizian n-a urmărit numai redarea fizionomiei 
personajelor, ci şi a trăsăturilor lor de caracter. Astfel, portretul papei Paul al III-lea 
ne dezvăluie un om şiret, iar cel al regelui Francisc 1 o persoană îngâmfată. Alte 
portrete renumite sunt: La Bella, Flora, Lavinia, portretele împăratului german Carol 
Quintul, portretul nobilului Riminaldi. 

Școala venețiană de pictură s-a făcut cunoscută şi prin alți pictori talentaţi ce 
au ştiut să aştearnă şi să combine într-un stil propriu culorile. Printre aceştia merită 
atenția noastră: Palma Vecchio (cel Bătrân), Veronese şi Tintoreto. 

Arhitectura. Printre arhitecții sfârşitului secolului al XV-lea şi începutul 
secolului al XVI-lea renumit este Donato Bramante (1448-1514), format la şcoala din 
Umbria. Evoluţia să ca pictor a fost marcată de influenţa lui Mantegna şi a lui Pierro 
della Francesca. Domeniul în care s-a manifestat cu deosebit succes a fost însă 
arhitectura, pe care a conceput-o sub semnul grandorii, acordând formelor 
monumentalitate, simplitate, ritmicitate şi armonie. 

Lucrarea care l-a impus în atenția cercurilor artistice din Roma este i/ 
tempietto din biserica San Pietro în Montario, Roma. Această clădire era hărăzită să 
comemoreze locul în care, conform tradiţiei fusese crucificat Sfântul Apostol Petru. 
De mici dimensiuni, această clădire circulară, cu coloane toscane, impresionează prin 
eleganța proporțiilor sale. 

Bramante a contribuit şi la construirea unor aripi ale palatului papal din 
Vatican. Apreciat de papalitate pentru însuşirile sale deosebite, Bramante a fost 
considerat cel mai indicat să proiecteze biserica Sfântul Petru din Roma. Clădirea, 
începută în 1506, n-a fost terminată decât peste mai bine de 100 de ani, iar planul 
inițial a suferit diferite modificări datorită contribuţiilor remarcabile ale altor mari 
artişti: Rafael, Michelangelo, Maderna. 

Bramante a conceput bazilica San Pietro pe un plan de cruce greacă, având în 
mijloc o cupolă gigantică înconjurată de alte patru cupole mai mici, iar la colțuri 
patru turnuri cu câte patru feţe fiecare. 

Michelangelo a păstrat în linii mari planul lui Bramante, dar l-a simplificat. 
Biserica se reduce la o cupolă impunătoare, înălţată deasupra unui tambur masiv şi 

care are deasupra un turn lanternă, sugerând impresia de grandoare, de îndrăzneală şi 
de avânt către cer. 

În timp ce la Roma se construiau palate monumentale, în nordul Italiei 
(Verona, Piacenza, Veneţia) se dezvoltă un stil mai pitoresc. Printre cei mai mari 
arhitecți din această parte a Italiei menţionăm pe Michele Sanmichele (1481-1559) 
care a proiectat Palazzo Bevilacqua al Corso din Verona, Palazzo Grimini din 
Veneția, pe Canale Grande. 

La Veneţia, cel mai renumit şi apreciat arhitect era Jacopo Sansovino (1486- 
1570), a cărui capodoperă este biblioteca San Marco, din Piazzeta, în fața Palatului 
dogilor. 

Un alt mare arhitect, care a profitat din plin de lecţia clasică, a fost Andrea 
Palladio (1518-1580) care şi-a manifestat talentul, îndeosebi, în construirea a 
numeroase vile şi palate. Celebră este Villa Capra, numită Villa Rotonda, de lângă 
Vicenza, acoperită de o calotă sferică şi având patru fațade cu porțice ornate cu 
frontoane. 

Tot creaţia lui Palladio este şi San Giorgio Maggiore din Veneţia ce se 
remarcă prin simplitatea, logica şi armonia ei. 


2. Renaşterea în afară Italiei 

Renaşterea — acest complex fenomen cultural şi artistic ivit şi desăvârşit în 
Italia — s-a întins, treptat, cuprinzând Europa nordică şi occidentală şi pătrunzând 
chiar şi în unele părți din centrul şi răsăritul ei. 

Evoluţia artei în secolele XV şi XVI în celelalte ţări din nordul şi apusul 
Europei, dintre care unele cunoscuseră în evul mediu o civilizație înfloritoare, are 
anumite particularități. Aici Renaşterea nu se prezintă numai ca o întoarcere spre 
clasicismul greco-roman. Un rol important au încă tradițiile locale, destul de 
rezistente dar şi influențele Renaşterii italiene. La rândul ei, situația socială, 
economică şi politică a Europei, în secolul al XVI-lea, a influenţat formele de 
expresie artistică în arhitectură, sculptură şi pictură. 

Arhitectura. În Evul Mediu, arhitectura, în special cea religioasă, a avut un 
rol deosebit de important. Franța, spre exemplu, era plină de catedrale gotice la care 
generații întregi lucraseră zeci de ani. Odată cu Renaşterea rolul arhitecturii scade, 
crescând importanţa sculpturii şi, mai ales, a picturii. Se vor construi mai puţine 
monumente religioase, dezvoltându-se, îndeosebi, arhitectura civilă. 

Spre deosebire de arhitectura italiană caracterizată prin unitate stilistică, în 
restul Europei întâlnim clădiri mult mai variate şi mai fanteziste. În Germania şi în 
Țările de Jos se menţin formele ascuţite ale stilului gotic iar fațadele gotice sunt 
decorate cu motive renascentiste. Spre exemplu, furnul Bisericii Sfântului Kilian din 
Heilbronn (Germania) este gotic prin înfăţişare şi proporții şi renascentist prin natura 
motivelor întrebuințate. 

Mai semnificative decât monumentele religioase sunt însă clădirile civile. 
Astfel, castelul din Heidelberg deşi este ornamentat cu motive decorative specifice 
Renaşterii, repartizarea lor, abundența lor copleşitoare, amintesc de goticul 
flamboyant, atât de prețuit în Germania. 

În Anglia persistenţa stilului gotic este mai îndelungată chiar decât în 
Germania, însă ŞI aici, se face simțită prezența ornamentelor specifice Renaşterii. O 
altă clădire renumită este biblioteca din Oxford: Bodleian Library care are o linie 
generală gotică, dar şi coloane, cornişe şi balcoane în stilul renascentist. 

În ceea ce priveşte arhitectura din Franţa, constatăm şi aici o preocupare 
pentru construcțiile civile. Se construiesc nenumărate clădiri publice, palate, castele şi 
reşedinţe regale. În secolele al XV-lea şi al XVI-lea se ridică Palatul Luvru din Paris, 
Castelul de la Fontainbleau — opera lui Gilles Le Breton şi castelele de pe Valea 
Loarei, din regiunea Touraine. 

Palatul Louvre este un reper fundamental al stilului clasic francez. Acest 
edificiu grandios are o desfăşurare planimetrică în forma literei U şi se remarcă prin 
proporțiile sale echilibrate şi armonia integrării ornamentelor. 

Castelele de pe Valea Loarei — Blois, Chambord, Ambroise, Azay-le-Rideau 
şi Chenonceaux — sunt bijuteriile Renaşterii arhitecturii franceze. Castelul de la Blois 
se distinge prin corpul scării, (scara Francisc al II-lea) plasat exterior şi desprins de 
restul fațadei. Eleganţa şi ritmul edificiului se datorează distribuţiei spaţiilor goale, a 
ferestrelor şi spaţiilor pline, a pereților. 

Sculptura. Dacă în Evul Mediu sculptura era, în general, aservită arhitecturii, 
în Renaştere ea capătă o existenţă de sine stătătoare. 

Se practică în continuare o sculptură de inspiraţie religioasă care ornează 
altarele, monumentele funerare, mobilierul religios, dar alături de aceasta se dezvoltă 
sculptura civilă ce decorează clădirile, fântânile sau pieţele publice. 

Ca materiale, sculptorii vor folosi lemnul, adesea colorat şi aurit, piatra, 
marmura, calcarul, gresia şi bronzul. 

Sculptura din Germania cunoaşte două tendinţe diferite. Un prim stil numit 
de istoricii de artă — barocul goticului târziu, se caracterizează prin lipsa de măsură şi 
armonie, prin linii întortocheate şi agitate şi prin figuri exagerat expresive. Cel de-al 
doilea stil, mai calm şi echilibrat se va inspira din arta Renaşterii. Aceste două 
curente coexistă simultan şi se completează reciproc. 

Cei mai interesanţi sculptori germani din secolul al XV-lea şi al XVI-lea sunt 
Veit Stoss, Peter Vischer şi Tilmann Riemenschneider. 

Născut la Niirnberg, Veit Stoss (1447-1533) se va stabili în Polonia, la 
Cracovia. Aici va sculpta altarul din Biserica Fecioarei reprezentând pe panoul 
central Înălțarea la cer a Fecioarei, iar pe voleuri, scene din viaţa Mântuitorului şi a 
Maicu sale. 

Peter Vischer (1460-1529) era fiul unui topitor în bronz, fapt ce explică 
preferința să pentru acest material. A lăsat numeroase opere printre care se cuvine să 
amintim sculpturile de la mormântul Împăratului Maximilian, din Biserica Curţii din 
Innsbruck şi Statuia regelui Arthur al Angliei. 

În ceea ce priveşte lucrările lui Riemenschneider (1460-1531), acestea se 
remarcă prin seninătate, calm şi armonie. Renumită este lucrarea să de pe portalul 
Catedralei din Wiirzburg care-i înfăţişează pe Adam şi Eva. 

Sculptura franceză din secolul al XVI-lea este marcată de trei personalități 
reprezentative: Jean Goujon, Germain Pilon şi Michel Colombe. 

Jean Goujon (către 1510 — către 1564 / 69) este cunoscut alături de Pierre 
Lescaut pentru reliefurile şi sculpturile de pe faţada Luvrului. Două sunt, îndeosebi, 
operele ce l-au făcut celebru: Statuia Dianei şi Nimfele din Fântâna Inocenților din 
Paris. 

Germaine Pilon (1528-1590) a sculptat mormintele Caterinei de Medici şi a 
lui Henric al Il-lea din Bazilica Saint-Denis, dovedindu-se a fi un remarcabil 
portretist. 

Michel Colombe a sculptat mormântul lui Francisc al II-lea, ducele Bretaniei, 
şi al soției sale Margareta, aflat la catedrala din Nantes 

Pictura în Germania Pictura germană din perioada Renaşterii numără câteva 
personalități care pot sta oricând alături de marii maeştri ai Italiei. Este vorba de 
faimoasa triadă compusă din Durer, Holbein şi Griinwald dar şi de faimoşii Altdorfer 
şi Cranach. Deşi pictura germană are o valoare incontestabilă, influenţa ei nu s-a 
exercitat dincolo de teritoriul natal. 

O trăsătură caracteristică a picturii şi a artei germane, în general, este 
expresivitatea şi lirismul ei. “Germanul e liric, doritor de a-şi exterioriza 
sentimentele, apreciind şi cultivând ce este mai personal şi mai intim în om. Acest 
lirism, această notă individualistă şi afectivă, transpiră în toată arta lui.” 

Albrecht Diirer (1471-1528) este cunoscut atât ca un mare pictor cât şi ca un 
gravor deosebit. Spirit universal şi modern, Diirer a fost apreciat nu doar ca artist, ci 
şi ca un rafinat umanist. Călătorind în Italia, Diirer a fost atras de şcoala venețiană de 
pictură, care va exercita, prin Gionanni Bellini şi Mantegna, o influență evidentă 
asupra sa, modificându-i concepţia despre rolul artistului. Lor le datorează Direr 
preocuparea pentru forma şi frumuseţea plastică. 

Creaţia lui Diirer cuprinde mai multe compoziţii cu teme religioase 
(Fecioara, pruncul lisus şi Sfânta Ana, Adam şi Eva, Adoraţia Sfintei Treimi) care 
dezvăluie preocuparea lui Diirer de a fixa fizionomiile şi tipurile umane specific 
germane. 

Atras de psihologia şi înfăţişarea oamenilor, lui Diirer i-a plăcut să picteze 
portrete de o expresivitate deosebită. În autoportretele sale, destul de numeroase, el a 
încercat să redea evoluţia propriei sale personalități. Modul în care acest remarcabil 
portretist a reuşit să surprindă şi să exprime viața interioară a omului, trăsăturile sale 
temperamentale şi de caracter este evident în capodopera Apostolii sau Cele patru 
temperamente. 

Diirer a realizat şi numeroase xilogravuri (gravuri în lemn) şi gravuri în 
cupru. Admirabile sunt gravurile intitulate: Melancolia, Cei patru cavalerii 
Apocalipsei, Moartea şi diavolul. 

Hans Holbein cel Tânăr (1497-1543) s-a născut la Augsburg şi a murit la 
Londra, unde fusese pictorul curții lui Henric al VIII-lea. 

Încă din primii ani ai tinereţii sale, Holbein a călătorit mult, cunoscând și 
legând prietenii cu reprezentanți ai culturii vremii printre care renumiți Erasmus şi 
Thomas Morus. 

După ce executase, în tinerețe, compoziţii cu subiecte religioase (Madona 
Burgmeistrului Meier, Christos în mormânt), Holbein ajunge un celebru portretist. 

Renumite sunt portretele lui Erasmus, Portretul soției şi al copiilor artistului, 
Portretul reginei Jane Seymour, Portretul lui Henric al VIII-lea. 

Mathias Griinewald (1475-1528) este autorul unor tablouri emoţionante, de 
inspirație religioasă, cum ar fi: Răstignirea, Punerea în mormânt, sau de inspirație 
fantastică. 

Griinewald este o figură singulară printre pictorii contemporani lui, pentru că, 
în secolul Renaşterii, el a rămas iremediabil gotic. Pictura lui este stranie, impulsivă 
şi de o brutală sinceritate. Opera să capitală este altarul din Isenheim, o mică 
localitate din Alsacia, în care se retrăsese departe de aglomeraţia urbană. Această 
lucrare, dedicată sfântului Antonie. are nişte scene impresionante în care sunt 
înfăţişate într-un mod tragic şi zguduitor Răstignirea, Învierea şi Ispitirea Sfântului 
Antonie. 

Lucas Cranach cel Bătrân (1472-1553) a fost pictorul curții lui Frederic cel 
Înţelept al Saxoniei, principele părţizan al Reformei. 

Creaţia să cuprinde numeroase compoziţii cu scene biblice, mitologice, 
istorice, portrete individuale şi de grup şi nuduri feminine. Lui îi datorăm cunoaşterea 
chipului lui Luther, pe care l-a pictat în nenumărate rânduri. 

Pictura din Ţările de Jos În această parte a Europei apare o pictură apare o 
pictură originală atât din punct de vedere al conținutului, cât şi ca mijloace de 
expresie. 

Cel dintâi mare pictor flamand este Jan Van Eyck (1390-1441) care, 
împreună cu fratele său Hubert, este autorul uneia dintre primele opere de mare 
amploare ale artei flamande: A/tarul mielului mistic, pentru biserica Sf. Bavon din 
Gand. Alcătuit din mia multe panouri, altarul redă legenda biblică a jertfirii lui 
Hristos, simbolizat prin miel. 

Compozițiile sale cu subiect religios — Madona cu pruncul, Madona la 
cancelarul Rollin, Canonicul Van der Paele sunt pretexte pentru redarea bunăstării 
materiale şi reliefarea vieții morale a flamanzilor. 

Personajele sale au o expresie gravă, sunt frumoase nu prin înfăţişarea lor, ci 
prin idealul etic pe care-l întrupează. 

Rogier Van der Weyden (1400-1464), un alt reprezentant de seamă al Şcolii 
de pictură flamandă, a realizat într-un mod dramatic compoziţii cu teme religioase: 
Coborârea de pe cruce, Pietă, dar şi portrete cu o expresie sobră sau tristă. 

Pictorul care a dominat pictura din "Ţările de Jos în prima parte a secolului al 
XVI-lea a fost Hieronymus Bosch (1450-1516), inventatorul unui nou gen de motive, 
creatorul unor imagini originale şi bizare a unei lumi fantastice. A executat îndeosebi 
tablouri religioase, dar şi scene din viaţa cotidiană, tratate cu un talent de narator. Aşa 
sunt, de exemplu, Dansul macabru şi Căruţa cu fân. Picturile sale sunt populate de o 
mulțime de oameni, fiecare cu propria să dramă, dar şi de animale şi monştri. 

Prieten cu Erasmus şi cu Thomas Morus, Quentin Metsys (1465-1530) este 
un umanist şi un spirit rațional. Când se vorbeşte de creaţia lui, se amintesc mai ales 
două lucrări: Lamentaţia în jurul cadavrului Mântuitorului şi Familia Sfintei Ana. În 
cea din urmă răzbate foarte clar influența Renaşterii italiene. 

Opera lui Pieter Bruegel cel Bătrân (1525 /730 - 1569) este una dintre cele 
mai originale, mai dense şi mai perfecte ca execuţie din istoria artei. 

Născut în Olanda, devine renumit ca pictor în Flandra. Deşi a avut o viaţă 
scurtă, a creat o operă surprinzător de bogată, cu subiecte inspirate din textele biblice 
(Uciderea pruncilor, Numărătoarea de la Betleem), altele ilustrând proverbe 
flamande, jocuri de copii, petreceri populare, scene din viaţa țăranilor, anotimpurile. 

Bruegel are un mod propriu de a compune un tablou, părând indiferent la 
orice lege valabilă în pictura italiană. Tablourile sunt pline de fel de fel de personaje, 
cu gesturi, atitudini şi expresii veridice. Desenul său este fin şi precis, iar culorile sunt 
vii şi strălucitoare. 

Dintre operele sale amintim compoziția intitulată Iarna, în care acest anotimp 
este atât de exact interpretat, încât ne face să-l simțim fizic. 

Tabloul Uciderea pruncilor, deşi face referire la o temă biblică, înfăţişează de 
fapt soldații spanioli masacrând copii flamanzi. Astfel, Bruegel îşi manifestă revolta 
față de stăpânirea spaniolă dovedindu-se a fi un luptător pentru libertatea şi 
demnitatea concetățenilor săi. 

Franța În pictura franceză din secolul al XVI-lea se constată trei tendinţe 
principale. Este vorba de o influență din Flandra, aflată în vecinătatea Franţei, apoi de 
influenţa Renaşterii italiene, dar şi de păstrarea şi perpetuarea propriilor tradiții din 
evul mediu. 

Pictura franceză din această perioadă nu se poate lăuda cu nume glorioase 
precum cele din Germania sau din Ţările de Jos. Renumită este şcoala de pictură de la 
Fontainbleau, născută sub influența lui Rosso şi Primaticcio, doi dintre cei mai 
renumiți pictori manierişti. 

Printre portretiştii celebri în vremea aceea, dar apreciaţi şi astăzi, se numără 
Jean şi Francisc Clouet. Primul este autorul, printre altele, al portretului Regelui 
Francisc, iar fiul său, al Reginei Elisabetei, soția lui Carol al IX-lea. 


V. ARTA SECOLELOR XVI - XVIII 


1. Manierismul 

Artiştii care au urmat după genialii Leonardo, Michelangelo, Rafael şi Tiţian 
au luat operele de artă ale acestora drept modele, lucrându-şi propriile opere în 
maniera acestor mari maeştri — bella maniera. Aceasta nu înseamnă că pictorii 
manierişti ar fi fost lipsiţi de originalitate. Meritul lor constă în efortul pe care l-au 
depus pentru a găsi noi modalităţi de creaţie într-o perioadă marcată de o destrămare 
a valorilor căreia nu i se mai potrivea idealul de armonie al renascentiştilor 

Cei mai reprezentativi artişti manierişti sunt Rosso Fiorentino, Parmigianino, 
Primaticcio, Bronzino, Pontormo, Vasari, familia Carracci, Domenichino, Andrea del 
Sarto, Corregio. 

Rosso Fiorentino (1494 — 1540) era priceput în ştiinţa desenului şi în 
realizarea compoziţiei şi, datorită acestui fapt, a fost chemat în Franţa, la 
Fontainebleau, pentru a executa mari ansambluri de frescă. Spre deosebire de 
armonia care se degajă din picturile renascentiste, în lucrările lui Rosso (ex. 
Coborârea de pe Cruce), compoziția este neliniştită şi agitată, iar cromatica este 
agresivă. Această tendință se observă şi la Pontormo, în lucrarea Vizita Mariei la 
Elisabeta. 

Anticlasicismul şi subiectivismul manieriştilor se remarcă şi la Parmigianino 
(1503 — 1540), atât în autoportretul, care înfăţişează imaginea chipului său reflectat 
într-o oglindă convexă, cât şi în Madona cu gâtul lung, în care corpurile personajelor 
sunt mult alungite, iar culorile au o eleganţă aparte. 

Bun portretist, Bronzino a devenit pictorul oficial al curții florentine. 
Chipurile pictate de el au o expresie au o expresie rece şi o atitudine rigidă, de 
manechin. 

Giorgio Vasari este renumit ca istoric de artă datorită lucrării sale Vieţile 
pictorilor, sculptorilor şi arhitecţilor în care prezintă biografiile marilor pictori ai 
Renaşterii. 

Ludovico, Agostino şi Anibale Carracci au înfunţat renumita Academie 
bologneză care a devenit model de şcoală de pictură pentru întreaga Europă. 

O operă artistică de excepție, caracterizată prin libertatea exprimării: 
noutatea concepţiei asupra spaţiului plastic, a realizat Correggio (1489 — 1534). 
Figurile feminine, pictate de acest inspirat pictor, sunt o combinaţie uimitoare de 
senzualitate şi puritate. (Fecioara şi pruncul, Adoraţia păstorilor, Madona). 
Uimitoare sunt şi frescele realizate de Corregio pentru bolta Mănăstirii San Paolo, şi 
cupola Bisericii Sfântul loan Evanghelistul şi cupola catedralei oraşului Parma. 

Dintre sculptorii manierişti cel mai celebru reprezentant este Benvenuto 
Cellini. O altă personalitate este Jean de Bologne (numit de italieni Gianbologna), 
autorul sculpturii Răpirea sabinelor. 

Și în domeniul arhitecturii manierismul şi-a spus cuvântul. Arhitecţi precum 
Giorgio Vasari şi Bartolomeo Ammannati fac anumite excese în ornamentația 
palatelor şi folosesc elementele clasice cu altă destinaţie decât cea obişnuită. O 
reacție la acest haos este creația arhitectului Andrea Palladio (1508 — 1580), 
caracterizată prin forță, proporţie, puritate (ex. Basilica din Vicenza). 

În secolul al XVI-lea manierismul s-a răspândit în întreaga Europă 
renascentistă. În Franţa, şcoala de la Fontainbleu se caracterizează prin predilecţia 
pentru un decor bogat în ornamentații şi printr-un nou canon feminin, cu corpul lung 
ŞI sinuos. 

În aceeaşi epocă şi Flandra devine un centru de răspândire a esteticii 
manieriste, lucru vizibil la fațada Primăriei din Anvers, construită de Cornelis Floris, 
în picturile lui Jan Metsys, Bartholomăus Spranger şi în gravura lui Goltzius. 

Stilul manierist a pătruns şi în Peninsula Iberică, fiind evident la A/onso 
Berruguete şi la Juan de Juni. 

În opoziţie cu acest stil, se dezvoltă arhitectura şi o pictură rece, sobră şi 
severă. Exemplul cel mai reprezentativ este Mănăstirea Escurial (1563), ridicată de 
Juan Batista de Toledo şi Juan de Herrera. 


2. Stilul baroc (secolul al XVII-lea) 

2.1. Italia 

Arta barocă s-a dezvoltat îndeosebi în Apusul şi Centrul Europei. Denumirea 
de baroc s-a născut în limba portugheză, semnificând o perlă asimetrică găsită în 
scoici cu cochilie informă şi a fost aplicată ca epitet formelor întortocheate ale noului 
stil artistic care se contura. Mai târziu „sensul s-a extins până la a exprima conceptele 

de unic, bizar sau capricios, atunci când este vorba despre un obiect, despre o idee 
sau despre o expresie”. 

Faţă de formele simple, elegante şi echilibrate ale artei renascentiste, arta 
barocă uimeşte prin formele complicate, prin liniile curbe şi oblice şi prin tendinţa 
spre monumental şi grandios. Edificiile baroce se caracterizează printr-o 
ornamentație excesivă atât la exterior cât şi la interior. Personajele sculptate şi pictate 
se remarcă printr-o gesticulație exagerată şi expresii teatrale. 

Clădirile în stil baroc se individualizează prin faptul că au un aspect mai mult 
sculptural decât arhitectonic. Ele sunt încărcate cu ornamente geometrice şi florale şi 
cu numeroase sculpturi. 

Prototipul edificiului ecleziastic baroc al Italiei este Biserica Iezuită il Gesu, 
înălțată între 1568 — 1577 de Giaccomo della Porta. 

Un alt arhitect renumit este Carlo Maderno care a prelungit bazilica San 
Pietro din Roma, adăugându-i un nartex” şi o nouă faţadă cu portic. Completarea 
adusă de Maderno face dificilă admirarea somptuoasei cupole proiectată de 
Michelangelo. 

Francesco Borromini (1599 — 1667), arhitect reprezentativ al barocului matur 
este realizatorul unor edificii religioase din Roma, precum Biserica şi Colegiul Santa 
Agnese din Piazza Navona şi Biserica San Carlo alle Quattro fontane, ambele 
modele strălucite ale Barocului. 

Baldasare Longhena (1598 — 1682) este autorul uneia dintre cele mai 
admirate clădiri baroce: Basilica Santa Maria della Salute, situată pe malul Canalului 
Grande din Veneţia. 

Personalitatea proeminentă a stilului Baroc este Bernini (1598 — 1680), 
autorul Colonadei din Piazza San Pietro din Roma. Aceasta conține 284 de coloane, 
desfăşurate pe patru rânduri, cu 88 pilaştri, 140 statui. 

Talentul deosebit al lui Bernini s-a manifestat şi în sculptură şi pictură. 
Considerat şeful sculpturii baroce din Italia, acest mare artist a sculptat Monumentul 
funerar al papei Alexandru al VII-lea din Catedrala San Pietro din Roma, 4/farul 
Sfintei Tereza din Biserica Santa Maria della Vittoria din Roma, Baldachinul din 
bronz al altarului principal din Catedrala San Pietro din Roma. 

În pictură, cel care a creat o artă cu totul originală, opusă academismului, a 
fost Caravaggio (1573 — 1610). În tablourile sale sunt reprezentaţi oamenii simpli cu 
suferințele lor fizice şi psihice, abrutizați de muncă grea şi de sărăcie. Tehnica să 
picturală se bazează pe un puternic contrast între lumină şi umbră care se întâlnesc 
într-o ciocnire violentă. 

Un alt pictor, caracterizat printr-o mare sensibilitate artistică, este Tintoretto, 
discipol al marelui Tizian. Acest genial venețian va aborda în pictura să subiecte 
mitologice şi religioase care redau conflictele religioase dintre catolici şi reformați. 
Geniul lui Tintoretto s-a manifestat în arta compoziţiei. „Decoruri arhitecturale 
teatrale, atmosfera bântuită de spaime, apariții vizionare în lumina supranaturală, 
personaje de 1l capete, toate acestea depăşesc reperele estetice ale canoanelor 
clasice.” 


 Nartex — încăpere care precedă naosul; pronaos; pridvorul unei biserici. 

2.2. Spania 

Secolul al XVII-lea, supranumit „secolul de aur” al picturii spaniole, este 
dominat de creaţia a doi titani, Veldzquez şi El Greco (Domenikos Theotokopoulos), 
care deşi au fost asimilați Barocului prin conceptele de spaţiu plastic, au creat o artă 
originală. 

Până la vârsta de 25 de ani, Domenikos Theotokopoulos a trăit în Creta, ţara 
să natală. Apoi şi-a părăsit patria şi îl întâlnim la Veneţia ca ucenic în atelierul lui 
Tintoretto. 

În Spania a ajuns datorită unei scrisori de recomandare adresate regelui 
Spaniei, Filip al II-lea, de către marele Tizian şi prezentării sale unor personalități 
influente din Toledo, aflate în vizită la Vatican. Părăsind Veneţia şi Roma, El Greco 
s-a stabilit la Toledo care devine patria operei sale. 

Creaţia artistică a lui El Greco reuneşte compoziţii cu subiecte mitologice 
(Laocoon), numeroase compoziţii cu subiecte religioase (£/ Espolio, Hristos în 
Grădina Măslinilor, Alungarea din templu, Înălțarea lui lisus, Înălțarea Fecioarei, 
Adoraţia păstorilor, Logodna Fecioarei), dar şi compoziţii inspirate din realitate 
(Înmormântarea contelui de Orgaz). 

Spre deosebire de seninătatea artei Renaşterii, arta lui El Greco este un 
univers dramatic, neliniștit, dominat de imagini fantastice şi extaze mistice. Siluetele 
sunt mult alungite, atitudinile — dramatice, imaginile creează un spectacol apocaliptic. 
Personajele pictate de acest neliniştit creator par a fi purificate prin asceză, rugăciune, 
dar şi exaltate prin iubire mistică. 

Spaţiul plastic este imaginat de El Greco prin discontinuitatea luminii. 
Lumina, umbra şi obscuritatea transformă culorile şi materia pe care acestea o 
conturează. 

Singularizat în istoria artei, El Greco s-a conturat prin originalitatea viziunii 
sale artistice, prin forţa emoţiilor şi sentimentelor etice şi religioase. 

Mare colorist, Diego Velăzquez (1599 — 1660) este considerat astăzi unul 
dintre întemeietorii picturii moderne. A studiat pictura la Veneţia şi a fost impresionat 
de pictura lui Tizian. 

Velâzquez a pictat scene cu caracter istoric sau inspirate din 
contemporaneitate, compoziții cu subiecte mitologice şi religioase (lisus în casa 
Mariei şi Martei, Închinarea magilor, Apollo şi Vulcan) şi o mare diversitate de 
portrete şi peisaje. 


2.3. Ţările de Jos 

Reprezentantul de vârf al stilului baroc în pictura flamandă este Peter Paul 
Rubens (1577 — 1640), considerat unul dintre marii colorişti ai picturii universale. 

Descoperindu-şi de timpuriu vocaţia de pictor, Rubens a fost elevul unor 
renumiți profesori flamanzi din vremea sa. La vârsta de 23 de ani s-a îndreptat spre 
Italia, unde a fost profund impresionat de lucrările lui Leonardo şi Michelangelo, dar 
şi de culorile lui Tizian şi compoziţiile lui Tintoretto. 

Întors în patria sa, Rubens este asaltat de numeroase comenzi şi se bucură de 
celebritate. Creator prolific — a realizat peste 3000 de lucrări — el a abordat în 
compoziţiile sale teme religioase (Răstignirea, Coborârea de pe cruce, Madona cu 

pruncul), istorice (Debarcarea Mariei de Medici la Marseille), mitologice (Răpirea 
fiicelor lui Leucip, Hercule şi leul din Nemeea), dar şi cu caracter laic (Grădina 
iubirii, Vânătoare de lei, Bacchanalele). A pictat şi portrete, autoportrete, nuduri, 
peisaje şi naturi statice. 

Discipol al lui Rubens, Anfhonis van Dyck, a călătorit ca şi maestrul său în 
Italia, unde va face cunoştinţă cu pictura venețiană şi, îndeosebi, cu pictura lui Tizian. 
Va deveni pictorul curții regelui Angliei, Carol I Stuart, realizând portretele 
reprezentanților distinşi ai aristocrației engleze. 

A realizat compoziţii cu subiecte religioase (Fecioara cu donatori, lisus pe 
cruce, Extazul Sfântului Augustin), mitologice (Jupiter şi Antiopa) şi numeroase 
portrete, dintre care cel mai cunoscut este cel al regelui Carol |. 

În Olanda marele portretist Frans Hals a pictat chipuri surâzătoare şi vesele, 
fapt pentru care a fost numit “pictorul râsului”. Portretele sale se disting prin expresia 
dinamică, prin tonusul şi aerul spontan (7iganca, Marele Babbe, Băutorul vesel etc.) 

Cursul vieţii lui Hals a luat o întorsătură tragică datorită patimii băuturii, care 
pusese stăpânire pe el. Internat în azilul de bătrâni a pictat ultimele sale capodopere: 
Regentele azilului de bătrâni şi Regenţii azilului de bătrâni. 

Cel mai strălucit pictor olandez este Rembrandt van Rijn (1606 — 1669), unul 
dintre cei mai mari artişti ai tuturor vremurilor. 

În prima parte a vieţii sale, Rembrandt a avut parte de tot ceea ce-şi poate 
dori un om — faima de artist, o situaţie socială bună, dragostea soţiei sale Saskia şi 
patru copii. Toate acestea nu au ținut mult, căci moartea i-a răpit cu cruzime, în câțiva 
ani, soția, mama şi trei copii. De parcă nu ar fi fost de ajuns, şi-a pierdut şi averea, 
ajungând să cunoască sărăcia, dar şi oprobiul semenilor săi. Ultima lovitură a 
destinului a primit-o cu un an înainte de sfârşitul vieţii sale, când şi-a pierdut şi 
ultimul fiu, pe Titus, cel căruia i-a făcut numeroase portrete. 

Universul creației artistice a acestui genial olandez cuprinde capodopere în 
cadrul tuturor genurilor picturii: compoziţii cu caracter mitologic şi alegoric (Danae, 
Flora), compoziţii cu subiecte religioase (Bersabeea, Samson şi Dalila, Întoarcerea 
fiului risipitor, Închinarea păstorilor, Pelerinii din Emmaus, Crucificarea, Punerea 
în mormânt), compoziţii inspirate din viața de zi cu zi (Lecția de anatomie a 
doctorului Tulp, Rondul de noapte, Logodnica evreică, Sindicul postăvarilor). 

Rembrandt s-a dovedit a fi strălucitor şi în portretistică. Pictarea chipului 
uman devine un pretext pentru a ilustra personalitatea celor care-i pozau, pentru a le 
surprinde esenţa ființei lor profunde. Numeroasele sale autoportrete (aproape 60) 
dezvăluie evoluţia fizică, emoţională, dar şi stilistică a artistului. 

Folosind într-o modalitate proprie clarobscurul, Rembrand a reuşit să creeze 
în operele sale puternica impresie de tridimensionalitate a formelor; zonele acțiunii 
sunt puternic luminate, în timp ce restul ansamblului este cufundat în întregime. 

Deşi cantitativ opera lui Jan Vermeer se reduce la aproximativ 30 de tablouri, 
ea s-a impus în istoria picturii prin poezia şi aura să magică. În tablourile sale 
liniştite, Vermeer pictează oamenii în spaţiul lor intim, meditând sau desfăşurând 
activități relaxante: Femeie scriind o scrisoare, Dantelăreasai, Lăptăreasa. 

2.4. Franţa 

Barocul din Franţa nu este atât de dinamic ca cel din alte părți ale Europei şi 
s-a manifestat mai pregnant în arhitectura din timpul lui Ludovic al XIV-lea. În stil 
baroc, de exemplu, este executată faţada dinspre grădină a palatului de la Versailles, 
proiectată de Louis Le Vau şi Jules Hardouin Mansart. 

În domeniul picturii s-a remarcat Nicolas Poussin, care dezaproba arta 
senzuală şi emotivă a lui Rubens. 


3 Stilul Rococo 

Apărută în secolul al XVIII-lea în timpul domniei lui Ludovic al XV-lea, arta 
rococo s-a manifestat mai întâi ca o manieră decorativă pentru interioare. Diversele 
elemente decorative folosite alcătuiesc scena cu un ritm întrerupt, agitat, care 
nesocoteşte legile simetriei şi echilibrului din decoraţiile de interior plăsmuite până 
atunci. 

Cuvântul rococo este de origine franceză — rocaille — şi înseamnă piatră 
spartă cu formă neregulată. Această denumire a fost aplicată, în mod ironic, formelor 
asimetrice, bazate pe sinuozităţi, ale noului stil artistic. 

Fațadele clădirilor rococo, ca şi interioarele, sunt ornamentate cu sculpturi 
reprezentând plante, flori, cochilii, figuri omeneşti, animale, imagini mitologice, 
tratate ca motive decorative. Graţia acestui stil cu linii sinuoase este evidentă în 
salonul oval al palatului Soubise, realizat de Germain Boffrand. 

Semnificative pentru arhitectura în stil rococo sunt palatele Micul Trianon de 
la Versailles, Sanssouci (Postam, lângă Berlin), Zwinger (Germania), Belvedere 
(Viena), Palatul de reşedinţă de la Wiirzburg (Germania), precum şi palatele din 
Leningrad printre care, vestit este palatul Muzeului Ermitaj. 

Pictura franceză a secolului al XVIII-lea este marcată de personalitatea lui 
Antoine Watteau (1684 — 1721), care a folosit un colorit cald şi o tuşă amplă. 
Compozițiile sale conţin subiecte legate de serbări câmpeneşti, teme militare 
(Îmbarcare pentru Cythere), personaje din saloanele şi parcurile pariziene. 

Adeptul înflăcărat al lui Walteau a fost Francois Boucher (1703 — 1770), 
pictor de scene pastorale şi mitologice (Doamna de Pompandour), Pastorala pictată 
pentru Hotel de Soubise. 

Și în artele decorative, care cunosc o dezvoltare însemnată,modelele 
rococoului sunt preluate în realizarea mobilierului, în tapiserie, orologeria de artă, 
ceramică şi porțelan. Bijutierii Germain, tată şi fiu, sunt creatorii celor mai frumoase 
piese rococo. 

Mobilierul în stil Ludovic la XV-lea se particularizează prin folosirea liniei 
curbe şi prin subțierea părților portante. Au fost făurite piese de mobilier din specii 
valoroase (lămâi, acaju, palisandru, trandafir lucrate masiv sau din placaj). 


4. Neoclasicismul. Romantismul. Realismul 

4.1. Neoclasicismul 

În jurul anului 1750, ca urmare a descoperirii oraşelor romane Herculanum şi 
Pompei, arta clasică antică este redescoperită. Ornamentarea excesivă specifică 
stilului rococo nu mai satisface gusturile artistice de la sfârşitul secolului al XVIII-lea 

şi începutul secolului al XIX-lea. Studiile teoretice privitoare la arta veche greacă şi 
romană trezesc interesul pentru formele artistice echilibrate şi pentru o ornamentație 
simplă, elegantă şi armonioasă. 

Franţa. Personalitatea reprezentativă a neoclasicismului francez a fost Louis 
David (1748 — 1825), care consideră că scopul picturii este unul educativ, ea având 
rolul de a dezvolta conştiinţa civică. 

David şi-a pus arta atât în slujba Revoluției Franceze, dar şi în susținerea lui 
Napoleon. După Restauraţie el este exilat ca părțizan al împăratului şi ca inamic al lui 
Ludovic al XVI-lea, petrecându-şi ultimii ani ai vieţii la Bruxelles. 

Pictura lui David este severă, lipsită de senzualism, menirea ei fiind una 
moralizatoare. În concepţia să arta este ceva grav, nu un mijloc de detectare. 
Abordând genul istoric, David pictează episoade din Revoluţia franceză (Marar 
asasinat) şi din timpul lui Napoleon (Napoleon pe muntele Saint Bernard, 
Încoronarea Iui Napoleon). 

Compoziția prin care s-a delimitat clar de estetica rococo-ului este 
Jurământul Horaţilor. Lucrarea este sobră, tonurile folosite sunt întunecate, iar 
perspectiva este construită în mod raţional. Subiectul este inspirat din istoria romană 
dintr-o povestire a lui Titus Livius în care se vorbeşte despre cei trei frați Horaţi aleşi 
ca reprezentanți ai Romei în lupta cu cei tei frați Curiaţi, reprezentanţi ai oraşului 
Alba. Tabloul înfăţişează momentul în care tatăl le cere celor trei fii ai săi să jure că 
vor lupta punând mai presus de orice sentimentul onoarei şi al patriotismului. 

Discipol al lui David, Jean August Dominique Ingres (1780 — 1867) acordă o 
importanţă deosebită desenului ca mijloc de expresie. Era convins că dacă un lucru 
este bine desenat, va fi totdeauna destul de bine pictat. 

Lucrarea lui Ingres, Marea Odaliscă, înfăţişează o luminoasă apariție de trup 
femeiesc, realizat în manieră neoclasică. Forma siluetei este alungită şi abstractizată 
şi creează impresia că ar fi o sculptură. 

Nu numai în pictură, ci şi în sculptură se urmăreşte simplificarea temelor, 
“suprimarea din atitudini a tot ce dă impresia unei mari agitaţii sufleteşti, renunțarea 
la traducerea pasiunilor prin mişcări dezordonate.” 

Se acordă importanţă preciziei contururilor figurilor sculptate şi se realizează 
opere inspirate din antichitate, dar cu aluzii la contemporaneitate. Această revenire la 
modelele antice apare în lucrările lui Jean Baptiste Pigalle sau ale lui Antoine 
Houdon, autor — printre altele — al unui bust al lui Voltaire, aflat la Academia 
franceză. 

În ceea ce priveşte arhitectura stilului neoclasicist, ea se bazează pe ordinile 
clasice redescoperite datorită săpăturilor arheologice. Au fost construite arcuri de 
triumf (Caroussel, L"Etoile), biserici după modelul templelor romane (La Madelaine), 
Teatrul Mare din Bordeaux şi Odeon din Paris. 

Arhitectul francez Jacques Germain Soufflot (1713 — 1780) reconstruieşte în 
stilul neoclasicist biserica Sainte Genevieve din Paris, transformată la Revoluţie în 
actualul Panteon, compusă dintr-o navă centrală şi două nave laterale. Construită pe 
un plan în cruce greacă, clădirea are o fațadă compusă dintr-un peristil cu coloane 
dorice susținând un fronton triunghiular, două clopotniţe cu două etaje (distruse după 

1791), un dom cu trei cupole de piatră şi un tambur înconjurat de o rotondă de tip 
peripter. 

În Italia s-a afirmat Antonio Canova (1757-1822) care a sculptat scene 
inspirate din mitologie, dar şi foarte apreciatul sculptor danez Berthel Thorvaldsen 
(1770-1844). 

În Germania, în stil neoclasic este poarta Brandenburg de Gottard Langhans, 
iar în Rusia, la Sankt Petersburg, muzeul Ermitaj. 


4.2. Romantismul 

La sfârşitul secolului al XVIII-lea a început să se manifeste o mişcare literară 
şi artistică contrară principiilor semnalate în clasicism. Romanticii acordă întâietate 
afectivității şi imaginaţiei, în detrimentul rațiunii. 

În ce priveşte atitudinea artistului romantic faţă de natură, aceasta este mult 
diferită de aceea a unui clasic. Pentru un clasic natura este un tot armonios; pentru un 
romantic ea este ceva haotic şi fără limită. 

Spre deosebire de clasici care separau artele şi genurile artistice, romanticii 
amestecă artele între ele şi genurile în cadrul aceleiaşi arte. 

Romantismul favorizează apariția sentimentelor naționale şi interesul pentru 
cunoaşterea specificului diferitelor popoare. De asemenea el exaltează 

După perioada de ateism a Revoluţiei franceze, romantismul reînvie 
sentimentele religioase. 

Pictorii romantici întrebuințează culoarea locală, adică aceea reală a 
obiectului de pictat, neinfluenţată de alți factori. Tuşele trasate sunt accentuate, ceea 
ce face ca lucrările să dobândească mai multă prospeţime, expresivitate şi strălucire. 

În pictura franceză deplasarea spre romantism se face progresiv prin apariţia, 
în arta elevilor lui Louis David a unor elemente diferite de preceptele artistice ale 
acestuia. 

Elemente romantice pronunțate apar la Theodore Gericault (1791-1824) 
pictor de formaţie neoclasică. 

Prima sa lucrare, Ofifer de gardă călare şarjând, reprezintă în mărime 
naturală comandantul de oşti, care îşi întoarce capul şi ridică sabia îndemnând soldații 
la luptă. Calul, ridicat în două picioare, este surprins într-o stare de încordare, de 
avânt. 

Pentru acest tablou care anunță maniera romantică de a picta, Gericault a 
câştigat medalia de aur acordată de Salonul de la Paris. 

Şeful curentului romantic în pictură a fost însă Eugene Delacroix (1789- 
1863). 

Subiectele sale sunt inspirate din istoria Franţei, din luptele de apărare a 
Greciei împotriva otomanilor, din literatura marilor clasici. A pictat şi portrete ale 
unor personalităţi renumite, precum cel al scriitoarei George Sand şi al lui păgânini. 

Opera care l-a lansat ca pe un mare artist, considerată ca o capodoperă a 
picturii universale este Dante şi Virgiliu în Infern, cunoscută şi cu numele de Barca 
lui Dante. Tabloul al cărui subiect este inspirat din Divina Comedie a lui Dante 
Alighieri, îl înfăţişează pe poetul Virgiliu. 

Delacroix este un bun desenator, dar şi un mare colorist. Pentru el, culoarea 
este esenţialul unui tablou. El crede că fiecărei culori îi corespunde un sentiment 
(roşul trezeşte pasiunea, albastrul evocă tristețea etc.) legând de culoare o noțiune 
sentimental-morală. Foloseşte tonuri vii şi conturează formele din raporturi 
cromatice. 

Pictorii francezi au fost mult influenţaţi de pictura engleză, în care peisajul nu 
mai este folosit ca decor, aşa cum era în clasicism, ci este un peisaj-emoţie. 

John Constable (1776-1837) este autorul unora dintre tablourile cele mai 
tulburătoare pe care le cunoaşte peisajul secolului al XIX-lea. Felul în care acest 
pictor englez a redat natura în pânzele sale a avut o influenţă deosebită şi asupra artei 
continentale. 

Un motiv preferat al lui Constable, pictat pe vreme de furtună, sau sub cerul 
senin este Golful Weymouth. Astfel, “pictorul reuşeşte să sugereze în acelaşi timp 
ceea ce este permanent în natură şi ceea ce variază în funcție de anotimpuri, de orele 
zilei.” 

Peisajele romantice ale lui William Turner (1775 — 1851)sunt adesea privite 
ca precursoare ale impresionismului prin modul de a sugera lumina şi atmosfera. 

Turner abordează teme mitologice, istorice, din contemporaneitate, din natura 
engleză şi a altor țări. 

Lucrând în ulei sau acuarelă, el face din peisajele sale pretexte pentru jocuri 
de lumină. Lucrările din ultima parte a vieţii sale par adevărate abstracţiuni pentru că 
în ele formele materiale sunt dizolvate în strălucirea luminii sau în ceața irizată. 

În Spania o considerabilă influență a exercitat Francesco de Goya y 
Lucientes (1746 — 1828). Ca pictor de curte a executat portrete oficiale (familia regală 
a lui Carol al IV-lea) şi portrete ale marii aristocraţii( Ducesa de Alba, Doctorul Peral, 
Femeia cu Evantai). Însă cele mai renumite lucrări ale sale sunt inspirate din viaţa 
poporului spaniol, redând oameni reali în scene idilice sau câmpeneşti. În ciclul de 
gravuri intitulat capriciile a redat corupţia aristocrației spaniole. Revolta împotriva 
stăpânirii franceze şi solidarizarea cu războiul de rezistență populară sunt zugrăvite 
dramatic în celebrele lucrări Doi Mai, Trei Mai, Dezastrele războiului. 


4.3. Realismul 

Apariția curentului realist în artele plastice este în corelație cu mişcările 
revoluţionare din secolul al XIX-lea, dar şi cu dezvoltarea ştiinţifică şi tehnică care a 
produs şi modificări de ordin social. 

Arta realistă a respins subiectele preferate de neoclasicism şi romantism, cum 
ar fi cele mitologice, de exemplu, şi s-a aplecat asupra realităţii de zi cu zi. În locul 
apelului la fantastic, lirism şi idealizare, artiştii recurg la observaţie, experiență şi 
informaţia documentară. 

În Franţa, realismul în artele plastice se dezvoltă mai mult în pictură. Şeful 
şcolii realiste este Gustave Courbet (1819-1877). Atras la început de romantism, în 
scurta vreme găseşte nesatisfăcătoare idealurile acestui curent artistic şi începe să 
promoveze o artă militantă, inspirată din viaţa reală. 

A pictat subiecte inspirate din viața ţăranilor din mediul său natal. 
Reprezentativ este tabloul Înmormântarea de la Ornans, care a scandalizat comisia 

ce decidea primirea operelor la Salonul anual de la Paris. 1 s-a reproşat lipsa de gust şi 
imoralitatea subiectului, deoarece Courbet pictase oamenii aşa cum erau ei, copleşiți 
de o durere sinceră şi demnă, deloc idealizaţi şi aşternuse pasta pe pânză cu cuțitul, 
nu cu pensula. 

Admirabile sunt şi lucrările sale Întoarcerea de la conferință, Domnişoarele 
de pe malul Senei, Toaleta căsătoriei şi Vânătoarea de grâu. 

Opera capitală a lui Courbet este Arelierul, caracterizată de autor ca fiind o 
“alegorie reală, determinând o fază de şapte ani din viaţa mea artistică”. 

Şcoala de la Barbizon Lângă pădurea Fontainbleau din preajma Parisului, în 
satul Barbizon se întâlnea un grup de pictori peisagişti printre care Theodore 
Rousseau, Jean Francois Millet şi, adesea, Camille Corot şi Gustave Courbet. Aici 
au lucrat şi doi dintre cei mai buni pictori români — Nicolae Grigorescu şi lon 
Andreescu. 

Pictorii de la Barbizon erau fascinaţi de frumuseţea naturii, care devine pe de- 
a-ntregul subiectul tabloului. Ei înfăţişează luminişurile din pădure, locurile în care 
vin să se adape turmele, lanurile de grâu, dar şi aspecte reale ale vieţii de la ţară. 
Pictează cu tuşe spontane care contrastează între ele şi încearcă să redea intensitatea 
luminii. 

Fascinat de peisajul de la Barbizon, Rousseau rămâne aici până la sfârşitul 
vieţii sale ducând o viaţă de adevărat ţăran şi pictând priveliştea de aici. 

Fire meditativă, gravă, religioasă, Francois Millet este pătruns de poezia şi 
gravitatea vieţii de la țară. Stabilit la Barbizon, pictează țăranii prinşi de ocupațiile lor 
zilnice. Tablourile sale produc o impresie puternică fiindcă, deşi Millet este un realist, 
el încarcă imaginea cu o emoție puternică, transfigurând realitatea. Celebră este 
lucrarea sa, Culegătoarea de spice, care reprezintă trei femei sărace din sate adunând 
spicele rămase în urma secerătorilor. 

Honore Daumier (1808-1879) este unul dintre realiştii iluştri ai secolului al 
XIX-lea. În prima parte a vieţii sale a fost atras de caricatură şi de tehnica litografiei. 
După patruzeci de ani descoperă plăcerea de a picta. În tablourile sale redă muncitori, 
bărbaţi şi femei (Spălătoreasa), scene de călătorie (Vagonul de clasa a III-a), aspecte 
dramatice din viaţa socială (Emigranții). 

Litografia este pentru Daumier, ca şi pentru alţi artişti, o modalitate de 
expresie nouă. El a executat în această tehnică mai multe cicluri satirice având ca 
subiect racile sociale şi moravurile timpului său. Pentru una din lucrările sale, 
Gardantua, în care ironiza lăcomia regelui Louis Philippe a fost condamnat la 
închisoare şase luni. 

Jean Baptiste Camille Corot (1796-1875) este unul dintre cei mai renumiţi 
peisagişti din secolul al XVIII-lea. Îşi lucra tablourile la faţa locului, în mai multe 
şedinţe sau în atelier, prelucrând notele luate anterior. 

Încercând să transpună în culori stările sufleteşti, Corot a folosit o rafinată 
tehnică picturală, întrebuințând tonuri intermediare, luminoase, aşternute pe pânză 
într-o pensulație largă. Prin paleta să luminoasă, el anunţă impresionismul. 

Cel mai renumit reprezentant al sculpturii realiste este August Rodin (1840 — 
1917). 

VI. ARTELE DIN A DOUA JUMĂTATE A 
SECOLULUI AL XIX-LEA ÎN EUROPA 


1. Impresionismul 

A apărut la Paris în deceniul al şaptelea al secolului al XIX-lea ca o artă nouă 
Picturile impresioniste redau impresia artistului despre obiectele reale şi despre lumea 
înconjurătoare cu ajutorul culorii şi a luminii create prin culoare. Unul şi acelaşi 
obiect, reprezentat sub diferite aspecte după orele zilei, apare diferit, fundcă artiştii 
nu mai sunt preocupaţi de forma lui sau de materia din care este făcut acesta. 
Obiectele sunt pictate cu pete variate de culoare în funcție de lumina solară care cade 
pe suprafeţe şi volume, diluând contururile şi făcând să dispară detaliile. 

Pictorii impresionişti sunt interesați de strălucirea şi vibrația luminii prin 
culoarea care încântă ochiul şi reține privirea, traducând în acest fel stări sufleteşti. Ei 
redau în pânzele lor propriile impresii şi trăiri la un moment dat în faţa obiectului şi a 
naturii. 

Deşi o operă impresionistă pare a fi spontană, ea este, în fapt, rezultatul unui 
întreg proces de gândire şi presupune mult meşteşug. 

Pictorii impresionişti au inovat pictura căutând perfecţionarea coloritului. Ei 
au reuşit să redea prin tuşe aşezate în direcții diferite pe pânză impresia de fluturare, 
de vibrație, de viață, au descompus lumina aşa cum cădea ea şi obiecte şi au folosit 
acorduri de culoare prin contraste sau amestecuri optice. 

Trecerea de la realism către impresionism s-a făcut către 1860-1865 datorită 
faptului că artiştii care căutau să se elibereze de rutina academică au făcut cunoştinţă 
cu stampele japoneze. Aceste gravuri în lemn în culori, apărute mai ales în ceainăriile 
din Londra şi Olanda, tratau subiecte cu totul diferite de cele la care se opreau în mod 
obişnuit pictorii europeni. Denumirea japoneză a acestor stampe s-ar traduce la noi 
prin ceva analog cu expresia „viaţa care trece”. La fel de interesant era şi modul 
original cum japonezii puneau în pagină, adică prezentau compoziţiile lor. Ei aşează 
oamenii şi obiectele la întâmplare, indiferent de situaţia personajelor unele față de 
celelalte. O altă însuşire a acestor gravuri este armonia curioasă şi cu totul 
fermecătoare a coloritului lor. 

Artiştii care vor urma grupul impresioniştilor se găseau în anul 1863 grupaţi 
în faimosul Salon al Refugiaților. Lucrările lor fuseseră respinse de juriul Salonului 
Oficial din Paris pe motiv că acestea nu răspundeau principiilor eterne ale artei şi că 
autorii lor au o atitudine aproape indecentă în materie de estetică. Aceşti artişti 
respinşi, printre care Claude Monet, August Renoir, Paul Cezanne, Edgar Degas etc., 
erau tocmai cei care vor face celebră epoca în care trăiesc. Ei îşi vor expune lucrările 
în sălile fotografului Nadar, situat chiar la vecinătatea Salonului Oficial. 

Denumirea de impresionism, întrebuințată pentru prima dată în derâdere cu 
ocazia acestei expoziţii de criticul Louis Leroy, a fost sugerată în urma cercetării unei 
lucrări a lui Claude Monet, intitulată „Impresie — răsărit de soare”. 

Edouard Manet (1832-1883). Este artistul la care pentru prima dată 
principiile clasice în artă se înfruntă şi se acordă cu tendinţele înnoitoare. Parizian 
aparținând înaltei burghezii, Manet a întreprins pentru formația să profesională 

călători în Olanda, Germania, studiind pictura din aceste ţări (în special Rembrandt 
şi Franz Hals). Întors la Paris, copiază la Luvru capodopere de tot felul, în special 
capodopere ale venețienilor şi spaniolilor (Velasguez) rupând astfel cu tradiția 
coloristică franceză. Pictez ce văd avea obiceiul să spună, încercând să sugereze 
aparenţa vieţii. 

În 1863, Manet trimite la Salon tabloul care, prin scandalul pe care-l 
provoacă, este poate cea mai cunoscută dintre operele sale Dejunul pe iarbă. Ca 
subiect, acest tablou prezenta două femei dezbrăcate şi doi bărbați îmbrăcaţi ca de 
oraş în mijlocul unui peisaj cu arbori, la marginea unei ape. Tabloul a produs o mare 
indignare, pentru că arta lui Manet refuza convenționalismul, era sinceră şi traducea 
imediat senzațiile vizuale ale pictorului, vibraţiile luminii pe corpul femeii proaspăt 
ieşită din apă. 

Un alt tablou primit la Salon în 1865 - Olimpia - a fost defăimat cu epitete şi 
mai necruțătoare. 

Lucrarea reprezintă un nud, o femeie întinsă pe pat, lângă care stă o pisică 
neagră. O negresă oferă femeii un buchet de flori. Publicul a detestat în această 
lucrare desenul brutal, absența modelului (tehnica de a reda diferențele de nivel de pe 
suprafaţa corpului) dar mai ales cruditatea luminii. 

Manet începe să picteze şi ceea ce se petrece pe stradă, la o cafenea, la un 
spectacol, în baruri, în localurile de petrecere, pe ţărmul mării. 

Către sfârşitul vieţii, bolnav şi silit să nu părăsească casa, pictează femei şi 
flori, mai ales în pastel. 

Arta lui Manet s-a rupt de normele tradiționale şi a deranjat sentimentele şi 
opiniile publicului incapabil de a înţelege şi aprecia. Marea noutate pe care a adus-o 
Manet în pictură este redarea luminii prin culoare. Diferenţele dintre părțile 
întunecate şi cele luminate nu sunt redate prin raporturi de lumină şi umbră ci printr- 
un raport de valori de tonuri. 

Claude Monet (1840-1926). Este socotit şeful curentului impresionist în 
pictură. Lucrarea să Impresie răsărit de soare a însemnat în artă o rupere de tot ceea 
ce se făcuse până atunci. Tabloul redă în culori transparente şi trăsături fine atmosfera 
răsăritului în portul Le Hâvre (din nordul Franţei). Lumina portocalie a soarelui este 
redată prin câteva linii pe griul albăstrui al apei şi al cerului. Catargele şi conturul 
bărcilor care se dezvoltă în ceaţă imprimă dinamism imaginii de ansamblu. 

Pictând peisaje, Monet îşi alege acele teme în care pământul, apa şi lumina se 
găsesc împreunate, astfel încât să se simtă efectele unuia asupra celuilalt. 

După 1890, în opera lui Monet apar seriile: seria clăilor de fân, a catedralelor, 
seria vederilor Parlamentului din Londra, ale podului peste Tamisa, ale gării Saint 
Lazare. Acestea sunt pictate la diferite ore ale zilei, sub aspecte schimbătoare ale 
cerului şi ale luminii. 

Către 1900 Monet a devenit un pictor celebru, tablourile sale intrau în 
colecţiile cele mai cunoscute şi ajunsese bogat el care fusese destul de sărac. Îşi 
cumpără o vastă proprietate la Ginerny pe care o transformă într-o grădină feerică. 
Instalează apă, punți rustice, lacuri în care cresc nuferi. În tot acest timp el pictează 
cu pasiune motivul acestei flori. 

Fredâric Bazille (1841-1870). Era un meridional protestant şi aparţinea unei 
familii cu stare, fapt ce-i permitea să-l ajute material şi pe Monet care era sărac. Dacă 
n-ar fi murit atât de tânăr, talentat şi ambițios cum era, Bazille ar fi ajuns mult mai 
departe în artă. 

Deşi a fost admis la Salon la o vârstă foarte fragedă şi a fost chiar medaliat, a 
ajuns să facă şi el parte din grupul refuzaților. 

Problemele ce-l pasionează pe Bazille sunt legate de redarea luminii, a 
efectului ce-l produce asupra obiectelor din natură sau dintr-un interior. 

Unele dintre tablourile sale (Femei în grădină) tratează problema portretelor 
unui grup de persoane reunite pe o terasă, în aer liber. 

Bazille îşi câştigă un loc strălucit printre tinerii pictori din Paris. Plecat la 
război ca voluntar, la 1870, are nenorocul să cadă într-una din ultimele ciocniri cu 
inamicul, câteva ore înainte de încheierea armistițiului. 

Camille Pissaro (1830-1903). S-a născut în Insulele Antile, iar la vârsta de 
25 de ani vine la Paris pentru a-şi completa studiile. La început a fost admirator al lui 
Courbet şi al lui Corot. Devine elev al celui din urmă care ocupa atunci în peisajul 
francez un loc excepţional. 

Pissaro e o natură duioasă şi duioşia să îl poartă către subiectele în legătură 
cu natura. Ceea ce-l interesează însă nu sunt simple peisaje ci urma mâinilor şi 
activităților omului. Stabilit la ţară pictează scene din viața şi munca țăranilor 
(Strigătoare de recoltă, Croitoreasa la fereastră). A mai realizat şi portrete, naturi 
moarte şi nuduri. 

A redat cu o deosebită măiestrie aspectele din piețele publice, marile 
bulevarde şi clădiri, biserici, în tablouri luminoase. Satul în care locuia fiind invadat 
de armatele prusiene, Pissarro fuge împreună cu Monet la Londra. În contact cu arta 
peisagiştilor englezi (Turner) paleta să se luminează şi mai mult, creează tablouri cu 
efecte aurii ori argintii. Reîntors în patrie, după 1880, Pissarro a pictat întinderi verzi, 
pomi înfloriți, lanuri de grâu. 

Alfred Sisley (1839-1899). Este englez, însă născut şi trăit în Franţa. Pictor 
peisagist, de mare sensibilitate, el a reuşit să redea în pânzele sale scânteierea apei de 
pe suprafaţa unui lac sau freamătul frunzelor răscolite de vânt sub lumina 
strălucitoare a razelor de soare. (4/ee din pădurea de la Celle — Saint Cloud). 

August Renoir (1841 — 1919). Deşi s-a format în apropierea pictorilor 
impresionişti, a manifestat totuşi o independenţă față de acest curent artistic, 
deoarece, folosind diviziunea tonurilor, a rămas credincios desenului cu ajutorul 
căruia modelează imaginea pictată. În compoziţiile sale a înfăţişat dragostea de viaţă 
şi bucuria tinereții. Renumite sunt Loja, Bal la Moulin de la Galette, Drum urcând 
prin iarbă, Femeia în barcă ş.a. 


2. Neoimpresionismul (sau divizionismul) 

Acest termen a apărut pentru prima oară într-un articol din revista L "Ar 
Moderne care se edita la Bruxelles. Artiştii acestui curent, deşi plecau de la concepția 
impresionistă, criticau lipsa caracterului nesistematic al acestei arte, precum şi 
completa dispariție a formei, fapt ce ducea la imposibilitatea de a distinge obiectele. 

Analizând ceea ce văd şi ceea ce reprezintă neoimpresioniştii fac distincție 
între culoarea locală a obiectelor şi culoarea lumină (reflexele de culoare) ca şi între 
reacţiile unei culori asupra alteia. Însă, faptul că neoimpresioniştii au exagerat în ceea 
ce priveşte tehnica (compoziţii bine construite, geometrizate) a dus la formarea unei 
arte savante şi corecte lipsită de emotivitatea şi sinceritatea impresionismului. 

Reprezentanți importanți: Gorges Seurat (1859-1891) şi Paul Signac (1865- 
1935) 


3. Postimpresionismul 

Printre impresionişti s-au găsit pictori pe care doctrina şi practica ortodoxă 
nu-i mai satisfăcea pe deplin. Ei se desfac de grupare în vederea unei exprimări mai 
sigure, mai complete, mai unitare şi mai plastice. De la trăsăturile dominante ale 
impresionismului se vor retrage treptat doi artişti, şi anume, Renoir şi Degas. 

Edgar Degas (1834-1917) este unul dintre pictorii cei mai îndrăzneți şi mai 
originali ai secolului al XIX-lea. A avut o viaţă lungă dar şi dificilă. Încă de tânăr el 
începe să-şi piardă vederea şi la bătrâneţe devine orb. Datorită bolii sale care evolua 
necruţător este nevoit să părăsească pictura în ulei, care era mai delicată şi necesita o 
observaţie atentă, şi o înlocuieşte cu pastelul, conceput ca un desen în linii tari, cu 
creioane colorate, iar în cele din urmă cu sculptura. 

Analizând evoluţia întregii sale cariere, suntem frapaţi de două însuşiri: mai 
întâi o indiferenţă totală faţă de natura care 1 se părea ca ceva etern şi invariabil, şi 
apoi curiozitatea pasionată pentru om, pentru viaţă sub toate formele ei. De aici, ca o 
consecință, frecvenţa portretului în arta lui Degas, a portretului care devine o cronică 
a Vieţii prezente. 

Degas este însă impresionist prin subiectele abordate. Găsim în pictura să 
dansatoare, scene din teatru şi muzicanți de orchestră, modiste, jochei, scene de circ, 
spălătorese, o serie extrem de bogată de femei la toaletă, până şi pensionarele caselor 
de toleranță. Degas este impresionist şi prin linia desenului său, dar el vrea să ne dea 
şi iluzia rapidităţii gesturilor personajelor sale. Aici apare una dintre deosebirile 
dintre el şi impresionişti pentru că el nu vrea să obțină această iluzie printr-o tehnică 
stenografică ci, din contra, printr-un procedeu potolit, lung, repetându-se, 
dezvoltându-se pe încetul. 

Paul Cezanne (1839-1906). Este una dintre personalitățile cele mai discutate 
din istoria picturii, în jurul căreia s-a construit o interesantă legendă. Atât omul 
Cezanne, cât şi opera sa, precum şi părerile sale despre artă au fost susceptibile de 
cele mai deosebite interpretări. 

Câtva timp, Cezanne a lucrat cu impresioniştii, dar i-a părăsit repede luând o 
atitudine critică. Admirând faptul că acest curent artistic luminase paleta, nu agrea 
senzualismul impresionist şi condamna dizolvarea formei obiectelor prin tehnica 
impresionistă. Lumea exterioară apare în pânzele lui Cezanne ca o arhitectură şi nu ca 
o ceaţă de lumină. 

Considerând că lumina nu poate fi transpusă în pictură, ci doar reprezentată, 
sugerată ori aproximată prin culoare, Cezanne trece la o pictură realizată pe armonii 
cromatice sau pe opoziții de culori calde şi reci. 

A pictat portrete perfect închegate, sculpturale, cu forme disciplinat 
organizate, peisaje cu un orizont adânc, mult aerate şi cu o compoziţie solid 
construită, naturi moarte în care totul este chibzuit şi aranjat ca într-o arhitectură 
desăvârşită. 

Paul Gauguin (1848-1903). Şi la Gauguin, omul şi artistul sunt inseparabili. 
Viaţa lui a căpătat la un moment dat o stranie turnură pentru că Gauguin s-a refugiat 
în insulele Pacificului. S-a instalat în Tahiti, în mijlocul indigenilor, departe de orice 
european, iar natura şi oamenii de aici i-au sporit puterea creatoare. 

De la impresionişti, Gauguin a preluat luminarea paletei dar a evitat 
rezumarea la senzaţie. 

Din punct de vedere tehnic, viziunea lui Gauguin a fost mai mult decorativă; 
a întrebuințat culori vii pe care le-a întins pe suprafeţe mari, în puternice contraste. 

În anii 1891-1893, când a locuit în Tahiti, a redat în pânzele sale inocenţa 
omului simplu. A creat personaje imobile, cu fețe nemişcate, statice, cu gesturi 
încremenite, prinse parcă în momentul în care gândesc, pătrunse de ceea ce fac. 
Exemplu: Când se căsătoreşte, Pastorală tahitiană, Femei din Tahiti etc. 

Vincent van Gogh (1853-1890). În scurta să activitate, deoarece a lucrat 
efectiv doar cinci ani (1885-1890), el a lăsat o operă considerabilă, de o mare valoare. 
A avut o viață agitată şi plină de neajunsuri. Opera să este incontestabil producția 
unui om anormal, prilej pentru mulţi de a reflecta asupra relaţiei dintre geniu şi 
nebunie. 

Pictorul a acordat o mare importanță cromaticii tablourilor, dând o 
intensitate, nemaiîntâlnită până la el, roşului, verdelui, albastrului, galbenului şi 
portocaliului. 

Originar din Olanda, vine la Paris în 1886 şi aici este influenţat de gravurile 
japoneze şi de impresionişti. Plecând de la ceea ce vedea, el a exagerat formele şi a 
îndepărtat detaliile. 

Treptat linia tablourilor sale devine unduitoare exprimând nelinişte şi teamă 
lăuntrică. Morfologia operei sale se realizează astfel pe o dominantă de curbe (Grâu 
galben cu chiparoşi, Noaptea înstelată). Aceasta este faza de creație a lui Van Gogh 
în care se vede apariţia curentului expresionist. 

Înspăimântat de accesele de epilepsie şi nebunie, din ce în ce mai dese, la 37 
de ani, Van Gogh s-a sinucis. 

Henry de Toulouse-Lautrec (1864-1901). S-a făcut mai ales ecoul lumii şi 
al moravurilor pariziene. Preocupat de descifrarea fiinţei umane, el surprinde oamenii 
în atitudini şi cu gesturi ca într-un instantaneu, în ceea ce au ei mai caracteristic. A 
redat actori de cabarete, actori şi cântăreţi de cafe-concert, de circ, medici, sportivi, 
aspecte din sălile tribunalelor, portrete. 

A făcut şi diferite afişe în tehnica litografiei folosind din plin experiența 
artiştilor de stampe japoneze. 

VII. ARTA UNIVERSALĂ ÎN PRIMA JUMĂTATE 
A SECOLULUI AL XX-LEA 


La începutul secolului al XX-lea, în Europa şi mai ales în Franţa, se constată 
în domeniul artelor tendinţa de exprimare într-un nou limbaj plastic. Astfel, în 
arhitectură încă din doua jumătate al secolului al XIX-lea începuse să se folosească 
fierul ca material de construcție. Una din realizările îndrăzneţe alcătuită din structură 
metalică este Tour Eiffel, lansat la Expoziţia Universală din 1889. 

Reînnoirea artistică din domeniul arhitecturii se observă şi la Barcelona, unde 
Antonio Gaudi, folosind îndeosebi liniile curbe, construieşte Catedrala Sagrada 
Familia şi casele Guell, Battlo şi Mila într-o manieră hiperbarocă. 

În Germania şi Austria arhitecţii protestează împotriva utilizării excesive a 
liniei curbe şi optează pentru forme pătrate şi o decorație simplă. 

Nu numai limbajul arhitectural este supus transformării, ci şi cel al picturii şi 
al sculpturii. Inventarea plăcii fotografice (1839) şi apariţia fotografiei influenţează în 
mod decisiv evoluţia artei, determinând-o la o reconsiderare a raportului său cu 
realitatea şi cu actul imitaţiei. Dezvoltarea industrială, cuceririle din domeniul ştiinţei 
astfel la o continuă reînnoire. Se ajunge la o nemaiîntâlnită diversitate de mişcări 
artistice, la o explozie de categorii şi genuri. 

Principalele curente artistice din arta universală a secolului al XX-lea sunt 
următoarele: Simbolismul, Grupul Nabis, pictura naivă, expresionismul, fovismul, 
cubismul, futurismul, abstracționismul. 

Simbolismul 

Teoriile simboliste asupra artei au apărut în diferite reviste, începând din 
1886, dintre care cunoscută este simbolismul. Atât lteratul, cât şi artistul plastic nu-şi 
fac un crez din reprezentarea justă a realității, ci o interpretează după propria lor 
simțire. 

Printre pictorii simbolişti amintim de Gustave Moreau (1826-1898), care a 
introdus în lucrări o tendinţă spre feerie, spre lumea eroilor din poveşti, de sfinți şi de 
himere, de costumaţie bogată şi de lumini cu efecte de miraj, ceea ce face să se 
întrevadă un alt curent, şi anume suprarealismul. 

Grupul Nabis ( sau Profeții) a strâns în jurul său un număr însemnat de 
artişti care, plecând de la impresionişti, căutau o formulă decorativă în artă. 

Nabismul era mai degrabă o grupare de prieteni diferențiați ca factură 
picturală. 

Reprezentanţi: Pierre Bonnard (1867-1947), Edouard Vuillard (1868-1940), 
Maurice Denis (1870-1943). Termenul nabi, care înseamnă „profet” în ebraică, le-a 
fost atribuit de poetul Henri Cazalis, căci refuzând academismul, naturalismul şi 
impresionismul, ei dezvăluie un adevăr situat dincolo de simpla percepţie optică a 
realului. Nabiştii tratează suprafaţa tabloului în tente plate de culori pure, suprima 
perspectiva şi necesitatea de a da frâu liber senzaţiilor în elaborarea artei lor. 

Fovismul (/fauve = fiară sălbatică). Apărut între anii 1905-1907, acest curent 
nu a avut de la început un teoretician anume şi nici un program precis. 


58 


Refuzând neoclasicismul şi simbolismul, precum şi impresionismul, fovismul 
afirmă autonomia culorii în reprezentarea spațiului. Pictorii fovişti au pus cel mai 
mare preț pe colorit. Fonismul „vas cu vopsea aruncat în fața publicului” (Camille 
Mauclair), se caracterizează printr-o distorsiune a volumelor prin refuzul culorilor 
fidele realității şi prin tratarea tablourilor în tente plate de culori pure, vivace, 
violente, puse în contraste puternice unele față de altele, ca expresie a emoţiilor 
pictorului. Spontaneitatea din tablourile foviştilor este o aparență deoarece ei 
realizează o condensare a senzaţiilor prin forţa construcţiei. 

Subiectul principal al tablourilor foviste este natura dar nu interpretată în 
maniera impresioniştilor, ci o natură marcată de om, deşi aceasta nu apare ca atare 
decât rareori. 

Pictura fovistă are un puternic aspect decorativ, numărul planurilor este 
redus, iar spațiul şi adâncimea sunt sugerate prin culoare. 

Pictorii reprezentativi sunt Henri Matisse, Maurice de Vlaminck, pentru o 
perioadă, Andre Derain, Raoul Dufy, Georges Rouault, Cornelisvan Dongen. 

Expresionismul 

Acest curent artistic s-a dezvoltat în Germania începând cu 1905, în acelaşi 
timp cu fovismul în Franţa. Se pare că termenul ca atare a fost utilizat pentru prima 
dată în 1910, la Berlin, de celebrul negustor de tablouri Paul Cassirer, pentru a 
califica opera pictorului Max Pechstein. Această mişcare s-a manifestat ca o reacție 
contra impresionismului. 

Caracterele artei impresioniste s-au accentuat, mai ales, datorită dezvoltării 
psihologiei abisale şi a filosofiei iraționaliste. 

De aceea, această artă are o încărcătură psihologică pesimistă, figura umană 
este descumpănită, neliniştită, reflectând astfel perioada zbuciumată de dinainte de 
război. 

Expresionismul a înflorit, mai ales, în ţările germanice şi nordice, dar a 
existat şi un expresionism latin, un altul slav şi unul anglo-saxon. 

În Germania a luat fiinţă grupul „Die Briicke” („Podul”, 1905) la Dresda, 
fondat de patru studenți la arhitectură: Karl-Schmidt-Rottluff, Ernst Ludwig 
Kirchner, Fritz Bleyl şi Erich Heckel. Spre deosebire de fovism, acest grup s-a 
îndreptat spre cercetarea tensiunilor sociale ale epocii sale. 

Aşa cum o indică Manifestul grupării Die Briicke, artiştii mişcării „gândesc 
zidul ca zid, adică în culoare”. Culoarea în tente plate, rareori modulată, reprezintă 
forma având ca singura referință sensibilitatea artistului şi percepţia sa. 

Opus curentului expresionist, a apărut în Germania curentul Noul obiectivism, 
unde pictorii caută să respecte mai mult obiectele, să le interpreteze mai puţin 
subiectiv. 

Pictura naivilor. Pictorii naivi nu au format niciodată un grup. Cei care i-au 
prezentat împreună sunt istoricii şi criticii de artă. 

Arta naivă nu se limitează la Franţa; ea s-a dezvoltat în ţările mediteraneene: 
în Iugoslavia cu Ivan Generalic, în Grecia cu Theophilos, în Ungaria cu Csontvary, în 
Georgia cu Pirosmani. Dar Franţa a oferit personalități de un foarte mare talent, cum 
ar fi, de exemplu, Henry Rousseau, zis le Douannier (Vameşul), 1844-1910, care a 
creat o artă de o puternică originalitate. 

Caracteristic artei naivilor este sufletul artei populare şi spiritul naiv în care 
îşi concep arta, decorativismul şi, în general, căutarea unui fel de exprimare sincer. 
Arta lor, compusă din franchețe şi spontaneitate, precum cea a copiilor sau a 
bolnavilor mintali, sau dintr-o interpretare candidă şi monumentală de teme alegorice 
şi istorice, a fost remarcată şi apreciată de majoritatea artiştilor epocii. Tablourile lor 
au o funcţie de evadare, de falsă protecţie şi de revanşă faţă de monotonia vieţii 
cotidiene. 

Şcoala de la Paris. În 1910 se constituie în mod spontan ceea ce criticii 
străini au numit Școala de la Paris, apelativ extins uneori la toţi artiştii străini sau 
francezi care lucrau la Paris într-un stil figurativ. Această denumire trebuie să fie 
rezervată însă pictorilor emigranți, individualităţi puternice, sosiți între 1905 şi 1913 
la Paris, şi anume: Amedeo Modigliani (1884-1920), Chaim Soutine (1894-1943), 
Moise Kisling (1891-1953), Marc Chagall (1887-1985), Jules Pascin (1885-1930) şi 
Tsuguharie Fujita (1886-1968). Această generaţie, devenită legendă, a pictorilor 
blestemaţi, grupaţi în Montmartre şi Montparnasse, a trăit creația artistică în cele mai 
mari excese. 

Cubismul. Între anii 1907-1917 şi-au făcut loc în arta europeană creaţiile de 
artă cubistă, practicată de un grup de artişti primiţi şi ei cu multă ostilitate de public. 

Cubismul a cunoscut trei etape principale, una cezanniană, din 1907 în 1909, 
una analitică, din 1910-1912, şi una sintetică din 1913 până în 1914. În prima fază, 
cubiştii şi-au dezvoltat teoria lor despre artă plecând de la un pasaj dintr-o scrisoare a 
lui Cezanne, în care el afirma că natura trebuie tratată în pictură potrivit corpurilor 
geometrice de bază în care figurile pot fi redate, şi anume, a cilindrilor, cuburilor şi 
conurilor. 

În faza analitică, începând să reprezezinte tridimensional obiectele şi fiinţele, 
pictorii cubişti le-au fragmentat, reducându-le la forme geometrice simplificate, 
aranjate în cadrul unor planuri înclinate din compoziţie. Paleta cromatică de care s-au 
folosit era limitată la cafeniu, verde şi albastru. 

Cubismul sintetic a reabilitat culoarea şi textura şi a introdus formele 
decupate şi colajul în pictură. 

Prima creaţie cubistă este tabloul Domnişoarele din Avignon al lui Pablo 
Picasso (1881-1973). Acest pictor genial, născut la Malaga în Spania, şi-a început 
cariera la nouăsprezece ani, la Paris, cu lucrări realiste. A urmat apoi, între 1901 şi 
1904, perioada să albastră, când pictează tablouri expresioniste impregnate de 
melancolie (Săracii la malul mării, Viaţa, Cele două surori). Între anii 1905-1906 
traversează perioada roz, pictând lucrări în care domină rozul (A4rlechinii, 
Saltimbanci cu circul). 

Contribuţia lui Picasso la arta cubistă este imensă. El a definit structura 
formală a acestui curent şi, pe parcursul vieţii sale, a continuat să picteze în stil 
cubist, alternându-l cu alte maniere. 

Capodopera sa Guernica ilustrează un episod din războiul civil spaniol 
(1932) şi este un omagiu adus oraşului basc martir, distrus în întregime. 

Un alt reprezentant al artei cubiste este Georges Bracque (1882-1963). În 
lucrarea sa, Case la Estaque, care a fost viu criticată, casele sunt reprezentate 
abstract, sub forme cubice, iar paleta de culori este redusă la verde închis şi bej. 

Creator, alături de Picasso, al cubismului sintetic, Bracque a inserat în 
picturile sale, litere, note muzicale şi hârtie lipită. 

Un alt nume de referinţă al cubismului este Juan Gris (1887-1927), spamol 
de origine care, în lucrarea să Lavaboul a introdus chiar un fragment de oglindă. 
Portretul intitulat Locuitorul din Touraine este realizat conform regulilor cubismului 
sintetic. Mai târziu, Juan Gris va prefera culorile sobre specifice cubismului analitic. 

Celebru este şi Fernand Leger (1881-1955) care a fost influenţat de 
principiile cubismului sintetic. În lucrările sale se văd forme mecanice, ceea ce 
denotă preocuparea să pentru reflectarea problematicii epocii industriale. Exceptând 
pictura, Leger este şi autorul a numeroase vitralii, mozaicuri, sculpturi policrome, 
tapiserii, obiecte de ceramică, dar şi decoratorul sălii mari a Palatului O.N.U. din 
New York. 

Concepţia cubistă s-a extins deopotrivă la sculptură şi arhitectură. Construind 
o sculptură din foi de metal şi sârmă (Chitara), Picasso a marcat ruptura față de 
sculptura tradițională. 

Raymond  Duchamp-Villon  abstractizează formele eliminând detaliile 
descriptive şi şlefuind suprafețele. Elocvente sunt sculpturile sale, Femeie aşezată şi 
Calul-Major — sinteză între animal şi maşină. 

Cubismul a influenţat şi concepţia despre formă în spațiul tridimensional în 
care operează arhitectura. 

Unul dintre cei mai importanți arhitecți americani ai epocii moderne, Frank 
Lloyd Wright (1867-1959) a proiectat aşa-numitele “case ale preeriei” care cuprind 
elemente cubiste şi clădirea Robie House din Chicago, concepută ca o aglomerare de 
blocuri abstracte care ţâşnesc în direcții diferite. 

Din cubism s-au dezvoltat alte curente artistice printre care orfismul care 
accentuează primatul culorii în construcția picturală şi purismul, care preconizează să 
redea obiectele în simplitatea şi autenticitatea ei. 

Futurismul 

Apărut în 1909, futurismul (futuro = viitor în itaiană) exprimă eforturile unor 
artişti italieni de a trezi Italia din apatia politică şi culturală şi de a o ralia la Europa 
progresivă. În acest sens, ei militau pentru o artă care să redea mişcarea, dinamismul 
vieții moderne. Apologeţi ai oraşelor, ai maşinii şi ai sintezei, futurismul s-a vrut, 
înainte de toate, artă-acțiune. 

Inspiraţi de filosofia lui Bergson, pictorii futurişti au încercat să redea 
mişcarea obiectelor sau a oamenilor în timp şi în spaţiu, recurgând la imagini 
multiple, ca în cazul unui film privit cadru cu cadru. 

Cei mai cunoscuți reprezentanți ai artei futuriste sunt Umberto Boccioni 
(1883-1916), Gino Severini, Giacomo Balla şi Carlo Carra. 

Teoreticianul futurismului este poetul italian Filippo Tommaso Marinetti, 
autorul Manifestului futurist care pleda pentru o artă dinamică. 

Estetica futuristă lansează şi ideea unei sculpturi spațiale în care mişcarea 
este redată prin întinderea volumelor. 

Deşi, inițial, arta rusă de la începutul secolului al XX-lea a fost influențată de 
curentele artistice europene, se ajunge la formarea unei avangarde care va determina 
apariția unor noi curente artistice. O primă reacție împotriva estetismului şi 

manierismului mişcării pur ruseşti numite Lumea Artei o constituie afirmarea unui 
stil primitiv rus edificator prin Natalia Goncearova şi Mihail Larionov. Moderniştii 
ruşi au preluat conceptele de bază din cubism şi din futurism pe care le-au înțeles şi 
le-au prelucrat într-o manieră proprie. 

Unul dintre reprezentanţii de marcă ai avangardei ruse a fost Kazimir 
Malevici (1878-1935) care a întemeiat suprematismul. 

Derivată din cubism, această orientare artistică recomandă făurirea unei arte 
abstracționiste în care să se utilizeze forme geometrice simple (dreptunghiul, 
triunghiul, cercul şi crucea), umplute cu culoare şi aranjate pe diagonală pentru a 
sugera ideea de mişcare. 

Aplicarea principiilor cubiste în sculptură a dus la apariția constructivismului 
care s-a extins mai apoi şi asupra altor domenii artistice şi a ajuns prin reprezentanți 
săi la Berlin şi la Paris. Constructiviştii au creat sculpturi prin asamblarea a diferite 
materiale (lemn, metal, sticlă, mase plastice) pe care le legau cu sârmă, uneori. Pentru 
a accentua ideea de dinamism, inserau în creaţiile lor şi unele părți mobile. Cel mai 
proeminent reprezentant al constructivismului în Rusia a fost Vladimir Tatlin (1895- 
1956). 

În 1920, Alexandr Rodcenko, care fondase în 1916, împreună cu Tatlin 
constructivismul, publică Programul grupului constructivist, care supune arta unor 
scopuri practice în numele a ceea ce numeşte el obiectivism. Cei doi, în numele unui 
ideal utopic, vor să transforme munca în artă şi arta în muncă. 

Împotriva suprematismului şi utilitarismului se ridică doi artişti, Antoine 
Pevsner (1886-1962) şi fratele său Naum Gabo (1890-1977) care, în Manifestul 
realist din 1920, proclamă căutarea legilor reale ale vieţii. Nevoiţi să părăsească 
Uniunea Sovietică, ei se vor alătura în Occident mişcării Abstracţie-Creaţie. 

De Stijl. În Olanda apare mişcarea artistică De St] care urmăreşte găsirea 
unor noi soluţii în arte prin logica cubismului. 

Unul din exponenţii de frunte ai acestei mişcări a fost Pier Cornelius 
Mondrian (1872-1944) care a practicat un stil nonobiectiv de pictură, denumit 
neoplasticism. În pânzele sale sunt reprezentate raporturi plastice aflate dincolo de 
formele schimbătoare ale naturii, raporturi bazate pe verticale şi orizontale (nu şi 
diagonale) ce compartimentează tabloul. 

Paleta să coloristică se reduce la roşu, galben şi albastru, la care se adaugă 
uncori albul, negrul şi griul. Lucrarea sa, Compozifei în roşu, galben şi albastru este 
alcătuită din culori plate dispuse într-o configurație geometrică, reprezentată de o 
grilă neagră ce delimitează suprafeţele prin culori primare pure şi alb. 

Naşterea abstracţionismului. Pictura abstracționistă a apărut simultan în 
Rusia, cu Malevici, şi în Europa, îndeosebi în Italia, cu Alberto Magnetti. 

În anii 1910, unul dintre principalele centre artistice ale Europei este 
Miinchen. Aici, Wasily Kandinsky (1866-1944), care îşi părăsise Rusia natală în 
1896, fondează Noua asociaţie a Artiştilor din Miinchen (1909), iar cu un an mai 
târziu realizează propria-i Acuarelă abstractă şi publică lucrarea Despre spiritual în 
artă, în care exprimă necesitatea de a lucra la abstractizarea formelor. 

În 1911, Kandinsky şi Franz Marc fondează grupul Călărețul Albastru. 

Stabilind unele analogii între pictură şi muzică, Kandinsky şi-a intitulat 
lucrările Compoziții, Improvizaţii, Impresiii, individualizându-le printr-o numerotare 
cronologică. În tablourile sale, acest pictor introduce linii negre şi forme culorate şi 
modifică raportul figură-fond. 

Între 1914-1921, Kandinsky se află în Rusia, însă neputându-se acomoda 
noilor condiţii de aici, acceptă să predea teoria şi pictura murală la Bauhaus, Şcoala 
de Arhitectură şi Arte Aplicate, creată în 1919 la Weimar de arhitectul Walter 
Gropius. Întrucât Bauhaus-ul va fi închis în 1933 de către nazişti, Kandinsky 
împreună cu elveţianul Paul Klee (1879-1940) consideră abstractizarea un proces 
esenţial în elaborarea artei, ceea ce explică orientarea acestei şcoli către funcţionalism 
şi geometrizarea formelor. 

Ca şi Kandinsky, Paul Klee considera că între muzică şi pictură există o mare 
afinitate pe care încerca să o reprezinte în tablourile sale. Având o concepţie 
dinamică despre pictură, el nu a luat în considerare raporturile de volum, culoare şi 
formă ale obiectelor reale, stabilind raporturi noi, greu de înţeles. 

Un alt abstracţionist este cehul Francis Kupka (1881-1957) cu lucrarea Fuga 
în roşu şi albastru şi cu a să arhitectură filosofică în care spaţiul este sugerat printr-o 
simplă juxtapunere a unor benzi de culoare. 

Dadaismul 

Între anii 1913-1922 a apărut o mişcare de idei contestatară în domeniul 
literar-artistic. Denumirea Dada a fost dată de către poetul român Tristan Tzara, la 8 
februarie 1916, la cafeneaua Voltaire din Ziirich. Acest nume a fost ales deschizând 
la întâmplare un dicţionar şi înseamnă Căluț de lemn. În afară de Tzara, printre 
inițiatorii acestui curent artistic au fost şi sculptorul alsacian Hans Arp, scriitorii 
germani Richard Hiilsenbeck şi Hugo Ball, precum şi pictorii români Marcel Iancu şi 
Arthur Segal. 

Manifestări ale dadaismului au avut loc aproape concomitent în Germania, în 
Franţa şi la New York. 

Dadaiştii împing la extrem procesul de desacralizare a artei, distrugând orice 
noțiune de capodoperă artistică. Ei reneagă toate normele estetice, distrug funcția de 
mimesis a artei şi relația dintre gândire şi expresie, renunțând la orice organizare a 
materialului artistic. Adunând tot felul de resturi aparținând banalei vieţi cotidiene 
urbane, le combină la întâmplare, realizând colaje sau asamblaje legate cu sfori. 

Marcel Diichamp (1887-1968), care a întemeiat aripa new-yorkeză a 
dadaismului a prezentat în expoziţii obiecte brute sau de-a gata, redy-made, 
rezolvând ironic şi brutal problema celei de-a patra dimensiuni. Spre exemplu, 
lucrarea să intitulată Cu zgomot secret, este alcătuită dintr-un ghem de sfoară între 
două plăci metalice prinse în şuruburi lungi. 

Prezentarea, într-o expoziţie, a unui pişoar întors pe-o parte drept o operă 
gata făcută, pe care a intitulat-o Fântâna (1917) a provocat un adevărat scandal. 
Diichamp a mai lansat o provocare desenând mustăţi şi barbişon pe o reproducere a 
Giocondei lui Leonardo. 

Alţi reprezentanți de seamă ai mişcării dadaiste au fost Max Ernst, Hans Arp 
şi Man Ray. 

Pictura metafizică 

Sub acest nume este cunoscută creația artistică a pictorului Giorgio de 
Chirico (1888-1978). S-a născut în Grecia, din părinți italieni, a studiat la Miinchen 
filosofia lui Nietzsche, iar în 1911 îl găsim la Paris, unde îi cunoaşte pe Picasso şi 
Apollinaire. 

Pictura lui Chirico se bazează pe imagini de vis, imagini de mister şi angoasă 
în fața necunoscutului. Acestea sunt redate foarte sugestiv, de exemplu, în lucrarea să 
Misterul şi melancolia unei străzi. În partea inferioară a tabloului se află silueta 
întunecoasă a unei fete ce aleargă cu un cerc, în partea superioară, pe diagonală, din 
spatele unei clădiri apare o umbră uriaşă, amenințătoare. 

O creaţie artistică originală este cea a pictorului de origine rusă, stabilit la 
Paris, Marc Chagall (1887-1985). Acesta a realizat lucrări de factură visătoare, cum 
ar fi Violonistul, Eu şi statul, Aniversarea etc. 

Suprarealismul 

La 1 decembrie 1924, în primul număr al revistei La Revolution surrealiste a 
apărut Manifestul suprarealismului, semnat de Andre Breton. Termenul suprarealism 
este definit aici ca “automatism psihic pur, prin care ne propunem să exprimăm, fie 
pe cale verbală, fie pe cale scrisă, fie prin orice altă metodă, funcționarea reală a 
gândirii”. 

Născut din dadaism, inspirat de psihanaliza lui Freud, influenţat şi de artele 
africană şi oceanică, suprarealismul vrea să redea realitatea visului şi a dorinţei. 
Încercând să descifreze limbajul metaforic al inconştientului, suprarealiştii au studiat 
şi manifestările artistice ale oamenilor anormali şi ale copiilor. 

În prima perioadă suprarealistă (1924-1928) Picasso, Max Ernst, Miro şi 
Masson experimentează felurite moduri de dicteu automat, pentru a permite 
exprimarea liberă a propriului inconştient, sub influența alcoolului, foamei sau 
drogurilor. Astfel ei ajung să realizeze tablouri ireale, abstracte, care reprezintă 
aspectele nonraţionale ale subconştientului. 

Începând din 1929 îşi face apariţia o nouă generaţie de suprarealişti, cu Yves 
Tanguy, Rene Magritte (1898-1967), care îmbină umorul negru cu visul subconştient 
şi alătură realitatea şi reveria. 

Cel mai renumit pictor suprarealist este spaniolul Sa/vador Dali (1904-1986), 
a cărui operă se bazează pe propria-i metodă paranoico-critică, definită ca “metodă 
spontană de cunoaştere iraţională, bazată pe obiectivarea critică şi sistematică a 
asocierilor şi interpretărilor de fenomene delirante”. 

Tot el este şi autorul Jurnalului unui geniu, a Declaraţiei de independenţă a 
imaginaţiei şi a drepturilor omului la propria nebunie şi a celor 50 de secrete 
magice. Secretul nr. 43: “A face aur cu ajutorul picturii, la propriu şi la figurat, 
explică de ce Andre Breton l-a poreclit Avida Dollars. 

Acest extravagant artist a experimentat tehnicile cele mai diverse. În afară de 
pictură şi sculptură, a creat bijuterii, dar şi trei compoziţii holografice. A practicat o 
formă de suprarealism bazată pe procedee iluzioniste, abordând subiecte fantastice. 

Joan Miro (1893-1983) a reprezentat direcția abstractă a suprarealismului, 
pânzele sale fiind invadate de forme plane, organice, biologice sau de corpuri 
omeneşti. 

Realismul 

Nu toţi artiştii din primele decenii ale secolului al XX-lea s-au preocupat în 
exclusivitate de problemele formale. Unii dintre ei au considerat arta ca pe un 
instrument al criticii sociale. Astfel, în afară de arta realistă propriu-zisă apare arta 
realist-critică şi arta din ţările comuniste. 

Între artiştii realişti se desprind numele lui Steintein, Forain, Zille, Marguet, 
Vlaminck, Dunoyer de Segonzac, Suzanne Valadon, Maurice Utrillo, Andre Derain. 

Aceşti artişti redau în picturile lor ororile războiului, criza economică, 
socială, politică, dar şi morală, mizeria, foamea, viaţa străzii. 

Realismul magic 

Apărut la mijlocul anilor 1930, ca o sinteză între suprarealism, pictură 
metafizică şi realism, acest stil artistic se caracterizează printr-un realism în care apar 
obiecte sau situații bizare. Influenţaţi de existențialismul lui Husserl, Nietzsche, 
Heidegger, reprezentanţii acestui curent resping realismul secolului al XIX-lea, dar şi 
pe cel contemporan. 

În Statele Unite, unde realismul prevala asupra abstracţionismului, a apărut o 
orientare realistă cunoscută sub numele de regionalism. Unul dintre cei mai 
importanţi pictori regionalişti a fost Thomas Hart Benton (1889-1975), influenţat de 
tehnica fotografică şi de arta naivă. 

Noua Obiectivitate 

În Germania, în opoziţie cu neorealismul artei oficiale, câţiva pictori dadaişti, 
abstracționişti şi expresionişti creează mişcarea Die Neue Sachlichkeit (Noua 
Obiectivitate), 

Marcaţi de ororile războiului, aceşti pictori vor să facă din arta lor o formă de 
luptă dar şi un mijloc de purificare, un catharsis. 

Trăind intens experienţa dură şi inumană a războiului, Otto Dix practica un 
realism al detaliului, lipsit de orice urmă de idealizare, în care îşi exprimă dezgustul 
în faţa violenţei. Încărcate uneori cu o doză de morbiditate, picturile sale sunt 
rezultatul exorcizării coşmarurilor sale. Marele oraş, Scenele nocturne, Războiul sunt 
unele dintre cele mai renumite opere ale sale. 

Un alt pictor care fusese şi el rănit în război, George Grosz face parte din arta 
sa o critică necruțătoare războiului, practicând un realism extrem de dur şi încărcat de 
ambiguitate. 

VII. Dezvoltarea artei creştine 


Civilizaţia bizantină îşi datorează în mare parte trăsăturile fundamentale 
structurilor politice şi religioase ale Imperiului de la care îşi trage numele. Este deci 
legitim de a inscrie dezvoltarea artelor plastice, care au constituit cea mai izbutită şi 
cea mai atrăgătoare expresie a ei, între datele intemeierii şi prăbuşirii oraşului 
Constantinopol, capitala acestui Imperiu: noiembrie 324-29 mai 1453. Fără indoială, 
anumiţi istorici au preferat uneori să situeze începutul Imperiului bizantin în 395, an 
în care Teodosie I, murind, a lăsat Imperiul roman impărțit între cei doi fii ai săi: 
Răsăritul lui Arcadius, Apusul lui Honorius. 

Dar, la drept vorbind, evenimentul - care odată cu trecerea timpului a căpătat în 
ochii noştri o mai mare insemnătate decât a avut-o în conştiinţa contemporanilor, 

obişnuiţi cu asemenea impărţeli - marchează mai puţin o cotitură decât hotărârea 
luată de Constantin de a intemeia la țărmul Propontidei (vechiul nume al Mării 
Marmara), pe locul unde se ridicase odinioară Byzantium, veche colonie a Megarei, o 
Nouă Romă, menită să slujească drept capitala provinciilor din răsăritul Imperiului. 
De asemenea, în ce priveşte sfârşitul, s-a remarcat că Despotatul Moreei, cu capitala 
la Mistra, nu a căzut în mâinile turcilor decât în 1460 şi că alt mic stat bizantin a 
rămas în picioare în jurul portului Trapezunt până în 1461. Totuşi acestea nu sunt 
decât nişte mărunte supraviețuiri fără semnificaţie profundă pe planul civilizației. 

Este evident deopotrivă că o artă nu apare pe deplin constituită încă de la 
naşterea statului după care îşi căpătă denumirea şi că nu moare cu desăvarşire odată 
cu el. La început a existat o fază inevitabilă de tranziție între arta imperială romană şi 
arta bizantină, fază despre care unii socotesc că s-ar fi prelungit până la moartea lui 
Justinian. Dar, dacă geneza artei bizantine apare mai limpede atunci când se 
considera perioada să paleocreştină ca o ultimă manifestare a artei romane, ar fi 
nedrept să nu se pună şi mai mult accentul pe tot ce a creat ea nou şi prin care mai 
degrabă a vestit viitorul decât a prelungit trecutul. 

De asemenea, dacă tradiţia artei bizantine s-a menținut până în miezul 
secolului al XVII-lea în rândul populațiilor creştine din Balcani supuse dominaţiei 
otomane, în Creta pe care turcii nu au luat-o de la venețieni decât în 16609 şi în 
colonia greacă din Venetia, trebuie să recunoaştem că aici nu mai găsim bogația de 
invenție datorată sprijinului oferit de Imperiu şi că, în aceasta epocă târzie, este 
preferabil să vorbim despre o artă postbizantină. 


1. Caracteristicile artei bizantine 

Arta bizantină a purtat pecetea imperiului autocratic, creştin şi greco-oriental în 
sânul căruia a inflorit. Funcţia să esenţială a fost aceea de a exalta măreția 
supranaturală a impăratului şi a Bisericii, de a crea cadrul somptuos în care se 
desfăşurau liturghiile (Semnificaţia etimologica a cuvantului liturghie, de la /eitos = 
public, şi ergon - serviciu, operă; deci, serviciu public.) lor, de a ilustra prin imagini 
natura divină a misiunii lor, de a furniza obiectele necesare celebrării ritualului. Nu 
este o artă a raţiunii şi a realităţii, ci a transcendenţei şi a fastului, o artă care trebuia 
să uluiască şi să insufle respect supuşilor, credincioşilor şi popoarelor invecinate. 

Acest caracter imperial este una dintre trăsăturile care o deosebesc cel mai net 
de celelalte arte creştine, cum ar fi cea romanică şi cea gotică. 

Arta bizantină mai avea şi misiunea de a contribui la divertismentul 
impăratului, al membrilor aristocrației şi al demnitarilor Bisericii. Alături de o artă 
religioasă, care a predominat în chip ferm, a inflorit şi o artă profană, prea multă 
vreme neglijată de către istorici. În ea se observă același gust pentru lux şi materialele 
frumoase, ca şi fidelitatea faţă de temele mostenite de la păgânism, de care cercurile 
cultivate din Bizanţ nu s-au putut detaşa niciodată. Călugării, în lepădarea lor 
pătimaşă de lumea profană şi de valorile ei, au favorizat, în schimb, tot ceea ce 
constituia expresia unei asprimi inverşunate. 

Arta bizantină, având drept scop să redea sensibil esenţele unei lumi 
supranaturale, definite printr-o strictă ortodoxie, şi trebuind să răspundă exigenţelor 
bine precizate ale clientelei, pentru că cei care o practicau erau departe de a se bucura 

de libertatea pe care o reclamă artiştii de azi. În societatea în care trăiau, ei nu puteau 
nici măcar să intrevadă această posibilitate. Subiectele le erau propuse adesea până în 
cele mai mici amănunte; erau nevoiţi să se călăuzească după modele. Dar, inlăuntrul 
acestor cadre, intensitatea sentimentului i-a condus la uimitoare născociri, ţâşnite din 
străfundurile neliniştii lor. Ei au dobândit harul care, după expresia teologului 
Leontios, "ne-a făcut să pătrundem adevărurile pe care mintea nu le poate atinge ". 

Unele opere vor avea o armonie şi un echilibru clasic, altele o vehemență 
patetică. Aici va predomina simțul unui colorit mângâietor, dincolo gustul pentru 
linia elegantă. Artei Bizanțului i se poate aplica ceea ce profesorul Mirambel a spus 
despre literatura acestuia: "A gândi după un model, a se elibera prin sentiment ". 

Lumea Bizanțului a fost mai ales o lume a sentimentului şi a pasiunii; pasiune 
care a ridicat populația capitalei sau a oraşelor din provincie impotriva impăratului: 
de pildă cu prilejul exilării patriarhului loan Hrisostom, sau, altă dată, cu prilejul 
jocurilor din Hipodrom, în 532, sub Justinian; pasiune care a impins la răscoala 
masele populare din Egipt şi din Siria cu prilejul disputelor asupra celor două naturi 
ale lui Hristos: umană şi divină; pasiune care 1-a impins pe călugarii ce luau parte la 
Conciliul din Efes, în 449, să se dedea la violenţe asupra persoanei ierarhilor; pasiune 
care a insuflețit lupta adoratorilor icoanelor impotriva impăraților iconoclaşti; pasiune 
care, în clipa când pericolul turc a devenit iminent, i-a făcut pe greci să se 
răzvrătească impotriva Unirii Bisericilor prin care impărații intelegeau să cumpere 
ajutorul Apusului. Violenţa vestitelor certuri bizantine, pe care noi, astăzi, le socotim 
inconsistente, întrucât nu cunoaştem profunda lor semnificație psihologică, este una 
dintre cele mai bune mărturii despre această pasiune. Aceeaşi fervoare străbate şi dă 
tensiune artei bizantine. 


2. Arhitectura profană 

2.1 Urbanismul la Constantinopol 

Constantin îşi construise noua capitală pe un promontoriu de unde, ca şi la 
Roma, se puteau vedea, cu oarecare bunăvointa, şapte coline. El o inzestră cu cel 
puţin două pieţe mari cu porticuri, după o formulă pe care lumea romană o 
imprumutase de la Orientul elenistic. Una, pătrată, numita Augusteon, în cinstea 
Augustei Elena, mama împăratului, era de fapt o înfrumusețare şi o extindere adusă 
Tetrastoon-ului amenajat de Septimiu-Sever în Bizanțul roman: insuşi numele de 
Tetrastoon arăta limpede că existase înainte o agoră inconjurată de patru porţicuri. 
Cealaltă piață, situată la vest de precedenta, primise, după tradiția imperială, numele 
constructorului său - Forum Constantini. Ea era de tip oriental, cu două colonade 
arcuite care desenau o elipsă, ca la forul din Gerasa. Urmaşii lui Constantin, Teodosie 
cel Mare, Arcadiu, Teodosie al II-lea, au construit în noile cartiere ale oraşului ce se 
dezvolta spre vest alte foruri care par să fi fost, după tipul cel mai des intâlnit, 
patrulatere inconjurate de colonade: Constantinopolul va număra cel puţin şase sau 
şapte pieţe publice importante. Constantin mărginise cu porțicuri şi principalele străzi 
ale Romei Noi, după modelul a ceea ce se realizase pe largile artere ale marilor oraşe 
din Siria şi din Anatolia în epoca imperială romană. Aspectul climatului va face ca 
această formulă să se mențină în lumea bizantină. Renaşterea italiană va prelua, în 
acest domeniu, moştenirea Bizanțului. 

Spre deosebire de multe oraşe intemeiate în epoca elenistico-romană, 
Constantinopolul n-a fost construit după un plan ortogonal. Traseul străzilor s-a 
modelat după relieful terenului. Marile străzi longitudinale, care legau forurile între 
ele, se indreptau de la est spre vest, urmând liniile coamelor colinelor sau adâncimea 
depresiunilor. Străzile transversale, adesea prevăzute cu scări cu balustrade, le uneau 
fără a fi paralele. Pentru construirea caselor, bisericilor şi altor monumente a fost 
nevoie să se amenajeze numeroase terase, ale căror ziduri de temelie s-au păstrat 
uneori până în zilele noastre. 

De asemenea s-au clădit edificiile civile şi religioase strâns legate de existența 
unei capitale romane: două Senate, unul la nord de Forul lui Constantin, celălalt la est 
de Augusteon; un Capitoliu care, potrivit înclinării lui Constantin spre sincretism, 
purta în varful său o cruce. Hipodromul, început de Septimiu-Sever, a fost extins şi 
infrumuseţat de Constantin. Mai existau două sau trei bazilici civile şi un octogon 
prevăzut cu pasaje boltite care, impreună cu bazilica invecinată, adăpostea sediul 
primei Universități din Constantinopol: vom regăsi aici, încă de la începuturile 
arhitecturii profane din Constantinopol, această juxtapunere a bazilicii şi a 
octogonului, care s-a urmărit adesea şi la edificiile religioase. 

2.2 Palatul imperial 

Ca şi Dioclețian la Antiohia, ca şi Galeriu la Salonic, Constantin a ridicat 
palatul imperial în apropiere de hipodrom. Tradiția spune că, pentru a-i sublinia 
caracterul sacru, el ar fi inlocuit portretul tradițional al suveranului, aşezat deasupra 
porţii de bronz de la intrarea principală, cu imaginea lui Hristos. 

Locul unde se ridica oarecând palatul este astăzi ocupat de moscheea sultanului 
Ahmet, cu dependințele sale şi de cartierele moderne în continuă expansiune, de 
aceea nu există decât puține şanse de a se descoperi vestigii importante prin 
executarea unor săpături sistematice. Aproape toți împărații, de la Constantin la 
Nichifor Focas (963-969) şi la loan Tzimiskes (969-976), au pus să se ridice noi 
construcții: săli de festivități, apartamente particulare, pavilioane de agrement, 
biserici şi capele. Prin complexitatea şi răspândirea clădirilor, curților şi grădinilor, 
Marele Palat prefigura mai degrabă Kremlinul şi Seraiul decât palatul de la 
Versailles. Însuşi marele număr al bisericilor şi capelelor cuprinse în incintă 
prevestea reşedinţa țarilor. Dar, prin fastul său, Marele Palat depăşea tot ce a urmat 
după el. Începând de la sfarşitul secolului al XI-lea el a fost tot mai mult neglijat în 
favoarea resedinței din Blacherne. Săpăturile arată că anumite părți deveniseră 
depozite de gunoaie încă în a doua jumătate a secolului al XII-lea. şi când Mahomed 
al II-lea Cuceritorul vizita ruinele, încărcate în mintea lui de prestigioase amintiri, nu 
se putu stăpâni să recite versurile arabe: " Bufnița bate darabana sub bolta din 
Afrasiab, paianjenul trage perdelele în palatul împăratului. " 

Principalele elemente ale Marelui Palat, anterioare secolului al VIII-lea, erau: 
Chalke (un vestibul monumental, numit astfel fie din cauza porţii de bronz de la 
intrare, fie din cauza țiglelor de bronz aurit care îl acopereau); Tribunalul celor 
nouăsprezece paturi (sala de receptie, unde, pe fiecare din cele nouăsprezece paturi de 
banchet, puteau să stea - după moda antică - câte doisprezece convivi), Daphne (al 
carui nume putea veni fie de la prezenţa unei statui a acestei nimfe, fie de la 
coroanele de laur pe care împăratul le impărțea aici senatorilor în prima zi a lunii 

ianuarie); Chrysotriclinium (sală a tronului octogonală, acoperită cu o cupolă având 
şaisprezece ferestre şi era inconjurata de opt nişe absidate; aici împăratul şedea pe 
tron, în absida răsăriteană, a cărei concă era decorată cu un mozaic unde, la fel ca în 
numeroase biserici, era reprezentat Hristos aşezat pe un tron); Magnaura (0 sala de 
audienţe de tip bazilical, cu trei nave, unde tronul împăratului era asezat în absida). 

Principalele planuri folosite aici erau aceleaşi pe care arhitectura religioasa le 
imprumutase de la arta imperială din epoca romană. Fenomenul este cu atât mai usor 
de explicat cu cât bizantinii concepeau liturghia imperială şi liturghia ecleziastică 
după acelaşi model mai ales că pentru ei, tot ce venea în legatură cu " Palatul sacru ", 
unde se desfăşurau ceremoniile cultului imperial, căpăta valoare religioasa. Marele 
palat avea şi instalații sportive: fără indoială un hipodrom acoperit şi acel 
Tzykanisterion, construit de Teodosie al II-lea, unde curtenii jucau "polo", joc adus 
din Persia (însuşi numele acestui stadion venea de la cuvântul persan fugan care 
desemna jocul numit de englezi " polo pe iarbă "). 

Săpăturile efectuate în partea de răsărit a moscheii sultanului Ahmet de 
"Walker 'Trust" de la Universitatea din Saint-Andrews au scos la iveală, din tot acest 
complex, o curte cu peristil care, prin intermediul unei anticamere, dădea în partea de 
sud spre o sală cu absidă. În starea actuală a documentaţiei de care dispunem este 
preferabil să lăsăm toate acestea fără a le da vreun nume. 

2.3 Alte palate 

Mai existau şi multe alte palate imperiale, pentru împărați sau membrii familiei 
lor, la Constantinopol şi în suburbia sa europeană sau asiatică, departe de orice 
agitație urbană. Unele slujeau ca reşedinţă de vară sau ca popasuri de vânătoare. 
Pretutindeni s-a căutat satisfacerea gustului pentru confort, pentru plăcerile vieții şi 
ale luxului. 

2.4 Apeducte şi cisterne 

O cetate atât de intinsă şi de populată cum era Constantinopolul trebuia să fie 
alimentată din abundență cu apă. Încă de pe vremea lui Adrian se construise în 
Bizanţ, din porunca împăratului, un prim apeduct. Constantin a construit mai multe. 
Cel din care a mai ramas un tronson ce strabate Istanbulul modern între a treia şi a 
patra colină pe o lungime de peste 600 de metri a fost construit de Valens, în 368: 
cele două etaje de arcade puternice, care ating inălțimea de 26,50 m, sunt de ajuns să 
ne amintească, prin asemănarea cu Pont du Gard sau cu apeductul din Segovia, că 
cetatea Constantinopol a fost la origine un oraş roman. Spre a face față eventualelor 
asedii sau secetei din timpul verii, apa era acumulata în cisterne particulare şi publice, 
uneori descoperite, dar cel mai adesea închise, foarte judicios repartizate în diferite 
zone ale oraşului. Două dintre cele mai vestite sunt Yerebatan Serai (Palatul 
scufundat), cunoscută şi sub numele de Cisterna Bazilica, despre care se crede că ar 
fi fost construită de Constantin, dar care a fost cu siguranţă refăcută de Justinian în 
curtea Bazilicii unde îşi avea sediul Universitatea, precum şi Binbirdirek (Cele o mie 
şi una de coloane), după toate aparențele cisterna zisa a lui Philoxenus, care pare să 
dateze din secolul al VI-lea. Aceste cisterne, de dimensiuni impresionante, dovedesc 
o dată mai mult cutezanța şi măiestria constructorilor bizantini. 

3. Sculptura religioasă bizantină 

Sculptura a fost pusă în slujba creştinismului, cu mult înainte de triumful 
Bisericii de pe vremea lui Teodosie cel Mare. Textele menţioneaza, la Constantinopol 
şi în alte părti, statui ale lui Hristos şi ale lui Daniel în groapa leilor. La Efes, când 
Arcadius a restaurat strada teatrului, el a pus să fie ridicate la jumătatea acestei artere 
patru coloane cu baza sculptată, purtând statuile evangheliştilor. De asemenea s-au 
menţinut anumite tipuri anterioare secolului al IV-lea, cum ar fi Bunul Păstor sau 
Orfeu cântând din ţiteră sub o cunună de animale. 

Sculptura a slujit mai cu seamă la împodobirea edificiilor religioase şi a 
pieselor mobilierului liturgic, precum şi în scopuri funerare, aşa cum o folosiseră 
primii creştini. 

În muzeul din Istanbul se păstrează medalioanele celor patru evangheliști, 
găsite chiar la Constantinopol şi care împodobiseră probabil ancadramentul vreunei 
porți sau a unui perete, pe la mijlocul secolului al V-lea. Tot acolo există două 
tambururi de coloane impodobite cu scene de un tip care, după spusele călătorilor, era 
reprezentat la Constantinopol şi de alte specimene şi care îşi avea obârsia în Imperiul 
roman. Gustul pentru naraţiune şi simţul pitorescului au supravieţuit în aceste scene 
vioaie, în care mici figuri omeneşti sunt aşezate în mijlocul împletiturilor din vrejuri 
de viță de vie cu frunze mari. (unul din aceste tambururi infățişeaza un păstor cu 
ciinele său, un bou zebu care paşte şi un ţăran lucrând pământul. Celălalt arată două 
femei purtând un cocoş şi Botezul Mântuitorului. În această ultimă scenă goliciunea 
lui Hristos, care alteori este ascunsă de apă, atestă persistenţa tradiției antice. 

Cel mai important ansamblu este acela al portalului bisericii de vest din Alahan 
Monastir, în Isauria, de prin anul 450. Pe arhitrava, medalionul cuprinzand bustul lui 
Hristos este purtat în triumf de doi îngeri, între busturile celor patru evanghelişti, care 
amintesc de cele din Constantinopol. Pe faţa inferioară a acestei arhitrave, găsim 
tetramorful, simbol al celor patru virtuţi ale Logos-ului (Cuvântul), care este incadrat 
de apostolii Petru şi Pavel. Pe faţă interioara a ancadramentului, arhanghelii Rafail şi 
Mihail, capeteniile oştilor cereşti, asezați pe fundalul unei nişe cu scoică, calcă în 
picioare o diavoliţă cu tors de femeie şi trup de şarpe. 

La est de această biserică mai există un foarte interesant stâlp sculptat, a cărui 
decorație se leagă în chip vădit de sculptura Orientului greco-sirian din epoca 
imperială romană: Într-o nişa cu scoică, având deasupra un fronton triunghiular, se 
desfăşoară o triplă arcadă între ale cărei coloane centrale era adăpostit probabil tronul 
Etimasiei purtând Scriptura, pe când celelalte două figuri, ale căror resturi se mai văd 
încă în golurile laterale, par a fi fost Petru şi Pavel, obişnuiţii însoțitori ai lui Hristos 
în reprezentările figurative. Colţurile sunt ocupate de doi îngeri zburând deasupra 
unor păsări ce par a fi potârnichi. 

O artă mai colorată se intâlneşte la amvonul de la muzeul din Istanbul, alcătuit din 
două părți care provin din bisericile sfântul Gheorghe şi sfântul Pantelimon de la 
Salonic. Amvonul a fost fără indoială executat în capitala Macedoniei. Izolând figurile în 
nişe cu cochilii, s-au reprezentat Magii, mai intâi în căutarea Pruncului, apoi aducându-i 
daruri. Prin folosirea din plin a trepanului şi prin crearea marilor goluri de umbră se 
exprima aici un simţ foarte viu al culorii (incepând din secolul al II-lea şi mai mult încă 
în al III-lea), vechiul procedeu al policromiei, folosit până atunci, a fost înlocuit cu 

tehnica ce consta în a scobi piatra prin procedee proprii sculpturii. Asemenea efecte de 
opoziţie între albeaţa marmurii şi scobiturile intunecate care se forau în ea au fost cu 
deosebire folosite în Asia Mica, unde intensitatea luminii dădea deplină valoare acestor 
contraste. Sculptura din Anatolia şi din Siria ne oferă numeroase exemple şi chiar la 
Salonic se poate cita arcul de triumf al lui Galeriu, ridicat între 297 şi 305: autorul 
amvonului de care ne-am ocupat mai sus pare să fi suferit influenţa acestora. 


4. Sarcofagele 

4.1 Sarcofage imperiale de porfir 

Sculptura funerară a fost foarte infloritoare la Conslantinopol până în cursul 
secolului al VI-lea. Este bine să se scoata în evidență, că aparținind unei categorii 
exceptionale, sarcofagele de porfir care, în biserica Sfinţii Apostoli, adăposteau 
resturile a opt împărați, de la Constantin la Marcian (450-457), cu exceptia lui Valens 
(364-378), ucis în războiul impotriva goților şi al cărui trup nu a putut fi găsit. În 
general, aceste sarcofage erau aniconice şi nu aveau altă decorație în afară de 
hrismonul asezat pe capac. Totusi un fragment ne arată, printre impletituri de viță de 
vie, nişte putli (culegători de struguri), intru totul asemănători cu cei care se văd pe 
sarcofagul Constantinei, fiica lui Constantin, la Vatican. Din acest motiv s-a presupus 
ca el ar proveni din sarcofagul lui Constantin. La Roma, sarcofagul numit al sfintei 
Elena, dar care, fără indoiala, a fost al lui Constantiu Chlorus, poartă pe el scene de 
bătălie între calareți romani şi barbari. Aceste sarcofage de porfir au dispărut după 
mijlocul veacului al V-lea, desigur în urma tensiunii pe care disputa monofizita a 
provocat-o între Constantinopol şi provincia Egipt. 


4.2 Sarcofage de marmură 

Cu incepere de atunci s-au folosit sarcofage de marmură pentru împărați şi 
împărătese. Verdele antic şi marmura albă de Proconez par să fi fost materialele 
preferate. Decorul se reducea la o cruce care uneori se detaşa în relief pe un disc. 
Sarcofagele figurative destinate principilor din familia imperială sau membrilor 
aristocrației nu au ajuns până la noi decât în număr foarte mic. Două curente sunt 
reprezentate în aceste opere. Unul este acela al artei neoatice care, legându-se de 
clasicismul potolit al secolului al IV-lea î.e.n. prin intermediul epocilor lui Octavian 
Augustus şi Adrian, reinfloreşte în a doua jumătate a secolului al IV-lea, atunci când 
Imperiul a izbutit să beneficieze de reînsănătoşirea îngăduită de reformele, în chip 
necesar cam aspre, intreprinse de Diocletian şi de Constantin. Acest curent neoatic 
este ilustrat prin sarcofagul de marmură care a fost descoperit în antica necropolă a 
cartierului Sarigiizel, nu departe de vechea biserica sfinții Apostoli. Pe laturile lungi, 
doi îngeri ţin o cunună, elegant impletită, în care se inscrie hrismonul. Ei au fost 
tratați cu o asemenea artă a racursiului incât par să iasă din unghiurile plăcii spre a 
impinge în prim plan monograma lui Hristos. Siguranţa facturii în mişcarea aripilor, 
noblețea senină a chipurilor, suplețea şi amploarea draparilor, aparțin unui sculptor 
care ştiuse să asimileze lecţia dată de modelele antice. Mai multă rigiditate au 
apostolii care, pe laturile mici, încadrează crucea. Cei din dreapta sunt Petru şi Pavel. 
Cei din stânga, care au rămas neterminaţi, ar putea fi loan şi Iacov. 

Celalalt curent, care prelungeşte tradițiile artei sarcofagului aşa cum a fost 
practicată în vestul Asiei Mici în epoca imperială romană, ne-a dăruit opere ca aceea 
de care apartine fragmentul de marmură de Proconez, descoperit la Constantinopol în 
cartierul Psamathia într-una din necropolele care se intindeau la vest de zidul lui 
Constantin. Figurile lui Hristos şi ale apostolilor reproduc, cu mai puţină dezinvoltură 
în gesturi şi cu mai multă uscăciune în drapare, tipul de orator antic, aşa cum ne este 
cunoscut de la sfârşitul veacului al IV-lea i.e.n. De asemenea, în ce priveşte expresia 
visătoare, s-a putut compara capul lui Hristos cu Eubuleus din Eleusis, datorat poate 
lui Praxitele. Dar, spre deosebire de stilul neoatic, aceste personaje se desprind pe un 
fundal de arhitecturi, ale căror capiteluri şi părți inalte erau scobite cu trepanul. 
Sarcofagul din Psamathia apare prin aceasta ca unul dintre ultimii reprezentanţi ai 
grupului de sarcofage numite din Sidamara (in Asia Mica, în regiunea Iconium) 
pentru că unul din exemplarele cele mai vestite a fost găsit în acest oraş. 

In realitate, sarcofagele de acest tip au fost făurite, din primul pătrar al veacului 
al III-lea până la începutul celui de-al V-lea, în atelierele din Proconez de către 
sculptori formaţi după tradiţiile din vestul Asiei Mici. Ne aflam aici într-un univers al 
formelor deosebit de acela în care se mişcă autorul sarcofagului din Sarigiizel şi 
analog, în schimb, cu acela al amvonului din Salonic. 


4.3 Lespezi funerare 

S-au folosit de asemenea, într-un fel mai modest, plăcile de calcar local, 
imitând latura lungă a unui sarcofag, pentru a inchide cu o faţadă mormintele zidite. 
Aceste lespezi, cu reversul rămas neşlefuit, au o execuţie mai mult sau mai puţin 
sumară. Unele copiază sarcofagele cu coloane. Aşa este cazul a două lespezi găsite în 
1958 în cartierul Tashkasap, în vecinatatea vechiului zid al lui Constantin. Una îl 
infățişează pe Hristos inconjurat de apostolii Pavel (la dreapta sa) şi Petru (la stânga 
sa) între două femei (care simbolizeaza poate Ecclesia ex gentibus şi Ecclesia ex 
circumcisione, sau Roma şi Constantinopolul). Acroterele sunt constituite din 
busturile apostolilor. Cealaltă placă, ieşită din acelaşi atelier, este decorată cu Hristos 
aşezat în slavă între patru apostoli. Acroterele care, la sarcofagele veritabile, erau 
sculptate în extremitățile capacului, aici, din cauza absenței acestui element, sunt 
tăiate în acelaşi bloc cu relieful. 

Există un al doilea grup de lespezi tot cu reversul neslefuit, în care scenele se 
desfăşoara în chip continuu, în loc să fie scandate de coloane. Una dintre cele mai 
reuşite, de un stil narativ încă vioi, ilustrează intrarea lui Hristos în Ierusalim. 
Factura, destul de aspră, dovedeşte că secretele frumosului basorelief antic sunt pe 
cale de dispariţie, fără să se intrezărească făgăduielile naşterii unui stil nou. Lespezi 
de acest gen, dovedind un meştesug din ce în ce mai sumar, au fost făurite până la 
începutul veacului al VII-lea. 


4.4 Panouri de parapet 

Alte plăci, în general de marmură, au fost folosite la parapetele altarelor, 
colateralelor şi tribunelor. De obicei ele sunt decorate pe ambele fețe, ceea ce 
ingăduie să le deosebim de plăcile funerare. Ele pot avea cruci izolate sau inscrise în 
cercuri, în cununi sau în romburi. Aceste cruci sunt adesea legate prin panglici 

ondulate. Există de asemenea imbricaţii sau romburi, mai ales suprapuse, în interiorul 
cărora se înscriu flori, cercuri sau cruci. Muzeul national din Ravenna posedă panouri 
nespus de frumoase, provenind de la San Vitale, în care motivele impletite într-o 
rețea neîntreruptă au fost degajate în marmură, după tehnica sculpturii "a jour”, sau 
sculptura-dantelă, anunţată de amvonul de la Salonic sau de sarcofagul din 
Psamathia, şi care se află în plină favoare sub domnia lui Justinian. În medalioane, în 
patru-loburi sau în romburi se cuibăresc frunze de acant stilizate. Uneori intervalele 
dintre motive sunt ocupate, în centru, de o cruce şi, către margini, de păsări. Gustului 
pentru culoare, care face ca motivele să se desprindă în plină lumină pe un fundal 
intunecat, i se adaugă acela al dinamismului motivelor decorative, prinse într-un fel 
de mişcare perpetuă. 

Pe aceste panouri de parapet s-au reprezentat doar obiecte figurative. La 
Muzeul din Istanbul se păstrează două panouri care provin dintr-o biserica de la 
Thasos, şi care datează fără îndoială de la sfârşitul veacului al Vll-lea sau de la 
începutul celui de-al VUl-lea. Pe unul din ele se vede Daniel în groapa leilor, hrănit 
de îngeri, şi pe celălalt doi cerbi venind din direcții opuse şi apropiindu-se de un vas 
să se adape. Printre subiectele cu figuri de pe lespezi a căror desţinatie nu pare 
totdeauna sigură se numară: Jertfa lui Avraam, Cei trei tineri iudei în cuptorul de foc, 
Naşterea, Inchinarea magilor, Fuga în Egipt, învierea lui Lazăr. 


4.5 Sarcofagele de la Ravenna 

Sculptura din Constantinopol şi-a exercitat inraurirea asupra mai multora dintre 
numeroasele sarcofage care au fost făurite la Ravenna, incepând din perioada când 
oraşul a devenit capitala Imperiului, la începutul veacului al V-lea, până în cursul 
veacului al VIII-lea. Această acţiune s-a făcut simţita mai cu seamă în limpezimea 
punerii în pagină, care detaşează net figurile, în noblețea şi eleganța atitudinilor şi 
într-o anume blăndeţe a modelajului. O putem sesiza de pilda în sarcofagele cu 
coloane unde, în nişe cu scoică, se afla Hristos transmițând Legea Sfântului Pavel în 
prezenţa Sfântului Petru, care este la stânga sa, şi a altor apostoli. 


5. Sculptura 

5.1 Sculptura arhitecturală 

În domeniul sculpturii arhitecturale Bizanțul, maturizând tendințele care se 
iviseră în Siria şi Anatoha pe timpul epocii imperiale, a creat formele cele mai noi 
scobind adânc piatra cu ajutorul trepanului, în aşa fel incât să desprindă un fel de 
dantelă albă pe un fundal intunecat, care putea fi, pe deasupra, incrustat cu o materie 
neagră pentru a intări contrastul. Această estetică a dirijat mai ales evoluția 
capitelului. La început, bizantinii au continuat să intrebuinţeze capitelul ionic şi chiar 
mai mult, capitelul corintic, simplu sau compozit, care a rămas în uzul curent până în 
veacul al VI-lea în provincii, sub forme mai puţin bogate şi mai seci decât în epoca 
romană. 

Dar, la Constantinopol, în cursul veacului al V-lea, s-a inlocuit acantul fin, cu 
marginile frunzelor rotunjite, cu acantul spinos cu frunze dantelate, care fusese 
utilizat mai înainte în epoca romană, mai ales la capitelurile din Asia Mica. Frunzele 
erau începute cu dalta, dar erau finisate şi detaşate cu trepanul. Acesta a fost tipul 

numit teodosian, deoarece pare să fi fost introdus în sculptura bizantină sub domnia 
lui Teodosie al II-lea (408-450). În acelaşi timp, inlocuirea arhitravei cu arcada a adus 
după sine inserția, între partea descendentă a arcului şi capitel, a unui trunchi de 
piramidă, de piatră, (numită imposta), a cărei masa mai plină îl făcea mai puţin fragil. 

Aceasta suprapunere oferea totuşi un dublu dezavantaj: efectul produs era 
destul de stângaci şi imposta ameninţa să alunece de pe capitel în ciuda crampoanelor 
care o legau strâns de acesta. Încă de la începutul veacului al VI-lea, s-a operat o 
fuziune între aceste două elemente, dându-se capitelului forma solidă a impostei. Este 
capitelul-coş la care volutele, când se mai păstrează, rămân aproape pe de-a intregul 
angajate în masă şi unde frunzele de acant, în loc să-şi indrepte vârfurile spre 
exterior, formează o impletitură continuă, realizată cu ajutorul trepanului, în formă 
dantelată: Sfânta Sofia de la Constantinopol a dat exemplele desăvârşite ale acestui 
tip care s-a răspândit în Imperiu sub domnia lui Justinian. Monogramele lui Justinian 
şi Teodorei se inscriu aici în modul cel mai armonios, în mijlocul feţelor principale. 
Există o variantă a acestui tip de capitel, cu teşituri la colţuri şi în mijlocul fiecărei 
fețe, care este atestat la bisericile Sfinţilor Serghios şi Bacchos (Serghie şi Vach). 

Decorul, format din încrengături de acant şi din împletituri, care împodobeşte 
părțile înalte - suprafețele dintre arcade la Sfânta Sofia, arhitrava la Sfinţii Serghios şi 
Bacchos - este executat în aceeaşi tehnică a cizelurii care decupează motivele ajurate 
fără relief: el prelungeşte astfel în chipul cel mai fericit decorul capitelurilor. În 
această rețea de linii fără de sfârşit, care vestesc arabescurile faianţelor din moschei, 
mintea se pierde într-o meditație atemporală. Suntem departe de ritmul care scanda 
şirul palmetelor în părțile înalte ale Erechteionului. Psalmodia bizantină a urmat 
lirismului coral, în asteptarea tânguirilor Islamului. Acest decor, parcă epurat de orice 
volum, se potriveşte mai bine cu liniile unei arhitecturi dematerializate şi cu motivele 
aniconice ale mozaicurilor pentru a zămisli o atmosferă de o foarte înaltă 
spiritualitate. 

Arta bizantină se trăgea din tradiții prea complexe pentru a se limita doar la 
aceste inovaţii. Ea a preluat de la arta romană formula capitelurilor cu figuri, dar a 
tratat-o cu un gust mai exigent şi o mai sigură ințelegere a integrării elementelor 
figurative în ansamblu. A ştiut totuşi să dea frâu liber unei reale fantezii. Astfel, pe 
anumite capiteluri, dintr-o mască de bărbat ia naştere o claie de păr, barbă şi mustăți 
din frunze de acant, după o formulă aplicată şi la mozaicurile pavimentare din Marele 
Palat imperial. Pe alte capiteluri se află protome de berbeci sau de cai înaripaţi şi 
câteodată vulturi sau alte păsări. În alte părţi, păunii cu coada rotată apar în centru. 
Un capitel cu o inscripţie menționind numele lui Heraclius poartă cornuri ale 
abundenței încrucişate: siguranța cu care este tratat acest motiv antic confirmă 
renaşterea simţământului clasic, care s-a produs sub acest împărat, aşa cum vom 
vedea mai departe în câteva frumoase talere de argint. 


5.2 Sculptura coptă 

Sculptura coptă, arta provincială şi populară, merită o menţiune specială, din 
pricina trăsăturilor sale particulare: tendința către exuberanța decorativă, verva şi 
ingenuitate de tip țărănesc, plăcere senzuală. Calcarul destul de moale din valea 
Nilului se preta la o anume neglijenţă a stilului. Ca şi în pictură, şi chiar mai mult 

încă, temele provenite din păgânism au rămas extrem de trainice: Orfeu cântind din 
lira, Daphne, episoade din viaţa lui Hercule, Leda şi lebăda, Afrodita, Nereidele şi, 
mai ales, imagini ale cultului lui Dionysos -care era larg răspândit încă din epoca 
ptolemaică, s-a mentinut până în veacul al VI-lea. Într-unul din aceste frontoane de 
nişă, foarte preţuite pe atunci, zeul vinului este reprezentat stând pe un car tras spre 
un tholos de doi tauri, cu capul intors în față după maniera obişnuită în arta coptă . 
Două busturi de femei, odinioară înscrise desigur în medalioane, ocupau colţurile: 
sunt poate preotesele thiasei bahice, donatoarele timpanului. 

S-a dat de asemenea un sens creştin unor motive antice: Nike şi amorasi devin 
îngeri, cruci "cu toartă" ( numite ankh - semn hieroglific al cuvântului viaţă) luate ca 
simbol al Bisericii copte, pentru a aminti că zeii din epoca faraonilor, care ţineau 
această cruce în mână, vestiseră apariţia creştinismului. Sfântul călăreț, adesea cu 
capul lui Horus, a fost un subiect frecvent tratat. De asemenea, pe frize, stâlpi şi 
frontoane de nişe s-au sculptat teme creştine. Un remarcabil exemplar din colecția 
Mirrit Boutros Ghali îl infățişează pe Hristos făcând gestul binecuvântării între două 
busturi inscrise în medalioane, situate deasupra şi dedesubtul lui. Pe laturi şi pe 
cornișă au fost sculptați delfini, simbolul Mântuitorului, şi rozete. În colţuri, iepuri se 
apropie de coşuri încărcate cu fructe ( fără să desluşim dacă acest subiect avea vreo 
semnificaţie alegorică). Stelele funerare sunt foarte numeroase. Adesea ele poartă 
figura defunctului în atitudine de orant, sau a Fecioarei, şezând ori în picioare, într-o 
nişă încununată de un fronton sau o scoică. 

În veacul al VI-lea capitelurile-coşuri şi frizele arhitecturale au fost cu grijă 
împodobite cu frunze de acant spinos, decupate în tehnica sculpturii ajurate, potrivit 
unor modele venite din Constantinopol. Chiar dacă era detestată pentru autoritarismul 
său politic şi religios, capitala Imperiului continua să-şi exercite ascendentul în 
domeniul artistic. 

Copţilor le-a plăcut să lucreze lemnul. Muzeul Luvru posedă un fragment din 
Bunavestire, din care se mai păstrează Fecioara aşezată pe un scăunel prea inalt 
pentru cea. 

La Muzeul copt din Cairo se păstrează uşile de lemn ale bisericii Sfânta 
Barbara pe care se pot vedea, în panourile de sus, de o parte Hristos şezând, de alta 
Sfântul Marcu, şi în registrele mediane Hristos într-un nimb şi Maria, inconjuraţi 
fiecare de cei doisprezece apostoli: ar putea să fie o reluare a temei din abside, 
adaptată suprafeţei ce trebuia decorată. 


5.3 Armenia şi Georgia 

În Armenia şi în Georgia, datorită arhitecturii de piatră, pe fațadele edificiilor 
s-a dezvoltat o sculptură ornamentală şi figurativă, care a ştiut să dea o notă 
particulară împrumuturilor iconografice din Bizanţ şi elementelor pe care le 
moştenise de la tradițiile locale, ele însele hrănite din aporturile hittiţilor şi ale 
marilor civilizaţii din Orientul Apropiat asiatic. 

La Ptghavank (sau Plghni) (prima jumătate a veacului al VI-lea) pe o arhivoltă 
de fereastră, doi îngeri purtând o imago-clipeală a lui Hristos sunt urmaţi fiecare de 
trei busturi de sfinţi, înscrise în medalioane; în partea descendentă a arcului, la bază, 
au fost înfăţişati, de o parte, ctitorul Manuil Amatuni, luptându-se cu un leu, şi de 

cealaltă, un bărbat în luptă cu un grifon: imitarea portretelor regilor sasanizi, pe 
atunci stăpâni ai acestei porțiuni din Armenia, este cât se poate de evidentă. 

Acestei vreri de a păstra obiceiurile sasanizilor i se datorează gustul, răspândit 
pe atunci în Armenia şi în Georgia, pentru imaginile ctitorilor. La Mren, în veacul al 
VII-lea, David Saharuni şi soția să se îndreaptă din extremitaţile timpanului spre un 
grup central, format din Hristos şi trei sfinţi, de o parte şi de alta a unei cruci duble. 
Deasupra lor se inalta doi îngeri. 

Pe timpanul portalului din Ateni (secolul al VII-lea) a fost tratat vechiul motiv 
al cerbilor adăpându-se la fântână, dar acesta s-a transformat repede într- un cerc în 
care se inscrie o impletitură cu cabosoane, inspirată din lucrările de metalurgie şi de 
giuvaergerie 

Există o categorie de monumente sculptate caracteristice pentru Armenia: este 
vorba de acele kharchk'ars, pietre de mormânt sau socluri de cruci, dintre care cele 
mai vechi aparţin, după cât se pare, veacului al V-lea. În afara crucilor şi motivelor 
florale sau geometrice, găsim aici subiecte figurative: Hristos, Fecioara ţinând 
Pruncul, îngeri, sfinți, Jertfa lui Avraam, Naşterea, Botezul, Daniel în groapa leilor 
(această ultima temă fiind tratată după o schemă care derivă din aceea a eroului 
sumerian Ghilgameş între fiarele sălbatice). Personajele sunt adesea deformate în aşa 
fel incât să se adapteze îngustimii cadrului dreptunghiular în care au fost introduse. 
Cutele veşmintelor devin şanţuri mici stilizate în vederea obţinerii unor efecte 
ornamentale. Se simte că aici ne aflăm la o mai mare depărtare de concepțiile plastice 
ale Antichității greco-romane decât la Bizant, şi că farmecul artelor decorative din 
Orientul Apropiat se exercita cu mai multă putere de seducţie. 


6. Prelucrarea metalelor în Bizant 

6.1 Porţi de bronz 

Printre lucrările de metal exista o categorie care ocupa un loc deosebit: porțile 
făcute din panouri de bronz decorate, care erau aplicate pe batanţii de lemn. 
Atelierele de la Constantinopol atinseseră în fabricarea acestor porți o mare măiestrie 
datorită căreia primeau comenzi şi din străinătate. Majoritatea bisericilor şi palatelor 
din capitală fiind distruse sau jefuite în timpul cruciadei a IV-a, vom cauta în Italia 
principalii martori rămaşi din această producție. Porțile bisericii Sfântul Marcu de la 
Veneţia se pare că au fost aduse de la Constantinopol (şi nu numai). 

Dar mai ales în Italia meridionala succesul porților de acest gen a fost asigurat, 
în a doua jumătate a secolului al XI-lea, de către o familie bogată de negustori din 
Amalfi, Pantaleone şi Maurus, ale căror interese îi sileau să stea multă vreme în casa 
pe care o posedau la Constantinopol. 

În 1066, Pantaleone I comanda la Constantinopol porţile de bronz pentru 
catedrala din oraşul său natal, Amalfi. Ele erau alcătuite din douăzeci şi patru de 
panouri, dintre care şaisprezece sunt decorate cu cruci şi patru cu figuri, încrustate cu 
aur, argint şi în tehnica niello, reprezentându-i pe Hristos, Fecioara, Sfântul Petru şi 
Sfântul Andrei. Prin dărnicia sa, Maurus, fiul lui Pantaleone, îi înlesni lui Didier să 
aducă porți asemănătoare pentru noua bazilică de la Montecassino. 

Panourile acestora erau decorate cu cruci şi inscripții. Pantaleone îi a plătit 
porțile bisericii Sfântul Pavel din afara zidurilor de la Roma, comandate în 1070 de 

călugarul Hildebrand, arhidiaconul bisericii (viitorul papa Grigore al VII-lea). Ele se 
numărau printre cele mai bogat decorate. Cele cincizeci şi patru de compartimente 
din care se compun înfățişau cruci, inscripții, imagini ale unor sfinți şi profeți, ciclul 
scenelor evanghelice de la Naştere până la Pogorarea în lad, episoade din viaţa şi 
martiriul apostolilor. Ele au suferit mult de pe urma incendiului din 1823. Pantaleone 
îi a mai oferit în 1076 porțile bisericii rupestre Monte. 

Sant'Angelo de la Gargano, pe care sunt gravate scene cu minunile Sfântului 
Arhanghel Mihail. În 1087, Pantaleone III a poruncit să se execute pentru biserica 
San Salvatore de la Atrani porți imitate după cele de la Amalfi. 

În 1084, nobilul longobard Landulf Butromil, vasal al lui Robert Guiscard, a 
înzestrat catedrala din oraşul său natal, Salerno, cu porți asemănătoare, pe care a pus 
să fie reprezentat ca donator, înveşmântat asemenea unui patrician bizantin şi purtând 
titlul de protosevast. În secolul al XII-lea, inspirându-se din exemplele pe care le 
aveau în față ochilor, artiştii italieni au început să lucreze singuri porți de bronz. 
Porţile de la Canossa, de la Trani, de la Ravello, de la Pisa şi de la Monreale 
jalonează calea ce avea să ducă la triumful lui Andrea Pisano şi al lui Ghiberti realizat 
la baptisteriul de la Florența. 

Pe de altă parte, această tehnică a fost imitată în Rusia, unde s-a adaptat 
gusturilor locale. Plăci de bronz au mai fost adăugate, alcătuind uneori tripticuri, care 
sunt adevărate icoane, analoge celor săpate în fildeş. Dealtfel, s-a crezut că anumite 
tipare fuseseră luate după fildeşuri. Există plăci de un inalt nivel artistic, cum ar fi 
aceea cu Fecioara în picioare, purtând Pruncul, din muzeul de la Plovdiv, care ar 
putea fi alăturată plăcii de aramă aurită din "Victoria and Albert Museum"-Londra, 
unde este tratat acelaşi subiect. La "Victoria and Albert Museum" se mai păstrează şi 
un insemnat triptic de bronz, datând fără indoială din secolul al XII-lea, al cărui 
panou central este ocupat de o Fecioară şezând cu Pruncul, pe când voleurile poartă 
figurile Sfântului Grigore din Nazians şi a Sfântului loan Hrisostomul, în picioare. 
Alte plăci, astăzi împrăştiate în numeroase muzee, par să fi fost turnate într-un mare 
număr de exemplare, în tipare care în cele din urmă s-au uzat. Ele constituiau nu 
opere de artă, ci obiecte de pietate, care au copiat adesea icoanele celebre păstrate în 
sanctuarele unde se vindeau copiile. Răspândite datorită pelerinilor, ele au ajutat la 
difuzarea tipurilor iconografice până în Rusia şi în Italia, unde au dat chiar impuls 
unei arte a plăcilor de bronz, care şi-a căpătat deplină însemnatate în Renaştere. 

6.2 Metalele preţioase (orfevrărie) 

Aurul şi argintul au fost utilizate din abundență pentru mobilierul şi vesela — 
atât profane cât şi liturgice - destinate palatelor imperiale şi Sfintei Sofia, precum şi 
altor biserici, mai cu seamă din capitală. Din aceste materiale s-au fabricat cupe şi 
talere, potire şi patene, tronuri, mese şi scaune, lustre, candelabre, cădelniţe, orgi, 
panouri de parapet pentru altar, baldachine, ferecături de cărți, relicvarii, rame de 
icoane şi chiar icoane, până şi sarcofage pentru împărați şi împărătese. Aceste piese 
erau adesea împodobite cu nestemate, perle şi emailuri. Acolo unde textele vorbesc 
despre aur, adeseori este vorba de argint, de bronz sau de aramă aurite, sau de placaj 
din foi subtiri de aur asezat pe o armătură de lemn. 

Aproape toate aceste obiecte au dispărut, fiind mai ales victimele distrugerilor 
şi ale jafurilor cruciaților din secolul al XIII-lea. Practic nu a mai rămas nimic din 

orfevraria profană. Un simțământ de pietate a făcut să se respecte mai mult obiectele 
de cult. Multe dintre acestea au luat calea Occidentului, unde le regăsim în bisericile 
din Italia, din Franţa şi din Germania. Partea leului pe care Veneţia şi-a făcut-o la 
impărțirea prăzii ne explică de ce tezaurul Sfântului Marcu posedă fără indoial cea 
mai bogată colecție de asemenea obiecte care există încă şi astăzi. Tezaurele 
mănăstirilor de la Athos au salvat de asemenea o bună parte din bogaţiile lor de 
odinioară. 

S-au mai păstrat ferecături de argint aurit care înveleau Eevanghelii sau Biblii: 
subiectul principal, tratat în tehnica ciocănitului au repousse, este cel mai adesea, pe 
o parte, Hristos sau Răstignirea, iar pe cealaltă, Pogorârea în iad. De asemenea 
Răstignirea, pe care o regăsim în chip firesc în interiorul patenelor în care se punea 
anafură, simbolul lui lisus răstignit. 

Scena poate dealtfel să fie inconjurată - ca în patena din Halberstadt - de 
formula rituală: " Luati, mâncati, acesta este trupul Meu, pe care veţi plânge spre 
iertarea păcatelor ". Aceleiaşi tehnici au repousse îi aparțin plăcile de relicvarii 
decorate cu subiecte. Muzeul Luvru posedă două plăci de argint aurit provenind dintr- 
un relicvariu care a aparținut tezaurului de la Sainte-Chapelle şi care a fost (poate) 
adus din răsărit de Ludovic cel Sfânt. Ele sunt impodobite, una cu o cruce montată pe 
un soclu în trepte flancată de frunze de acant, cealaltă cu episodul celor două Marii 
cărora îngerul le arată giulgiurile şi mahrama zăcând singure în mormântul gol, iar în 
fața acestuia soldații care dorm. 

Stilul acestor figuri în relief a urmat evoluţia generală a artei bizantine. Hristos de 
pe Biblia lui Nichifor Focas de la Lavra (Athos), la sfârşitul secolului al X-lea, arată încă 
severitatea intâlnită pe fildeşul cu Roman al Il-lea şi Evdochia şi, sub o formă uşor 
atenuată, pe tripticul din Palazzo Venezia şi pe tripticul Harbaville. Personajele de pe 
patena din Halberstadt au eleganța reţinută în atitudine şi în veşmânt care caracterizează 
cele mai bune opere din secolul al XI-lea. Placa de relicvariu de la Luvru, cu cele două 
Marii la Mormânt, pare să aparţină secolului al XII-lea judecând după alungirea figurilor 
şi abundența inscripțiilor care traduc o slăbire a simțului măreției monumentale. Din 
argint aurit s-au făurit şi relicvarii în formă de biserici cu una sau mai multe cupole. 
Subiectele profane care figurează pe chivotul din tezaurul Sfântului Marcu din Veneţia - 
alegorii ale Curajului şi Inteligentei, grifoni, lei, centauri, putti vârându-şi capul într-un 
coş - i-au îndemnat pe unii cercetători să creadă că iniţial ar fi fost vorba poate de un vas 
profan pentru ars mirodenii, care ar fi fost prevăzut cu o cruce pe piramidele de unghi 
atunci când a fost prefăcut în obiect liturgic. Tezaurul catedralei din Aachen posedă un 
alt chivot, de un tip mai simplu, cu o singură cupolă, care a fost executat în Antiohia la 
comanda unui anume Eusthatios, între 969 şi 1025. 


7. Arta somptuară bizantină 

7.1 Emailul 

Pentru a spori impresia de somptuozitate şi de rafinament, bizantinilor le-a 
plăcut să combine într-un singur obiect mai multe materii: metal, emailuri, pietre 
semiprețioase. Ei au ajuns la adevărate capodopere prin înțelegerea efectelor ce 
puteau fi obținute de fiecare dintre ele şi de punerea lor reciprocă în valoare. Aceste 
juxtapuneri răspundeau tendinței adânci a temperamentului lor estetic de a face să 

predomine policromia asupra reliefului. Dintre toate ramurile artelor somptuare, 
emailurile s-au dezvoltat cel mai mult în aceasta epoca. 


A doua jumătate a secolului al IX-lea şi începutul secolului al X-lea 

Emailurile din secolul al IX-lea prezintă înca, în general, o stângăcie puţin aspră, 
care nu distonează în dominanta generală a artei din această perioadă, dacă ținem seama 
de greutăţile de care se pare ca s-au izbit meşterii atunci în tehnica desenului pentru 
emailul celular. Dintre principalele documente din această epocă vom reține crucea- 
relicvariu de la Beresford Hope, păstrată la "Victoria and Albert Museum ". Ea este 
decorată, pe o parte cu Hristos pe cruce, între busturile Fecioarei şi al lui loan şi, pe 
cealaltă parte, cu Fecioara oranta între busturile lui Hristos şi a trei sfinți. 

Aceeaşi factură aspră se regăseşte în ferecătura manuscrisului latin Cl. 1 nr. 
101 din Biblioteca San Marco de la Veneţia. Cadrul executat în orfevrarie cu email 
celular este împodobit cu pietre preţioase şi sticlă colorată ce alcătuiesc cruci înscrise 
în careuri. Crucea centrală a fost executată în email, cu Hristos înveşmântat în tunică 
lungă orientală (colobium), la fel şi medalioanele în care se înscriu busturile unor 
arhangheli şi sfinți. Toate aceste subiecte sunt tivite cu perle mari, care le accentuează 
caracterul cam frust. 

Există ceva mai multă finețe, dar, în genere, încă multă severitate în 
medalioanele care împodobesc coroana de argint aurit, numita a lui Leon al VI-lea cel 
Înţelept (Filosoful), din tezaurul Sfântului Marcu. Această piesă este de dimensiuni 
prea mici pentru a fi putut sluji efectiv drept coroană şi trebuie să fie vorba de o 
coroană votivă, de genul acelora care erau agăţate de ciboriul din Sfânta Sofia. Pe ea 
este figurat Leon al VI-lea, avându-i în jurul său pe sfinții apostoli Andrei 
(protectorul Gonstantinopolului), la dreapta sa, şi Iacov, la stânga sa, apoi pe sfinții 
Pavel, Bartolomeu, Marcu şi Luca. 

Tot la sfârşitul secolului al IX-lea, sau la începutul celui de-al X-lea sunt datate 
două brăţari găsite la Salonic şi care provin desigur dintr-un costum de curte. Fiecare 
este decorată cu două şiruri suprapuse de compartimente dreptunghiulare, conţinând 
succesiv o rozetă, o palmetă şi o pasăre. 


Secolul al X-lea 

În secolul al X-lea, smălţuitorii s-au preocupat de perfecţionarea tehnicilor lor, aşa 
încât să le facă să egaleze reuşitele înregistrate de celelalte arte. Descoperirile din 
domeniul chimiei le-au îngăduit să amelioreze calitatea culorilor care, până atunci 
adesea translucide, deveniră opace şi prin aceasta mai intense. Paleta se lărgi 
considerabil. Tonurilor verzi, albastre-închis, violete, roşii şi cafenii, care predominaseră 
până atunci, li se adaugară noi tonuri de albastru (culoarea cerului şi a peruzelei), 
violeturi, galben şi trandafiriu (pentru a înlocui carnaţiile palide din epocile anterioare). 
Aceste tonuri au fost asociate în armonii savante. Lamelele de aur ale compartimentelor, 
scurtate şi mai subțiate, au putut fi aşezate cu mai multă supleţe în desen. 

Bizantinii au folosit din belşug aceste emailuri nu numai la decorarea 
obiectelor de metal - coroane, vase profane şi ecleziastice, ferecaturi de cărți, cruci- 
relicvarii, arhitrave de parapet, giuvacruri - ci şi la costumele de paradă şi la 

harnașamentele cailor. Împreună cu mozaicurile, ele constituie cea mai deosebită 
expresie artistică a geniului bizantin. 

Stauroteca (relicvariu conţinind o fărâma din "Adevărata Cruce") de la 
Limburg (pe Lahn) este una dintre cele mai desăvârşite realizări ale atelierelor 
constantinopolitane de la mijlocul secolului al X-lea. Relicvariul propriu-zis, în forma 
de cruce, a fost executat, după mărturia inscripției pe care o poartă pe revers, între 
anii 948 şi 959, din inițiativa lui Constantin al VII-lea Porfirogenetul şi a lui Roman 
al II-lea (asociaţi la putere din 948 până în 959). Caseta cu capac culisant a fost 
fabricată ceva mai tirziu, în 964-965, pe cheltuiala unuia dintre cele mai importante 
personaje din Imperiu, Vasile Proedrul. Fiu nelegitim al lui Roman I Lekapenos (920- 
944) şi fost parakimomen (sfetnic) al lui Constantin al VII-lea, Vasile, după ciţiva ani 
de dizgrație sub Roman al II-lea (959-963), devenise mâna dreaptă a noului împărat 
Nichifor Focas (963-969), pe care îl ajutase să vină la putere şi drept mulțumire 
primise titlul, special creat pentru el, de Proedru (preşedinte al Senatului). 

Om de o lăcomie fără margini, el a fost totodată un amator pasionat de obiecte 
de lux. Caseta cu care a "infrumuseţat " relicvariul (pentru a repeta un termen din 
inscripție) poate fi una dintre operele cu care a imbogăţit tezaurul imperial pentru a-şi 
sărbători intoarcerea la putere şi pentru a-şi dovedi gratitudinea faţă de aliatul şi 
protectorul său, Nichifor Focas. Stauroteca a fost curățată şi restaurată între anii 1950 
şi 1954. Crucea cu două traverse, unde este depusă relicva, este străjuită de două 
şiruri de câte cinci arhangheli, aşezaţi vertical de-a lungul montantului, iar pe brațele 
orizontale de câte o pereche de Puteri şi Stăpâniri, reprezentate sub forma unor 
serafimi cu şase aripi şi a unor heruvimi cu patru aripi. Costumul imperial al 
arhanghelilor şi aripile cu ochi ale îngerilor produc efecte de un colorit strălucitor pe 
fondul de aur, în care sunt încrustate figurile. Fiecare din cele zece plăcuţe decorate 
cu îngeri acoperă un mic receptacul care conţine un fragment din relicva desemnată 
de inscripția gravată pe capac. Aceste fragmente au fost luate din relicve deosebit de 
venerate din tezaurul imperial sau din bisericile de la Constantinopol: Spinii şi 
buretele Răstignirii, fâsii din mahramă, mantia, tunica şi giulgiul lui Hristos, din 
maforionul (vălul) şi brâul Fecioarei, şi şuvite din părul Sfântului loan Botezătorul. 

Panoul central al capacului culisant este înconjurat de chenare decorate cu 
cabosoane şi cu perle pe un fond de aur filigranat, cu pietre şi cu sticla colorată, care, în 
partea de sus şi în cea de Jos, desenează rozete. Panoul însuşi este alcătuit din nouă plăci 
care figurează un Deisis, încadrat de cei patru evanghelişti şi de opt apostoli. Pe 
chenarele cadrului sunt aşezate opt plăcuţe purtând sfinți ținuți în mare cinste la 
Constantinopol: loan Gura de Aur, Vasile, Dumitru, Grigore din Nazianz, Nicolae şi 
Gheorghe. 

Desigur nu întâmplător bustul sfântului Vasile a fost aşezat chiar în dreptul 
numelui donatorului din inscripție. Delicateţea şi precizia desenului lamelelor de aur, 
somptuozitatea coloritului, în care tonurile galbene țâşnesc strălucitoare dintre cele 
albastre şi liliachii, demnitatea calmă şi euritmia compoziţiei fac din această 
stauroteca una dintre cele mai de seamă capodopere ale artei emailurilor bizantine. 
Personajele au acea severitate calmă, ce se întilneşte în aceeaşi epocă pe fildeşurile şi 
pe reliefurile de metal ciocănit. 

Biblioteca San Marco de la Veneţia păstrează cele două plăci ale unei 
ferecături de Evanghelie (Cod. lat. 1 nr. 100), datând după toate aparențele de la 
mijlocul sau din a doua jumătate a secolului al X-lea, care sunt de asemenea 
adevărate capodopere. Pe avers este infățişat Hristos şi pe revers Fecioara, care sunt 
inconjuraţi fiecare de douăsprezece medalioane cuprinzând busturile arhanghelilor 
Mihail şi Gavril, ale unor apostoli şi sfinți. Ramele panourilor şi ale medalioanelor 
sunt făcute din mărgăritare şi din pietre prețioase. 


Secolul al XI-lea 

În a doua jumătate a secolului al XI-lea, căutarea unei eleganţe mai delicate a 
dus la figuri de o mai redusă măreție decorativă, dar de o execuție mesteşugită, cum 
sunt acelea care împodobesc stauroteca din catedrala de la Esztergom în Ungaria. Pe 
placa de argint aurit, în care s-a săpat cavitatea în formă de cruce cu două traverse 
care conţine relicva, au fost încrustate emailuri reprezentând: sus, doi îngeri în zbor; 
de o parte şi de alta a traverselor, Constantin şi Elena, descoperitorii Sfintei Cruci; 
Jos, aşezate simetric, Urcuşul Golgotei şi Coborârea de pe Cruce. Ultimele două 
scene prezintă acele trăsături anecdotice şi patetice care au conferit artei din vremea 
Comnenilor un aspect mai uman şi mai narativ, în Urcuşul Golgotei, un iudeu îi arată 
lui Hristos crucea spre care îl conduce un ostaş; în Coborârea de pe Cruce, Fecioara 
îşi lipeste obrazul de cel al Fiului său, pe când loan îşi şterge lacrimile care 1 se 
preling pe obrazul drept şi Nicodim, în genunchi, scoate cuiele cu un cleşte. 

Din pricina acestor elemente, anumiţi autori au ținut să vadă în relicvariul de la 
Esztergom o operă din secolul al XIII-lea, ieşită poate dintr-un atelier grec de la 
Veneţia. Costumele lui Constantin şi Elenei sunt aidoma cu ale împăraților bizantini 
din secolul al Xl-lea; Elena poartă agăţată de cingătoare acel thorakion (ecuson) 
marcat cu o cruce cu dublă traversă. Rama de argint ştanţat, de o calitate cu mult 
inferioară, datează din secolul al XIII-lea. 

Două dintre cele mai importante mărturii despre arta bizantină a emailului în 
secolul al XI-lea aparțin acelor diademe pe care împărații de la Constantinopol le 
trimiteau în număr destul de mare regilor şi prinţeselor a căror alianță doreau să o 
caştige şi pe care, în afară de aceasta, credeau ca îi marchează cu un semn de 
vasalitate desemnându-i ca protejați ai lor. 

Primul dintre aceste obiecte a fost dezgropat în 1860 la Nitraivanka (in 
Slovacia), de către un țăran care îşi ara ogorul. EI este alcătuit din şapte plăcuţe de 
aur terminate în arc şi decorate cu emailuri. Constantin al IX-lea Monomahul (1042- 
1055) este reprezentat aici împreună cu soția sa Zoe (1028-1050) şi cu sora acesteia, 
Teodora (împărăteasă în 1042). Acest trio imperial este incadrat de două dansatoare şi 
de două personificari ale virtuților: Umilinţa şi Sinceritatea. Două medalioane, al 
sfântului Andrei şi al sfântului Petru, par să se lege de această diademă. S-ar putea să 
fie vorba de un dar făcut regelui Andrei 1 al Ungariei (1047-1061), soţul Anastasiei 
de Rusia, ea însaşi sora lui Vsevolod, fiul lui Iaroslav, care s-a căsătorit cu o fiică a 
lui Constantin al IX-lea. 

Dansatoarele de pe diademă, vrejurile şi papagalii răspandiți pe fondul din jurul 
lor şi al personajelor imperiale, chiparoşii care încadrează virtuțile arată o înrudire cu 
artele din Islam, unde adesea se evoca plăcerea pe care suveranul o încerca ascultând 

cântecele muzicanţilor, privind dansatoarele şi saltimbancii, sau bucurându-se de 
spectacolul oferit de grădinile populate de animale. Se mai poate vedea aici efectul 
gustului față de agrementele vieții pe care Constantin al IX-lea Monomahul îl împinsese 
foarte departe şi care îl făcea să se asemene cu principii musulmani. 

Ne amintim de asemenea de platanul şi de păsările de aur din preajma tronului 
imperial, în sala Magnaura din palatul imperial. În diadema dăruită lui Andrei 1 al 
Ungariei, Constantin al IX-lea va fi voit să lase o imagine plăcută a serbărilor care 
înveseleau viața de la Curtea din Constantinopol. Simţul ornamentaţiei elegante 
întrece fără discuție preocuparea față de volum. Dar ne aflăm departe de evocările 
spiritualizate ale lumii supranaturale. 

Aproape treizeci de ani mai târziu, împăratul Mihail al VIl-lea Ducas 
Parapinakes (1071-1078) oferi sotiei regelui Ungariei, Geza I (1074-1077), principesa 
bizantină Synadena, nepoata viitorului împărat Nichifor al III-lea Botaniatul (1078- 
1081), o diademă care a fost refolosita fără îndoială sub Bela al III-lea (1173-1176) în 
coroana care, după tradiţie, ar fi fost dăruita sfântului Ştefan, primul rege al Ungariei 
(997-1038), de către papa Silvestru al II-lea. Deasupra diademei bizantine stau 
aşezate simetric, la cele două extremitati ale unui diametru, două plăcuţe purtând una 
imaginea lui Hristos ca Stăpân Atotputernic, iar cealaltă portretul lui Mihail al VII- 
lea, stăpân al lumii pământeşti. 

Pe cercul coroanei, prelucrat din nou în secolul al XII-lea, au fost aşezate, 
alternând cu cabosoane mari care par să dateze de la refacerea de sub domnia lui Bela 
al III-lea, opt plăcuţe dreptunghiulare dispuse în aşa fel încât Hristos să fie încadrat 
de arhangheli Mihail şi Gavril, iar Mihail al VII-lea de fiul său Constantin şi regele 
Geza. După arhangheli vin apoi, asezați tot simetric, sfinții militari Gheorghe şi 
Dumitru, protectori ai principilor pe câmpul de bătălie, şi, după Geza şi Constantin, 
sfinții doctori Cosma şi Damian, care vegheau asupra sănătăţii celor puternici. Bela al 
III-lea a adăugat acestei diademe cele două lame incrucişate în emisferă, care 
formează calota coroanei şi care au fost decorate cu emailuri, fără îndoială fabricate 
atunci în Ungaria după modelele bizantine. Ele îi reprezintă pe sfinţii apostoli Petru şi 
Andrei, Pavel şi Filip, Iacov şi Toma, loan şi Vartolomeu. 


7.2 Icoane cu figuri în relief şi medalioane de email 

Tezaurul Sfântului Marcu posedă icoane de aur sau de argint aurit, decorate cu 
figuri au repousse şi împodobite cu emailuri, care arată cu câtă sigură înțelegere a 
efectelor de somptuozitate ştiau artiştii timpului să combine materiile preţioase. Pe 
una dintre aceste icoane este infățişat în relief bustul sfântului Mihail. Pătratele şi 
tivul loros-ului pe care îl poartă arhanghelul, căptuşeala mânecilor, măciulia 
bastonului şi diadema sa sunt ornate cu mari pietre colorate. S-au folosit emailuri 
pentru mânecile tunicii şi penele aripilor, pentru cele două cabosoane în care îi este 
inscris numele, pentru marginea nimbului şi pentru bustul lui Hristos şi al sfântului 
Sirneon care îl încadrează. 

Interiorul nimbului şi restul fondului au fost decorate în filigran aerat. întregul 
panou fiind încadrat de emailuri care desenează cruci cu soclu în trepte. Pe marginile 
decorate cu vrejuri, care începuseră să se bucure din nou de mare trecere, s-au aşezat 

optsprezece medalioane şi două plăcuţe de email cuprinzând busturile arhanghelilor 
Uriel şi Gavriil, al Fecioarei şi ale unor sfinți. 


Medalioane 

Din ferecături de carți, din unele rame de icoane sau din montura unor vase 
provin multe medalioane pe fond de aur, fin executate, cuprinzând busturile lui 
Hristos şi ale unor sfinţi, care se află în numeroase colecții publice şi particulare. 


" Pala d'Oro " 

Arta bizantină a emailului a fost foarte apreciata în Occident. Pentru bazilica 
de la Montecassino, Didier ceru, pe la 1072, împăratului Mihail al VII-lea Ducas 
îngaduința de a comanda la Constantinopol un antependium de aur, decorat cu 
emailuri care reprezentau minunile sfântului Benedict. 

La Veneţia, după mărturia cronicilor, dogele Piero al II-lea Orseolo (991-1009) 
ar fi adus de la Constantinopol, la sfârşitul veacului al X-lea, un retablu de aur şi de 
email - prima "Pala d'Oro " - pentru San Marco ale cărei stricăciuni pricinuite de 
incendiul din anul 976 fuseseră reparate. Atunci când biserica închinată sfântului 
patron al oraşului a fost reconstruită, între anii 1063 şi 1094, pe un plan mai amplu, 
dogele Ordelafo Falier (1102-1118) a comandat la Constantinopol o noua " Pala 
d'Oro ", demnă de somptuosul sanctuar, pe care artiştii începuseră sa-l decoreze cu 
mozaicuri. Această Pala a fost refăcută şi îmbogăţită în mai multe rânduri. 

În 1209, sub dogele Piero Zani şi procuratorul Angelo Falier, s-au adaugat în 
partea superioară şase plăci care fusesera luate de la Constantinopol, fie din Sfânta 
Sofia, fie din mănăstirea Pantocratorului, şi care reprezentau ultimele şase praznice 
mari. Se pare că atunci s-au introdus de asemenea unele elemente provenind din 
prima Pala, a lui Piero al II-lea Orseolo. În 1345, sub Andrea Dandolo, Pala a fost 
încă o data restaurată şi atunci a căpătat cadrul său arhitectural de stil gotic, în care 
s-au refolosit unele piese de origine diferită. Lui Ordelafo Falier îi aparține comanda 
panoului central, a cărui decorație se inspira din aceea a cupolelor: Hristos 
Pantocrator tronând este înconjurat de medalioanele celor patru evanghelişti, 
deasupra lui ridicându-se tronul Etimasiei care, în biserici, se află adesea pe bolta 
traveei dintre cupolă şi absidă. 

În partea de jos, Fecioara era înconjurată de împăratul Alexis 1 Comnenul 
(1081 - 1118), care domnea în momentul când Pala fusese comandată în atelierele 
imperiale, şi de soţia sa Irina, care poartă, prins la cingătoare, un fhorakion marcat de 
o cruce cu două traverse. Cu prilejul refacerii din 1209, după ce Veneţia pusese 
stăpânire pe capitala unui Imperiu de sub a cărui tutelă se eliberase, s-a înlocuit placa 
infățişându-l pe Alexis cu o alta pe care apare Ordelafo Falier, aflat la origine în 
raport de simetrie cu un portret al co-împăratului loan al II-lea Comnenul, fiul lui 
Alexis, de o parte şi de alta a perechii imperiale: În starea iniţială, dogele Ordelafo 
Falier, care purta titluri aulice, se pare că fusese alăturat familiei împărăteşti. 

În secolul al XII-lea, mai multe emailuri au capatat pecetea tendinţelor 
dominante ale epocii. Proporțiile personajelor s-au alungit. Grafismul accentuat a 
introdus o oarecare uscăciune în desenul trăsăturilor chipurilor şi al cutelor 
supraabundente ale draparilor. Figurile astfel executate reclamă o comparaţie cu 

caseta de fildes din muzeul Bargello de la Florenţa, ea însăşi foarte apropiată de 
frescele şi de miniaturile epocii. Culorile au devenit mai puţin intense. 


Georgia 

Exportarea emailurilor bizantine în Georgia a întărit tradițiile ancestrale ale 
țării în materie de giuvaergerie şi au favorizat inflorirea unei şcoli naționale de 
emailori, caracterizată prin folosirea în număr mai redus decât la Constantinopol a 
tonurilor fluide şi deschise. Lamelele despărțitoare mai groase au un desen adesea 
rectiliniu şi viguros accentuat care, sub incontestabila sa asprime, nu este lipsit de 
forţă de expresie. Vestitul triptic de la Kakuli, aflat azi în muzeul din Tbilisi, este o 
operă complexă, al cărui stadiu inițial datează din prima jumătate a secolului al X-lea, 
fiind refăcută sub Dimitri 1 (1125-1146). În triptic se află mai multe plăci autentic 
bizantine, cum ar fi Hristos şezând, crucea flancată de Constantin şi de Elena şi 
încoronarea lui Mihail al VH-lea (1071-1078) şi a soției sale, prințesa georgiană 
Maria de Alania. Alte emailuri din acest ansamblu sunt incontestabil produsele unor 
ateliere locale (Maica Domnului, sfântul Teodor, Răstignirea), în sfârşit, există altele 
care, deşi fabricate în Georgia, denotă o voinţă, mai mult sau mai puţin afirmată, de a 
imita stilul de la Constantinopol. 


8. Ceramica bizantină 

Pe când ceramica din epoca paleocreştină, o simplă prelungire -uşor 
degenerată- a obiectelor fabricate în vechiul Imperiu roman de răsărit, nu prezintă 
inters decât pentru arheolog, aceea din epoca Macedonenilor merită, prin anumite 
aspecte ale sale, să reţină atenţia noastră. Şi, în această reînnoire, se poate vedea unul 
dintre semnele exigenţelor estetice ale acestei perioade. Tehnica lutului ars şi 
smălțuit, care reînflorise sub abasizi în Mesopotamia şi în Iran, teritorii unde ea 
fusese practicată cu predilecție în antichitate, a fost adoptată de bizantini la sfârşitul 
secolului al IX-lea, la fel ca şi de către arabii din Africa. 

Zidurile şi pardoselile bisericilor sau clădirilor laice au fost acoperite cu plăci 
comparabile cu acelea care decorau Marea Moschee de la Kairuan. Motivele 
ornamentale, care cuprind rozete, buchete de acant, animale fantastice şi păuni, 
amintesc îndeaproape cele din arta islamică. Specimene de acest gen au fost găsite la 
Constantinopol, la Nicomidia şi în Bulgaria la Preslav, unde obiectele importate din 
Bizanţ stau alături de produsele atelierelor locale. Dar bizantinii au reprezentat de 
asemenea pe aceste plăci imaginile Fecioarei cu Pruncul în medalion, sau busturile 
unor sfinți şi astfel se poate vorbi despre icoane de ceramică. La Patleina, în Bulgaria, 
s-au descoperit mai multe plăci care, combinate, formau un remarcabil portret al 
sfântului Teodor. 

Cu toate acestea faianța smălțuită a slujit mai mult la fabricarea veselei şi nu 
poate fi vorba de a studia în detaliu toate categoriile pe care le-au stabilit ceramologii. 
Cea mai însemnată este aceea în care decorul era gravat (seraffito) cu un vârf sau cu 
spatula într-o argilă roşietică acoperită cu o angoba albă şi înainte de aplicarea unui 
smalţ care, după coacere, căpăta o culoare roşietică sau verzuie. 

Motivele folosite cuprind patrupede şi păsări mai mult sau mai puţin stilizate, 
ornamente în spirală, cateodată centauri, dragoni sau luptători, poate imprumutaţi din 

poemele epice. În apropiere de margine se desfăşoară adesea o cunună de vrejuri, sau 
semne cufice mai mult sau mai puţin deformate. Desenul este în general plin de nerv, 
rapid, cu tot ceea ce aceasta comportă ca brio în execuție, dar şi adesea ca neglijenţă. 
Cea mai frumoasă epocă a acestei ceramici a fost sfârşitul secolului al XI-lea şi 
secolul al XII-lea. Produsele bizantine rămân totuşi, în ansamblu, inferioare celor ale 
atelierelor abasizilor. 

Favoarea de care se bucura pe atunci ceramica a fost atât de mare încât în 
pereții mai multor biserici s-au încrustat la exterior boluri şi farfurii de faianță. 


9. Decorul Faţadelor 

Edificuile pe care le-am trecut în revistă mai înainte oferă o trăsătură pe care o 
regăsim la multe construcţii din epoca Paleologilor, mai ales la Constantinopol şi în 
teritoriile unde influenţa lui s-a făcut foarte simțită: În Macedonia, în Serbia şi în 
România; este vorba despre importanţa acordată decorării fațadelor. 

Se pare ca începând din această vreme arhitecţii s-au adresat mai mult 
privirilor decât sufletelor. Nişele, arcadele, frontoanele curbe, faţetele de tambur cu 
capătul arcuit care răscroiesc festoane în cornişa cupolelor, brâiele în dinți de 
ferăstrău, ornamentele desenate de pietre şi de cărămizi - toate acestea îşi îmbină 
efectele spre a produce o impresie de bogăţie şi de fantezie. 

Pereţii exteriori oferă un aspect mai variat. Absidele îşi sporesc laturile până 
când regăsesc, la limită, vechea linie semicirculară. Tambururile cupolelor se înalță 
cu mai multă cutezanță decât în trecut. De la Pammakaristos şi de la exonartexul din 
Kilisse Djami, până la sfinții Apostoli din Salonic, cuprinzând şi Sfânta Ecaterina, 
aceste tendinţe îşi fac simțită acţiunea din ce în ce mai limpede. Ele şi-au atins 
deplina înflorire barocă în biserica de la Graceaniţa, zidită de Miliutin în 1320, cu 
etajarea de arcuri dublate şi tambururi de cupole purtate spre cer într-un avânt 
impetuos. 

Bisericile construite de Lazar şi de fiul său Ştefan în cursul ultimilor treizeci de 
ani din secolul al XV-lea pe valea Moravei, unde despoţii sârbi se repliasera în față 
inaintării turcilor, au rămas fidele formulelor decorative în care gustul detaliului şi al 
pitorescului predomină asupra simțului monumentalității şi al volumului. Vom cita 
bisericile de la Ravaniţa (1377), Kruşevaţ (pe la 1380), Ljyubostinja (la sfârşitul 
secolului al XIV-lea), Kaleniţ (in jurul anului 1400), Rudeniţa (1403-1410) şi 
Manasija (intre 1407 şi 1418). 

Fațadele lor, mai ales în părțile înalte, sunt însuflețite de o sensibilitate 
exasperată, proprie civilizaţiilor conştiente de apropiata lor dispariție. 


IX. Muzica bizantină 
Scurtă privire asupra cântarii bisericeşti după veacul al IV-lea 

1. Muzica psaltică - muzică bizantină 

1.1 Prima perioadă în evoluţia cântării bisericesti 

Opiniile conducătorilor bisericeşti din veacul al IV-lea şi de la începutul 
veacului al V-lea au contribuit la schițarea şi consacrarea principiilor unui stil 
bisericesc de observat în cântarea imnurilor din cult. aşa că atunci când serviciul 
liturgic oficial şi-a deschis porţile sale imnurilor şi deci şi muzicii lor, în veacurile al 

IV-lea şi al VI-lea, aceasta din urmă realizase deja o adaptare bisericească. Temelile 
muzicii bisericeşti bizantine erau definitiv fixate deci în această epocă, iar forma ei 
precis determinată. Cântarea imnurilor în biserică nu mai ăntâmpina acum nici 
opreliştea canonului 59 al Sinodului de la Laodiceea şi nu mai provoca nici 
scrupulele sfinților Părinți. 

S-ar putea presupune, desigur, că nu puţin a contribuit la obişnuirea Bisericii 
cu noua muzică şi contextul vremii; aceasta (muzica nouă) avea deja un stagiu lung în 
oficiile religioase secundare; în realitate însă, muzica greacă din melodule imnurilor 
se adaptase în acele puncte care îi confereau un contact şi o apropiau de spiritul 
psalmodiei. O astfel de acomodare nu mai constituia în această epocă o 
incompatibilitate pentru muzica greacă, pentru că, precum am spus, muzica clasica se 
găsea în declin încă de la ivirea creştinismului, iar în veacul al IV-lea d.Hr. decadența 
ei era destul de pronunţată, îşi pierduse deci independenţa şi originalitatea, aşa că ea 
cedase în cursul vremii influențelor orientale, pe care le putem constata chiar în 
documentele muzicale de veche origine creştină. Astfel, în notația greacă a 
fragmentului de imn descoperit la Oxyrhynchos, ca şi alte imnuri de aceeaşi 
proveniență, se disting, din belsug mici grupe de note pentru una şi aceeaşi vocală sau 
silabă, adică melisme, deci influenţe orientale, în timp ce melodiile profane ale 
timpului sunt aproape întotdeauna silabice. 

Negreşit, cântarea psalmodică a exercitat o influenţă, am putea zice directă, 
asupra muzicii imnurilor religioase. Era şi natural, de altfel, să fie luată ca model de 
către imnul religios, care năzuia în Liturghie la aceeasi situație ca şi psalmul. Se pare 
însă că drumul spre o infrăţire sau o apropiere, spre o atingere sau invecinare, cel 
puțin între cântarea psalmodică şi unele din modurile de cântare greacă, fusese 
mijlocit chiar de către Templul iudaic din Ierusalim. Aşa, cel puţin, rămane să 
întelegem din Stromata (VI, 10) a lui Clement Alexandrinul, care ne informează că în 
vremea să se spunea că la Templul din Ierusalim se obişnuia şi un fel de cântare, care 
semăna cu modul dorian al elinilor. 

A fost, în tot cazul, destul timp în cele patru veacuri dintâi pentru introducerea 
unui spirit creştin, într-o anumită măsură cel puţin, în arta muzicală greacă, primită în 
slujba Bisericii. Uzul demonstrativ al imnurilor, atât de frecvent în veacul al IV-lea şi 
tendinţele lui de a câştiga loc în serviciul liturgic oficial, a dus mai târziu în chip Faţăl 
la un stil bisericesc al modurilor de cântare grecească, sub acțiunea părinților Bisericii 
din acel veac. Însă, prin acceptarea în imnuri a modurilor de cântare greacă, muzica 
bisericească ajunse şi ea în chip firesc mai bogată, mai pompoasă, mai înfloritoare, 
reclamând în executarea ei şi o tehnică mai pretențioasă. Lucrul acesta se va putea 
verifica destul de simţit, la un veac după sfântul Atanasie cel Mare, când îl subliniază 
Fericitul Augustin. Referindu-se la psalmodia recitativă a Bisericii din Alexandria de 
pe vremea acelui sfânt părinte, în comparaţie cu cântarea inflorită din epoca sa, 
indeosebi cu bogata vocalizare a cântului "Aliluia", Fericitul Augustin o găsea pe cea 
dintâi atât de simplă, încât ea se apropia mai mult de citire, decât de cântare (fam 
modico flexu vocis, pronuntianti vicinior esset quam canenti). Dar chiar pe timpul 
sfântului Atanasie, cântarea bisericească se înfățişa mai bogată, mai inflorită în unele 
bucăţi ale ei, decât în epoca anterioară. Astfel, în timp ce lecturile din cele cinci cărți 
ale Vechiului Testament, din cărțile profetice şi din cele istorice, precum şi cele din 

Noul Testament, se recitau cursiv, el afirma că exista şi un alt fel de recitare mai 
"largă", mai "bogată", rezervată psalmilor, cântarilor şi imnurilor înflorite. 

Distanţa de la vechea psalmodie simplă şi până la cântarea înflorită sau 
modurile troparelor o subliniază destul de clar atitudinea rigorista a Cuviosului 
Pamvo din Egipt şi a celorlalți asceţi din deşerturile Nitriei, care conservaseră până 
atunci vechea cântare psalmodică. Aceeaşi concepţie aspră despre evlavia şi smerenia 
călugarească ţinu încă multa vreme bisericile din mănăstiri departe de muzica 
imnurilor. La mai mult de un veac după Pamvo, ava Silvan adresa unui ucenic al său 
un cuvânt care iese din cadrul sentimental al celui dintai. "Ce să fac, avo, ca să 
dobandesc umilinta?", îl intrebă o dată un frate. "Că sunt foarte suparat de trândavire 
şi de somn şi de dormitare. Când mă scol noaptea, am mult de luptat la cântarea 
psalmilor şi nu pot birui dormitarea şi nici psalmii nu-i pot spune fără glas". Bătrânul 
îi răspunde: "Fiule, a zice tu psalmi cu glas este în primul rând mândrie, căci aceasta 
îți pune în minte că tu cânţi, iar fratele tău nu cânta. Al doilea, îţi împietreşte inima şi 
nu te lasă să te umileşti. De voieşti deci umilința, lasă cântarea". După incheierea 
sfaturilor bătrânului despre felul în care trebuie împlinit canonul călugaresc, fratele îl 
întâmpină: "Eu, avo, de când m-am călugărit, slujba canonului (?) şi ceasurile după 
rânduiala celor opt glasuri le cânt". "Pentru aceasta, umilinţa şi plânsul fug de tine", îi 
raspunse bătrânul. Gândeşte-te la părintii cei mari, cum ei nefiind slujitori bisericeşti 
şi nici glasuri, nici tropare ştiind, fără numai putini psalmi, ca nişte luminători în 
lume au strălucit, precum au fost ava Pavel cel Simplu şi ava Pamvo şi ava Apolo şi 
ceilalți purtători de Dumnezeu părinţi....Nu cu cântări şi tropare şi glasuri, ci cu 
rugăciunea cea cu inima zdrobită şi cu post, prin care şi frica lui Dumnezeu în inimă 
se face necontenit... lar cântarea pe mulţi la cele mai de jos ale pământului i-a 
pogorât; şi nu numai pe mireni, ci şi pe preoți, fiindcă 1-a moleşit şi în desfrânare şi în 
alte patimi i-a prăbuşit. Cântarea, aşadar, este a mirenilor. Pentru aceasta se 
ingrămădeşte lumea în biserici. la aminte, fiule, câte cete (coruri îngereşti) sunt în cer 
şi nu este scris pentru vreuna dintr-însele că pe cele opt glasuri cântă; ci o ceata cântă 
neincetat Aliluia; alta: sfânt, sfânt, sfânt Domnul Savaot (Is. 6,3); alta: Binecuvantată 
fie slava Domnului în locul unde sălaşluieşte EI! (lez. 3,12)...". 

O astfel de atitudine față de muzica bizantină a imnului bisericesc a stâruit 
vreme foarte îndelungată printre călugării diferitelor Biserici din ramura orientală. 
Aşa, chiar în veacul al XII-lea, mitropolitul nestorian Barsalibi din Amida (1171), 
îndemnat de călugărul Rabban Ischo, reîntors la Ortodoxie, să reintre şi dânsul în 
sânul Bisericii Bizantine, a răspuns cu un tratat, în care respingea o astfel de idee; 
între altele, el afirmă şi urmatoarea acuzare: "Pe vremea Apostolilor, nu se aflau 
tonuri muzicale. Grecii au imprumutat de la păgâni melodiile cântării lor; acestea sunt 
de puţin folos credincioşilor şi desfatş numai pe cântăreţi”. 

Noua dezvoltare a cântării se întinsese însă în toate celelalte părți, o dată cu 
revărsarea imnurilor în Liturghie. Alexandria, oraşul vechii civilizaţii greceşti din 
epoca 1virii şi primei răspândiri a creştinismului, adică Biserica de aici a sfântului 
Atanasie cel Mare, jucase rolul principal în noua dezvoltare a cântării bisericesti. Ei i 
se datorează adoptarea celor opt glasuri sau ehuri, cărora în cele din urma le-au 
deschis porţile serviciului divin şi mănăstirile, una după alta. 

1.2 Sistemul muzical folosit în melodii 

Melozii şi imnografii au utilizat, într-adevăr, modurile muzicii greceşti pentru 
melodiile imnurilor lor. Acestea nu mai erau însă exact vechile moduri clasice. 
Clement Alexandrinul citeaza trei moduri şi anume: modul frigian, lidian şi dorian 
întrebuințate în cântarea clasică, cărora însă el le contrapune "cântarea cea nouă, 
imnul levitic", ale cărui accente imită pe David. Melozii s-au folosit însă de modurile 
de cântare din uzul timpului lor, care, în comparație cu cele vechi, suferiseră nu 
numai modificări, dar îşi schimbaseră şi numele. 

Noţiunea de mod sau armonie implica la cei vechi nu numai ideea de dispoziție 
şi ordine a intervalelor, ci şi pe aceea de ethos sau caracterul moral al armoniei. 
Aceasta inseamna ca fiecare mod îşi avea stilul său atât de precis, încât putea fi intuit 
şi determinat sigur prin impresia psihologică sau estetică lăsată de cântarea sa; fiecare 
mod adică trezea în suflete o dispoziţie sau un sentiment corespunzător. Astfel, 
modul dorian, grav şi sever, era propriu a trezi o atitudine hotărâtă, bărbătească şi 
chibzuită; cel frigian era zgomotos, entuziast, îmbietor spre desfătare, iar cel lidian 
molatic, cum îl socotea Platon. Mai târziu, s-a adăugat şi mixolidianul sau 
hiperdorianul. 

Din modurile primare ale clasicilor s-au dezvoltat prin derivație alte moduri 
corespunzătoare, mai joase, numite hipodorian, hipofrigian, hipolidian şi 
hipomixolidian. Faţă de cele iniţiale, care erau moduri autentice sau principale, cele 
din urmă au fost numite moduri derivate, lăturalnice sau plagale. În epoca 
alexandrină, ca şi în cea următoare ei (numită şi bizantină), s-a pierdut originalitatea 
primitivă a modurilor, din cauza obiceiului de a se amesteca într-unul şi acelaşi poem 
toate ritmurile prozodice şi ritmurile muzicale. S-a ajuns astfel să se dezvolte 
melodiile cele mai variate, al căror număr unii l-au cifrat chiar până la 15. 

Modurile suferiseră în timp nu numai în structura lor melodică, dar îşi 
schimbaseră şi numele. În locul numirilor clasice de modon-armonie, în epoca 
bizantină a început să se întrebuinteze termenul de eh, care implica un sens deosebit. 
Aceasta însemna că principalul în muzică nu mai era acum intervalul dintre tonuri, ca 
în epoca clasică, ci tonul dominant. Ehurile nu mai purtau în Evul Mediu nume 
proprii, ca vechile moduri, ci s-a încetpţenit obiceiul de a se distinge fiecare eh prin 
câte un număr de ordine: glasul I, II-VIII. Pe melodiile acestor ehuri acomodate în stil 
bisericesc, au fost compuse şi cântate imnurile liturgice, urmând, negreşit, evoluţia 
petrecută înlăuntrul acestor melodu, în diferitele epoci succesive. 


1.3 Funcţia cântăreților în executarea imnurilor 

Precum este lesne de înţeles însă, executarea noilor cântări cerea acum mai 
mult decât înainte oameni de meştesug sau cunoscători cu dexteritate deosebită în 
materie de muzică. Funcţia cântărețului bisericesc apare deci mai simțită şi mai 
necesară, mai exclusiv chiar, în sistemul cântării imnurilor. De altfel, rolul şi 
necesitatea cântăreţului bisericesc n-au încetat niciodată în istoria executării cântării 
liturgice; nici chiar în vremea cântării antifonice corale, care a fost de fapt un 
accident în istoria cultului creştin. Chiar în acea epoca, funcția psalților a fost pusă în 
relief de Sinodul de la Laodiceea care, prin canonul al 15-lea, făcea din ei o clasă 

aparte; acest canon vorbeşte de psalți anume orânduiţi, "canoniceste psalți”, care 
executau cântările după carte şi suiți pe amvon, deci separați de popor. 

O splendoare deosebită în execuţie a cunoscut cântarea bisericească în Biserica 
Sfintei Sofii din Constantinopol. De altfel, pregătirea cântăreților făcea parte din 
preocupările împăraţilor bizantini şi ale conducătorilor Bisericii, înainte chiar de 
ridicarea acestui mareţ monument de către Justinian; astfel, o şcoală pentru formarea 
lor o întâlnim la Constantinopol încă din timpul împăratului Teodosie cel Mare. În 
veacul al VI-lea însă, împăratul Justinian (+565) a organizat în două coruri sau strane 
numărul cântăreților care aveau să cânte în Sfânta Sofia şi aveau să fie cu totul 
deosebiți de aici înainte de grupul ipodiaconilor şi al lectorilor sau anagnoştilor. 
Numărul cântăreților celor două coruri sau strane a fost fixat la 25, alcătuind un fel de 
ierarhie a lor şi purtând titluri corespunzatoare, după poziția sau valoarea artei lor în 
grupul respectiv. Astfel, protopsaltul era conducătorul ambelor strane, ocupând 
pentru aceasta un loc intermediar între ele, adică în mijlocul bisericii; tot sub direcția 
lui se făcea şi învăţământul cântării bisericeşti. Urmau în subordine imediat cei doi 
domestici, ajutoarele protopsaltului şi dirijori ai stranelor respective. În fiecare din 
cele două coruri, rangul întâi între restul cântăreților îl avea apoi primicerul, de la 
care se începea de fapt numărul de ordine al cântăreților. Cu conducerea cântării 
condacelor la sărbătorile de peste an era insarcinat arhonul condacelor, după cum 
canonarhul se ingrijea de cântarea canoanelor şi de păstrarea rânduielii în cântare. 
Canonarhul era ajutat de proxim care conducea de fapt cântarea canoanelor. 

Novelele şi legile lui Justinian se ocupă de clasa cântăreților bisericeşti, 
stabilind incompatibilitatea între sarcina de cântăreţ bisericesc şi de cântăreț la teatru. 
Aceeaşi situaţie era prescrisa şi anagnostilor, care puteau şi ei îndeplini rolul 
cântărețului; pe vremea lui Justinian, anagnoştii atingeau numarul de 100 la Biserica 
Sfintei Sofii, iar pe vremea împăratului Heraclie (610-640) se numarau ca la 160 de 
anagnoşti, afară de 70 ipodiaconi, care intrau cu toții în formaţia corurilor. Oprirea de 
a participa şi la corul bisericii, şi la cel de pe scena teatrelor, în afară de consideraţii 
de ordin moral, cuprindea şi avantajul de a feri cântarea religioasă de influența 
muzicii profane. 


1.4 Rolul sfântului loan Damaschin în sistematizarea cântării bisericeşti 

Se vede însă că nu erau excluse nici acum, cu toată această măsură, exagerările 
teatrale în executarea imnurilor bisericesti, deoarece Sinodul al VI-lea Ecumenic s-a 
văzut nevoit să prescrie următoarea recomandare în canonul 75: "Cei ce vin în 
biserică spre a cânta, voim de la dânşii să nu întrebuinţeze nici strigări 
necuviincioase, silind firea spre răcnire, nici să zică ceva din cele nepotrivite şi 
improprii bisericii, ci cu multă luare-aminte şi cu umilință să aducă lui Dumnezeu, 
privitorul celor ascunse, psalmodii...". Aceasta constituie o probă de oarecare 
imprecizie sau, cel puţin, lipsa unei sistematizări exacte a ehurilor bisericeşti, chiar în 
acea epoca. Remedierea unei astfel de situaţii se datorează sfântului loan Damaschin 
în veacul al VIII-lea. 

O dată cu rânduirea imnurilor după cele opt glasuri, pentru duminicile de peste an, 
el a intervenit şi în sistematizarea cântării însăşi. N-am putea spune absolut exact dacă 
orânduirea Octoihului de către sfântul loan Damaschin priveşte de fapt şi înainte de toate 

cântarea mai mult decât poezia bisericească; la drept vorbind însă, o despărțire a acestor 
două elemente în imnologie este artificială sau cel mult un fel de a vorbi. 

Sfântul Damaschin nu a creat de fapt nimic nou, pentru că el a menţinut ehurile 
ce se găseau deja în întrebuințare bisericească, precum şi semiografia sau notele 
existente atunci. Dintre cele trei genuri muzicale ale vechilor greci (diatonic, 
enarmonic şi cromatic), sfântul loan Damaschin s-a oprit numai la două şi anume: la 
cel diatonic şi cromatic, socotindu-le mai corespunzătoare spiritului religios creştin. 
În cadrul acestor două genuri principale ale tonului, el a supus şi ehurile la o 
simplificare imprimându-le o nota mai lină, mai ponderată şi deci mai potrivită cu o 
muzică pioasă. Aceasta îl obligă, fără îndoială, şi la simplificarea şi îmbunătăţirea 
semiografiei, adica la adaptarea şi precizarea sistemului de notație muzicală. Acest 
sistem al sfântului loan Damaschin, cunoscut sub numele de notația aghiopolita şi 
cristalizat în veacul al IX-lea, în forma aşa-ziselor neume bizantine, stă la baza 
întregii notații de mai târziu a muzicii Bisericii Bizantine. 

Intervenţia sfântului loan Damaschin în domeniul cântării religioase se 
înfăţişează deci ca o opera de sistematizare a cântării, care a realizat o precizare a 
ehurilor bisericeşti şi deci o garanţie împotriva oricărei alterări pe viitor prin melodii 
profane. În acest scop, el a aplicat glasurilor, într-o anumită formă, principiul 
ethosului celor antici, adică observarea cu stricteţe a caracterului moral al melodiilor, 
ethos, care distingea modul de mod sau ehul de eh prin nervul specific melodiei 
fiecăruia. Aplicarea unui astfel de principiu a realizat-o sfântul loan Damaschin şi 
prin gruparea imnurilor din slujba duminicilor în aşa fel ca ele să nu se mai cânte 
amestecat, ci duminicile să fie consacrate succesiv câte unuia din cele opt glasuri 
bisericeşti. Aceasta insemna gruparea imnurilor după ehurile respective, ceea ce a 
făcut să se distingă categoric ehurile între ele, să le precizeze caracterul lor estetic, pe 
care li l-a păstrat, putându-se deosebi clar după impresia psihologică determinată de 
cântarea lor; în acelaşi timp însă, s-a creat şi o regulă mai rațională în execuţie, deci o 
uşurare în rolul cântăreţului. 

Pe de altă parte, prin propriile sale compoziţii, sfântul loan Damaschin, ca şi 
fratele său adoptiv, Cosma lerusalimiteanul, a lăsat modele clasice şi normative în viitor 
pentru toate cele opt glasuri, în care a introdus o mai bună regulă a tactului, odată cu 
celelalte semne întrebuințate pentru notație. Toată cântarea bisericească din epocile 
următoare, în compoziţiile şi în executarea ei, s-a referit la sfântul loan Damaschin. 


1.5 Psaltichia bizantină după sfântul loan Damaschin 

Negreşit, cum era şi natural, muzica bisericească a avut şi după veacul al VIII- 
lea epoci de dezvoltare şi de inflorire, care au îmbogățit semiografia, menită să fixeze 
mai bine melodiile, iar uneori să creeze forme noi de supleţe ori de "faceri" subtile. 
Noi, însă, nu vom intra în amănuntele care privesc competenţa şi sarcina 
muzicologilor, ci numai vom menţiona sumar câteva date, care pot interesa din punct 
de vedere general o istorie a serviciului divin bisericesc. 

In primul rând, trebuie să reținem că ceea ce în chip obişnuit se numeşte 
muzica bisericească bizantină sau psaltichie bizantină nu este la origine un produs 
strict, pur şi absolut originar al Bizanțului sau Constantinopolului. Sub acel nume 
trebuie să întelegem o artă muzicală ieşită din tiparul bizantin, în care s-au topit atâtea 

variante, atâtea repertorii ale unor regiuni aflate în afara sferei de influență a 
Constantinopolului ca: Siria, Egiptul şi Asia Mică. Este destul să amintim despre 
cântarea antifonică corală adusă la Constantinopol de sfântul loan Hrisostom, dar 
care la origine era siriană; muzica troparelor îşi revendica, de asemenea, patria în 
Alexandria Egiptului; lăsând apoi la o parte pe Roman Melodul, născut la Damasc şi 
diacon în bisericile siriene, care-şi cânta condacele în biserica veacului al VI-lea din 
Constantinopol, este destul să menționăm opera hagiopolita, Octoihul sfântului loan 
Damaschin, care este "repertoriul cântării liturgice aranjate după cele opt tonuri sau 
glasuri", ca să înţelegem că la elementele de baza ale psaltichiei bizantine a colaborat 
întreaga ortodoxie orientală. De la sfântul loan Damaschin însă, ea avea o factură, o 
pecete, un spirit determinat şi unitar. Influenţa bisericească şi politică a 
Constantinopolului asigura, mai ales în veacurile al XI-lea şi al XII-lea, unitatea 
cântării prin generalizarea aceluiaşi tipic. 

Această cântare a ajuns până la noi cu oarecare modificari, care constau în 
adaptări, aranţări sau, ca să întrebuintam o expresie consacrată de uz, "înfrumuseţări”; 
prin ele ni s-a transmis spiritul vechii cântări de la sfântul loan Damaschin, însă în 
alte forme sau compoziţii, datorate melurgilor şi maeștrilor din veacul al XII-lea 
încoace, mai ales. Elementul muzical iudaic din cântarea psalmodica a Bisericii celor 
dintâi 3-4 veacuri se găseşte, fără îndoială, cu totul estompat în actuala cântare 
bisericească. EI n-a dispărut însă cu desăvârşire. Astăzi, psalmii se recită, e adevarat, 
într-o lectură simplă. Vechiul recitativ psalmodic se poate desluşi totuşi în executarea 
unor stihuri introductive, în ectenii şi în rostirea Evangheliei şi Apostolului. 

Ceea ce atrăgea interesul oamenilor de aplicaţie în domeniul imnurilor a 
început să fie de la o vreme numai cântarea , adica muzica. Până în veacul al IX-lea, 
melozii, ca autori ai textului, cât şi ai melodiei, dădeau atenţie la amândouă aceste 
elemente ale imnului. După veacul al IX-lea, s-a luat obiceiul de a se folosi în cea 
mai mare parte melodiile vechi şi cunoscute pentru texte noi (imnografii). De prin 
veacul al XI-lea încoace însă, adică de atunci de când s-a încheiat codificarea cărților 
imnografice de ritual, compunerea de noi poezii bisericeşti sau imnuri ajunsese destul 
de rară. În schimb, preocupările s-au concentrat asupra muzicii lor. Melodiile 
vechilor imnuri au început a fi prelucrate de clasa noilor melurgi şi musurgi. Astfel, 
au luat naştere asa-zisele "infrumusețări", care au dus la complicarea vechii cântări şi 
la introducerea de influenţe personale şi chiar străine de Biserica. 

Se convine totuşi că activitatea noilor muzicanți s-a aplicat aproape exclusiv la 
idiomele, care se pare că de la început au fost compuse fără nici un ritm; prin natura 
lor deci, se pretează la amplificări şi prescurtări. În ceea ce priveşte însă troparele 
prosomice şi cele din odele canoanelor, se poate zice că ele păstrează melodia 
glasurilor din timpul lui Damaschin. 

Din numărul melurgilor sau al maeştrilor care au excelat după epoca lui 
Damaschin, atât prin executarea şi interpretarea cântării, cât şi prin compuneri de 
melodii, nu vom cita decât un singur nume şi anume pe acela al lui loan Cucuzel. A 
trăit în a doua jumătate a veacului al XII-lea, sau, după alţii, tocmai în veacul al XV- 
lea şi era originar din Dyrrachium (Durazzo). Înzestrat cu o voce rară, a ajuns în 
şcoala împărătească de cântare din Constantinopol, fiind primit în corul cântăreților 

de la Sfânta Sofia, unde a înaintat până la gradul de domestic. Ultima parte a vieţii a 
petrecut-o ca monah la Athos. 

EI era nu numai un cântăreţ extrem de talentat, ci şi un cunoscător al muzicii 
bisericesti şi al legilor ei, lăsând lucrări care au imprimat o anumită notă psaltichiei 


bizantine. Într-una din ele, intitulată Arta psaltica şi semnele psaltice cu toata 
hironomia ” şi compunerea, expune teoria cântării; alta, pusă sub titlul Carte ce cu 


voia lui Dumnezeu sfântul cuprinde toata urmarea randuielii bisericesti, cuprinde 
cântările bisericeşti de la Vecernie până la sfârşitul Liturghiei, puse i note. În 
compunerea unora din cântări, Cucuzel a transformat textul din proză în versuri, iar 
alteori a compus el însuşi intregul text al troparelor. 

În ceea ce priveşte însă cântarea propriu-zisă, melodiile lui Cucuzel se remarcă 
prin modulații complicate şi prin treceri de voce, fapt care l-a condus şi la complicarea 
semiografiei, adică a sistemului de notație muzicală. Cel mai vechi sistem de notație 
muzicală religioasă a fost cel aşa-zis al scrierii ecfonetice, prin care se indica nu un ton 
precis, ci doar intervale. În secolul al IX-lea se ia cunoştinţă de noul sistem semiografic 
al adevăratelor neume bizantine, care reprezintă forma sub care s-a desăvarşit un proces 
de evolutie semiografică de mai multe secole. După Cucuzel, adică de la veacul al XII- 
lea înainte, se poate constata o nouă dezvoltare a notației bizantine. 

Spiritul cântării lui Cucuzel a dominat Biserica bizantină până în veacul al XIX- 
lea. Notaţia lui cuprinzând însă prea multe semne şi lăsând prea mult loc interpretării şi 
dexterității personale a cântărețului, a fost nevoie să se intreprindă încă din veacul al 
XVII-lea simplificarea semnelor şi precizarea mai de aproape a valorii lor. Caracterul 
adevăratei cântări religioase bizantine se afla deja consemnat de principalii teoreticieni ai 
acestei muzici. Cel mai vechi a fost Mihail Psellos, în a doua jumătate a veacului al XI- 
lea, apoi Pachimere (1242-1310) şi, în sfârşit, tratatul intitulat Haghiopolitis, al cărui 
autor se zice că se întemeiază pe regulile fixate de sfântul loan Damaschin şi Cosma 
lerusalimiteanul. Existau, prin urmare, normele la care trebuia să se refere orice lucrare 
de indreptare în domeniul cântării bisericeşti bizantine. De data aceasta, opera de 
perfecționare privea sistemul semiografic. Ea a fost încercată de către preotul Valasie, 
nomofilaxul Bisericii celei Mari şi de Hrisant, patriarhul Ierusalimului. 

În acelaşi sens al uşurării semiografiei, s-au făcut sforțări în secolul al XVIII- 
lea, de către protopsalții Patriarhiei din Constantinopol loan şi Daniil, iar mai apoi de 
către Petru Peloponezianul, cunoscut la noi sub numele de Petru Lampadarie 
(cântăreţ al II-lea al Marii Biserici). Succesul unor astfel de tendințe nu a fost însă 
atins pe deplin, decât abia în prima jumătate a secolului al XIX-lea, fiind opera 
arhiereului Hrisant (hirotonit în 1843), episcop de Durazzo, iar mai pe urmă 
mitropolit la Prussa, a lui Grigore Protopsaltul zis şi Levitul (+1822) şi de către 
Hurmuziu (+1840), hartofilaxul Patriarhiei constantinopolitane. Pe baza vechii 
notații, ei au fixat alta mai uşoară şi s-au silit să îndrepte cântările, eliminand figurile 
muzicii turceşti, "manelele" şi "taximurile", de care se lăsase influenţată cântarea 
bisericească sub stăpânirea otomană. Sistemul acestor din urmă trei maeştri a fost 
aprobat de Patriarhia din Constantinopol şi adoptat în toata Biserica Ortodoxă de rit 
bizantin. Celelalte Biserici orientale au semnele lor speciale de notație muzicală. Ele 
nu fac obiectul preocupărilor noastre. 


”! mişcarea cadenţată a mâinii = tactul 

1.6 Cântarea psaltică bizantină în Ţările Române 

Psaltichia bizantină a format |ntotdeauna sistemul de cântare în Bisericile 
ortodoxe, care s-au găsit în legatură canonică cu Patriarhia constantinopolitană. 
Îndeosebi, Biserica celor două principate româneşti, Muntenia şi Moldova, prin 
condițiile istorice şi legăturile cu Ortodoxia greacă, a format un teren deosebit de 
înflorire a psaltichiei bizantine, în diferitele faze de mai târziu ale acestei cântări, cu 
progresele şi cu scăderile ei. Situaţia aceasta a fost remarcata chiar de călători ortodocşi 
străini, ca Dorotei al Monemvasiei, însoțitorul patriarhului leremia din Constantinopol, 
în calatorie pe la noi spre sfârşitul veacului al XVI-lea, şi Paul de Alep, diaconul 
patriarhului Macarie al Antiohiei, în veacul al XVII-lea. Cel dintâi lăuda în notele sale pe 
Petru Şchiopul, domnul Moldovei, "pentru că iubea şi pe cântăreți şi avea un iscusit 
dascal de cântări”. Cel de-al doilea vorbeste cu multă admiraţie de felul în care se făcea 
serviciul divin şi se cânta la Biserica Domnească din Târgovişte. De asemenea, în veacul 
al XVIII-lea, Dimitrie Cantemir face menţiune în Descriptia Moldaviae despre corul 
cântăreților greci de la Biserica curții domneşti a Moldovei. 

Trebuie să menționam însă că, în întrebuinţarea liturgică din diferitele Biserici 
ortodoxe naționale, psaltichia bizantină a suferit o localizare prin aplicarea notei 
geniului muzical specific fiecărui neam, fără a se desfiinţa, desigur, spiritul şi esența 
psaltichiei originale. Nota natională în psaltichie şi-a găsit loc în amanuntele 
secundare de interpretare, care, de fapt, constituie punctele fireşti de acomodare 
locală a muzicii bisericeşti greceşti în celelalte Biserici ortodoxe. În bisericile de la 
curțile cârmuitorilor, în bisericile mari şi bogate din oraşe, la mitropolii şi episcopii, 
se executa de obicei psaltichia țarigrădeană chiar de către psalţi greci. La celelalte 
biserici mai modeste şi chiar în mănăstiri, cântarea bizantină era interpretată în 
spiritul fiecărei națiuni. aşa s-a petrecut lucrul în primul rând în ţările slave de la sud 
(Serbia şi Bulgaria). Cu aceasta particularitate slavă s-a generalizat psaltichia şi în 
bisericile românesti, pe timpul cât a durat la noi ritul slav în biserică. 

Ea este cunoscută sub numele de cântare bulgară sau sârbească. În ea s-au topit 
şi accentele specifice simţirii românesti, ajungând astfel la noi felul de cântare 
bisericească tradițională. Ea a răsunat chiar în bisericile curților domneşti, alternativ 
cu psaltichia în limba greacă; uneori, în limba romană (mai degrabă în limba slavă) şi 
în strana stangă, răspunzând cântării greci din strana dreaptă, cum se petrecea lucrul 
la Târgovişte, după însemnarile diaconului Paul din Alep; alteori însă, chiar în strana 
dreaptă în limba slavonă, cum stăteau lucrurile la începutul veacului al XVIII-lea la 
Curtea moldovenească, după informatiile date de Dimitrie Cantemir. 

Paralel, deci, cu psaltichia bizantină în limba greacă, de la bisericile păturii mai 
ridicate, continua tradițional în restul Principatelor Romane o cântare bisericească 
trecută, e drept, prin filtrul spiritului slav, dar autohtonizată în gustul popular 
românesc. În bisericile mici şi chiar de prin unele sate, doar Heruvicul, Axionul, 
Sfinte Dumnezeule etc. se cântau în greceşte, după ce această influenţă s-a înscăunat 
la noi. În veacul al XVIII-lea însă, vechea cântare bisericească zisă bulgară sau 
sârbească începu să răsune şi în limba romană. Accentele şi turnura ei supraviețuiesc 
până astăzi într-un anumit fel de cântare a canonului Floriilor, în melodiile 


93 


"Mărimurilor"” de la polieleu şi în cântecele populare de stea (Trei crai, Nunta din 
Cana Galileii, în Vitleem S-a născut Hristos, O, diece prea învăţate etc). 

Adevărata adaptare însă a psaltichiei la firea cântări bisericeşti a românilor din 
Muntenia şi Moldova este o operă realizată la începutul veacului al XIX-lea, în primul 
rând de către ieromonahul Macarie de la Mitropolia din Bucureşti. Cele trei lucrări ale 
sale, Anastasimatarul, Irmologhionul şi Teoreticonul, tipărite la Viena în anul 1822, 
precum şi Utrenierul, imprimat la Bucureşti în anul 1827, au rămas normative pentru 
cântarea bisericească din Biserica Ortodoxă Română. La baza lor sta metoda cea nouă a 
reformei psaltichiei bizantine de la începutul veacului al XIIX-lea. După chiar mărturia 
lui Macarie, trecerea cântărilor în limba română şi în spiritul ei au încercat-o înainte de el 
ieromonahul Arsenie de la Cozia şi protopsaltul Calist de la Mitropolia din Bucureşti. S- 
au izbit însă de intrigile reprezentanţilor curentului grec de la noi. Macarie a avut însă 
sprijinul mitropoliților Dionisie Lupu în Muntenia şi Veniamin Costache în Moldova. 
Mănăstirea Neamţ, unde Macarie a mers să inițieze pe călugări cu noul sistem de 
cântare, a ajuns al treilea centru de romanizare a psaltichiei bizantine. 

Direcţia inaugurată de Macarie a fost continuată mai ales în Moldova. Astfel, 
iconomul loniţă, mare ecleziarh la Mitropolia din laşi, a tradus în româneşte pe la 
1837 melodiile slavelor şi idiomelelor din Triod, pentru trebuinţele elevilor din 
seminar. Lucrarea a rămas în manuscris. În anul 1840, ierodiaconul Nectarie Frimul, 
psalt la Episcopia din Huşi, a aşezat pe note cântările Liturghiei. Acelaşi lucru l-a 
făcut el pentru cântările Utreniei, în anul 1846, când era arhiereu. Cel mai distins 
reprezentant însă din şcoala muzicală a lui Macarie a fost Dimitrie Suceveanu, 
protopsalt la Mitropolia din Iaşi. În afară de îmbunătăţirea adusă cărţilor de cântări 
ale lui Macarie, prin publicarea Anastasimatarului cu Teoreticonul şi Irmologhionul 
(laşi, 1848), Dimitrie Suceveanu a publicat în trei preţioase volume toate idiomelele 
şi slavele de peste an (Mănăstirea Neamţ, 1856), atât de apreciate până astăzi. În 
Muntenia, încercarea de a da pe româneşte psaltichia grecească a fost reluată de 
Anton Pann (1854). La început, în colaborare cu doi psalţi greci aşezati la noi (Petre 
Efesiul şi Panaiot Enghirliul, protopsalt la mitropolie), iar mai pe urmă singur. El 
pleca de la acelaşi sistem muzical ieşit din reforma constantinopolitană de la 
începutul veacului al XIX-lea. dacă însă a reuşit să dea cel mai bun manual de teorie 
psaltică, în lucrarea sa "Bazul teoretic şi practic al muzicii bisericeşti sau gramatica 
melodică", totusi nu se poate spune acelaşi lucru despre bucaţile lui de psaltichie. 
Traduceri şi prelucrări, precum spune el însuşi, iar unele chiar compoziții proprii, ele 
se resimt vizibil de turnurile melodiilor cunoscute de el în tinerețe prin Peninsula 
Balcanică şi prin Rusia, pe unde a umblat. Ele nu au deci naturaleţea cântărilor lui 
Macarie, în spiritul simțului românesc. 

O împăcare a acestor două direcţii a fost încercată în ediția Anastasimatarului 
şi Irmologhionului din 1856 a episcopului Filotei al Buzăului. Ele sunt de fapt o 
compilaţie, unde se poate recunoaşte opera lui Macarie în Anastasimatar, iar în cea 
mai mare parte din Irmologhion lucrările lui Anton Pann. 

Ca o continuare în direcția începută de ieromonahul Macarie, pot fi privite şi 
traducerile, prelucrările şi compoziţiile din a doua jumătate a veacului al XIX-lea, ale 
lui Ştefanache Popescu, profesor de muzică bisericească la cele două seminarii din 
Bucureşti. În ele se vede preocuparea de adaptare a psaltichiei bizantine la felul şi 

gustul de cântare ale poporului român. Bucăţile lui Ştefanache Popescu sunt mult mai 
apropiate de cele ale lui Macarie. În plus, prin introducerea tactului îndoit, el a dat 
cântării un ritm mai modern, îngăduind ca imnurile să fie cântate ceva mai repede, iar 
nu atât de melismatic, ca mai înainte. Aceasta însemna deci o simplificare a cântării 
care, între altele, a creat şi avantajul de a face textul mai clar la auz. În acest din urmă 
sens, Ştefanache Popescu a fost continuat de elevul şi urmaşul său la cele două 
catedre, I. Popescu Pasărea. 


1.7 Muzica de tradiţie bizantină la români în sec. al XIX - lea 

Ca o consecinţă a evoluției muzicii bisericeşti, la începutul secolului al XIX- 
lea s-a oficializat la Constantinopol şi imediat în Ţănile Române o reformă radicală, 
care rupea legătura, într-un anumit sens, cu vechile melodii bizantine. Această 
ruptură s-a întrezărit din a doua jumătate a secolului precedent, fiind începută de 
Petru Lampadarie (+1777), cel care a compus într-un stil nou toată gama de cântări 
bisericeşti necesare cultului divin. Ideile acestuia au fost puse în practică de ucenicii 
săi: Agapie Paliermul şi Gheorghe Cretanul, care la un moment dat, derutați oarecum 
de această întorsătură radicală, au căutat o altă soluție în inventarea notaţiei 
alfabetice, dar n-au reuşit, deoarece tradiția neumelor era foarte puternică. 
Protagoniştii oficiali ai acestui nou sistem de cântare sunt: Chrysant de Madit, 
Grigorie Lampadarul (Levitul) şi Hurmuz Gheorghiu (Chartofilax). Noua reformă a 
muzicii psaltice sau "sistema cea nouă", cum este cunoscută de toată lumea, s-a 
aplicat la Constantinopol, în şcoala de muzică bisericească, înfiinţată, se pare, în mod 
special, în 1814, ca să predea cei trei muzicieni aminţiti, noul sistem. 

Cauzele reformei de la 1814-1815 sunt puse de mulți muzicologi pe seama 
influențelor reciproce, pe care le exercitau atunci Orientul şi Occidentul, unul asupra 
altuia, nu numai în muzică ci în mai toate artele şi, în general, în toată cultura. 

Reforma sau noul sistem muzical bisericesc s-a impus foarte repede în lumea 
ortodoxă de atunci, găsindu-şi numeroşi adepţi aici în ţările române. La 6 iunie 1817, 
s-a deschis oficial o şcoală pentru deprinderea sistemei celei noi pe lângă biserica Sf. 
Nicolae - Şelari din Bucureşti. Aici va fi "aşezat" profesor Petru Emanoil Efesiu, 
grec de origine, care însuşi se "desăvârşise" la şcoala din Constantinopol. Prin el s-a 
răspândit la noi noua notație muzicală şi tot el pune bazele primei tipografii de note 
muzicale psaltice din lumea ortodoxă orientală (1820). Din cauza evenimentelor de la 
1821 nu va apuca să-şi tipărească întreaga gama de cântări necesare stranei, ci numai 
două volume: 1. Noul Anastasimatar, şi 2. Doxastarul pe scurt. Printre primii elevi au 
fost Macarie Ieromonahul, Panaiot Enghiurliu (mai apoi, Pangratie pe numele de 
călugărie) şi Anton Pann. De aceştia se leagă îndeplinirea unui mai vechi ideal - 
românirea definitivă a cântării bisericeşti - ideal propus cu o suta de ani mai înainte, 
de către autorul primei "Psaltichii româneşti", Filotei Ieromonahul din Sf. Mitropolie, 
la 1714, dar care acum devine o realitate sigură. 

Este remarcabil faptul că atât şcoala cât şi tipografia au avut roluri foarte 
importante în aplicarea reformei: primul este acela că a format primii specialişti în 
noua notație iar al doilea este faptul ca profesionalismul acestora a oferit 
Mitropolitului Dionisie Lupu posibilitatea înființării primei şcoli de muzică bizantină 

în limba română, şi a unei comisii care să se ocupe de traducerea cântărilor 
bisericesti. 

Macarie leromonahul, unul dintre reprezentanții de seamă ai muzicii 
bisericesti românesti a urmat exemplul lui Petru Efesiu de a tipări muzică. El a tradus 
(românit) întregul Anastasimatar care a fost tipărit de Efesiu la Bucureşti, precum şi 
multe alte cărți necesare serviciilor divine (rmologhion, Tomul al doilea al 
Antologiei, Prohodul Domnului ). 

Alături de Macarie leromonahul, Anton Pann a fost cu adevărat omul unui 
început de veac nou în muzica noastră psaltică. Un aport substanțial îl aduce prin 
reunirea cântărilor bisericeşti, realizând concordanța dintre muzică şi noul text 
românesc. Din opera muzicală bisericească a lui Anton Pann amintim: Noul 
Doxastar, Bazul teoretic şi practic al muzicii bisericeşti sau Gramatica melodică, 
Heruvico-Chinonicar, Paresimier, Noul Anastasimatar. 

Ei au tradus textul cântărilor din greceste, adaptând totodată melodia la 
muzicalitatea limbii. Astfel, ei au reuşit să impună de la început acestui mod de 
cântare o notă specific românească şi mereu au trăit şi au lucrat animați de această 
dorință, reuşind să creeze o cântare nouă, perpetuată până astăzi în bisericile noastre. 

Aceste lucrări în domeniul muzical bisericesc au fost continuate de psalți şi 

compozitori care au avut un aport deosebit în dezvoltarea cântării bizantine în 
Româna. Dintre aceştia trebuie amintiţi: 
Ştefanache Popescu: compune cântările în stilul tradițional asemănător cu al 
inaintaşilor săi, Macarie şi Anton Pann. EI culege, selecţionează şi stilizează oarecum 
cântările mai scurte, ferindu-se de cele prea larg ornamentate, şi tendinţa aceasta se 
va impune. Ștefanache Popescu rămâne cunoscut şi pentru faptul că a introdus în 
muzica bisericească "tactul îndoit”. A tipărit Colecțiuni de cântări bisericeşti, 
Prohodul Domnului, Manual de muzică bisericească, Anastasimatarul practico- 
teoretic prescurtat. 

Oprea Demetrescu: este unul dintre ucenicii cei mai apropiaţi ai lui Anton 
Pann care şi-a făcut ucenicia în tipografia acestuia. Acesta urmează linia lui Macarie 
şi Anton Pann, dar selectează cântările mai simple, adică mai uşor de executat, iar la 
cele întinse intervine, de la caz, la caz, şi mai modifică, prescurtează; aranjează etc. 
Nu a tipărit decât două lucrări de muzică bisericească: Principii elementare ale 
muzicii bisericeşti şi Antologia musico-eclesiastică. 

Ghelasie Arhimandritul (Basarabeanul) este cunoscut ca mare protopsalt 
român, profesor şi creator de câtări bisericeşti. Dintre compoziţiile sale datate 
menționam : catavasiile grabnice, chinonice duminicale, axioane, heruvice. 

loan Zmeu se menține în general pe linia tradiţională, iar acolo unde nu-i 
convine caută să simplifice lucrările, făcându-le mai accesibile. A compus şi tipărit 
următoarele cărți : Utrenier şi liturghier, Utrenier, Liturghier, Idiomelar, Teoreticon, 
Anastasimatar practic, Catavasierul muzical, Slujba sfințirii bisericii. 

Nicolae Severeanu se remarcă prin tendința îndrazneață de înnoire, de 
modernizare a muzicii bisericeşti. A cautat să elimine asimetria şi poliritmia, încadrând 
cântările într-o măsura binara de 2/4. Era adeptul introducerii şi muzicii liniare în şcolile 
de cântăreți. EI a aplicat pentru prima oară eliminarea şi înlocuirea prin linii a vocalelor 
ce se repetă sub mai multe note muzicale. Cărți tipărite: Gramatica, Anastasimatarul şi 

Irmologhionul, Curs elementar de muzică orientală, Irmologhiono-Catavasier, Noul 
Anastasimatar, Liturghierul ritmic, Anastasimatarul ritmic, Prohodul. 

Dimitrie Suceveanu a compus melodiile pe un fond melodic bisericesc 
românesc. El a retipărit mai întâi, pentru şcoala sa de la Iaşi, operele lui Macarie, în 
1843, ca după aceea, bazat pe aceleaşi variante şi adăugând şi altele specific 
româneşti, a alcătuit lucrarea sa cea mai importantă: Idiomelarul unit cu Doxastarul . 
A mai tipărit Prohodul Domnului şi a compus multe alte cântări tipărite mai târziu şi 
chiar atunci în colecţiile altor protopsalţi, ca: heruvice, axioane, polieleie, anixandare 
etc.Tradiţiile stilistice ale tradiției bizantine au fost continuate şi în secolul XX de T. 
V. Stupcanu, lon Popescu Pasărea, Grigore Panţiru s.a. 


X, Cultură şi civilizaţie Bizantină 


Etapele istorice Civilizatția şi cultura bizantină s-au constituit ca o sinteză a 
tuturor elementelor politice, religioase, intelectuale ale lumii antice în declin: tradiție 
latină, elenism, creştinism, cultură orientală. De-a lungul unei perioade de peste Il 
secole, în timp ce Occidentul trăia o epocă de fărâmiţare, Imperiul bizantin şi-a creat 
o monarhie absolută şi o administraţie puternic centralizată, a conservat tradițiile 
clasice (cultura elenistă şi dreptul roman) cărora le-a integrat elemente orientale, şi 
şi-a extins acțiunea civilizatoare şi culturală în ţările Europei sud-estice şi răsăritene. 

În prima perioadă a existenţei sale (330-610) istoria Bizanțului este de fapt 
istoria jumătăţii răsăritene a Imperiului roman. În anul 330 Constantin cel Mare 
inaugurase noua capitală a Imperiului, mutată pe malul Bosforului căruia în cinstea 
împăratului fondator 1 se va spune Constantinopol, dar al cărui nume oficial era 
“Noua Romă”. 

Cu anul 518 începe epoca lui Justinian a cărui lungă domnie (527-565) a 
însemnat perioada de apogeu a imperiului atât pe plan economic cât mai ales cultural, 
politic şi militar. 

În domeniul culturii şi al vieţii religioase s-au înregistrat de asemenea fapte şi 
opere care vor conferi un profil original noii culturi a Bizanțului. În anul 381 
creştinismul este proclamat prin edict imperial, religie oficială de stat, iar 10 ani mai 
târziu toate cultele păgâne din imperiu au fost interzise. 

În 452 se fondează Universitatea din Constantinopol, cu 31 de catedre, în care 
limba greacă are acum preeminenţa asupra celei latine. În 438 cei doi împărați romani 
(din Constantinopol şi din Ravenna) promulgă şi publică Codul Theodosian. Tot la 
Constantinopol se publică monumentalul Corpus Juris Civilis, cuprinzând Codul lui 
Iustinian, Institutele, Pandectele şi Novellele (529-565) 

A doua perioadă a istoriei Bizantine (610-1081) este epoca clasică a acestei 
civilizații care-şi căştigă acum pe deplin un caracter grecesc, incluzând importante 
contribuţii orientale, un caracter original propriu-zis „bizantin””. Această perioadă 
începe cu domnia lui Heraclie (610-641). 

În cele 5 secole care au urmat, au avut loc tranformări profunde în toate 
domeniile vieții statului. Acum se pun şi se consolidează bazele statului Bizantin 
medieval cu accentuate tendințe de dezvoltare în sens feudal. În aceste secole, pe plan 
politico-militar Imperiul trece la o politică expansionistă îndreptată în special spre 

regiunea Balcanilor şi spre recucerirea Siriei, Armeniei şi Mesopotamiei. Spre 
sfârşitul acestei perioade (1025-1081) Imperiul trece printr-o gravă criză. Luptele 
pentru domnie aduc pe tron impăraţi care se dovedesc foarte slabi, uzurpările se ţin 
lanţ, țărănimea libera este ruinata iar statul înceteaza de a mai fi o putere mondială. 

Ultima perioada de aproape 4 secole (1081-1453), a însemnat o epocă de 
declin, progresiv şi general. În 1204 Constantinopolul este pentru prima oară cucerit 
şi jefuit cumplit de creştinii cruciadei a IV a. Astfel ia funță imperiul latin al 
Constantinopolului, iar Baldouin, conte de Flandra este ales şi înconorat ca împărat. 
În secolele care au urmat cuceririi din 1204 agonia imperiului a fost agravată de 
războaie civile de pauperizare a populaţiei în profitul aristocratiei funciare, de 
ocuparea majorității posesiunilor din Peninsula Balcanică de către Serbia, de 
pierderea Asiei Mici în faţa otomanilor precum şi de grava criză economică 
provocată de controlul exercitat de republicile maritime italiene. 

Această perioadă de declin a istoriei şi civilizației bizantine a cunoscut însă 
momente de prestigioasă afirmare pe plan cultural. Astfel elganta şi rafinata curte a 
Comnenilor era şi un strălucit centru al vieții intelectuale şi artistice, iar faima 
şcolilor superioare constantinopolitane atragea studenți şi erudiți din cele mai 
îndepărtate ţări ale Apusului. 

Societatea bizantină 

În primul mare stat creştin din lume ordinea socială se considera că este 
stabilităde Dumnezeu şi nici Biserica nu credea că această ordine ar trebui 
modificată, deşi susținea că toţi oamenii sunt egali în faţa lui Dumnezeu. 

În lumea bizantină, spre deosebire de Europa apuseană, cadrul social era mai 
mobil, accesul la tron era deschis oricui iar la demnitățile şi la funcțiile cele mai 
înalte din stat se putea ajunge prin merite individuale, nu neaparat pe baza originii. În 
secolul X, aristocrația ajunsese foarte bogată şi puternică, întreținând şi trupe de 
soldaţi pe cheltuiala lor. În secolele următoare paralel cu procesul de feudalizare a 
statului poziția ei se consolidează şi mai mult. O pozitie importantă în societatea 
bizantină o dețineau eunucii. Medicii, lberii profesionişti, învățătorii şi profesorii, 
clericii, notarii, avocaţii şi arhitecții formau o categorie socială intermediară. O 
poziție mai sigură o aveau meşterii şi meştesugarii. Orăşenii s-au constituit în 
comunităti urbane, cu un consiliu, uneori şi o miliţie proprie şi cu o adunare generală 
în care se discutau problemele economice şi de apărare militară ale oraşului. Ultima 
categorie socială era cea a sclavilor care proveneau din rândurile prizonierilor de 
război, ale familiilor de sclavi, ale copiilor abandonaţi ale debitorilor insolvabili sau 
cumpăraţi din târgurile de sclavi arovizionate de pirați. În secolul al XII-lea Alexios | 
şi Manuel 1 eliberează toţi sclavii din Constantinopol, măsură dictată şi de momentul 
critic —atât din punct de vedere economic cât şi al necesităților militare — când statul 
avea mai mare nevoie de contribuabili şi soldați. 

Educația, cultura, şi viața religioasă 

Constantinopolul era marele centru de cultură al timpului- şi nu numai al 
Bizanțului. Viaţa intelectuală pulsa puternic în jurul Universităţii -fondată în secolul 
V şi reorganizată în secolul IX, la care veneau să studieze tineri din toate regiunile 
Imperiului, precum şi din alte ţări. În perioada secolelor IX-XIV, şcolile constantino- 

politane erau celebre în toată Europa şi influenţa lor binefăcătoare s-a făcut simțită 
atât asupra culturii arabe, cât şi a culturii occidentale. 

Capitala primului imperiu creştin avea, evident, şi o foarte intensă viață 
religioasă, reflectată şi în monumentele oraşului. Un cruciat fancez ne informează că 
în 1204 existau în Constantinopol nu mai puţin de 500 de biserici. În timpul lui 
Constantin cel Mare s-au construit numeroase biserici de tip bazilical; dar mai târziu 
s-au adoptat multe alte forme- de cruce greacă, în plan poligonal, de bazilici cu 
cupolă, etc. 

Casele bizantine imitau la inceput somptuoasele case romane. În curând însă, 
apar şi locuinţele de tip oriental: case cu 2-3 etaje, fațade cu portice, etc. 

Bizantinii luau 3 mese pe zi, cea de prânz fiind cea mai copioasă. În casele 
înstărite, se găseau fețe de masă, şerveţele, boluri cu apă pentru spălat pe mâini 
înainte de masă. Mâncărurile erau în general foarte picante, pregătite cu tot felul de 
condimente în cantități mari. 

Îmbrăcămintea în Bizanţ era mult mai puţin costisitoare decât capitolul 
alimentaţie şi era atât de rezistentă încât se transmitea de la o generație la alta. 

Biserica bizantină îşi avea regimul său organizatoric, independent de al 
statului, cu toate că de la inceput, organizarea sa a fost modelată după cea a 
Imperiului. Patriarhia din Constantinopol era condusă de un colegiu de ierarhi (Sinod 
permanent), prezidat de patriarh. 

Viaţa religioasă a Bizanțului a fost agitată de lupta contra curentelor eretice- 
dintre care principalele au fost arianismul, nestorianismul şi monofizismul, erezia 
panlicienilor şi cea a bogomolilor. 

În Bizanţ, pregătirea intelectuală a laicilor, era mult mai apreciată şi mai 
răspândită decât în Occident. Ea putea asigura chiar şi celor de origine modestă o 
carieră frumoasă şi funcțiile cele mai înalte în stat şi în ierarhia bisericească. 

Activitatea ştiinţifică s-a desfăşurat aici în condiţii organizatorice (şcoli, 
biblioteci, copieri de manuscrise etc), incomparabil mai bune şi radical diferite de 
condiţiile haotice din Occidentul Evului mediu timpuriu, unde singurul loc de 
conservare erau mănăstirile. Faptul că profesorii de filozofie ai Universităţii imperiale 
-spre exemplu, erau laici, şi nu proveniţi- ca în Universitățile din Occident- dintr-o 
ambianță monarhală a favorizat cultivarea tradițiilor filozofice ale antichității 
greceşti. 

Până la cucerirea latinilor, Constantinopolul a rămas capitala civilizației 
europene. Timp de 11 secole, Constantinopolul a fost centrul lumii luminate. 

Primul mare imperiu- spre deosebire de cel al lui Alexandru Macedon şi de 
Imperiul roman- a creat, într-o sinteză originală şi de lungă durată, o civilizaţie şi o 
cultură aparte constituite din elemente europene, greco-latine clasice şi elemente 
împrumutate din tradițiile Orientului Apropiat- începând de la o dată când în 
Occidentul secolului al V-lea, invaziile barbare au dus la o ruptură totală cu 
civilizația şi cultura romană, Bizanțul a păstrat şi cultivat timp de un mileniu tradițiile 
culturii greceşti şi dreptul roman (adaptându-l la noile condiţii şi integrându-i 
elemente de tip antic grec precum şi cutume orientale) şi şi-a creat structuri politice, 
administrative, diplomatice şi militare eficiente. La începutul secolului al X-lea, 
Bizanțul apărea ca singurul stat civilizat al creştinatăţii. 

Din punct de vedere al civilizaţiei, epoca împăraţilor mecedoneni (sec. IX-X) a 
fost una dintre cele mai reprezentative. Leon al VI-lea a fost cel care a publicat în 
limba greacă culegerea monumentală a “Basilicalelor” sau a legilor imperiale, o 
sinteză a operei legislative a lui Justinian, care omitea însă legile lipsite de actualitate, 
adăugând pe cele mai recente. Tot din vremea lui Leon al VI-lea avem şi celebra 
“Carte a prefectului” (este vorba de prefectul de Constantinopol), descoperită la 
sfârşitul secolului XIX, document esenţal pentru cunoaşterea vieții economice din 
Bizanţ, unde aproape toate profesiile erau supuse unei reglementări stricte. Totul 
indica prosperitatea Constantinopolului, unde veneau tot felul de negustori cu 
mărfurile lor, oraşul având practic acelaşi rol pe care-l avusese şi Pireul în perioada 
de înflorire a Atenei. 

Dinamica comerțului sau gloria militară şi-au găsit expresia în litere şi arte. 
Chiar dacă nu mai avem de-a face cu creaţii de genul Sfintei Sofii, în provincie 
nenumăratele monumente atestă renaşterea pe care o spera imperiul, fapt pentru care 
această perioadă mai poartă şi numele de al II-lea secol de aur al artei bizantine. În 
domeniul ideilor este de ajuns să amintim acum două mari figuri: patriarhul Fotie şi 
Mihail Psellos, remarcabili prin gustul lor pentru elenism şi pentru cunoaşterea 
tradiției antice. 

Fotie a fost unul din principalii protagonişti ai renaşterii bizantine. EI a fost 
unul dintre teologii eminenţi ai Bisericii Ortodoxe, unul dintre cei mai influenţi 
umanişti bizantini . Opera sa teologică este foarte importantă: “Mistagogia Sfântului 
Duh”, “Amfilohia” (o adunare de răspunsuri la intrebari teologice), “Scoliile” la 
Scara Sfântului loan Sinaitul (Scărarul), “Cuvânt despre purcederea Sfântului Duh” 
(în care combătea adaosul Filioque), “Către cei care pretind că Roma este 
primul scaun ”, Predici, Cateheze şi Cuvântari (între care le regăsim şi pe cele rostite 
cu prilejul asedierii Constantinopolului de către ruşi în anul 860), “Biblioteca ” sau 
Myrobiblion (comentarii la 1.000 de cărti) sunt titluri care ni-l prezintă pe Fotie drept 
unul dintre principalii renovatorii ai studiilor în Universitate (unde a fost o vreme şi 
profesor), precum şi în cercurile private unde erau citiți şi comentaţi autori vechi. 

Fără îndoială că unii scriitori au fost mai putini originali decat artiştii, această 
perioadă fiind una a enciclopediştilor: atunci au apărut Lexiconul lui Suidas, Vieţile 
Sfinţilor de Simeon Metafrastul etc. Nu trebuie uitat nici loan Geometrul cu poeziile 
sale sau Leon Diaconul cu Istoria sa. 

Un exemplu de creaţie au fost şi împărații: Leon a VI-lea, supranumit Filozoful 
pentru dragostea sa față de studiu, Constantin Porfirogenetul, scriitor, artist şi 
animator al vieţii intelectuale, de la care ne-au rămas binecunoscutele tratate „Despre 
Administrarea Imperiului”, “Despre Theme”, “Despre Ceremoniile de la curtea 
bizantină”. În ceea ce-l priveşte pe Constantin al IX-lea Monomahul, în afara tristei 
sale faime legate de Schisma de la 1054, numele său este legat de crearea Facultății 
de Filozofie -condusă de Mihail Psellos şi a celei de Drept, condusă de loan Xifilinos 
-care avea ca principal obiectiv formarea de funcționari pentru Imperiu. 

În istoria Bizanțului, Biserica şi Statul au ajuns la un moment dat să tragă unele 
concluzii din experiența trecutului; acest trecut se baza pe Antichitate şi se dezvoltase 
în conştiinţa Bisericii pe un ideal imuabil, care urmărea întoarcerea la anumite valori 
ale trecutului. Cu acordul tacit al Bisericii şi al Statului, înainte de instaurarea 

dinastiei macedonene se ajunsese la un fel de bilanţ: orice nouă dezbatere teologică, 
orice problemă nouă, trebuia raportată la trecut. Tradiția Sfintilor Părinţi, confirmată 
de autoritatea lor, devenise un fel de garanție a fiabilităţii. Acest lucru l-a făcut şi 
Chiril al Alexandriei atunci cănd a prezentat Sinodului 3 Ecumenic acea colecție de 
citate din Sfinții Părinți care apărau unirea reală a celor două firi în Persoana 
Mântuitorului Liisus Hristos. În lucrarea Sfântului loan Damaschin, Despre credinţa 
Ortodoxă, întâlnim tocmai această grijă deosebită pentru trecut, pentru Sfinţii Părinţi. 
Lucrarea ultimului mare Părinte al Bisericii este un fel de “sumă” a teologiei greceşti 
la care secolele posterioare nu au adaugat prea mult. 

În secolul al IX-lea, Bizanțul recunoștea tacit că adevărul universalității 
Bisericii fusese formulat odată pentru totdeauna de către Sfinţii Părinti la Sinoadele 
Ecumenice. Răspunsul la noile neînţelegeri, la noile erori sau întrebări, trebuia 
împrumutat din literatura patristică. Exigenţa acestui demers retrospectiv se află la 
originea curentului religios bizantin numit “teologia oficială”. Principalul ei obiectiv 
consta în demonstrarea că “totul a fost deja decis”, toate problemele erau deja 
rezolvate, iar singura garanție a Ortodoxiei era apelul la trecut. Importanţa şi meritul 
acestei “teologii oficiale” nu trebuie minimalizată: ea ne arată înaltul nivel al culturii 
bisericeşti bizantine, preocupările spirituale şi intelectuale deosebite, grija pentru 
educaţie, învățământ, şcoli şi cărți. Toate acestea au făcut din Imperiul bizantin 
centrul cultural al lumii, căruia îi datorăm transmiterea unei tradiții antice şi 
paleocreştine . 

Începuturile acestui curent oficial al teologiei bizantine le putem plasa odată cu 
renaşterea culturală din a doua jumătate a secolului al IX-lea, centrul fiind 
Universitatea din Constantinopol. De aici a iesit “părintele teologiei bizantine” 
patriarhul Fotie (858-867; 877-886). Universalitatea ştiinţei sale a atras o pleiadă de 
savanţi şi teologi, printre care şi Chiril, fratele lui Metodie, Apostolul slavilor. 
Răspunsurile sale date lui Amfilohie de Cizic rămân până astăzi un exemplu tipic al 
teologiei fondate pe referințe şi citate . 


Teologia monastică 

Secolul care a precedat începuturile dinastiei macedonene a fost frământat de 
erezia iconoclastă. Rolul jucat de monahismul bizantin în obţinerea victoriei 
Ortodoxiei asupra celor care-i persecutau pe cinstitorii icoanelor, ne ilustrează că 
acesta nu era numai o şcoală a desăvârşirii spirituale ci şi o clasă ce se simţea 
responsabilă atât pentru conţinutul de credință cât şi faţă de soarta Bisericii. 
Specificul comportamentului şi al ideologiei monastice, opoziția față de toate 
necesitățile “acestei lumi”, au dat naştere unei teologii ce poate fi numită 
“monahală”. În contrast cu formalul conservatorism al cercurilor bisericeşti ierarhice 
şi în contradicție cu tradiţiile elenismului profan, această teologie a fost un curent 
creator în gândirea bizantină. 

Se vorbeşte adesea despre “mistica bizantină”, numai că aici este vorba despre 
o prelungire a tradiţiei teologice contemplative originale. În general, monahii i-au 
învăţat pe bizantini cum să se roage. Atât chinoviticii cât şi isihaştii au creat o tradiție 
de rugăciune în care ţinta era una comună: transfigurarea omului prin comuniunea cu 
umanitatea îndumnezeită a lui Hristos în Duhul Sfânt . În general, chinoviticii au pus 

accentul pe natura liturgică sau sacramentală a acestei comuniuni, În timp ce isihaştii 
învățau că trăirea în Hristos trebuia atinsă printr-un efort personal. În Bizanțul post- 
iconoclast cele două tradiţii s-au completat, iar reprezentantul “misticii personaliste”, 
Sfântul Simeon Noul Teolog (949-1022), şi-a petrecut cea mai mare parte din viaţă în 
comunități chinovitice. El ne-a lăsat imne, scrisori, tratate ascetice şi teologice. Este 
vorba despre o teologie specific monastică, consacrată în întregime descrierii vederii 
mistice, a acelei comuniuni cu lumina dumnezeiască, care a fost de la inceput scopul 
ascezei monahale. Teologia renunțării şi urcusului solitar spre Dumnezeu a devenit în 
această perioda mult mai importantă decât teologia oficială. Aceşti prinți spirituali 
inspirați, constituiau pentru Biserică un pol de libertate în raport cu lumea, acea 
libertate care putea judeca orice lucru din lume, ceea ce lipsea atât de mult strânsei 
legături dintre Biserică şi Imperiu. Teologia acestor părinţi se baza pe trăire şi nu pe o 
teorie anume, astfel încât prin ei creştinismul se reînnoia în dimensiunea sa practică. 

Un rol important în acest sens l-au jucat mănăstirile şi chinoviule de pe Muntele 
Athos. 

Înainte de a vorbi depre ele trebuie să subliniem faptul că în perioada secolelor 
IX-XI la Constantinopol s-au construit trei mari mănăstiri, toate închinate Maicii 
Domnului, considerată ocrotitoarea oraşului, mai ales după ce acoperamântul ei 
salvase capitala în anul 924 de sub ameninţarea bulgarilor lui Simeon (893-927). 
Prima dintre aceste mănăstiri este cunoscută sub numele de Hodighitria (a Maicii 
Domnului Arătătoarea Căii). Aceasta a fost ctitorită la puţină vreme după înfrângerea 
iconoclasmului -pe vremea împăratului Mihail al III-lea (842-867)-de mama acestuia, 
Teodora. La mijlocul secolului al XI-lea a fost ridicată o altă mănăstire numita 
Everghetidos (a Maicii Domnului Binefăcătoarea). A treia este ctitoria istoricului 
imperial Mihail Attaleiates, care în 1077 a ridicat mănăstirea Panoiktirmon (a Maicii 
Domunului Atotmilostiva), la care se adaugă şi cea a împăratului Constantin al IX-lea 
Monomahul (1042-1054), închinată Sfântului Gheorghe. În afara capitalei au fost 
construite aşezăminte religioase mai ales în locuri retrase. Un unchi al împăratului 
Nichifor al II-lea Focas, Mihail Maleinos, a ctitorit în 922, în regiunea Bitiniei, 
mănăstirea Kymina, care şi-a luat numele de la Muntele pe care fusese ridicată. 
Importanţa acestei mănăstiri constă şi în faptul că aici s-a călugarit cel care avea să 
devina fondatorul primei mănăstiri de la Muntele Athos. 


Unul dintre cele trei braţe ale Peninsulei Chalcidice de la Marea Egee, situat 
între oraşele Tesalonic şi Constantinopol, poartă numele de Muntele Athos. Această 
fâşie de pământ este despărțită de baza Peninsulei printr-un canal, care poarta numele 
regelui persan Xerxes, cel care a ordonat construcţia lui în anul 480 i.d.Hr. Insula 
care a rezultat avea o lăţime cuprinsă între 2 şi 13 km, iar lungimea era de aprox. 60 
km. După toate probabilitățile Muntele Athos a început să fie un loc de retragere 
pentru calugări încă din timpul ultimelor persecuții romane impotriva creştinilor (sec. 
III-IV), iar în anul 726 când a fost dat primul edict împotriva icoanelor şi până în anul 
843, un însemnat număr de călugări de pe întreg teritoriul bizantin a venit la Muntele 
Athos. Ei au dus aici acte, documente, moaşte, obiecte de artă şi numeroase icoane. 
Din această perioadă au început să se zideasca şi primele “lavre” atonite, iar dintre 
chipurile duhovniceşti ale acestei perioade amintim pe Petru Atonitul, fost general în 

armata împăratului Teofil (829-842) şi pe Eftimie al Tesalonicului, devenit în 862 
stareţul unui aşezământ monahal. Constituiţi în “lavrele” amintite, călugării s-au 
răspândit pe intreg teritoriul Athosului, fără a fi tulburați decât de incursiunile 
piratereşti ale arabilor şi de pretenţiile jurisdicţionale ale locuitorilor restului 
Peninsulei Chalcidice. Pentru a-i pune la adăpost de diferitele pretenţii ale acestora 
din urmă, împăratul Vasile 1 Macedoneanul, printr-un decret emis în anul 885, a oprit 
trecerea ilegală peste canalul Xerxes, declarând în mod oficial Athosul ca “loc al 
călugărilor” şi i-a scutit de plata oricărui fel de taxe către Stat. Această măsură a fost 
reconfirmată de Leon al VI-lea Filozoful în anul 911 sau de Roman I Lecapenul în 
920, care le-au îngăduit să-şi agonisească şi bunuri personale . 

În aceste condiţii, comunitatea eremită de pe Muntele Athos s-a consolidat pe 
toată perioada secolului al X-lea, devenind practic o adevărată republică monahală 
sub suzeranitatea Imperiului biizantin. Stilul de viaţă al călugărilor atoniţi a continuat 
să fie cel idioritmic, dar o nouă perioadă se va deschide odată cu prestigiul câştigat de 
generalul Nichifor Focas în luptele cu arabii. Acest general a acordat o atenție 
deosebită vieţii monahale, manifestându-şi chiar intenţia de a se călugări într-o zi. 

Cel care a întemeiat prima mănăstire cu reguli de viață chinovitică pe Muntele 
Athos, Atanasie, era fost coleg de arme iar acum duhovnic al lui Nichifor Focas. Cu 
mijloacele puse la dispoziţie de fiul său duhovnicesc, călugărul Atanasie a construit 
în anul 963, în Sud-Estul Peninsulei, un centru monahal care avea două biserici, cu 
hramurile Sfântul loan Botezătorul şi Buna-Vestire, o trapeză, o bolniță, o casă de 
oaspeţi şi alte anexe gospodăreşti. Acest aşezământ este cunoscut sub numele de 
“Marea Lavra” (Meghistis Lavras) sau “Lavra Sfântului Atanasie”. 

În organizarea monahismului atonit, Atanasie a introdus stilul de viață 
chinovial, astfel încât mănăstirea sa (cca. 80 călugări) a devenit obiectul unor atacuri 
vehemente din partea celorlalți vieţuitori ai Muntelui, care în marea lor majoritate 
erau idioritmici. Aceştia vedeau în noul mod de organizare o derogare de la tradiția 
veche a monahilor atoniţi, păstrată ca o poruncă apostolică până atunci, precum şi o 
ameninţare la adresa idealurilor lor. Noua organizare monahală a lui Atanasie se baza 
pe: impunerea stilului chinovial, oprirea călugărilor de a poseda averi personale, 
interzicerea deosebirii dintre călugării greci şi cei aparținând altor popoare, supunerea 
tuturor unui protos, cu drepturi superioare faţă de cele ale stareților, oprirea intrării pe 
teritoriul Athosului a femeilor, organizarea comunităţii monahale în mod independent 
față de orice autoritate. Această ultimă directivă a reprezentat linia tradițională atonită 
şi a fost confirmată de către împăratul Nichifor II Focas. Lupta dintre grupul atonit 
idioritmic şi apăratorii stilului de viaţă chinovial, a durat până în anul 970, când 
împăratul loan | Tzmiskes (969-976) a aprobat un Tipikon, care urma să aibă 
valabilitate pe întreg teritoriul Muntelui Athos. El a fost semnat şi de Atanasie alături 
de alți 54 de conducători ai aşezămintelor monahale atonite existente la acea vreme. 

Principalele măsuri înscrise în Tipikon erau: 

- se îngăduia la Athos atât viaţa idioritmică cât şi cea chinovială; 

- fiecare mănăstire urma să fie condusă de un egumen ajutat de căţiva proestoşi; 

- toate mănăstirile erau conduse de un areopag monahal, format din stareţii lor şi care 
se întrunea o dată pe an la Karyes, care devenea astfel capitala Athosului; 

- în fruntea acestui areopag se va afla un protos, numit de împărat şi hirotonit de 

patriarhul de la Constantinopol, el având atât jurisdicție civilă cât şi bisericească 
asupra întregului Munte. 

Chiar dacă prin acest Tipikon idealurile de viață idioritmic şi cel chinovial 
rămân în fond neatinse, viitorul imediat va aparţine lavrelor de tipul celei ridicate de 
Sfântul Atanasie, a cărui ctitorie a rămas creatoare de stil şi a devenit dominantă pe 
Munte. Acest lucru s-a putut vedea odată cu înființarea noilor aşezăminte: Iviron în 
anii 980-984, Vatoped 985 etc. Protosul de necontestat al Athosului, Atanasie, a 
murit în anul 1004. În prima jumătate a secolului al XI-lea s-au înfiinţat noi lavre 
precum Dohiariu în anul 1030, Esfigmenu şi Karakalu, ambele în jurul anului 1045. 

Începând cu secolul al X-lea, “Sfântul Munte Athos” a devenit principalul 
centru al monahismului bizantin şi tendinţa contemplativă a teologiei ortodoxe. În 
secolul al XII-lea, în vremea împăratului Alexios 1 Comnenul, Muntele Athos era 
recunoscut peste tot ca fiind inima monahismului bizantin. Diferitele curente 
teologice contemplative care s-au dezvoltat în monahismul oriental începând cu 
Părinții deşertului, converg spre Athos, făcând din acest spațiu centrul unei vieţi 
teologice deosebit de intense. 

Astăzi Sfântul Munte este organizat ca o republică monahală autonomă, 
reprezentând centrul principal al monahismului ortodox. Această republică este co- 
dusă de un areopag restrăns, alcătuit din reprezentanţii celor 20 de mănăstiri mari. 
Din cele 20 de aşezăminte monahale, 17 aparţin grecilor, una sârbilor, una ruşilor şi 
una bulgarilor. În ceea ce ne priveste pe noi, există la Muntele Athos două schituri: 
unul închinat Sfântului loan Botezatorul, iar celalalt Sfântului Dimitrie Izvorâtorul de 
Mir. 

Viaţa religioasă şi culturală la Bizanţ în secolele IX-XII 

Îndepărtarea progresivă de Roma sau pierderea provinciilor orientale, au făcut din 
patriarhul de la Constantinopol, ierarhul cel mai important din Imperiu; treptat el a 
căpătat titlul de ecumenic. Odată cu convertirea slavilor din Balcani şi a ruşilor, 
apartenenţa la Patriarhat a devenit un semn de integrare în sistemul bizantin. Împăratul, a 
cărui putere era de origine divină intervenea oficial la alegerea patriarhului. Astfel, 
sinodul permanent de la Constantinopol propunea o listă cu trei nume, împăratul alegea 
unul singur sau putea propune o nouă listă. În cazul unui conflict, împăratul avea ultimul 
cuvânt de spus. Ceremonia de investitră era asemănătoare cu cea a numirii unui 
funcționar, iar apartenenţa la cler nu era obligatorie pentru viitorul patriarh. Consecințele 
disputei iconoclaste au fost destul de multe, printre ele amintim şi faptul că puterea 
imperială impunea o supraveghere mai atentă asupra patriarhului, iar Biserica se putea 
opune tentațiilor teologice ale împăraților. Fotie a fost de altfel prototipul înaltului 
funcționar care a ajuns patriarh şi care a influențat legislația dinastiei macedonene. 

Rezultatele acestei schimbări post iconoclaste au fost contradictorii. Începând cu 
secolul al XI-lea populația bizantină, mai ales cea din Constantinopol, nu mai era 
dispusă să-şi vadă patriarhul sacrificat din interese politice, mai ales atunci când era 
vorba de concesiuni făcute papei, aşa cum experimentase Constantin al IX-lea 
Monomahul în 1054. De asemenea, slujirea patriarhală atrăsese politicieni ambiţioşi şi 
elita intelectuală, precum Constantin Lihudes şi loan Xifilinos. Pe plan doctrinal, poziția 
Bisericii bizantine a rămas invariabilă: dogma aparținea în mod exclusiv sinodului, care 
este convocat şi prezidat de împărat. La lucrările unui sinod puteau participa egumenii 

marilor mănăstiri, simplii călugări sau chiar funcționari ai Statului. Ca trup tainic al lui 
Hristos, Biserica avea în frunte pe Fiul lui Dumnezeu şi cele 5 patriarhate: Roma, 
Constantinopol, Alexandria, Antiohia şi Ierusalimul. Conducerea efectivă a Bisericii 
revenea însă sinodului permanent, un loc privilegiat pentru contactul dintre puterea 
politică şi instituția religioasă. Din sinodul permanent făceau parte: principalii ierarhi ai 
Bisericii bizantine, mitropoliţii prezenți în capitală şi delegații imperiali sau chiar 
împăratul. Sinodul avea rolul unui tribunal bisericesc şi definea disciplina bisericească, 
condamnând atunci când era cazul pe eretici; tot el alegea dintre episcopi trei nume 
pentru numirea viitorului patriarh. Administrarea Patriarhiei revenea clerului bisericii 
sfânta Sofia: marele econom, care avea grijă de partea financiară şi marele ecleziarh, 
care se ocupa cu supravegherea mănăstirilor din Constantinopol. 

În vremea Comnenilor învăţătura de credinţa era transmisă prin aşa-numiții 
didaskaloi, în ordine: cel care învăţa Psalmii, cel care explica Apostolul şi cel care citea 
din Evanghelii. În momentul intronizarii sale, patriarhul trimitea episcopilor 
"synodikonul Ortodoxiei”, o mărturisire de credinţă care conţinea definiția ortodoxiei 
sale, la care trebuiau să se asocieze toți credincioşii. De asemenea, patriarhul trimitea 
cărți de rugăciune şi sinaxarul, carte conținând rugăciuni pentru sfinții din timpul anului 
bisericesc. 

Episcopul avea un rol decisiv în viaţa religioasă a eparhiei sale. În 1107, Alexios | 
a promulgat un edict privind reforma clerului, prin care impunea vizitele pastorale şi 
încuraja numirea de preoți care să slujească în biserici fondate şi întreţinute de episcop. 
În mod progresiv fiecare sat şi-a construit o biserică, iar clerul care le deservea era 
recrutat din rândul agricultorilor. La un moment dat succesiunea la parohiile de ţară a 
devenit ereditară de aceea calitatea clerului a avut de suferit. 

Monahismul bizantin cunoaşte în această perioadă cele două direcții deja amintite: 
eremitismul şi cenobitismul, prima fiind considerată ca o formă superioară față de a 
doua. Monahismul a rămas în secolul al IX-lea destul de rebel față de orice formă de 
organizare, alergic la orice ierarhie, singurul acceptat fiind egumenul considerat “primus 
inter pares” (primul dintre egali). Mănăstirile erau construite în general în locuri 
muntoase sau în zonele deşertice şi inospitaliere. În conştiinţa oamenilor, călugării 
ocupau un loc aparte, dar după victoria în lupta cu iconoclasmul, ei s-au arătat a fi 
incapabili să gestioneze corect bunurile monastice. Spre deosebire de bisericile- 
catedrale, mănăstirile erau aşezăminte private care erau proprietatea fondatorului lor: 
împăratul pentru mănăstirile imperiale, patriarhul sau episcopul dacă era vorba de un 
ctitor patriarh sau episcop şi patrimoniale în cazul în care fondatorul era o persoană 
privată ce lasa prin testament ca mănăstirea să rămână în familie. În această situaţie din 
urmă, problema gestionării bunurilor monahale se făcea prin charistike, adică o donație 
condiționată şi limitată la două sau trei generații. Bizantinii aveau mare încredere în 
călugări, în eficacitatea rugăciunii lor: spre exemplu, dacă în ziua vreunei judecăți —în 
orice pricină, călugării mănăstirii pe care un împărat sau un om bogat au întemeiat-o se 
rugau pentru el, atunci acel ctitor era iertat. 

Pe plan cultural, Bizanțul a intreprins în secolul al IX-lea o nouă acțiune de 
salvare a literaturii antice, acţiune pe care unii au comparat-o cu cea pe care o anticipa 
Themistios în secolul al IV-lea (A trăit între aprox. 317-388 şi a fost unul dintre cei 
mai cunoscuţi retori pe care i-a avut antichitatea creştină. El a dobândit simpatia 

tuturor împăraţilor pe vremea cărora a trăit reuşind să ajungă prefect al 
Constantinopolului în 384 pe vremea lui Teodosie Cel Mare, funcție deţinută doar un 
an. De la el ni s-au păstrat 33 de cuvântări originale şi alte 15 neautentice, la care 
adăugăm Comentariile la Aristotel). Acestei initiative ii putem asocia câteva nume: 
Fotie, cel care a ştiut să găsească la Constantinopol sau în Imperiu cele 300 de 
manuscrise greceşti pe care le-a analizat în Biblioteca sa, Leon Matematicianul -cel care 
a excelat în domeniul ştiintelor exacte dar şi în retorică sau filozofie şi Arethas din 
Cezareea Capadochiei, un grec din Patras, care acoperă cu activitatea sa ultima parte a 
secolului al IX-lea şi primii ani ai secolului al X-lea. De la el s-a păstrat un comentariu 
(scolie) la cartea Apocalipsei fiind socotit unul dintre cei mai mari teologi Răsăriteni ai 
veacului al X-lea. 

De asemenea, secolul al IX-lea a cunoscut prin grija cezarului Bardas, o 
restaurarea a Universităţii imperiale, cu patru Facultăţi: de gramatică -condusă de 
Cometas, de filozofie -condusă de Leon Matematicianul, -de geometrie, condusă de 
discipolul acestuia Teodor, de astronomie -condusă de Theodeghios. Această 
Universitate a dispărut pe la mijlocul secolului al XI-lea. 

În secolul al X-lea civilizaţia bizantină era întemeiată pe cultură, pe morală şi pe o 
concepţie bine definită despre societate şi putere. Cultura era practic elenismul antic 
regăsit (atât de mult admirat, încât nu se căuta progresul nici în litere şi nici în ştiinţe). 
Cu toate acestea familiaritatea cu moştenirea antichităţii asigura cel puţin transmiterea 
acesteia, şi oferea un termen constant de comparaţie şi un stimulent. Morala era cea 
creştină influențată, însă, de întelepciunea antică. La rândul ei concepţia despre societate 
era exprimată în marile culegeri juridice ale vremii şi mai ales de Basilicale: ea se 
intemeia pe noţiunea de interes obştesc şi pe cea de ordine. 

Învăţământul era privat, deci cu taxe (care nu erau însă insurmontabile), ceea ce 
asigura o relativă accesibilitate la cunoaștere. Învățământul secundar era concentrat în 
capitală. La vârsta de 10-11 ani un copil putea intra intr-un didaskaleion sau 
paideuterion pentru a primi noţiuni de cultură generală (engkyklios paideia). Fiecare 
şcoală avea în principiu un profesor (maistor) ajutat de un proximos. În acest sistem erau 
admişi elevi de toate vârstele, iar durata studiilor era de 6-7 ani. Fondul programei era 
trivium, adică gramatica, poezia şi retorica. În acest ciclu, profesorii urmăreau 
perfecționarea limbajului şi formarea viitorilor funcționari civili sau bisericeşti. 
Localizarea şcolilor impunea adesea intervenția Bisericii deoarece ele se situau în 
interiorul clădirilor eclesiastice, în apropierea unei biserici care dădea şi numele şcolii (a 
Maicii Domnului, a sfântului Teodor, a celor patruzeci de mucenici sau, cea mai celebră 
la vremea aceea, a sfântului Petru -unde predau simultan Mihail Psellos, loan Xifilinos şi 
Nicetas Gramaticianul). Patriarhul era responsabil al şcolilor secundare, iar în urma 
reformei împăratului Alexios 1 Comenul din 1107, învăţământul profan s-a apropiat mult 
de cel religios. Unul dintre scriitorii remarcabili ai secolului al XII-lea, loan Tzetzes 
(1110-1180), care preda interpretarea textelor vechi şi retorica ca profesor privat, plătit 
de părinții cu situație materială foarte bună. El era georgian la origine, a alcătuit o 
„carte a istoriilor” în versuri (12.674 la număr) între care sunt amintiţi cam 400 de 
autori din care s-a inspitat. Mai târziu a realizat o revizuire a acestei lucrări 
adăugându-i note marginale în proză şi versuri. Se mai cunoaşte o colecție de 107 
scrisori adresate unor personaje fictive. Tot el continuă Iliada lui Homer şi alcătuieşte 

o lucrare despre „Alegoriile homerice”. Apoi, ne-a lăsat comentarii la mai multe 
lucrări greceşti. 

Pe plan cultural, epoca comnenilor a dat impresia de ordine şi de echilibru 
pentru că instituțiile politice şi sociale funcționau foarte bine. Inainte de a muri Alexios | 
Comnenul îşi putea privi opera cu mândrie: în interior ordinea era restabilită, iar la 
frontiere duşmanul era înlăturat. De aceea, entuziasmul fiicei sale, istoriografa Ana 
Comnena, nu era exagerat. Învățământul literar prezenta acum un caracter filologic 
pronunţat, aproape ştiinţific. Bizantinii credeau încă în continuitatea civilizaţiei antice, în 
acea ştiinţă enciclopedică considerată tipică pentru ei. Bizanțul îşi dădea seama că 
moştenirea trecutului era mai bogată şi s-a străduit s-o păstreze. 


Literatura bizantină 

Literatura bizantină s-a format sub influența concomitentă a creştinismului şi a 
antichităţii greceşti. În şcoli, baza educaţiei o formau autorii clasici şi scrierile unor 
Părinti ai Bisericii. Contactul culturii bizantine cu literatura, istoriografia, ştiinţa, 
filozofia şi arta antică greacă s-a menținut timp de 1000 de ani-fapt unic în Europa 
Evului Mediu. Literatura bizantină nu a avut genii de talia unui Dante, dar a avut 
totdeauna o pleiadă de scriitori de o inteligență şi de o cultură cu totul remarcabile. 

Ca trăsături generale, este o literatură în care autorii — scriind şi într-o limbă 
care căuta să păstreze, dacă nu totdeauna tiparele elinei clasice, măcar ale celei 
elenistice, koini dialectos, - şi-au format un mod de a gândi şi de a scrie cât mai 
apropiat de al modelelor clasice. Scriitorul a căutat deci să exprime, într-un limbaj cât 
mai frumos, acordând formei o netă proeminenţă asupra fondului — şi nu rare ori 
căzând din această cauză în artificial. Scriitorul bizantin a manifestat o predilecție 
constantă pentru elocința şi aluziile mitologice, pentru pedanteria expresiei şi 
dialectica demonstraţiei. Cu toate acestea sursele de inspirație au rămas bogate, 
variate, incluzând şi subiecte, teme sau motive literare orientale (siriene, persane, 
arabe, indiene), precum şi aspecte pitoreţti din realitatea vietii sociale bizantine a 
timpului. Bogăția genurilor cultivate este notabilă: opere de retorică, povestiri, 
biografii, amintiri, epistole, satire, pamflete, romane, etc. 

Astfel, printre scriitorii care s-au dedicat genului satiric se numără volubilul, 
spiritualul, pitorescul Theodor Prodromul (sec. XI), sau împăratul Theodor II 
Lascaris (sec XIII). 

Caracteristica cea mai evidentă a literaturii bizantine este tradiționalismul său 
(aproape inflexibil), - ale cărui rădăcini pornesc din elenism. Literatura (în sensul cel 
mai larg) şi activitatea literară au constituit garanţia cea mai de preţ a conştiinţei de 
sine bizantine. 

De rolul politic pe care îl juca literatura în societatea bizantină era strâns legată 
însăşi poziţia scriitorilor în această societate. Printre ei îi amintesc pe împărații (Leon 
VI, Constantin VII Porphyrogenetul sau Manuel II Paleologul), înalți demnitari 
imperiali, patriarhi, mitropoliți, diaconi ai bisericii Sf. Sofia, numeroşi călugari, 
funcționari modeşti sau simpli dascăli. Ceea ce îi leaga, ceea ce le era comun este “o 
conştiinţă misionară comună. Ei se simțeau, în primul rând, obligați să menţină 
integral pentru urmaşi impunătoarea moştenire a anticilor, şi tocmai prin această 
moştenire să se confirme ca urmaşi ai lor. ” (Hans-Georg Beck) 

Omul de litere bizantin se adresa şi clasicismului Bibliei. “În felul acesta el 
asocia misiunea sa politică şi culturală cu propaganda pentru acea reelaborare a 
doctrinei creştine. Ca exemplu tipic poate fi citat Mihail Psellos: el nu numai că s-a 
entuziasmat pentru doctrina platonică, ci a şi compus versuri de pro-memoria pentru 
terminologia juridical-latină, a stilizat texte hagiografice, s-a ocupat de demonologie 
şi este -în fine, autorul unei voluminoase istorii a secolului său; ca să nu mai vorbim 
de numeroasele versuri dedicate înalților demnitari, autorităților, ierarhilor Bisericii, 
profesorilor şi dascălilor” -spune acelaşi autor. 

Mănăstirile au fost un cadrul privilegiat chiar dacă se poate obiecta că, în 
Occident ca şi în Bizanţ, lucrările care erau citite în fața comunitățăi de călugări 
aveau în primul rând un caracter religios. Natura operelor istorice ale epocii nu intra 
însa de loc în contradicție cu spiritul religios, dimpotrivă, istoria era considerată o 
auxiliară a teologiei, ceea ce făcea ca unii istorici să fie recomandaţi în mănăstiri. 
Exista şi posibilitatea lecturii publice în spaţii private, în cercuri de prieteni 
impărtăşind aceleaşi preocupări şi gusturi literare. Bineînteles nu trebuie exclusă 
posibilitatea lecturii individuale, de către amatori de istorie dornici să se instruiască şi 
să se edifice prin citirea unor lucrări care imbinau informația cu interpretarea 
moralizatoare în sens creştin. 

Alături de impresionanta operă istoriografică, ceea ce îl preocupa în mod 
deosebit pe scriitorul bizantin era retorica. Nu a existat în Bizanţ un teolog sau un 
predicator care să nu stăpânească toate regulile şi trucurile retoricii, pe care o studiau 
cu cea mai mare atenţie, cu interpretarea moralizatoare în sens creştin. 

Caracteristică pentru literatura bizantină este şi cultivarea unor genuri şi specii 
literare minore. În acest câmp se inscrie producţia epistolară — care intră în cadrul 
retoricii, sau satira. Aici, însă, bizantinii nu se arătau a fi prea dotați cu simţul 
umorului; aşa după cum nu erau atraşi nici de genul eroic. În schimb, spiritul lor acid 
făcea ca adeseori satira să alunece prea uşor în sarcasm şi invectivă, dacă nu de-a 
dreptul în injurie (îndeosebi când se aplica la politică). În acest sens, modelul preferat 
— şi potentat la maximum — era Lucian din Samosata. 

Bizantinii au cultivat şi o literatură prin excelență de delectare —în care primul 
exemplu l-a dat Istoria Etiopica (Etiopicele) a lui Heliodor. Scriitorul bizantin nu era 
obligat însă să recurgă la exemplele autorilor păgâni din moment ce povestirile 
hagiografice conţineau toate elementele pe care fantezia le cerea. 

Înainte de a vorbi despre literatura bizantină, trebuie să se analizeze felul 
în care se reflectă ideologia în operele istorice ale unei anumite perioade, şi se pleacă 
în mod automat de la presupoziția existenţei unei concepții ideologice şi politice 
implicite în funcţie de care scrie fiecare autor. Acest substrat social şi istoric, dincolo 
de caracteristicile fiecărui individ, determină punctul de vedere din care autorul 
abordează problematica tratată. Pentru a împrumuta unele concepte centrale ale 
teoriei comunicării, decriptarea mesajului pe care l-au transmis posterității istoricii 
antichităţii târzii presupune o încercare de a analiza emitentul (istoricii în cauză), 
mesajul (opera ca atare), canalul de transmitere (haina materială a operei şi mijloacele 
prin care a devenit cunoscută), codul (limba, stilul, convențiile literare) şi receptorul 
(publicul). În cele ce urmează vom încerca o prezentare a unora dintre aceste 

elemente, în scopul de a înţelege mai bine relația dintre autorii în cauză şi specificul 
atitudinii lor politice. 

Studierea primului element, emitentul, presupune analiza elementelor 
biografice disponibile, evidențierea specificității mediului de provenienţă a diferiților 
istorici şi cronicari ce fac obiectul prezentului material. 

Primele aspecte care trebuie trecute în revistă sunt cele care ţin de o biografie 
"elementară", cum ar fi data şi locul naşterii, mediul familial din care provine autorul 
analizat, etma, în cazul în care aceasta poate fi relevantă (mai ales pentru istoricii 
occidentali, care pot aparține romanităţii sau pot să fie fii ai popoarelor barbare), 
aspecte esenţiale ale vieţii şi carierei. Vom trata pe cei care s-au exprimat în greacă, 
într-o ordine care o respectă pe cea cronologică. 

Încercarea de a găsi relevanţa datelor biografice disponibile pentru maniera de 
a scrie istorie trebuie să facă apel în acest moment şi la istoricii bizantini, care vor fi 
prezentaţi, în măsura posibilului, prin aplicarea aceleiaşi scheme folosită în cazul 
celor latini. 


Genurile şi speciile cultivate 

În domeniul prozei, literatura bizantină şi-a adus contribţtiile cele mai 
valoroase în scrieri cu caracter istoric, în opera haghiografice şi câteva romane. 

Locul de onoare îi revine literaturii istorice — pasiunea cititorului bizantin, 
satisfacută de un mare număr de autori: de-a lungul celor 11 secole ale istoriei sale, 
doar secolul al VIII-lea, paralizat de măsurile iconoclasmului, nu şi-a avut marele său 
istoric. 

Şirul istoricilor cunoscuţi îl deschide Eustatios Epiphaniensis care este 
cunoscut doar prin cele câteva fragmente păstrate în Istoria bisericească a lui 
Evagrios. Datorită faptului că Istoria sa, începută cu domnia lui Traian, se termină cu 
războiul purtat de Anastasie cu perşii lui Cabades între 502-505, se consideră că 
autorul a trăit în prima jumătate a secolului al VI-lea. Nu se ştie nimic altceva despre 
el în afară de faptul, dedus şi din nume, că este originar din Epiphania Siriei. Croni- 
carul Malalas îl numeşte "prea înțeleptul cronograf" (sophotatos chronographos), 
ceea ce nu ne oferă însă prea multe amănunte biografice despre acest autor rămas 
obscur. 

Cel mai important istoric al secolului al VI-lea şi de altfel al întregii perioade 
pe care o studiem este, fără îndoială, Procopie din Cezareea. Născut, aşa cum afirmă 
chiar el, în Palestina, pe la sfârşitul secolului al V-lea, îşi datorează probabil numele 
Sfântului Procopie, martirizat în Cezareea la 303. Nu se cunoaşte nimic despre 
familia sa, care e de presupus că făcea parte din elita oraşului, ținând seama de 
studiile de drept, de bună calitate, pe care le-a urmat şi care în general erau menite să 
deschidă calea tinerilor din clasele de sus către o carieră administrativă. Pe de altă 
parte, felul în care se face purtătorul de cuvânt al vechii aristocrații senatoriale ne 
oferă alte argumente în favoarea apartenenţei sale la clasele superioare. În 527 devine 
secretarul şi consilierul (symboulos) generalului Belizarie, pe care îl însoţeşte în 
campaniile din Africa şi Italia. 

El este autorul a 3 opere de o importanță excepţională pentru bogăția 
informaţiilor consemnate cu un talent autentic de scriitor. Războaiele relatează cu 

precizie şi spirit obiectiv campaniile lui Belizarie, totodată furnizând şi preţioase date 
gografice, politice, etnografice privind ţinuturile şi popoarele pe care le cunoscuse, 
precum şi evenimentele contemporane din Bizanţ. Despre edificii este o prezentare a 
activității edilitare a lui Justinian. Istoria secretă, un tablou al realităților 
contemporane politice negative, este, în fond, un pamflet în care Belizarie, Justinian 
şi Teodora sunt prezentaţi în culori negre. În Istoria secretă stăruie amintirea 
spiritului satiric al lui Lucian din Samosata. În 542 pare să fi fost în Constantinopol, 
martor ocular al marii epidemii pe care o descrie în Războiul cu perșii. Procopie a 
mai scris 'Memorii', denumite în antichitate 'Anecdota"”. Cum după 555, data ultimelor 
evenimente descrise în lucrările sale, nu mai există informaţii despre el, se presupune 
că a murit cândva între acest moment şi 570. 

Contemporan cu Procopie este Petrus Patricius et Magister, născut probabil la 
sfârşitul secolului al V-lea la Tesalonic. Locul naşterii a fost stabilit pe baza faptului 
că Procopie îl numeşte "ilir”, ceea ce face probabilă proveniența sa din dioceza 
Macedonia, aflată la acea dată sub autoritatea prefectului pretoriului per I/liricum. 
Avocat la Constantinopol, câştigă favoarea împărătesei şi este primit în cancelaria 
imperială. În 534 este trimis de Justinian ambasador la Amalasunta (regina 
ostrogoților); în 535 este luat prizonier de goți, prin încălcarea dreptului solilor, şi 
rămâne în captivitatea lor până în 538, când este eliberat de Vitiges (rege al 
ostrogoților). Devine magister officiorum, apoi în 550 merge în solie la Chosroes, iar 
în 552 îl găsim la Calcedon, unde poartă discuţii cu papa Vigilius pe tema schismei 
celor trei capitole. Actele papale îl numesc ex-consul, patricius şi magister. În 562 
tratează pentru a doua oară cu perşii, reuşind să încheie o pace pe 50 de ani. Deoarece 
în 565 fiul său Teodor a obţinut demnitatea tatălui, fiind trimis ambasador la perşi, e 
probabil că la acea dată Petrus era deja mort. A scris o istorie - Excerpta e Petri 
Patricii Historia, din care s-au păstrat doar câteva fragmente. Unele privesc direct 
istoria veche a României. 

Agatias, continuatorul declarat al lui Procopius, s-a născut pe la 532 sau 536 la 
Myrina, în Asia (azi în Turcia). Tatăl său Memnoniu, avocat, era un om cu dare de 
mână, care avea la Constantinopol o şcoală de retorică. După ce îşi petrece prima 
tinereţe în capitală, face studii de retorică la Alexandria, revenind apoi ca avocat la 
Constantinopol, profesie care i-a adus şi cognomenul de "Skolasticos”. În tinereţe a 
scris poezie, având un cerc de prieteni literați, dintre care numele cele mai sonore le 
au Paulus Silentiarius şi poetul Damochoris, proconsul în Asia. Moare în 582, reuşind 
să cuprindă în istoria sa -care se dorea o continuare a Războaielor lui Procopie, doar 
evenimentele dintre anii 552-558. 

În tradiţia deschisă de Procopie se înscrie şi Menandru Protector, continuator al 
istoriei lui Agathias. Fiu al lui Euphratos, născut la Constantinopol în prima jumătate 
a secolului al VI-lea, după o tinereţe aventuroasă, în care îşi cheltuie averea la cursele 
din Hipodrom şi în palestră (loc special destinat pentru practicarea gimnasticii, 
luptelor etc.), decide să scrie o istorie prin care să-şi atragă favoarea împăratului 
Mauriciu, cunoscut ca mare amator de artă şi ştiinţă. Cognomenul de "Protector" îi 
desemnează funcția îndeplinită, probabil una militară, deşi nu e clar ce semnificaţie 
avea. S-a presupus că Menandru, care nu a fost avocat ca alţii, întrucât, după cum 
mărturiseşte, şi-a abandonat studiile de drept pe care doar fratele său Herodot le-a dus 

până la capăt, nici diplomat, ar fi făcut parte din garda imperială. Istoria sa prezintă 
evenimentele petrecute pe vremea lui Justinian, începând cu anul 558 până la moartea 
împăratului Mauriciu în 582. Fragmente importante din acestă lucrare sunt păstrate în 
lucrarea “Despre administrarea imperiului” a lui Constantin Porfirogenetul. A murit 
înainte de 602. 

La cumpăna veacurilor VI-VII îi amintim pe loannes Epiphaniensis şi 
Theophanes Byzantinus, despre care un prea avem ştiri. 

Teofilact Simocata, originar din Egipt, mai precis din Alexandria, se trăgea 
dintr-o familie nobilă, fiind înrudit cu guvernatorul provinciei. Făcuse studii de drept, 
care i-au deschis calea către o carieră la curte. Date cronologice exacte despre viața 
lui nu avem, ceea ce se ştie este că a trăit în prima jumătate a secolului al VII-lea, 
îndeplinind funcțiile de secretar imperial şi guvernator al capitalei în timpul lui 
Heraclie. El a descris în 8 cărți, intitulate 'Historiae', domnia împăratului bizantin, 
Mauricius, într-un stil retoric şi cu pretenția unei opere literare. Lucrarea este plină de 
informaţii referitoare la epoca tratată. Câteva pasaje privesc îndeaproape istoria antică 
a României. 

Cu Theophilact Simocata se încheie seria autorilor care au scris istorie în 
manieră clasică. Criza iconoclastă introduce o cenzură care face să nu mai avem tipul 
acesta de istorie decât târziu, începând de la cumpăna secolelor VIII-IX. 

Primul istoric a cărui operă ni s-a păstrat după lungul hiatus înregistrat în 
perioada iconoclastă este Nichifor Patriarhul. S-a născut probabil în 758 la 
Constantinopol, dintr-o familie importantă. Tatăl său, Theodor, fusese secretar 
imperial şi a suferit persecuții datorită refuzului de a-şi renega crezul iconodul. 
Nichifor a primit educaţia obişnuită tinerilor de bună condiţie şi a ajuns la rândul lui 
secretar imperial sub Leon al IV-lea (775-780), subordonat primului secretar, Tarasie. 
Acesta din urmă a devenit patriarh, şi la moartea lui, în 806, împăratul Nikephoros 1 
hotărăşte să-l numească succesor pe secretarul Nichifor, care până atunci urmase o 
carieră laică (cancelar al împărătesei Irina, calitate în care a participat la Sinodul de la 
Niceea din 787 şi administrator al unui azil pentru săraci). După ce a parcurs în 
câteva zile toate treptele ierarhiei preoţeşti (călugăr, diacon, preot), la 12 aprilie 806 
Nichifor este ales ca patriarh al Constantinopolului. Rămâne în scaun până în 815, 
când în condițiile reafirmării iconoclasmului sub Leon Armeanul se retrage într-o 
mănăstire. Aflat în mijlocul luptelor dintre iconoclaşti şi iconoduli, Nichifor, mare 
apărător al icoanelor, a avut mult de suferit şi sfârşeşte prin a fi exilat în Bosforul 
tracic. A murit în 802. Aici şi-a dezvoltat întinsa sa activitate ştiinţifică, publicând 
mai multe scrieri teologice, dintre care unele s-au pastrat. A scris şi lucrări de istorie. 
Dintre cele păstrate este de amintit: 

Apologeticus maior —Apologia cea mare 

Apologeticus minor - Apologia cea mică 

Breviarium historicum de rebus gestis post Mauricii imperium —Scurtă istorie a 
celor întâmplate după împăratul Mauriciu 

Chronographikon syntomon- Sintomul Cronografic 

Până acum au fost trecuţi în revistă autorii care sunt considerați "istorici", în 
sensul distincției făcute de Krumbacher şi acceptate de lumea ştiinţifică în general. 

Celuilalt filon, creştin şi popular, al istoriografiei bizantine i se subsumează 
operele "cronicarilor", care vor fi la rândul lor analizaţi în cele ce urmează. 

Hesichius Milesius, originar după cum îl arată numele din Milet, fiu al lui 
Hesychios, a trăit în vremea lui lustinian. Acestea sunt singurele date pe care le avem 
despre el, în condiţiile în care Cronica sa universală, care o anunţă ca formă pe cea a 
lui Malalas, este păstrată doar fragmentar. Interesant în cazul său este că a scris şi o 
istorie propriu-zisă, a epocii lui lustin şi Justinian, care ne poate da sugestii 
interesante despre mediul intelectual în care a trăit şi creat. Pe de altă parte, 
calificativul "illustrios" sub care îl găsim semnalat în lexiconul lui Suidas ne indică 
faptul că făcea parte din aristocrație. 

De la patriarhul Fotie avem informaţia că a scris trei lucrări importante: 

e Un “Compendiu de istorie universală”, 6 cărţi, în care prezintă evenimente 
petrecute de la formarea imperiului asirian (sec. X î.Hr.) până la moartea 
împăratului Anastasie (518). 

e Un “Dicţionar biografic al oamenilor învăţaţi” unde cei prezentați au fost 
aşezaţi după categorii (poeţi, filosofi etc.) în ordine alfabetică. O mare parte a 
cestei lucrări o regăsim în Lexiconul lui Suidas. 

e O “Istorie a domiei împăratului Justin” —518-527, azi pierdută. 

Marele creator de şcoală în domeniul cronisticii bizantine, sirianul loan_ 
Malalas, s-a născut la Antiohia pe la 491 şi şi-a sfârşit zilele la Constantinopol în 578. 
Alte date biografice nu se cunosc despre el, în pofida imensului succes avut de 
cronica sa, în afara presupunerii că a fost avocat, numele său reprezentând o adaptare 
grecească a termenului sirian "mele!" (care înseamnă retor). De altfel, în opere mai 
târzii, precum cele ale lui loan din Ephes şi Evagrios este numit chiar loan Retorul 
(Scholastikos). Pe această bază s-a încercat identificarea sa cu loan III Scolasticul 
(566-577), patriarh al Constantinopolului. A scris o Cronografie în 18 cărți, primele 
17 având nuanţe monofizite, în timp ce cartea a 18-a este ortodoxă. Cronica cuprinde 
evenimentele petrecute de la Facerea lumii şi până în anul 574. 

Personalitatea lui loan din Antiohia, născut ca şi Malalas la Antiohia, ne este 
total necunoscută. Unul din manuscrisele în care s-au păstrat fragmente ale cronicii 
sale (Codex Turonensis) îl numeşte călugăr, înscriind la sfârşitul textului: "telos 
historias loannou monahou". Pe de altă parte, lexiconul lui Suidas se referă la el ca la 
Antioheias, tormulare folosită în această sursă pentru a-i desemna pe episcopi. Pe 
această bază s-a încercat identificarea sa cu patriarhul monofizit loan, care e semnalat 
în prima jumătate a secolului al VII-lea. Nu se ştie totuşi cu precizie în ce periodă a 
trăit, singurul lucru oarecum general acceptat astăzi este faptul că a scris în timpul lui 
Heracle. 

Georgios Pisides (sec VII), diacon la biserica Sf. Sofia şi delegat al patriarhului 
pe lângă împăratul Heraclie, a scris trei poeme, destinate lecturilor publice: Expediția 
contra perșilor, Înfrângerea avarilor şi Heraclida (neterminată). El a mai compus în 
versuri şi un mic tratat despre originea creaţiei, Hexaiemeron, cu accente sincere de 
emoție în fața naturii. Ca istoric, Pisides are avantajul de a fi trăit direct evenimentele 
relatate, de a fi fost în contact cu împăratul şi curtea. 

Despre autorul lucrării anonime Chronicon Pascale, ultima realizare cronistică 
păstrată de dinaintea crizei iconoclaste, putem doar să presupunem că a fost scrisă de 

un contemporan al lui Heraclie şi care poate că făcea parte din cercul patriarhului 
Serghie, fără să putem afirma cu precizie că era sau nu călugăr. 

Reluarea firului tradiției se face la începutul secolului al IX-lea, prin cronica 
lui Georgios Synkellos, monah, secretar al Patriarhului Tarasie. Postul de synkellos, 
fără atribuţii clar definite, se situa foarte sus în ierarhia bisericească, ocupanţii lui 
fiind aleşi de împărat şi putând ajunge frecvent pe scaunul patriarhal. Îşi datora 
probabil postul împărătesei Irina şi trebuie să fi fost o persoană importantă la 
Constantinopol. Azi se acceptă în general că a stat o vreme în Palestina, poate la 
Lavra Sf. Hariton şi şi-a scris opera între 806-810. Anastasius Bibliotecarul, în 
Prefaţa la traducerea pe care a făcut-o operei sale, spune că acesta ar fi fost persecutat 
de iconoclaşti şi că ar fi participat la Sinodul de la Nicea din 787. Nu se ştie exact 
când a murit, dar probabil că nu mai trăia în 814, când Teofan Mărturisitorul scria 
prefața cronicii sale. El este autorul unei “Cronografii ” de la facerea lumii până la 
Dioclețian (284), în care tratează istoria universală, dar mai ales bisericească. 
Lucrarea sa a fost continuată de Teofan Mărturisitorul. Ca izvoare a avut scrierile lui 
Eusebiu de Cezareea şi Dexippus (istoric antic grec, 210-273) pentru istoria 
universală, iar pentru istoria bisericească pe cronologii alexandrini Panodoros şi 
Annianos (Călugărul alexandrin Panodoros a socotit că au trecut 5904 ani de la Adam 
până în anul 412 d.Hr.. Calendarul său începe cu 29 august, care corespunde cu prima 
ZI sau cu anul nou egiptean. Cu toate acestea, episcopul Annianos de Alexandria a 
preferat ca ziua anului nou să fie de sărbătoarea Buneivestiri şi a mutat cronologia lui 
Panodoros cu vreo şase luni mai repede, ca să înceapă pe 25 martie. Astfel a apărut 
cronologia alexandrină, a cărei primă zi a fost prima zi a anului civil alexandrin, 29 
august 5493 î.Hr., cu anul bisericesc începând în 25 martie 5493 î.Hr.). 

Teofan Mărturisitorul, cel care-i continuă şi-i utilizează în mare măsură opera, 
este în schimb mult mai bine cunoscut, graţie surselor aproape contemporane pe care 
le avem: panegiricul scris de Teodor Studitul în 822 şi Viaţa Patriarhului Metodie al 
Constantinopolului, înainte de 832. S-a născut prin 750/760 într-o familie nobilă şi 
bogată, ca fiu al lui Isac, cu poziţie importantă în ierarhia palatină, şi al Teodotei. 
Teofan a fost agreeat de împăratul Leon al IV-lea şi a devenit strator, funcţie aflată 
pe locul al şaselea în ierarhia demnităților din secolul al IX-lea. Căsătorit la 19 ani cu 
fata unui patrician bizantin, după doi ani de convieţuire, el şi soția sa Megalo se 
hotărăsc să îmbrace haina monahală, astfel s-a retras din lume şi a fondat mănăstirea 
Sigriane, pe țărmul Mării Marmara.. După câțiva ani devine conducătorul comunităţii 
călugărești de pe insula Kalonimos. În 815 restaurarea iconoclasmului de către Leon 
Armeanul suscită rezistenţe, între care şi cea a lui Teofan, care este arestat pentru doi 
ani şi apoi exilat pe insula Samotrace unde şi moare. Biserica l-a trecut în rândul 
sfinților. La cererea prietenului său Georgios Synkelos, 1-a continuat cronica ducând 
firul poveştiui de la Dioclețian până la căderea împăratului Mihail I, 813. Opera sa, 
“Cronograjfii”, a structurat-o în 8 cărți, ducând povestirea pe bază strict cronologică. 
Deşi nu era istoric, lipsindu-i simţul critic, a avut la îndemână multe izvoare. Această 
lucrare a devenind un punct de referință pentru cronicarii ce i-au urmat, rămânând un 
important izvor pentru istoricii contemporani. 

Mihail Psellos Biografia sa poate fi reconstituită din propriile sale afirmații 
extrase din lucrările lui. Familia sa provenea din Nicomidia, s-a născut în 

Constantinopol, şi la botez a primit numele de Constantin (numele de Mihail l-a 
dobândit odată cu intrarea sa în monahism). Şi-a început studiile în capitală şi a ajuns 
scretar personal (la o vârstă destul de fragedă) al unui avocat din apropierea ei. Şi-a 
desăvârşit studiile sub îndumarea lui loan Mavropos şi loan Xifilinos ajungând 
consilier al împăratului Constantin al IX-lea Monomahul (1042-1055). În aceeaşi 
perioadă a activat şi ca profesor al Universităţii din Bizanţ -ca profesor de filosofie. 
Prin 1054. a intrat în monahism călugărindu-se la mănăstirea Olimp din Bitinia. La 
scurt timp a fost rechemai în capitală, fiind angrenat în sistemul politic al mai multor 
împărați, până în 1070, după care s-a retras la mănăstirea sa unde a murit în 1078 
“scăpat de durere şi boală” — cum spune Zonaras. 

El este autorul unei Cronografii cuprinzând perioada dintre 976-1078, 
interesându-se mai puţin de istoria militară, socială şi politică a acestei perioade, şi 
mai mult de viața cotidiană din Bizanţ, şi în special, de moravurile şi intrigile de la 
Curte. Alte lucrări: o “Cronică universală”, lucrări filosofice şi teologice (dintre care 
cea mai cunoscută este “Despre lucrarea demonilor” — în care face o clasificare a 
demonilor -pe care, mai târziu, diferite naţiuni i-au preluat şi scos în evidenţă), de 
astronomie, medicină, muzică, drept, psihologie şi tradiţii populare. De la el ne-au 
mai rămas poeme, cuvântări funebre, epigame, exerciţii retorice şi alte cuvântări 
rostite în faţa curții bizantine. 

Mihail Attaleiates sau Attaliates a trăit în veacul al XI-lea. S-a născut (aşa cum 
îi spune numele) în Attalia (azi Antalia). A ajuns în Constantinopol undeva între anii 
1030-1040 şi la scurtă vreme a devenit unul dintre cei mai respectați legiuitori pe 
vremea împăratului Mihail VII Ducas (1057-1078). La cerera acestui împărat a 
alcătuit în 1072 un Compendiu de legi bizantine cunoscut sub numele de „Libri 
Basilici”-Legile basileilor. În Constantinopol deschide, apoi, o „Casă a săracilor” şi o 
mănăstire (Panoiktirmon a Maicii Domunului Atotmilostiva) pe seama cărora în 1077 
a emis un Regulament de funcţionare. Această lucrare este deosebit de importantă 
deoarece prezintă atât mentalitatea societăţii bizantine din veacul al XI-lea cât şi o 
listă a cărților aflate în biblioteca mănăstirii sale. Prin 1079-1080 a alcătuit o „Istorie” 
care prezintă evenimentele petrecute în Bizanţ între anii 1034-1079. Prezentarea 
evenimentelor este vivace insistând asupra rolului dominant pe care femeile l-au avut 
în aşa zisele „revolte palatine” din acea perioadă de tranziție de la dinastia 
macedoniană la dinastia comnenilor. El a a fost contemporan cu evenimentele 
prezentate de aceea credibilitatea lor nu poate fi contestată iar prezentarea caatare nu 
este aşa subiectivă ca în lucrarările lui Psellos. Nu cunoaştem anul morţii lui. 

O capodoperă a literaturii bizantine, mult răspândită în epocă, tradusă în toate 
limbile de cultură şi citită cu un mare interes şi astăzi este A/exiada. Autoare, Ana 
Comnena (1083-1153 ?), prinţesa pasionată de Tucidide şi Xenofon, povesteşte în 
opera ei istorică Alexiada, evenimentele din vremea domniei tatălui ei "marele Alexie, 
făclia universului”. Ana Comnena (născută la 1 dec. 1083) a fost prinţesă bizantină, 
fiica împăratului Alexios 1 Comnenul şi al Irinei Ducas. De tânără a fost logodită cu 
tânărul Constantin Dukas, fiul împăratului detronat Mihail al VII-lea, căruia Alexios 
Comnenul, uzurpându-i puterea, trebuise, din respect pentru dreptul legitim, să se 
angajeze a-i respeecta drepturile eventuale. 

Deşi era atent educată în studiul istoriei, al matematicii, ştiinţei, şi al 
filosofiei greceşti, părinţii ei i-au interzis să studieze poezia antică. În ciuda faptului 
că aceasta îi fusese interzisă, Ana a continuat să studieze poezia împreună cu unul 
dintre eunucii de la curte. Astfel, Ana a primit o extraordinară educație, devenind fără 
îndoială una dintre cele mai învăţate femei ale timpului. 

Murindu-i logodnicul, în 1097, Ana Comnena, la vârsta de 14 ani s-a căsătorit 
cu un tânăr aristrocrat, Nicephor Vriennus. Acesta provenea dintr-o familie de 
aristocrați care pretinseseră dreptul la tron înainte de începutul domniei lui Alexius |. 
Vriennus era de asemenea un renumit om politic, general, şi istoric. În urma unei 
încercări de a prelua tronul bizantin, Ana a fost forțată să renunțe la proprietăți şi la 
statutul imperial pe care îl deţinea, fiind apoi exilată la o mânăstire din 
Kecharitomene, ctitorită de mama sa. Aici ea şi-a dedicat întregul timp studiului 
filosofiei şi al istoriei. Ținea adunări unde erau invitaţi intelectuali ai vremii, multe 
fiind dedicate studiilor operelor lui Aristotel. Geniul Anei şi cunoştinţele sale sunt 
evidente în operele sale. Printe altele, cunoştea filosofie, literatură, gramatică, 
teologie, astronomie, şi medicină. Contemporanii ei, precum episcopul de Efes, 
George Tornikes, o considerau pe Ana ca pe o persoană care atinsese “cel mai înalt 
grad de înţelepciune laică şi religioasă” 

Fiind istoric, Nicephor Vriennus lucra la un eseu numit “Material pentru 
istorie”, concentrându-se asupra domniei lui Alexios I. A murit în 1137 înainte de a-şi 
temina opera. La vârsta de 55 de ani Ana a decis să continue eseul soțului ei, numind 
opera după finalizare Alexiada, istoria vieţii şi domniei tatălui ei. Scrisă în greca 
veche Alexiada este astăzi principala sursă pentru istoricii care studiază istoria 
bizantină. 

În Alexiada, Ana redă istoria relaţiilor politice şi a războaielor dintre Alexios | 
şi țările din Vest, cunoscându-le din interior. Descrie în detaliu armele şi tacticile 
folosite în bătălii. Deşi subiectivă, relatarea Cruciadei 1 (1096-1099) este de o mare 
valoare pentru istorie fiind singura scriere a unui martor ocular de origine bizantină 
existentă. 

Stilul literar al Anei Comnena este influențat de operele scrise de mari filosofi 
ai antichităţii încearcând să menţină stilul atenian al perioadei, rezultatul fiind unul 
artificial. Chiar şi aşa. în mare parte, evenimentele descrise în Alexiada sunt 
considerate autentice, opera împlind standardele vremii din punct de vedere istoric. 
Ea nu a fost numai o mare scriitoare, care a ştiut să descrie oameni, fapte sau lucruri, ci 
prin gândurile şi reflecțiule ei a redat spiritul şi psihologia naţiunii din care făcea parte. 

Data exactă a morții Anei Comnena este incertă. Luând în considerare datele 
din Alexiada putem deduce că încă trăia în 1148. 

loan Zonaras a fost cronicar şi teolog. În timpul împăratului Alexios 1 a deţinut 
funcțiile de şef al justiției şi de secretar (privat) al împăratului, După moartea lui 
Alexios 1 s-a retras la mănăstirea Sf. Glykeria, unde şi-a petrecut restul vieții. La 
mănăstire a scris mai multe cărți, dar cea mai importantă lucrare este Extracte din 
Istorie în optsprezece volume. În această lucrare prezintă evenimentele de la crearea 
lumii până la moartea împăratului Alexios. Înteresantă este atitudinea față de familia 
imperială pe care o critică pentru ocuparea unor funcții nemeritate. 

Lui i se mai atribuie câteva Comentarii la operele Sfinților Părinți, la Poemele 
Sfântului Grigorie de Nazians şi un Tratat asupra canoanelor apostolice. 

Epoca comnenilor a fost descrisă şi de alţi scriitori şi cronicari. Astfel ii putem 
aminti pe loan Kinnamos, secretar al împăratului Manuil | Comnenul (1143-1180) pe 
care l-a însoţit în campaniile sale militare din Europa şi Asia Mică. A murit după anul 
1185. El a continuat -într-un fel, Alexiada Anei Comnena pritr-o Istorie ce prezintă 
evenimentele petrecute între anii 1118-1176. Lucrarea lui se încheie cu dezastrul 
bătăliei de la Myriokephalon (17 sept. 1176) unde bizantinii au pierdut într-o zi în 
fața turcilor tot ceea ce înaintaşii lor au reuşit să câştige în Asia într-o perioadă de 
peste 100 de ani. Istoria sa pare a fi un rezumat al unei lucrări mai ample în care 
personajul pricipal este împăratul Manuel pe care îl prezintă ca pe un erou -armatele 
sale fiind socotite superioare celor ale statelor din Vestul Europei. În descrierea 
perioadei împăraților loan al II-lea şi Manuel I, se distinge prin simplitate şi precizie. 

Apoi, pe oratorul şi poetul Mihail Choniates -sau Acominatul, a trăit între 
1140-1220. S-a născut în Colose, a studiat la Constantinopol fiind un discipol al 
arhiepiscopului Eustatie al Tesalonicului (1115-1195). Prin 1175 a fost ales 
arhiepiscop al Atenei. După cucerirea cetăţii de către cruciați în 1205 s-a retras pe 
insula Kios după care, prin 1217, a ajuns la mănăstirea Vodoniţa (lângă Termopile) 
unde a şi murit. În omiliile şi poemele sale deplânge soarta grea a Atenei fără a omite 
şi abuzurile curții bizantine de pe vremea lui Alexios II Anghelos. EI este socotit cel 
mai stralucit scriitor bizantin după Mihail Psellos. 

Fratele lui Mihail Choniates, Nichita Choniates (sau Acominatul) a trăit între 
1150-1215/16). S-a născut într-o familie înstărită în jurul anului 1150 în cetatea 
Colose din Frigia. Pe când Nichita avea 9 ani a fost trimis de tatăl său la 
Constantinopol la studii. Aici a îmbrățişat cariera politică, fiind apreciat de împărații 
dinastiei Anghelos, ajungând Mare logotet (secretar). După cucerirea Constantino- 
polului de către cruciați (1204) se refugiază în Niceea unde se dedică scrisului. 

Cea mai cunoscută lucrare “Istoria”-în 21 de cărți, prezintă evenimentele 
dintre anii 1118-1207. Lucrarea este foarte valoroasă deoarece relatează evenimentele 
ca martor ocular sau din surse de primă mână. O altă lucrare numită “Despre statuile 
distruse de latini” —un tratat foarte apreciat de arheologi. Dintre lucrările teologice, 
amintim “Tezaurul credinței ortodoxe” —azi publicattă doar parțial- o lucrare 
importantă mai ales că prezintă ereziile şi scrierile eretice din secolul XII. 

Tot acum îi putem aminti şi pe faimosul filozof platonician loan Italos, (elevul 
lui Psellos ( rector al Universității din Bizanţ, care în 1082 a fost condamnat ca eretic. 
Aşa cum îi spune numele, era italian ca origine. Tatăl său, originar din Calabria, a 
fost soldat în armatele imperiale bizantine. A ajuns discipol al lui Mihail Psellos. 
Printr-un concurs de împrejurări a ajuns monah şi profesor de filosofie în Bizanţ. 
Datorită aroganţei sale a fost condamnat ca eretic -condamnare ce i-a fost retrasă 
după renunţarea la ideea de apocatastază.), pe loan Tzetzes, sau pe Teodor Prodromos 
(Acesta din urmă mai este cunoscut şi sub mumele de “Ptchosprodromos” 
-Prodromos cel Sărac. S-a născut în jurul anului 1100 şi a trăit până prin 1165/1170. 
Se cunosc foarte puţine date despre viaţa sa. Ne-a lăsat mai multe poeme şi epigrame 
(în care satiriza anumite aspecte ale vieţii) adresate unor personalități ai curții 
bizantine de pe vremea împăraților loan II Comnenul şi Manuil 1 Comnenul. Acesta 

din urmă l-a alungat din Constantinopol şi şi-a sfârşit viaţa într-o mănăstire. Între 
lucrările literare mai cunoscute amintim “Despre Rodante şi Dosicleea”-un roman în 
versuri; “Bătălia pisicilor cu şoarecii” — o dramă aparținând tragediei greceşti clasice; 
“Catrene” —la 293 de versete biblice; alte poeme — satirice dar şi ştiinţifice. Moartea 
lui este aşezată între anii 1152-1166)! şi pe Nicolae Kallicles, (c. 1080-c. 1150) 
medic la curtea imperială a lui Alexios I, ne-a lăsat câteva poeme în care laudă 
domnia Comnenilor). 

Prin aceşti cronicari, teologi, matematicieni, astronomi sau muzicieni, această 
perioadă se inscrie în ceea ce unii au numit epoca Renaşterii elenice. Transformările 
profunde care au avut loc în vremea Comnenilor au bulversat oarecum sistemul politic şi 
echilibrul social, dar nu au modificat viziunea bizantină de deținători creştini ai 
moştenirii antice. 


În secolele XIII-XIV îi amintim pe: 

Nichifor Vlemides, (1197-1272). S-a născut în Constantinopol, ca al doilea fiu al unui 
medic. După căderea Constantinopolului sub latini (1204), a emigrat în Asia Mică, la 
Pireu. Apoi, la Niceea şi Smirna, unde a beneficiat de o educație aleasă. După ce a 
devenit preot s-a implicat activ în controversele teologice dintre Biserica Răsăritului 
şi cea a Romei, asupra purcederii Sfântului Duh. A scris pe această temă lucrări în 
care s-a situat de partea catolicilor. 

În Smirna a fondat o şcoală unde a avut discipoli importanţi, dintre care se 
remarcă Gheorghe Acropolitul, mare logothet, diplomat şi strateg, prezent la sinodul 
unionist de la Lyon (1274) unde a militat pentru unirea Bisericilor. Un alt discipol 
celebru al lui Vlemides a fost împăratul niceean Teodor II Lascaris, despot luminat 
care a încurajat ştiinţele şi artele, un iubitor al satirei, care a organizat învățământul şi 
chiar a scris un tratat filosofic “Explicare a cosmosului”. 

Spre bătrâneţe, Nichifor, a devenit călugăr şi s-a retras la mănăstirea construită 
de el însuşi, în Efes. 

EI a fost preocupat de probleme filosofice, încercând să concilieze realismul şi 
nominalismul, spunând că speciile şi genurile rezidă în gândirea lui Dumnezeu 
înainte de a lua ființă pe pământ. A scris un catehism (Andrias basilikos) -în care 
realizează portretul suveranului ideal, regele-filosof, care trebuie să fie Dumnezeu pe 
pământ, autobiografii, tratate teologice, de istorie şi geografie (storia pământului, 
Geografia generală), lucrări de filosofie ca: Fizica prescurtată, Logica în rezumat. A 
fost preocupat de volumul pământului, afirmând sfericitatea acestuia, dovedind astfel 
şi serioase cunoştinţe de optică. 

Nichifor Gregoras, (cca. 1295-1360), s-a născut la Heraclea din Pont, în 
Paflagonia. Unchiul său, loan Mitropolitul Heracleiei din Pont, l-a îndrumat spre 
studiile de filozofie greacă şi teologie creştină. La vârsta de circa 20 de ani s-a mutat 
la Constantinopol, unde a studiat logica şi retorica la Ion Glycus, Patriarh între anii 
1315-1319. În această perioadă, Gregoras a avut relaţii apropiate cu influentul erudit 
Teodor Metochites, care era duhovnicul împăratului şi administratorul imperiului. 
Nichifor Gregoras a refuzat propunerea lui Andronic al II-lea de a deţine funcția de 
Chartophylax (arhivar) dar a acceptat să administreze o şcoală privată la Mănăstirea 
Chora. 

În 1326 a propus anumite reforme în calendar, refuzate de împăratul Andronic 
al II-lea. Aceste reforme au fost acceptate şi introduse după peste 250 de ani, de papa 
Grigorie al XII-lea (1572-1585). 

După detronarea împăratului Andronic al II-lea în anul 1328, Nichifor 
Gregoras a reuşit să câştige favorurile noului împărat Andronic al III-lea care l-a 
desemnat să conducă negocierile cu ambasadorii Papei loan al XXII-lea în problema 
unificării Bisericilor. Aceste negocieri au eşuat în anul 1333. 

Nichifor Gregoras a participat la disputa teologică pe tema Isihasmului. 
Această aprigă dispută a fost susținută în contradictoriu de Varlaam Calabrezul 
(1290-1348) şi Grigore Palama (1296-1359). În principiu, Nichifor Gregoras s-a 
pronunțat împotriva ambilor oponenți. Tezele expuse de Grigore Palama au fost 
acceptate de sinodurile din 1341, 1347 şi 1351. După sinodul din 1351, Nichifor 
Gregoras a fost condamnat la izolare şi închisoare. Odată cu victoria împăratului loan 
al V-lea Paleologul în 1354, Nichifor Gregoras a fost eliberat şi se presupune că a 
decedat în anul 1360. 

Opera 

Nichifor Gregoras a fost un demn reprezentant al umanismului bizantin, 
retorica fiind modul de exprimare iar cunoştiița enciclopedică fund fundamentul 
esenţial. Prin imensa lui operă, Nichifor Gregoras poate fi socotit un predecesor 
bizantin al Renaşterii din Italia. EI a scris despre istoria romană, teologie, filozofie, 
retorică, gramatică şi astronomie. Lucrarea sa majoră este Istoria romană, în 37 de 
cărți, care tratează perioada 1204-1359 din diverse perspective, inclusiv controversa 
teologică cu Palama. 

Alte lucrări semnificative: 

Istoria disputei cu Palama, inclusă parțial în Istoria romană; 

Biografii despre unchiul său loan, Mitropolitul Heracleiei şi martirul Codratus din 
Antiohia; 

Cuvântări funebre despre Theodor Metochites, Andronic al II-lea şi Andronic al III- 
lea; 

Comentarii despre Odiseea, rătăcirile şi erorile morale ale lui Ulise; 

Comentarii la cartea despre vise a lui Synesius; 

Tratat despre ortografie; 

Phlorentius sau Despre înţelepciune, un dialog filosofic; 

Tratat de astronomie, despre data Paştelui din anul 1330; 

Corespondenţă. 


Proza literară bizantină include şi opere despre vieţile sfinţilor. Observarea 
precisă a realității, fineţea studiului psihologic, notarea pitorească a vieții şi 
moravurile tuturor straturilor societăţii, alternează adeseori cu aventuri şi poveşti 
fantastice. Scopul urmărit este în primul rând acela de edificare morală creştină. 
Astfel de lucrări hagheografice au apărul în imperiul bizantin pe întreg parcursul 
existenței sale (a se vedea cursul de Patrologie). Aşa au apărut Sinaxarele care 
prezintă pe scurt viaţa şi activitatea sfinților incluşi în calendarul fiecărei Biserici 
ortodoxe. Majoritatea scriitorilor care au abordat acest gen sunt anonimi. Uneori 
autorii anonimi inclus anumite legende populare care au fost puse pe seama sfinților. 

Avem însă şi autori care au prezentat cu acrivie aceste vieți între care îl amintim pe 
Teofilact al Ohridei 

S-a născut în 1050 în Euripus din provincia Eubeea. (mort în 1107) Grec de 
nean, de tânăr a ajuns diacon la Constantinopol. Datorită erudiției sale a fost 
mentorului tânărului prinţ (viitor împărat) Mihail al VII-lea Ducas, pentru care a alcă- 
tuit lucrarea “Educaţia prinților”. În 1078 a ajuns arhiepiscop de Ohrida unde vreme 
de 20 de ani s-a străduit să menţină independenţa Bisericii Bulgare față de Patriarhia 
Ecumenică. Dar lupta cea mai grea a avut-o împotriva pavlicienilor şi a bogomililor. 
De aici a purtat o bogată corespondenţă cu diferite peronalităţi ale lumii bizantine 
(scrisori în care dă numeroase informaţii economice, sociale, politice şi istorice 
despre bulgari). El este şi autorul mai multor vieți de sfinți între care amintim viața 
Sf. Clement al Ohridei şi cele ale celor 15 martiri de la Tiberiopolis. În scrisorile lui 
vorbeşte şi despre luptele imperiului bizantin cu pecenegii, ungurii şi normanzii. Tot 
de la el ne-au rămas Comentarii la cele 4 Evanghelii, la Faptele Apostolilor şi la 
Profeţii mici. Lucrările lui sunt transcrise în PG în volumele 123-126. 


Un alt gen epic cultivat în Bizanţ este roamnul în proză, producție stereotipică, 
urmând schema celebrelor romane ale lui Heliodor (Istoria etiotipica) şi Longos 
(Daphnis şi Chloe): 2 tineri îndrăgostiți întâmpină tot felul de dificultăți. Foarte 
gustat, genul a început din sec. al V-lea, cu romanul în versuri Ciprian din Antiohia. 
Autoarea lui, fosta împărăteasă Eudoxia a scris — printre multe alte opere — şi un 
poem în hexametrii, Patimile lui Hristos. 

Cu totul diferit este celebrul roman Varlaam şi loasaj, - o transpunere a unei 
legende indiene în care, în versiunea bizantină, în locul lui Buddha Gautama apare 
figura sihastrului Varlaam. 

În Bizant, apoi, au fost cultivate numeroase genuri şi specii poetice - poeme 
didactice, versificări pe cele mai variate teme, epigrame, poezii ocazionale, 
economiastice, satirice, parodii, poveşti şi legende, poezii „prodromice”; mai târziu, 
după 1204, poeme curtene, cavalereşti, de derivație occidentală. O producție 
abundentă, dar de o valoare literară foarte modestă; cu excepţia a 2 momente, de o 
absolută originalitate şi de o realizare artistică de înalt nivel. 

Primul din aceste momente este cel al poeziei ritmice. Este o poezie religioasă 
(ale cărei origini urcă până la imnurile de propagandă ale gnosticilor din sec II), 
populară, născută în cadrului cultului şi rămasă integrată liturghiei; un imn declamat 
şi căntat în biserică, compus — atât ca text cât şi ca melodie — de un melod. 
Reprezentantul acestui gen, considerat cel mai mare poet al Bizanțului, a fost Roman 
Melodul (cca. 490-cca 555). Cuviosul Roman Melodul s-a născut în Emesa Siriei, din 
părinți necunoscuţi. Această incertitudine asupra identității parinților săi a dat naştere 
la mai multe ipoteze, potrivit cărora Roman ar fi fost fie iudeu, fie sirian, fie grec. A 
fost botezat încă de tânăr şi s-a remarcat printr-o mare dragoste pentru Biserică. 
Ulterior, s-a mutat de la Emesa la Beirut (capitala de acum a Libanului), unde a fost 
hirotonit ca diacon la biserica Învierii. 

Pe vremea împăratului Anastasie | (491-518), tânărul diacon a venit la 
Constantinopol, unde s-a stabilit la Mănăstirea Născătoarei de Dumnezeu din 
cartierul Chir. EI este autorul condacului Naşterii "Fecioara astăzi, pe Cel mai 

presus de ființă naşte...".Cu acest condac al Naşterii Domnului, care a fost datat în 
anul 518, cuviosul Roman a început o perioadă prolifică de creaţie. În total, el a scris 
mai mult de o mie de condace. Termenul de condac a intrat în folosință abia în 
secolul IX, acest cuvânt provenind de la kontos, bastonaşul de lemn pe care se 
înfăşura pergamentul pe care se scria în acel timp. 

În termeni ştiinţifici, compoziţiile cuviosului Roman combină cu succes 
solemnitatea şi demnitatea predicii religioase cu delicateţea şi vioiciunea poeziei 
lirice şi dramatice. Sfântul Roman este pomenit pe 1 octombrie, în aceeaşi zi cu 
Acoperământul Maicii Domnului. El a compus un număr mare de de imnuri şi 
rugăciuni. lată un fragment: 

Ca o mioară care-şi vede mielul 

târâit la moarte, Maria întristată îl urmă, 

împreună cu alte femei, strigând: 

„Încotro mergi, fiule? Încotro te grăbeşti?/. ... / 

Să te însoțesc, fiule, ori mai degraba să te aştept? 
Spune-mi un cuvânt, tu, Cuvântule:nu mă lăsa tăcerii, 
Tu, care mi-ai păzit curăţia, 

Tu, fiule, şi Dumnezeul meu !/.../ 

Te îndrepți fiule către o moarte nedreaptă 

Și nimeni nu se alatură durerii tale; nu te însoţeşte 
Petru, care itți spunea: 

„Nu m voi lepada de tine niciodata, nici chiar de-ar fi să mor”. 
7... /Din toți, nici unul! Tu, singur între toţi, 

mori, singur, fiule, pentru toți cei care i-ai mântuit, 
pentru toți cei pe care i-ai iubit, 

Tu, fiule şi Dumnezeul meu! 

Al doilea momnet, cel al amplului poem epic intitulat Dighenis Akritas, opera 
cea mai originală şi mai importantă pe care ne-a lasat-o Bizanțul; totodată o bogată, 
colorată şi vie sursă de amănunte asupra vieții statului şi a nobililor feudali. Este 
epopeea naţională a Bizanțului, pentru că tema ei este lupta Imperiului cu arabii în 
secolele IX şi X, susținută de trupele de frontieră (akritai);, şi pentru că inspirația 
poemului îşi are sursa pe de o parte în sentimentul popular, pe de altă parte în 
sentimentul creştin, coordonata fundamentală a spiritului culturii bizantine. Eroul 
poemului, Dighenis, este probabil un ofițer bizantin din thema Anatolicelor care a 
căzut în 788 într-o luptă împotriva arabilor. Amintirea lui a fost glorificată într-un 
număr mare de căntece populare. El a devenit unul dintre eroii favoriţi ai armatelor 
bizantine. 


Istorici latini 

Existenţa lui lordanes este învăluită în mister, singura dată asupra căreia 
istoricii au căzut de acord fiind terminarea Geticii către 551, datorită faptului că 
ultimul eveniment pe care îl prezintă este naşterea unui fiu din căsătoria dintre 
Matasuntha, nepoata lui Teodoric, şi Germanus, vărul lui Justinian, care a avut loc în 
acel an. Ceea ce se ştie cu certitudine despre viaţa lui Iordanes este conţinut în cele 
câteva rânduri inserate despre sine în opera sa. Născut dintr-o mamă alană şi un tată 

got, posibil către 480, se presupune că a trăit în Moesia sau Tracia. Potrivit 
informaţiilor pe care le dă chiar el: bunicul său -Paria, a servit un alan, tatăl său se 
numea Alanoviiamuth, iar el însuşi a fost secretarul generalului barbar Gunthigis- 
Basa. De-a lungul timpului s-a vehiculat însă şi ipoteza care îl identifică pe autorul 
Geticii cu episcopul de Crotona, care l-a întovărăşit pe papa Vigilius în exilul său la 
Constantinopol şi în Chalcedon. Această idee se bazează pe faptul că lucrarea 
Romana este dedicată unui personaj cu numele Vigilius: "nobilissime frater Vigilius", 
iar o parte a tradiţiei manuscrise îl numeşte pe autorul lucrării Iordanes episcopus . 

Ceea ce ştim cu siguranţă este că Iordanes a fost un barbar romanizat, trăitor pe 
la mijlocul secolului al VI-lea şi autor de istorii în care încearcă să concilieze goții şi 
romanii spre profitul ambelor neamuri. Ne-a lăsat două lucrări cunoscute sub numele 
de "Romana" şi "Getica". Pentru prima lucrare a folosit informaţii din istorici mai 
vechi, iar pentru a doua, o operă a lui Cassiodor, azi pierdută. Opera sa prezintă o 
mare importanță mai ales pentru acele părți unde nu s-au păstrat izvoarele mai vechi 
pe care le-a folosit. "Getica" se vrea a fi o istorie a goților, pe care îi confundă însă cu 
geții. 

Grigore din Tours, pe numele său întreg Georgius Florentius Gregorius, s-a 
născut pe la 538-539 la Clermont, în Auvergne, dintr-o veche familie senatorială 
galo-romană. De tânăr se orientează spre cariera bisericească. Din familia sa sunt 
menționați episcopi de Longres, Lyon, Clermont, între care şi sfântul Nicetius de 
Lyon, unchiul său matern, care se ocupă de educaţia sa după moartea tatălui. De 
asemenea, un alt unchi al său este Gallus, episcop de Clermont, iar în 573, când 
devine episcop de Tours, succede în scaun vărului său matern Euphronius. Moare în 
594, după o existenţă care l-a pus în contact cu personaje de prim rang ale regatelor 
france. Cea mai cunoscută lucrare este “Istoria francilor” în 10 cărți în care prezintă 
pe scurt o istorie a lumii de la creație şi pe larg evenimente petrecute de la 
încreştinarea francilor până în anul 591. 

Isidor din Sevilla, născut în 560 la Cartagna, aparține şi el unei familii 
senatoriale, hispano-romane de această dată. Tatăl său Severianus a avut patru copii, 
din care Isidor e ultimul născut (după Leandru, Fulgentius şi Florentina). O scrisoare 
a lui Leandru pare să sugereze că tatăl lor s-ar fi refugiat la Sevilla în condiţiile 
ocupării oraşului lor de către bizantini şi că mama lor ar fi fost ariană, convertită apoi 
la dreapta credință. După dispariția tatălui, Isidor este crescut de fratele său Leandru 
ajunge episcop de Sevilla din 576, se îngrijeşte de instrucţia lui şi căruia îi şi urmează 
în scaunul episcopal, în 600. Moare în 636, după ce a prezidat, în 633, un Conciliu de 
la Toledo. 

Isidor era interesat de foarte multe domenii (ştiinţele naturii, gramatică, istorie, 
teologie) şi a încercat să transmită vremurilor viitoare întreaga cunoaştere a 
antichităţii. În domeniul ştiinţelor naturii, lucrarea lui principală, „Etymologiae”, 
redactată în latină, este un gen de enciclopedie care cuprindea întreaga cunoaştere 
profană şi religioasă a timpului. Cea mai cunoscută lucrare rămâne „De viris 
illustribus” care conține material biografic şi hagiografic despre scriitorii africani şi 
hispanici din secolele VI-VII. 

EI s-a remarcat şi ca teolog, influențând prin opera sa dogmatică şi morală 
întregul Ev Mediu apusean. Lucrarea sa teologică principală, concepută ca manual de 

teologie morală, „Sententiarum libri tres”, se ocupă de învăţătura Bisericii despre 
conduita creştină şi etică şi despre organizarea bisericească. 

Apoi, amintim: “O istorie a regilor goți, vandali şi suevi”, o “Cronică 
universală”, “Despre credința bisericii, contra iudeilor” se ştie că el a fost un 
antisemit înverşunat), un tratat despre Sfânta Treime (în care vorbeşte şi despre cele 
două firi în persoana lul Hristos, despre Rai, îngeri şi om), “Despre natura lucrurilor”- 
un tratat astronomic şi istoria naturii, “Întrebări din Vechiul Testament”, etc. 

Despre Beda Venerabilul cunoaştem în principal datele pe care el însuşi a dorit 
să le lase posterității, dar şi elemente transmise de discipolii săi, care au lăsat 
descrieri impresionante ale ultimei perioade a vieţii sale. Născut pe la 672-673, este 
încredințat în 680 spre instruire abatelui Benedict al mănăstirii Sf. Petru de la 
Wearmouth. Când în 682 este întemeiată mănăstirea soră Sf. Pavel la Yarrow, micul 
Beda este dat în grija abatelui acesteia, Ceolfrid. În 692 este făcut diacon, iar în 703 
devine preot, mult mai repede decât era obişnuit în epocă. Mănăstirea sa, în plină 
reînnoire culturală datorită numeroaselor manuscrise aduse de abatele Benedict de pe 
continent, în urma repetatelor sale călătorii la Roma, îi oferă un cadru propice vieţii 
de studiu şi de meditaţie pe care şi-a dorit-o. De aceea a părăsit-o foarte rar, în 720 
pentru a se documenta la Lindisfarne în vederea scrierii unei vieţi a Sf. Cuthbert, şi în 
733 când face o scurtă călătorie la York, ocazie cu care ţine o serie de lecţii elevilor 
şcolii catedrale. Moare la 25 mai 735. 

Scrierile lui Beda se împart în ştiinţifice, istorice şi teologice. Cele ştiinţifice 
includ tratate de gramatică (scrise pentru elevii săi), o scriere despre fenomenele 
naturale (De rerum natura), şi două despre cronologie (De temporibus şi De 
temporum ratione). Beda a recalculat vârsta Pământului şi a inițiat practica de a 
împărți istoria după Hristos, în "înainte de Hristos" (î.Hr.) şi "după Hristos" (d.Hr. sau 
A.D., anno Domini). Interesant este faptul că Beda a scris despre Pământ că este 
rotund “ca o minge”, în contrast cu "rotund ca un scut”. 

Cea mai importantă şi cea mai cunoscută operă a sa este “Istoria bisericească a 
poporului englez”, care prezintă în cinci cărți (circa 400 de pagini) istoria Angliei, 
bisericească şi politică, din timpul lui Cezar până la data scrierii ei (731). Primele 
douăzeci şi unu de capitole, care tratează perioada de dinaintea misiunii Sfântului 
Augustin de Canterbury, este compilată după scriitori anteriori lui, cum ar fi: Orosius, 
Gildas, Prosper din Aquitaine, scrisorile Papei Grigorie cel Mare şi alţii, împreună cu 
adăugiri de legende şi tradiții. 

În redarea evenimntelor de după 596 foloseşte izvoare documentare şi mărturii 
orale, pe care le include dar nu fără consideraţii critice legate de valoarea lor. EI este 
considerat creatorul notelor de subsol. Datorită inovaţiilor sale cum sunt notițele de 
subsol, el a fost acuzat de erezie în fața episcopului Wilfred. Acuzaţia reală era de 
fapt despre calculul greşit al vârstei Pământului. Cronologia lui era contrară 
calculului din vremea sa. S-a legat de notele de subsol pentru că Beda a citat o altă 
sursă într-o notă, în loc să-şi scrie opinia proprie, ceea ce a dus la o înţelegere greşită 
din partea celorlalți referitor la acea sursă citată. 

Beda era expert în literatură patristică, şi cita din Pliniu cel Tânăr, Virgil, 
Lucrețiu, Ovidiu, Horaţiu, şi alţi scriitori clasici, dar cu unele reticenţe. Ştia latină, 
greacă şi puţină ebraică. 

EI utiliza metoda alegorică de interpretare, şi era, după standardele moderne, 
credul când era vorba de minuni. Comentariile Venerabilului Beda la Sfânta Scriptură 
datorează mult altor scrieri patristice, adesea el însuşi inserând citate lungi din Părinţi 
Latini. În plus față de cele “Două cărți cu omilii” la pericopele evanghelice 
corespunzătoare anului liturgic, de la el ne-au mai rămas opere cuprinzând comentarii 
verset cu verset la cele 21 de Epistole consemnate în Biblie şi Explicarea 
Apocalipsei. Comentariile sale la Epistolele Sfântului Pavel sunt cuprinse în lucrarea 
Miscellanea Biblica (“Colecţia Biblică”). De asemenea, a compilat într-un singur 
volum comentariile Fericitului Augustin la Epistolele Sfântului Pavel, care urmează 
dispunerea din actualul canon biblic. Interpretările sale alegorice la VT au 
supravieţuit în două lucrări: “În templu” şi “În tabernacul”. 

Paul Diaconul oferă în Historia Langobardorum date despre famila sa 
mergând până la a patra generaţie, dovadă a preţuirii pe care o arăta originii sale. Este 
mândru de faptul că stră-străbunicul său s-a numărat printre longobarzii porniţi din 
Pannonia spre Italia. Străbunicul său, Leupichis, a fost luat în captivitate de avari şi a 
reuşit în mod miraculos să scape şi să revină acasă. Ceilalţi membri ai familiei sale 
poartă nume germanice, pe câtă vreme al său este roman dar mai ales creştin, indiciu 
probabil al menirii sale încă de la naştere unei vieţi eclesiastice. Epitaful său 
sugerează apartenenţa familiei sale la aristocrația longobardă. Numele bunicului este 
Arichis, al tatălui Wormfrid, al mamei Teodolinda, iar fratele răzvrătit împotriva 
cuceritorilor franci poartă acelaşi nume ca bunicul - Arichis,. S-a născut la Friuli, la o 
dată care nu a fost fixată cu precizie, cândva între 720-730. Format din punct de 
vedere intelectual la curtea din Pavia a regelui Ratchis, activează o vreme în ducatul 
de Benevent, pentru a o instrui pe Adalperga, fiica regelui Desideriu şi soţia ducelui 
Arichis, apoi devine călugăr la Monte Cassino. Exilul fratelui său Arichis, participant 
la o conjurație împotriva cuceritorilor ca şi confiscarea bunurilor prin care familia sa 
a ajuns într-o situație materială precară, l-au determinat să meargă la curtea lui Carol 
cel Mare pentru a-şi apăra fratele. Introdus de Alcuin în anturajul curții regale, între 
781-785 îl găsim deci la Aachen, contribuind alături de alţi învăţaţi ai vremii la 
promovarea mişcării intelectuale consacrată sub numele de Renaşterea carolingiană. 
Se întoarce apoi la Monte Cassino, unde îşi sfârşeşte zilele în jurul anului 790. 

Cea mai însemnată lucrare este “Istoria longobarzilor” —în şase cărți, scrisă 
între 787 şi 796 în măstirea Monte Cassino. Lucrarea prezintă povestea lombarzilor 
de la legendara lor apariţie în nordul țărilor Scandinave şi migrațiile lor până la anul 
744. O altă lucrarea este “Istoria romana” scrisă între anii 766-771. Pornind de la 
lucrarea lui Eutropius (un istoric roman din veacul al IV-lea, care a scris în jurul 
anului 376 compendiul Breviarium ab urbe condita în 10 cărţi, în care tratează istoria 
Romei de la începuturile ei până la împăratul Valens (364-378), valoros mai ales 
pentru studierea evenimentelor petrecute în Dacia în secolele II şi III. Eutropius 
susține în mod neîntemeiat că, la data colonizării romane a Daciei, aceasta fusese 
secătuită de bărbați şi că, odată cu trupele romane a fost retrasă din Dacia şi populația 
țării), Paul mai scrie 6 cărți în care prezintă evenimentele bisericeşti până la Sinodul 
V ecumenic. A scris, apoi, o “Istorie a episcopilor de Metz” numeroase scrisori, 
poezii etc. Lui ] se atribuie lucrarea adresată împăratului Carol cel Mare “Despre 


înțelesul cuvintelor”, o “Viaţă” a papei Grigorie cel Mare şi una a “Mariei Egipteanca”. 

Acestea sunt în mare informaţiile dispombile şi pe cât posibil sigure despre 
originea şi familia istoricilor latini supuşi analizei. Faptul că unii sunt de origine 
romană, iar alții aparţin neamurilor barbare nu are prea mare importanţă, atâta vreme 
cât în epoca în care au trăit distincția etnică nu era esenţială (ceea ce conta era 
aspectul cultural, şi în primul rând cel religios). Deosebirea fundamentală era 
realizată pe baza confesiunii religioase, care împărțea lumea în creştini şi păgâni, şi 
trasa o linie de fractură în interiorul creştinătăţii, la rândul ei împărțită între 
drepteredincioşi şi eretici, dintre aceştia cei mai importanţi fiind arieni, monofiziții şi 
iconoclaştii. 

Din acest punct de vedere, toți cei cinci istorici latini se află pe picior de 
egalitate, fiind drepteredincioşi mai mult sau mai puțin militanţi, ba mai mult, aparțin 
clerului. Singura nuanţă care trebuie introdusă îl priveşte pe Iordanes, despre care, în 
cazul în care nu e identic cu episcopul de Crotona, nu se poate afirma cu 
certitudine că ar fi fost cleric. 

O altă distincție importantă în epocă alături de cea religioasă este cea socială, şi 
aici se impun câteva observaţii. Autorii de origine latină, Grigore şi Isidor, fac parte 
din vechi familii aristocratice romane, care le-au asigurat standardul de instrucție 
necesar, dar mai ales posibilitatea unor cariere prestigioase. Cum odată cu erodarea 
structurilor administrative ale Imperiului, funcțiile laice au dispărut sau au căzut în 
desuetudine, urmare şi a treptatei decăderi a sistemului clasic (păgân) de instrucție 
care oferea pregătirea pentru acestea, reprezentanții vechii aristocrații senatoriale 
romane s-au refugiat într-un cursus honorum eclesiastic, devenind episcopi ca punct 
maxim al ascensiunii sociale care le era posibilă. Pe de altă parte trebuie subliniat că 
în aceste secole de tranziție rolul episcopilor avea o coloratură socială şi comunitară 
foarte accentuată, în numeroase cazuri ei fiind şefii structurilor de putere constituite 
în oraşe. Din această perspectivă, Grigore şi Isidor au roluri politice prin însăşi natura 
funcțiilor lor eclesiastice, fapt care se reflectă în operele pe care le-au scris. 

Despre poziția socială a celor trei autori proveniți din rândul barbarilor se pot 
face unele presupuneri, fără a ne afla pe un teren cu adevărat ferm. Ştim că lordanes, 
înainte de problematica sa "conversiune", fusese secretar al unui general barbar, 
funcţie pe care şi tatăl său o îndeplinise. Să însemne aceasta apartenenţa familiei sale 
la aristocrația barbară? Greu de spus, dar nu imposibil, mai ales că instrucția, aşa 
redusă cum Iordanes o considera pe a sa, presupunea un anume nivel social care să o 
facă realizabilă. 

Beda intră în mănăstire de la 7 ani, şi nu spune nimic despre familia sa 
naturală, de vreme ce adevărata sa familie este reprezentată de frații în mijlocul 
cărora îşi desfăşoară întreaga existență. Ținând seama de faptul că recrutarea 
călugărilor era în perioada respectivă aristocratică, într-o proporție semnificativă, 
chiar dacă nu exclusivă, se poate presupune o origine socială relativ înaltă pentru 
Beda. Trebuie subliniat însă încă o dată că el este un caz special, având un curs al 
vieţii determinat nu de ascendența sa socială ci de formaţia monahală primită încă din 
copilărie şi de talentul de dascăl şi scriitor care l-a impus atenţiei contemporanilor săi 
şi i-a asigurat un prestigiu de origine pur intelectuală. 

Epitaful lui Paul Diaconul pare să sugereze apartenența sa la o destul de 
importantă familie aristocratică longobardă. În acelaşi sens pledează interesul pe care 
l-a arătat reconstituirii genealogiei familiei sale, prezenţa sa timpurie la curtea regală 
din Pavia, unde-şi face studii cu grămăticul Florianus, preceptorul său, ca şi faptul că 
este ales să o însoțească la Benevent pe prințesa Adalperga. 

Măsura în care originea socială a influenţat modul de raportare la scrierea 
istoriei în general şi concepția politică în special variază de la autor la autor. Este 
evident că fiecare este preocupat mai ales de situaţia elitelor, dar aceasta este o 
trăsătură generală a istoriografiei epocii, căreia nu i se poate pretinde un spirit prea 
democratic. Grigore din Tours, de exemplu, este mai atent la calitatea familiei din 
care provin personajele sale decât la originea lor etnică, singurii galo-romani pe care 
Decem libri historiarum îi pomeneşte fund membri ai aristocrației senatoriale. Paul 
face loc în Historia sa, alături de regi, numeroşilor duci şi altor înalte personaje ale 
societății longobarde, fapt de altfel explicabil în condițiile menţinerii îndelungate a 
unei fărâmiţări politice prin care se impun pe scena istoriei o multitudine de actori. 
De altfel, a fost observată orientarea pro-beneventină a istoriei scrise de el, aceasta în 
contextul în care ducatul reprezenta autonomia longobardă după cucerire, dar poate şi 
datorită relațiilor personale pe care am văzut că le-a întreținut cu membrii familiei 
ducale. 

Pe Isidor par să-l intereseze numai regii, şi condamnă cu aceeaşi fermitate 
tarele morale ale unui uzurpator, ca şi originea sa obscură. lordanes are într-un 
anumit sens o poziţie mai "democratică", deoarece, în afară de exaltarea dinastiei 
Amalilor, a consacrat mult spaţiu poporului got. O analiză atentă a discursului său 
relevă însă că e vorba de fapt de "popor" în sensul de armată în marş prin Europa şi 
Asia, adică de acea elită războinică prin care s-a construit gloria goților. Şi pe Beda îl 
interesează elitele, dar nu doar cele politice. Bineînţeles, regii şi aristocrații ocupă 
locul semnificativ în istoria sa eclesiastică, dar sunt puternic concurați de sfinți, 
martiri, abați şi călugări, cei ce desăvârşesc de fapt mântuirea poporului anglilor şi 
saxonilor, în cele din urmă singurul lucru care contează cu adevărat pentru cărturarul 
insular. Totuşi, trebuie remarcat că şi între aceştia, numărul personajelor de sorginte 
aristocratică este mare, elita părând să fie cea mai potrivită sursă a sfințeniei. 


XI. Pictura bizantină 

1. Pictura murală-pictura profană 

Creştinismul care se năştea îşi datora originilor sale iudaice şi împotrivirii sale 
la păgânism, neîncrederea față de imagini, şi chiar ostilitatea, exprimate în textele 
unor ierarhi din secolul al II-lea, cum ar fi Clement din Alexandria, Irineu din 
Lugdunum sau Justin din Neapolis. însă supremaţia artelor figurative era prea mare în 
civilizatia greco-romană pentru ca creştinii să 1 se poată sustrage. 

Alături de pictura funerară din catacombe se dezvolta în biserici o pictură 
murală, pe care o cunoaştem prin ceea ce a mai rămas din frescele executate, în al 
doilea pătrar al secolului III, pe pereţii baptisteriului bisericii din Dura-Europos. Este 
cel mai vechi exemplu cunoscut de scene inspirate aproape în întregime din Noul 
Testament. Ele ilustrau teologia botezului. Pe luneta peretelui de vest, Bunul Păstor, 
purtând un berbec pe umeri şi mânând înaintea lui o turmă de oi, se afla deasupra 

unui registru în care, la stânga, Adam şi Eva, stând în picioare de o parte şi de alta a 
arborelui, îşi ascund goliciunea: suprapunerea acestor două scene evocă păcatul 
strămoşesc şi mântuirea. Pe peretele de nord, tămăduirea paraliticului simbolizează 
conversiunea săvârşita prin botez, pe când scena cu Hristos mergând pe apele lacului 
Ghenizaret în întampinarea lui Petru care se scufunda este imaginea botezului şi 
proclama necesitatea unei credințe nestrămutate. În registrul inferior, cele trei femei 
(Mironosiţele), ţinând fiecare în mâna dreaptă o lumânare şi pe braţul stâng un vas cu 
mirodenii, stau frontal în interiorul grotei sfântului Mormânt, lângă sarcofagul lui 
Hristos, sugerând credinţa în înviere ca o primă condiţie a izbăvirii, botezul fiind o 
înviere spirituală. La sud, Samarineanca langă fântana, căreia Hristos 1 se dezvăluie 
treptat, reprezinta parabola învățăturii care duce la botez. Pe acelaşi perete, izbânda 
lui David asupra lui Goliat este totodată ilustrarea victoriei lui Hristos asupra morții şi 
prefigurarea botezului, pentru că "unsul Domnului" se ridică triumfător deasupra 
vanitații şi a necuratului. Studiul iconografic al acestor scene a scos la iveală că ele se 
deosebesc prin mai multe detalii de maniera în care au fost tratate în Occident în 
aceeaşi epocă sau mai tarziu. 

Stilul lor este mai narativ, mai realist, s-ar zice chiar mai popular. Deoarece 
este greu să se creadă că această iconografie ar fi fost creată de pictorul care a lucrat 
la Dura, se presupune că ea ar proveni din manuscrisele Bibliei împodobite cu 
miniaturi. Prin desenul lor curgător şi prin libertatea mişcărilor, figurile din minuni şi 
din scenele de pe lunetă amintesc de siluetele desenate pe papirusurile ilustrate ale 
epocii. Ele contrastează cu aspectul monumental al Miroforelor (purtatoare de mir), al 
căror hieratism vesteşte arta bizantină şi se inspiră, după cât se pare, din spectacolul 
procesiunilor care se desfăşurau în cadrul bisericii. Prin acest amestec de hieratism şi 
de pitoresc familiar al narațiunii, frescele baptisteriului din Dura prefigurează arta 
bizantină. 


2. Pictura murală - pictura religioasă 

Grecii recurseseră, mai adesea decât se crede de obicei, la pictură pentru a 
decora în interior cu scene religioase zidurile edificiilor lor sacre; adevăratul 
Theseion, sanctuarul Dioscurilor, Erechteionul, templul lui Dyonisos Eleuthereus de 
la Atena, templul lui Zeus din Olimpia, tholosul din Epidaur au fost astfel 
împodobite, după mărturia unor texte. Pictura căpătase întâietate în epoca elenistică şi 
fusese din belşug folosită de lumea romană în scopuri religioase sau profane. creştinii 
recurseseră la ea pentru a acoperi pereţii catacombelor, sau chiar ai bisericilor, cum 
este cazul la Dura. 

După triumful religiei lor, ei au intreprins şi în acest domeniu, ca şi în arhitectură, 
felurite experiențe în care se reflecta bogaţia trecutului ai căror moştenitori erau, precum 
şi incertitudinile lor în privinţa programelor ce trebuiau aplicate. Unii socoteau că era 
nimerit să se continue decorarea pereților bisericilor, ca şi a pavimentelor, cu subiecte 
pur profane, poate cu intenţia de a evoca bucuriile paradiziace. O descriere a bisericilor 
din Gaza (in Palestina), datorată retorului Horicius (secolul al VI-lea), ne arată că la 
biserica sfântul Ştefan s-a reprezentat pe pereţii navelor laterale Nilul mărginit de pajişti 
populate cu animale. La biserica sfântul Serghie, în absidele de nord şi sud, erau figurate 
livezi de meri, peri, rodii printre care zburau păsări. Un decor executat în acelaşi spirit s- 

a păstrat pe arhivoltele arcadelor din biserica Fecioarei Acheiropoietos de la Salonic 
(secolul al V-lea), unde ghirlande de flori şi ciorchini de fructe se revarsă din vase de un 
albastru închis pe fond de aur, pe când păsări şi şerpi se înscriu în octogoane; doar ici şi 
colo câte o cruce înscrisă într-un cerc ne aminteşte că ne aflam într-un edificiu creştin. 
Dintr-un fragment din Viaţa sfântului Ştefan cel Tânăr (Migne, Patrologia Graeca, vol. 
100, col. 108 1113), pare să reiasă că bisericile de la Constantinopol anterioare crizei 
iconoclaste aveau un decor pictat cuprinzând reprezentări de arbori, păsări, animale şi 
chiar scene "satanice" de curse de cai, de vânătoare, de teatru şi de jocuri din hipodrom. 

Însă această practică le punea unora probleme de conştiinţă. O scrisoare a 
sfântului Nil, către sfârşitul secolului al IV-lea, ne-a păstrat amintirea acestor 
frământări. Un înalt magistrat, eparhul Olympiodor, îi scrisese pentru a-l întreba dacă 
se cuvenea să se înfățişeze scene de vânătoare şi de pescuit “doar pentru plăcerea 
ochilor" în interiorul unei biserici pe care o ctitorise. Nil îi răspunse ca ar fi un lucru 
“copilăresc şi neserios ". EI l-a sfătuit să picteze imaginea crucii în abside şi, de o 
parte şi de alta a naosului, scene luate din Vechiul şi din Noul Testament “pentru că 
neştiutorii de carte, ce nu pot ceti Sfânta Scriptura, să înveţe, privindu-le, faptele bune 
ale celor care l-au slujit cu credință pe Dumnezeu şi să fie îndemnați să imite această 
nobilă purtare care i-a făcut să prefere cerul pământului şi lucrurile nevăzute 
lucrurilor văzute”. Aceasta a fost doctrina pe care au apărat-o cei trei mari dascali şi 
ierarhi ai bisericii orientale, profund pătrunşi de elenism, Vasile din Cezareea, 
Grigore din Nazianz şi Grigore din Nyssa: pentru ei decorul figurat din biserici 
trebuia să-i instruiască pe credincioşi prin ilustrarea Sfintei Scripturi. 

Această doctrină a ieşit biruitoare până la urma impotriva acelora care, ca 
Eusebiu din Cesareea (267- 340) şi, mai tarziu, Epifanie, episcop de Salamina, în 
Cipru (367-440), rămăseseră credincioşi intransigenţei vremurilor de început şi 
vedeau în reprezentarea lui Hristos, a Fecioarei, a îngerilor şi a sfinților, o 
supravieţuire a practicilor idolatriei şi, în acelaşi timp, o blasfemiatoare zeificare a 
omului. Biserica a contribuit la naşterea unui nou stil pe care desigur îl favorizaseră 
prefacerile intervenite în artă în secolul al III-lea, dar care, poate, nu s-ar fi cristalizat 
dacă s-ar fi ramas la temele decorative preluate de la păgânism. 


3. Pictura monumentală 

Pictura - şi indeosebi mozaicul - constituie expresia majoră a geniului artei 
bizantine. Dar este bine să deosebim mozaicul pavimentar, făcut în principal din 
cuburi de marmură şi pietre colorate, care reprezintă o supravieţuire a tehnicii 
elenistico-romane, de mozaicul parietal, alcătuit din cuburi de sticlă colorată prin 
adăugarea unor oxizi metalici sau a unor foiţe de aur sau de argint. Acest nou 
procedeu avea să deschidă viitorul picturii bizantine. 


3.1 Mozaicul 

Mozaicul pavimentar 

Pavimentul de mozaic a fost cunoscut în Grecia clasică, încă din secolul al V- 
lea înaintea erei noastre. Practicat mai cu seamă în epoca elenistică, el s-a răspândit în 
intreg Imperiul roman, din Asia şi din Africa până în Bretania şi pe meleagurile 
germanice. El a trecut chiar peste graniţele imperiului, de pildă în Persia, la Bisapur, 

unde au lucrat mozaicarii din Antiohia pe care Sapur 1 1-a adus în acest oraş atunci 
când l-a cucerit în 252. Bizantinii i-au rămas credincioşi până spre sfârşitul secolului 
al VII-lea, în ce priveşte decorarea pardoseli anumitor reşedințe şi chiar biserici. 
Peristilul Marelui Palat imperial de la Constantinopol, scos la lumină la sud de 
moscheea sultanului Ahmet, a fost bogat împodobit cu asemenea mozaicuri, la o dată 
incertă pe care arheologii o situează fie în timpul domniei lui Teodosie al II-lea (408- 
450), fie în vremea lui Justinian al II-lea (685-695). 

În interiorul unor panouri lungi, tivite cu panglici şi cu ghirlande de frunze de 
acant între care se înscriu măşti umane, păsări şi fructe, subiectele se suprapun în trei 
registre, în friza, pe fond alb. Se întâlnesc câteva teme mitologice (Belerofon 
luptându-se cu Himera, un alai dionisiac, nimfe şi grifoni), numeroase scene din viața 
câmpenească, episoade de vânătoare, încăierări între animale şi o cursă cu cercul în 
hipodrom. Aceste mozaicuri ţin de tradiția antică nu numai prin subiectele lor, ci şi 
prin libertatea mişcărilor, eleganța desenului, simţul volumelor, prospeţimea şi 
gingăşia coloritului, gustul pitorescului. Ele sunt învăluite într-o atmosferă poetică, de 
un foarte pronunţat caracter grecesc, care contrastează cu realismul rural al 
mozaicurilor din Africa de nord. Se poate vedea în ele o manifestare a gustului 
clasicizant, rămas foarte viu la Constantinopol. 

Din fericire, la Antiohia s-a putut urmări evoluţia pardoselilor de mozaic de la 
începutul erei noastre până în secolul al VI-lea. Stilul lor este mai puţin pur decât al 
acelora de la Constantinopol şi coloritul mai puţin bogat. În secolul al V-lea aici s-a 
făcut simțită influența sasanidă - fără îndoială prin intermediul ţesăturilor - în 
iconografia scenelor de vânătoare şi în adoptarea unor motive cum ar fi animalele cu 
gâtul împodobit cu panglici. 

Subiectele câmpeneşti cu care sunt decorate vilele marilor proprietăţi rurale se 
regăsesc la pavimentele bisericilor, mai ales în Palestina, unde sunt menite să evoce 
Pământul, moşia lui Dumnezeu, şi uneori înşiruirea lunilor şi a anotimpurilor, simbol 
al ordinii lumii. Caracterul idilic al acestor reprezentări derivă din tradiția 
alexandrina. 


3.2 Originile mozaicului parietal 

Pentru pictura murală bizantinii dispuneau de două tehnici: mozaicul din bucăţi 
de sticlă colorată şi fresca. Primul pare să fi fost inventat la Roma către mijlocul 
secolului I î.Hr. pentru decorarea pereţilor grotelor artificiale consacrate Muzelor (de 
unde şi numele său) sau Nimfelor. EI avea drept scop să accentueze prin propria sa 
sclipire efectele irizării apei. Astfel, curând a început să fie utilizat, încă de prin 
secolul | d.Hr., la fântâni şi pe bolțile sălilor termelor. 

Farmecul exercitat de scânteierea lui a făcut să fie folosit şi în mausolee şi în 
edificiile religioase unde se adunau credincioşii: mozaicul a fost întrebuințat în acele 
mithraea şi în bazilica închinată cultului lupercal (sfârşitul secolului al III-lea), 
descoperită la Roma în 1613. EI se adapta perfect la suprafeţele concave ale bolților 
şi ale cupolelor. Creştinii au recurs la el spre a-şi împodobi mormintele, încă înaintea 
epocii lui Constantin. Mausoleul familiei lulia de la Vatican ne-a păstrat un 
"incunabul " al mozaicului creştin, din jurul anului 250: pe lunete se pot vedea 

povestea lui lona, Pescuitorul de suflete şi Bunul păstor, iar pe boltă, Hristos-Helios. 
Dar numai Biserica biruitoare a oferit acestei tehnici toţi sorții de izbândă. 


3.3 Estetica mozaicului bizantin 

Cuburile de sticlă colorată, absorbind şi reflectând lumina, făceau să scânteieze 
culorile cu o strălucire pe care nu o aveau pietrele opace ale mozaicului pavimentar. 
Bisericile deveneau - nu aşa cum s-a spus - domeniul nopții şi al obscurităţii, ci al 
luminii divine pe care sfântul Pavel şi Plotin o celebraseră după Platon şi Psalmist. 
Somptuozitatea materiei şi a coloritului generau simțământul măreției supraomeneşti. 
Prin efectele sale de fulgerări somptuoase de lumină şi în acelaşi timp prin simplificarea 
desenului pe care o implica, mozaicul era materia adecvată dezvoltării stilului de care 
avea nevoie înflorirea religiei creştine într-o societate imperială. Mozaicul exclude în 
principiu degradeurile şi clar-obscurul, deoarece fiecare cubuleţ formează un ton local 
încastrat în suportul de mortar şi nu se poate contopi cu cel de alături. Dimpotrivă, el 
favorizează reprezentarea figurilor cu două dimensiuni, într-un spațiu fără adâncime. 
Mozaicurile renascentiste din San Marco de la Veneţia şi din San Pietro de la Roma 
arată cum această tehnică îşi pierde orice forţă expresivă când încalcă exigenţele care îi 
sunt proprii spre a încerca să rivalizeze cu pictura executată cu pensula. 

Mozaicul răspundea deci cerințelor unei arte care avea misiunea de a evoca 
esenţele spirituale prin mijlocirea unor reprezentări figurative şi care, pentru aceasta, 
trebuia să obțină forme purificate de tot ceea ce ar fi putut aminti îndeaproape materia 
carnală şi pământeană. Într-adevar, arta creştină ţintea spre cu totul alte scopuri decât 
arta păgână. Fără îndoială aceasta din urmă fusese mai profund religioasă în inspiraţia 
sa decât s-a spus uneori. Scopul său principal nu a fost, în operele majore, să placă 
pur şi simplu spectatorului, ci să aducă prinos zeilor şi, în acelaşi timp, măreției 
cetății. Cu toate acestea, în civilizația Greciei clasice, în care oamenii şi-i închipuiau 
pe zei asemenea lor şi în care rațiunea se străduise să pătrundă tainele structurii lumii, 
arta se consacrase studiului datelor vieţii lor reale spre a le ridica la suprema treaptă 
de frumuseţe armonioasă sau de pitoresc atrăgător. Arta elenistică şi arta romană, 
mergând pe acest făgaş, excelaseră în redarea aparenţelor şi a iluziei spaţiale. 

Totuşi, în secolul al III-lea e.n., criza profundă prin care a trecut Imperiul şi 
presiunea păturilor populare şi rurale au avut drept consecință nu numai o decădere a 
meşteşugului, dar şi mai mult încă o schimbare în estetica ce a adus după sine o 
reacție împotriva excesului perfecțiunii formale şi reci atins în epoca Antoninilor: o 
mişcare asemănătoare a ridicat întregul secol XX împotriva academismului secolului 
al XIX-lea. Filozoful Plotin, care a tălmăcit atât de bine frământările epocii sale, arată 
că "ochiului trupesc" ar trebui să-i fie substituit "ochiul lăuntric”, şi că "viziunea 
intelectuala", depăşind nu numai datele simţurilor, ci şi gândirea discursivă rațională, 
îngăduia, prin entuziasm şi uitare de sine, să se atingă extazul ce permitea 
contemplarea inefabilă şi indescriptibilă a Fiinţei. 

Creştinismul a venit să aline aceste nelinişti şi să dea o hrană acestor aspirații 
către misticism şi ascetism. Pe când anticii au avut tendinţa de a intelectualiza şi au 
urmărit "să placă”, bizantinii au tins către spiritualitate şi către emoție. Ei au prefăcut 
în stil elemente - ca frontalitatea sau imobilitatea - care fuseseră, nu o dată, efectul 
stângăciei în artele populare sau provinciale. Prin ruptura cu "academismul" şi 

iluzionismul antic şi prin izbânda viziunii interioare, arta lor vesteşte arta timpului 
nostru, dar cu această profundă deosebire că în loc să lase creatorului cea mai deplină 
libertate, ea îi pretindea un anumit conformism față de prototipuri şi socotea o 
necesitate fundamentală comuniunea între artist şi public. 

În sfârşit, renunțând sub imperiul exigenţelor tehnicii sale proprii la 
perspectiva frescelor elenistice şi romane care "spărgea" peretele, mozaicul bizantin a 
creat o pictură cu adevărat monumentală care se integra spațiului edificiilor pe care le 
împodobea şi care respecta liniile arhitecturii. Credinciosul care pătrundea în biserică 
se pomenea în miezul unui mediu omogen, unde fondul luminos de aur al 
mozaicurilor potenţa simţământul de dilatare şi dematerializare. 

Numai o parte din mozaicurile din epoca paleocreştină a ajuns până la noi. 
Cele din bisericile de la Alexandria, de la Antiohia, din Palestina şi chiar de la 
Constantinopol, executate înainte de Sfânta Sofia ridicată de Justinian, au dispărut 
odată cu monumentele pe care le decorau. Salonic, Ravenna şi Roma sunt singurele 
oraşe în care s-au păstrat unele mozaicuri aparținind mai multor secole. Oricât de 
mare ar fi fost favoarea de care se bucura, mozaicul era costisitor şi presupunea 
participarea unor artişti specializați. Bisericile în care a fost folosit au rămas o 
minoritate în ansamblul lumii bizantine şi, de cele mai multe ori, au fost acelea care 
au putut beneficia de dărnicia împăraților, principilor, papilor şi dregătorilor bisericii 
sau altor mari personaje. Iar decorul se reducea adesea la zona altarului. În sfârşit, 
multe dintre fragmentele care au supravieţuit sunt nesigur datate. Atunci când lipsesc 
datele literare sau epigrafice despre istoria monumentului şi a decoraţiei sale, este 
adesea anevoios să se stabilească o cronologie precisă, bazată pe criterii stilistice, 
persistentă anumitor formule putând să se datoreze imitării unor modele antice. 


3.4 Mozaicul bizantin la Muntele Sinai 

Justinian a pus să se ridice la Muntele Sinai, după moartea Teodorei în 548, o 
mănăstire dedicată pe atunci Născătoarei lui Dumnezeu, înainte de a fi reconsacrată 
în secolul al XII-lea Sfintei Ecaterina, şi care trebuia să fie un bastion al ortodoxiei 
înfipt în pământul ereziei monofizite. În conca absidei tema obişnuită a lui Hristos în 
slavă sau a Fecioarei a fost înlocuită cu Schimbarea la Faţă, subiect care se potrivea 
Sinaiului, unde el fusese prefigurat de cele două teofanii cu care Dumnezeu l-a 
răsplătit pe Moise. Lucrările de curațire, efectuate între 1958 şi 1963 de o echipă 
condusa de K. Weitzmann, au dat la iveală un mozaic cu nuanţe de o prospețime, o 
gingăşie şi o intensitate care ne îndeamnă să vedem în el opera unui atelier din 
Constantinopol. În acelaşi timp, el atinge un grad de abstractizare care îl înrudeşte cu 
cele din biserica San Michele in Africisco de la Ravenna. 

Într-o aureolă ovală (mandorla), Hristos, de tip oriental, cu barbă şi păr negru, 
apare în veşminte de culoare argintie, cu falduri trandafirii şi albaştrii, cu o bandă lată 
de aur, în diferite nuanţe, pe poalele mantiei. Este într-adevăr acel Hristos a cărui față 
"a strălucit ca soarele, iar veşmintele lui s-au făcut albe ca lumina" despre care ne 
vorbeşte Evanghelia (Matei, XVII, 2). De o parte şi de alta a lui lisus se înalță, la 
stânga Sa, Moise, şi la dreapta Sa, Ilie, simbolizând Legea şi Proorocii. Spaima celor 
trei apostoli a fost redată cu un simţ foarte viu al expresiei, care nu se teme de 
atitudinile forțate. Sobrietatea desenului scoate în evidenţă vigoarea monumentală a 

figurilor. Muntele Tabor nu este reprezentat în partea de Jos, în locul pajiştilor idilice 
obişnuite la Ravenna, solul este alcătuit din patru fâsii: negru, albastru, verde-inchis 
şi verde-deschis, fără nici o floare. 

Pe intradosul arcului de triumf, ca şi la Ravenna, de o parte şi de alta a hrismei 
se înşiruie medalioane cuprinzând busturile celor doisprezece apostoli: Pavel, Tadeu 
şi Matei îi înlocuiesc pe cei trei apostoli din Schimbarea la Faţă. La limita inferioară a 
concăi, alte medalioane, simbolizând legătura dintre Vechiul şi Noul Testament, 
încadrează capetele a cincisprezece prooroci de o parte şi de alta a portretului lui 
David, strămoş al lui Hristos şi model al împăraţilor creştini. La extremitățile acestei 
frize au fost înfățişaţi, la dreapta, egumenul Longhin, în vremea căruia a fost executat 
acest decor şi, la stânga, diaconul său, Ioan. În colţuri doi îngeri în zbor, cu aripi de 
păun, poartă un glob cu o cruce, de o parte şi de alta a unui medalion în care este 
redat Mielul. Ceva mai Jos, bustul Fecioarei, la sud, şi acela al lui loan Botezătorul, la 
nord, se înscriu în medalioane: se poate vedea aici una dintre cele mai vechi 
reprezentări ale temei Deisis sau Intercesiunea Mariei şi a Prodromului pe lângă 
Hristos în favoarea celor păcătoşi. În partea de sus a peretelui au fost reprezentate 
cele două episoade din Vechiul Testament care s-au desfăşurat pe munţii Horeb şi 
Sinai: la stânga Moise, în fața rugului care arde şi, la dreapta, primind Tablele Legii. 

În opoziţie cu aceste mozaicuri, al căror stil pare să fie de origine 
constantinopolitană, pe fața apuseană a pilaştrilor ce suportă arcul de triumf al absidei 
sunt două panouri executate în tehnica encausticii de un meşter din partea locului, 
palestinian, desigur mai obişnuit cu zugrăvirea icoanelor decât cu pictura murală, 
deoarece pare că a întâmpinat unele greutăţi în a transpune chipurile omeneşti la o 
asemenea scară: la nord se află jertfa lui Avraam şi, corespunzător, la sud, aceea a lui 
lefta, silit să-şi sacrifice fica drept urmare a legământului făcut înaintea victoriei sale 
asupra amoniților. Aceste două scene erau socotite drept prefigurări ale jertfei lui 
Hristos. 


3.5 Mozaicul bizantin în Palestina şi Siria 

Mozaicul bizantin a supravieţuit în Palestina şi în Siria sub califii Omeiazi. La 
Betleem, în bazilica Naşterii (a cărei absidă de sud din transept, orientată spre Mecca, 
creştinii au fost nevoiţi să o cedeze musulmanilor în 638) s-au reprezentat la sfârşitul 
secolului al VII-lea, pe cei doi pereţi ai navei centrale, la sud, primele şase sinoade 
ecumenice, de la cel din Niceea (325) până la al treilea conciliu din Constantinopol 
(680-681), şi la nord şase concilii provinciale din secolele III-IV. Poate comunitatea 
creştină primise în acest scop unele fonduri din partea împăratului, cu prilejul 
conciliului din 680. Seria de la sud a fost refăcută în secolul al XII-lea, în timpul 
Cruciadelor, pentru a introduce şi al doilea conciliu din Niceea (787), dar se pare că 
executanţii au rămas destul de credincioşi modelelor din primul stadiu. 

Pe pământul Islamului, unde era interzisă reprezentarea făptunilor însuflețite în 
locurile de cult, şi unde, în plus, reprezentarea împăraților ar fi putut părea drept un semn 
de supunere față de Constantinopol, întrucât, după tradiție, împărații bizantini erau 
prezentați prezidând sfintele adunări ecumenice, pe care ei le convocaseră, creştinii au 
renunţat să înfățişeze conciliile sub forma unor scene cu personaje, aşa cum, după 
mărturia unor texte, se obişnuia la Constantinopol, şi le-au evocat cu ajutorul unor 

arhitecturi imitate după cele ale bisericilor. La sud, fiecare conciliu ecumenic este 
simbolizat prin două arcuri care domina altare şi în care se înscriu texte greceşti cu 
numele sinodului şi un rezumat al canoanelor sale. La nord, subiectele sunt tratate cu 
mai mare amploare: aici s-au reprezentat în secţiune altare de biserici acoperite de 
cupole. Spaţiul cuprins între eonca absidei şi altar, în fiecare arcadă mediană, este 
acoperit cu un text grec de acelaşi fel ca şi la sud. În controversa lor doctrinară cu 
musulmanii, care îi învinuiau ca nu practică un adevărat monoteism, creştinii de la 
Betleem proclamau astfel în mod public punctele principale ale Crezului lor hristologic 
pe însuşi locul Naşterii. În intervalele dintre aceste compartimente cu arhitecturi, 
candelabre făcute din etajări de vase şi tufe de acant încadrează vaste motive vegetale, 
alcătuite şi ele dintr-o suprapunere de havuzuri peste care se întind frunze mari. Acest 
decor de origine antică ne aminteşte, cu mai puţină amploare fastuoasă şi mai redusă 
supleţe elegantă în desen, de mozaicurile din biserica Sfântului Gheorghe de la Salonic 
şi cele din baptisteriul catedralei de la Ravenna. 

Poate că echipa de mozaicari care a executat lucrările din biserica Naşterii a 
fost chemată să decoreze cu împletituri de acant şi viță-de-vie, de arbori şi plante, 
reale sau imaginare, amestecate cu vase şi cornuri ale abundenței, octogonul Cupolei 
de pe Stânca, ridicată de Abd el-Melik în 691. Nu găsim aici nici o făptură însuflețită. 
Pentru a răspunde creştinilor, inscripțiile nu numai că proclamă punctele doctrinei 
mahomedane, dar denunță şi erorile celorlalte religii, mai cu seamă în privința 
credințelor relative la Treime. Coroane bizantine şi altele sasanide, cu o pereche de 
aripi având deasupra semiluna, aminteau victoriile arabe asupra celor două imperii. 
După istoricii arabi, împăratul bizantin lustinian al II-lea ar fi trimis califului El-Ualid 
(705-715), urmaşul lui Abd el-Melik, nişte mozaicari pentru moscheea de la Medina. 
Aceştia, sau nişte compatrioți de-ai lor au executat probabil mozaicurile Marii 
Moschei din Damasc pentru care -ne spune geograful el-Magdisi - califul primise de 
la Constantinopol materialele şi cuburile. 

Construcţiile decorative, peisajele cu copaci şi râuri care, după mărturia unor 
autori arabi, trebuiau să evoce "toate ţările cunoscute" au păstrat cel mai adesea 
aspectul picturilor romane, dar nu mai sunt populate de nici o prezență umană sau 
animală şi ceea ce se remarcă la ele este dragostea de natură, foarte vie în poezia 
araba. 


3.5 Mozaicul bizantin în Roma 

Zidirea unor biserici somptuoase de către Constantin şi urmaşii săi, sau de 
către papi, a favorizat existența unor ateliere de mozaicari chiar la Roma. În absida 
marilor sanctuare, de pildă la San Pietro şi la San Paolo fuori le mura (din afara 
zidurilor), Hristos a fost reprezentat tronând între fruntaşii apostolilor, după modelul 
imaginilor care, în palate sau în bazilici, îl arătau pe împărat între dregătorii de la 
curte. Astfel s-a creat o tradiţie iconografică față de care au rămas credincioase, în 
ansamblu, bisericile ulterioare de la Roma. Mozaicurile pastrate la Santa Constanza 
(a doua jumătate a secolului al IV-lea) şi la Santa Pudenziana (începutul secolului al 
V-lea) sunt întru totul romane prin demnitatea lor senină şi gustul pe care îl exprimă 
pentru notaţiile pitoreşti. Dar Roma se aratase totdeauna foarte sensibilă față de ceea 

ce se realiza în provinciile răsăritene ale imperiului sau şi a continuat să rămână aşa şi 
după triumful creştinismului. 

Cunoscuţi savanţi socot, de exemplu, că mozaicurile arcului de triumf şi cele din 
absida, astăzi dispărute, din biserica Santa Maria Maggiore, ar fi fost executate, cu 
prilejul reconstruirii edificiului pe vremea papei Sixtus al III-lea, sub conducerea unui 
mozaicar venit de la Constantinopol. S-a presupus chiar că lucrările ar fi fost intreprinse 
cu resursele zestrei principesei constantinopolitane Evdochia, fiica lui Teodosie al II-lea; 
care s-a căsătorit în 437 cu vărul ei Valentin al III-lea, fiul Gallei Placidia. 

Întreg decorul arcului avea drept scop să proslavească triumful Fecioarei şi al 
divinului său Fiu. În mijlocul zonei superioare, între apostolii Petru şi Pavel, se 
desprinde un medalion cuprinzând tronul pregătit pentru a doua venire. La stânga 
spectatorului sunt înfăţişate scenele Visului lui Iosif, în care i se arată îngerul, şi 
Bunavestire, în care Maria este îmbracată în tunică patricienelor, cu guler de 
mărgăritare şi capul încins cu o diademă de asemenea împodobită cu mărgăritare. Ea 
poartă aceleaşi veşminte bogate şi în dreapta, scena Intrării în biserică. În al doilea 
registru, la stânga, inchinarea magilor este tratată în maniera unei scene de audienţă 
imperială: pruncul lisus este aşezat pe un mare tron împărătesc, în faţa unei gărzi de 
onoare formate din patru îngeri, între Maica Sa, la fel de somptuos îmbrăcată, simbol 
al Noii Legi, şi o femeie în veşminte întunecate, care reprezintă Vechea Lege. 

În dreapta, la acelaşi nivel, Afrodisius, guvernatorul păgân al oraşului Sotis, 
îmbrăcat ca un rege, se închina lui lisus. În scena Fugii în Egipt, în a treia friză, 
piedicile pe care le-a învins lisus sunt înfăţişate prin Uciderea pruncilor şi audiența 
acordată regilor magi de către Irod, asistat de doi cărturari ai Legii. În partea de jos se 
văd Ierusalimul şi Betleemul deasupra a două grupuri de câte şase oi, care 
simbolizează apostolii. Solemnitatea foarte accentuată a scenelor de sus, a căror 
iconografie se inspiră din obiceiurile de la curtea imperială, şi folosirea unui colorit 
totodată mai intunecat şi mai puţin variat decât mai inainte, au fost considerate drept 
indiciile unei origini constantinopolitane. Se presupune că la Constantinopol s-a 
alcătuit, într-un timp relativ scurt, imagistica nouă, destinată să o preaslavească pe 
Născătoarea de Dumnezeu (= Theotokos), potrivit definiţiilor pe care le promulgase 
Sinodul din Efes, 431, împotriva ereziei nestoriene. Tot de la Constantinopol se pare 
că provenea şi decorul absidei, distrus în secolul al XIII-lea sub Nicolae al III-lea 
(1277-1280), care, pe un fundal de împletituri de frunze şi flori, o înfăţişa pe Fecioara 
tronând împreună cu Pruncul, între martiri care îi aduceau cununile lor. 

Mozaicurile din partea de sus a pereţilor naosului, care ilustrează, la stânga, 
povestea lui Avraam şi a lui Iacov, la dreapta, povestea lui Moise şi a lui losua, par să 
se fi inspirat din miniaturile unui manuscris al Vechiului Testament care, prin 
abundența şi diversitatea compozițiilor sale figurative, se înrudea cu Iliada păstrată la 
Biblioteca Ambrosiană. Anumite detalii iconografice lasă să se creadă că acest 
manuscris ar fi putut să fie împodobit cu miniaturi tot la Constantinopol. Dar 
strălucirea şi subtilitatea coloritului acestor mozaicuri, vioiciunea spiritului narativ 
care le însuflețeşte şi caracterul de "pastorale " al multora dintre ele ne îndeamnă să 
recunoaştem opera unor executanți aparținând unor ateliere de la Roma. 

Un nou aport de influenţe bizantine s-a făcut simţit un secol mai târziu, în 
cursul primilor ani ai domniei lui Justinian, în mozaicurile din absida bisericii 

amenajate de papa Felix al IV-lea (526 - 530) în biblioteca forumului lui Vespasian, 
în cinstea sfinților bizantini Cosma şi Damian, care îl vindecasera pe împărat în chip 
miraculos: poate ar trebui să vedem în acest monument consecința unei întelegeri 
între papă şi împărat, în vederea recuceririi Italiei şi a eliberării ei de sub stăpânirea 
goților eretici. Pe un fundal de nori, a căror redare pitorească rămâne conformă 
tradiției romane a mozaicurilor din biserica Santa Pudenziana, se inalţă Hristos, 
matur. Dar chipul Său nu mai este acela al unui filozof senin, ca în operele anterioare. 
Acum seamană cu un neîmblânzit călugăr răsăritean. Nu îl mai vedem pe "învățătorul 
blând şi impunător ", ci pe "judecătorul sever şi de temut". La dreapta Lui, sfântul 
Pavel i-l prezintă pe sfântul Damian, urmat de papa Felix al IV-lea care ţine, în 
calitate de ctitor, chivotul bisericii (această ultimă figură a fost refăcută sub Urban al 
VIII-lea, 1623 -1644). La stânga lui, sfântul Petru 1-l prezintă pe sfântul Cosma, 
însoțit de sfântul Teodor, sfânt militar bizantin faţă de care papa Felix al IV-lea avea 
o evlavie deosebită. Aceşti sfinți, ale căror trupuri păstrează o vigoare antică, sunt 
tratați cu accente de asprime noi. Se simte că, pentru a-i reprezenta pe aceşti sfinți 
bizantini, mozaicarul s-a folosit de un model venit din răsăritul mediteranean. S-a 
putut spune despre acesta că este "ultimul mozaic antic de la Roma şi primul mozaic 
bizantin ". Scena este încadrată de doi palmieri, pe unul din ei stând aninată o pasăre 
fenix, simbol al învierii. Dedesubt, între două grupuri de câte şase oi, simbolizând 
apostolii, este înfățişat Mielul mistic. Deasupra, pe arcul de triumf, reapare Mielul, 
întins pe tronul pregătit pentru a doua venire, în interiorul unui medalion flancat de 
cele şapte sfesnice ale Apocalipsei, de patru îngeri şi de simbolurile înaripate ale 
celor patru evangheliști (ultimele două au dispărut). În unghiuri s-au păstrat mâinile 
învăluite a patru dintre cei douăzeci şi patru de bătrâni din Apocalipsă. Desenul 
destul de sec al acestor figuri de pe arc i-a îndemnat adesea pe cercetători să creada 
ca ele ar fi fost executate abia sub papa Serghie, între 692 şi 701. 

Actiunea înrâuririlor bizantine s-a făcut simțită cu deosebire atunci când Roma 
a fost recucerită de la ostrogoți de către Narses, în 553, şi când ea a reintrat în sânul 
Imperiului de la Constantinopol, de care avea să depindă, cel puţin în chip teoretic, 
timp de două veacuri, până în 755, când papa Ştefan al II-lea, pentru a ţine piept 
amenințărilor regelui longobard Astulf, a obținut de la regele francilor, Pepin, 
recunoaşterea statului pontifical, aşezat sub puterea temporală a pontifilor. Grecii şi 
levantinii - slujbaşi, soldaţi, neguţători şi călugari — au invadat Italia recucerită de 
trupele lui Justinian, precum şi vechea capitală a Imperiului. Unii dintre aceştia 
veneau din Orientul Apropiat asiatic şi din Africa de nord, fugind de invaziile arabe. 
Şefii administraţiei bizantine s-au instalat pe Palatin. Un întreg cartier grec, care a 
căpătat numele de Cosmedin în amintirea unei mahalale din Constantinopol, s-a 
dezvoltat în jurul bisericii Sfânta Maria, construită în secolul al VI-lea pe locul pieţei 
imperiale de aprovizionare, în forul Boarium. Dintre cei douăzeci şi cinci de papi care 
au ocupat tronul pontifical între 607 şi 752, până la Zaharia, predecesor al lui Ştefan 
al II-lea, treisprezece au fost greci sau sirieni. 

În indelungaţii ani de război dintre bizantini şi goți, atelierele mozaicarilor 
romani au fost silite să-şi înceteze activitatea şi, când s-au întors vremurile mai bunc, 
a fost nevoie să se facă apel ori la artişti străini, ori la pictori localnici care, în acest 
răstimp, pierduseră secretul celor mai bune tradiţii tehnice ale şcolii lor şi deveniseră 

extrem de receptivi la influenţele dinafară. Dar dacă stilul a fost marcat de tendințele 
care biruiau în provinciile răsăritene ale Imperiului, existenţa la Roma a unor 
venerabile sanctuare împodobite cu mozaicuri îndemna în schimb la menținerea unor 
anumite tradiții iconografice. Probabil că Bizanțului 1 se datorează lipsa de volum şi 
rigiditatea figurilor de sfinți care îl încadrează pe Hristos pe arcul de triumf din 
biserica San Lorenzo fuori le mura, ridicată de papa Pelaghie al II-lea (579-590), 
după modelul bisericilor constantinopolitane, cu un nartex şi cu tribune. Totuşi, 
potrivit obiceiurilor romane, Hristos, cu barbă, aşezat pe sfera lumii, este înconjurat, 
nu de îngeri, ca la San Vitale din Ravenna, şi de sfinţii Petru şi Pavel. Primul i-l 
prezintă pe sfântul Laurenţiu, pe mormântul căruia fusese zidită biserica, şi pe papa 
Pelaghie al II-lea, care poartă chivotul bisericii. Sfântul Pavel este urmat de sfântul 
Ștefan, ale cărui moaşte fuseseră asezate în mormântul sfântului Laurenţiu sub 
domnia lui Valentinian I, şi de Ipolit, care a suferit martiriul pentru că a luat pe furiş 
şi a îngropat trupul sfântului Laurenţiu. Sub influența bizantină fundalul de nori a 
dispărut. În absida, distrusă de papa Honorius al III-lea în 1218, se afla fără îndoială 
chipul sfântului Laurenţiu. 

Calități mult superioare se recunosc în stilul mozaicurilor din absida bisericii pe 
care papa Honorius 1 (625-638) a ridicat-o pe mormântul Sfintei Agnese, înzestrand-o 
tot cu un nartex şi cu tribune, după moda de la Constantinopol. În conca, în centru, se 
înalță patroana bisericii, impodobită cu veşmintele bogate în care, după tradiţie, ar fi 
apărut alor săi la opt zile după moarte. Ea poartă costumul unei împărătesc bizantine, cu 
pectoralul şi dabnatica împodobite cu nestemate. Pe braţul său drept este înfăşurat valul 
alb al fecioarelor. Instrumentele cu care a fost martirizată nu se văd prea desluşit în 
fotografii: la picioarele ei o spadă şi, de o parte şi de alta, jos, câte o flacară. Deasupra 
capului ei, mâna lui Dumnezeu ţinând o cunună iese dintr-un cer spuzit de stele şi 
străbătut de nori albi şi roşii. La dreapta ei, papa Honorius îi oferă bazilica pe care a 
ctitorit-o; la stânga ei, papa Symmacus (498-514), care restaurase bazilica ridicată de 
Constantin în partea de sud a mormântului, ţine în mâini o evanghelie închisă. Artistul a 
avut cutezanța de a despărți prin spaţii mai mari decât la Kiti cele trei personaje la care 
îşi reduce compoziţia. Fondul de aur, de tonalitate stinsă, fiind mult mai aerat, capătă 
adevărata sa valoare picturală. El mai este limitat încă doar de faşiile verzi ale solului, în 
partea de Jos, şi de cerul înstelat în partea de sus. Asemenea rămăşite vor dispărea în 
curând. Gesturile personajelor prezentate din față sunt marcate de o demnitate solemnă, 
inspirată din ceremonialul aulic. Nu mai exista aici - ca în anumite opere anterioare - 
acel amestec puţin hibrid de hieratism şi de mişcare ce încremeneşte. Nimic nu alterează 
măreția calmă a figurilor. 

Tipicurile iconografice ce ființau în răsăritul mediteranean şi cu deosebire în 
Egipt au inspirat decorul absidei şi arcului de triumf din oratoriul pe care papa loan al 
IV-lea (640-642), dalmat de origine, l-a amenajat ca anexă a Baptisteriului din 
Lateran, pentru a depune în el moaştele sfântului Maurus, episcop în Parentium, şi ale 
celor nouă martiri din Salona, pe care le adusese la Roma spre a le feri să fie 
profanate de avari. Capela a primit hramul unuia dintre aceşti martiri, sfântul 
Venanzio, patron al papei loan al IV-lea. Mozaicurile au fost terminate sub urmaşul 
acestui pontif, Teodor I (642 - 649). La fel ca şi în multe capele din Egipt, Fecioara 
înconjurată de sfinți, printre care se numără şi cei ale căror moaşte erau adăpostite în 

oratoriu, este plasată în atitudine de orantă, sub imaginea lui Hristos, reprezentat aici 
doar în bust, asemenea celor doi îngeri care îl încadrează. De o parte şi de alta a 
Fecioarei se află, la dreapta ei, sfinții Pavel, loan Evanghelistul (unul dintre patronii 
papei) şi Venanzio, urmaţi de papa loan al IV-lea, şi, la stânga ei, sfinţii Petru, loan 
Botezătorul (alt patron al papei) şi Domnus, precedându-l pe papa Teodor I. Ceilalţi 
sfinți dalmaţi au fost înfăţişati pe faţa arcului. 

Mozaicul pe care papa Teodor I (642-649) a poruncit să fie executat pentru 
absida bisericii San Stefano Rotondo, unde, în 648, transferase moaştele sfinților 
Primus şi Felicianus, martirizaţi sub Diocletian, este una dintre cele mai pure opere 
bizantine de acest gen de la Roma. EI este foarte apropiat de panourile contemporane 
din biserica sfântul Dumitru de la Salonic, cu care se înrudeşte prin severitatea 
atitudinilor personajelor cu trupuri inexistente sub veşminte "cloş", şi prin austeritatea 
unui colorit destul de rece, care nu exclude, în redarea cutelor, jerbele de umbre 
azurii, cu aspect foarte bizantin. Însăşi iconografia pare să vină din răsărit: în această 
biserica veche cu plan circular, imitând pe Monte Celius - Muntele Cerului ! - 
rotonda Invierii (Anastasis), Teodor I, originar din Ierusalim, a pus să fie înfățişați 
sfinții Primus şi Felicianus de o parte şi de alta a unei cruci bătute în nestemate, 
inspirate după cea de pe Golgota, deasupra căreia se află un bust al lui Hristos, înscris 
într-un medalion, după o iconografie practicată pe fiolele din Palestina. 

Unui papă de origine greacă, loan al VII-lea (705-707), fiul unui curator 
(administrator al finanţelor) al palatului bizantin de pe Palatin, cu numele de Platon, i 
se datorează mozaicurile ce împodobeau oratoriul pe care acest pontif l-a ridicat la 
sfântul Petru întru cinstirea Fecioarei, faţă de care avea o evlavie deosebită. Aceste 
mozaicuri au dispărut aproape în întregime în urma dărâmarii, pe la începutul 
secolului al XVII-lea, a ceea ce mai rămăsese din vechea bazilică vaticană şi din 
anexele sale. Nu au ajuns până la noi decât fragmente disparate. Ne putem face o idee 
despre ansamblu din desenele pe care Tacopo Grimaldi le-a făcut cu puţin înainte de 
darâmare. În centrul unui perete se află Fecioara, în atitudine de orantă, uriaşă, 
purtând veşmintele bogate de împărăteasă în care, începând de la sfârşitul secolului al 
VII-lea, în Italia pictorii greci au luat obiceiul să o înfățişeze pe Madona, pe când în 
răsăritul mediteranean o reprezentau înveşmântată mult mai simplu, cu tunică şi 
mantie. Această Fecioara din oratoriul lui loan al VII-lea este una dintre cele mai 
impunatoare din arta bizantină, semănând cu o matroana. Ea a fost transportată încă 
din 1609 în biserica San Marco de la Florenţa. La dreapta ei, pe jumătate mai scund 
decât ea, papa Ioan al VII-lea, având în jurul capului un nimb pătrat. Bustul său se 
păstrează astăzi în Grotele Vaticanului. În sacristia bisericii Sfânta Maria din 
Cosmedin se poate vedea fragmentul Închinării Magilor. Mozaicurile păstrate sunt 
remarcabile prin gingăşia coloritului. Desenul capată aici o mare însemnatate. Potrivit 
unei evoluţii, ale cărei mărturii le găsim în biserica sfântul Dumitru de la Salonic 
formele devin plate şi lineare. Ele pierd densitatea cromatică pe care o avusesera în 
mozaicurile precedente. După desenele lui Grimaldi, paisprezece scene împărțite în 
şapte panouri ilustrau viaţa şi patimile Mântuitorului, de la Bunavestire până la 
Pogorârea Domnului la lad. Alte panouri istoriseau felurite episoade din vieţile 
apostolilor Petru şi Pavel, până la supliciul lor. Aceste scene narative par să fi fost 
tratate cu o vioiciune care le deosebesc de compoziţiile mult mai solemne pe care le- 

am întâlnit în precedentele biserici de la Roma. Sunt ultimele mozaicuri de care avem 
cunostinţă înaintea crizei iconoclaste. 


4.1 Pictura profană 

Pictura devenise un element atât de fundamental al vieţii bizantinilor, încât 
împărații nu puteau să nu recurga la ea spre a glorifica înaltele fapte din domnia lor şi 
spre a proslăvi propria lor maiestate în acelaşi chip în care era celebrată în biserici 
slava lui Dumnezeu. Toate aceste opere, care ne-ar fi adus prețioase indicaţii asupra 
iconografiei şi stilului practicate la curte, au dispărut din nefericire. Numai textele ne- 
au păstrat amintirea lor. 

În edificiul Ghalke din Marele Palat, pe care îl reconstruise după incendiul din 
532, Justinian a poruncit să se înfățişeze în mozaic campaniile victorioase ale 
armatelor sale în Africa şi în Italia şi întoarcerea triumfală la Constantinopol a lui 
Belizarie, care conducea cortegiul regilor învinşi şi al carelor purtând prăzile luate 
până în faţa împăratului şi a Teodorei, înconjurați de senatori. Aceştia, ne spune 
Procopius, "se bucurau de fala stăpânului şi i se închinau ca unui Dumnezeu ". În 
587, un şir de fresce redând viaţa împăratului Mauriciu (582-602), din copilărie până 
la suirea sa pe tron, a fost pictat pe zidurile porticurilor numite Garianos, în palatul 
Blacherne. În sfârşit, episoade din viaţa lui Heraclius (610- 641) şi a fiului său 
Constantin figurau în palatul Sophiae, unde locuise înainte de urcarea sa pe tron. 
Această pictură istorică a contribuit la menţinerea în Bizanţ a gustului pentru o artă 
narativă şi pitorească. 


4.2 Pictura monumentală 

Bisericile 

Iconoclasmul bizantin nu condamna nici arta în general, nici reprezentarea 
unor fiinţe vii, ci numai arta religioasă figurativă. În biserici el admitea crucile sau 
subiectele profane. Din acest punct de vedere atitudinea sa față de imagini este 
deosebită de aceea a Islamului, care proscria reprezentarea oamenilor şi animalelor în 
edificiile de cult. Împărații iconoclaşti au poruncit distrugerea în biserici a tuturor 
picturilor, murale sau portative, tratând subiectele sacre. Dar aceste măsuri nu 
fuseseră aplicate cu aceeaşi straşnicie în fiecare provincie a Imperiului. Ele fuseseră 
efective mai cu seama sub Constantin al V-lea (741 - 775), în capitală şi în oraşele 
din apropiere. Mozaicurile executate în Sfânta Sofia sub Justin al II-lea nu au scăpat 
nici ele. Se mai vede încă şi astăzi cum, într-o încăpere din unghiul sud-vest, la etaj, 
busturile de sfinţi înscrise în medalioane au fost înlocuite prin cruci şi cum inscripțiile 
care indicau numele au fost cu totul şterse. 

4.3 Cruci în biserici 

Iconoclaştii au aşezat şi în abside tot crucea. Cea din Sfânta Irina de la 
Constantinopol s-a păstrat în bună stare. În Sfânta Sofia de la Salonic nu se mai văd 
decât extremitățile braţelor crucii, de o parte şi de alta a Fecioarei care a înlocuit 
crucea în a doua jumătate a veacului al IX-lea, după reinstaurarea imaginilor. În 
această biserică, bolta în leagăn din faţa absidei este decorată, după o formula înrudită 
cu aceea a bolților din biserica sfântul Gheorghe de la Salonic, cu mici dreptunghiuri 
încadrând alternativ cruci argintate şi frunze de iederă. De asemenea se pot citi 

monogramele cu numele arhiepiscopului Teofil, al împărătesei Irina şi al fiului ei, 
Constantin al VI-lea: ceea ce îngăduie să se creadă că aceste mozaicuri au fost 
realizate cu prilejul călătoriei pe care a intreprins-o basilissa în Macedonia, în cursul 
anului 784, cu trei ani mai înainte de prima restaurare a imaginilor. La Niceea, 
iconoclaştii au înlocuit cu o cruce Fecioara din absidă datând de la sfârşitul secolului 
al VII-lea sau de la începutul celui de-al VIII-lea: pe fotografule Institutului 
arheologic rus de la Constantinopol, făcute înainte de distrugerea edificiului, se mai 
desluşesc încă urmele braţelor crucii împrejurul Fecioarei în picioare, refăcuta după 
anul 843. Dar iconoclaştii au lăsat în cheia bolții în leagăn din fața absidei 
reprezentarea simbolică a Etimasiei. 

După cât se pare crucile au alcătuit partea esențială a decorului pictat din 
anumite biserici rupestre dintre cele mai vechi, din Cappadocia. Pe tavanul uneia din 
navele bisericii numită a sfântului Vasile de la Elevra, în apropiere de Sinassos, este 
pictată o cruce cu pietre nestemate, care se desprinde pe un fundal în rețea ca o tablă 
de şah, marginit de un brâu din împletituri. Peretele absidei este împodobit cu trei 
cruci pe un câmp de flori şi frunze. Între braţele celei din mijloc o inscripție ne arată 
că este vorba de "crucea vedeniei lui Constantin”. Deasupra concei, trei medalioane 
legate prin ornamente împletite cuprind cruci "de Malta" cu inscripții menționând 
numele lui Avraam, Isaac şi Iacov: sunt deci reprezentări pur simbolice ale celor trei 
patriarhi. 

Pe peretele de vest o cruce este însoţită de o inscripţie care grăieşte: "Imaginea 
pe care o vedeţi aici nu este nedemnă de Cel care nu admite nici o imagine". Şi totuşi, 
pe marginile superioare ale absidei au fost reprezentaţi, în aceeaşi epocă, doi ierarhi 
ale căror nume sunt şterse: unul pare să fi fost sfântul Vasile. Portretele 
întemeietorilor liturghiei fuseseră oare considerate ca având mai degrabă o valoare 
istorică decât sacra? Probabil că rigoarea concepțiilor iconoclaste avea trepte diverse. 

4.4 Subiecte profane 

În ce priveşte pereţii bisericilor, un fragment din viaţa sfântului Ştefan cel 
Tânăr (Migne, Patrologia graeca, t. 100, col. 1120) ne informează că, în biserica 
Fecioarei Nascătoare din Blacherne, Constantin al V-lea a dispus să fie îndepărtate 
picturile cu subiecte evanghelice, înlocuindu-le cu arbori, păsări, patrupede şi 
împletituri de frunze de iederă în care se înscriau cocori, corbi şi păuni. 

S-ar fi putut spune că biserica devenise o livadă şi o colivie. Constantin al V- 
lea readucea astfel la mare cinste o tendinţa care fusese gata să biruie la începuturile 
artei creştine şi din care se inspiraseră mai ales picturile din bisericile sfântul Ştefan 
şi sfântul Serghie de la Gaza, sau acelea din partea inferioară a multor biserici copte. 
După mărturia altui fragment din viaţa sfântului Ştefan cel Tânăr (op. cit., col. 1113), 
decorul mai multor biserici vechi de la Constantinopol cuprindea reprezentări de 
arbori, de păsări, de felurite animale sau scene "satanice" - curse de cai, scene de 
vânătoare, de teatru şi de jocuri din hipodrom. Când, din porunca lui Constantin al V- 
lea, iconoclaştii au distrus imaginea lui Hristos şi a fecioarei din biserici, ei au lăsat 
neatinse aceste decoruri profane, ba chiar le-au şi curăţat. Reapariţia acestui curent 
artistic în biserici însemna reîntoarcerea la o artă de pur agrement, despuiată de orice 
emoție spirituală. Patru capele de la Naxos păstrează picturi murale din această 
vreme. Se remarcă mai ales păsări, cu gâtul înfăşurat în panglici după moda sasanidă 

şi cu articulațiile exagerat marcate. Dar, în ansamblu, mozaicurile sau frescele cu care 
iconoclaştii au împodobit bisericile au fost distruse după anul 843, întrucât ele erau 
socotite drept o nelegiuire. 

4.5 Panouri votive imperiale 

Fiind vindecată de o hemoragie cu ajutorul vestitului izvor tămăduitor din 
mănăstirea Maicii Domnului de la Constantinopol, împărateasa Irina a pus să se 
execute în tehnica mozaicului, pe pereţii bisericii acestei mănăstiri, două panouri 
simetrice, în care erau reprezentaţi de o parte şi de cealaltă împărăteasa şi fiul ei, 
Constantin al VI-lea, aducând sanctuarului drept mulţumire lui Dumnezeu, veşminte 
şi draperii țesute cu fir de aur, precum şi vase liturgice. Aceste opere decurgeau din 
pictura votivă imperială, care elaborase mai înainte, între altele, tablourile lui 
Justinian şi Teodora din San Vitale. 

Nici un text şi nici un monument nu ne-a păstrat amintirea picturilor murale 
religioase executate în timpul primei reinstaurări a imaginilor, între cele două crize 
iconoclaste. 


4.6 Doctrina imaginilor 

Polemicile cu iconoclaştii îngăduira bisericii bizantine să aprofundeze 
elementele doctrinei sale despre imagini şi să le grupeze într-un ansamblu mai 
coerent. Ea a avut prilejul să le precizeze în sinoadele întrunite în 861 şi în 869-870 
pentru a-i condamna pe aceia care, în ciuda triumfului ortodoxiei, stăruiau în 
rătăcirile iconoclasmului. 

Temelia acestei doctrine consta în credinţa că, de când oamenii l-au văzut pe 
Fiul lui Dumnezeu, care este asemenea Tatalui, au avut revelaţia dumnezeirii şi că le 
este dat să mai aiba şi alte viziuni, exprimabile prin mijloace sensibile. După formula 
foarte justă a lui Evdokimov,"in vechiul Testament cele auzite predomină asupra 
celor văzute (spre deosebire de vechii greci), dar în vremurile mesianice viziunea 
capată întâietate: ascultă, Israel devine ridică-ţi ochii şi priveşte ". În vremurile când 
Dumnezeu se revela prin cuvânt, reprezentarea Lui ar fi însemnat un sacrilegiu. Dar 
de atunci Cuvântul s-a făcut trup. Prin medierea artei sacre, credinciosul ajunge la 
cunoaşterea arhetipurilor inteligibile şi invizibile. 

Această viziune a lumii divine credincioşii o traduc în edificiul bisericii: 
cupola dominând un cub - după simbolistica existentă încă din epoca paleocrestină - 
este imaginea împărăției lui Dumnezeu. Decorul de imagini care va împodobi 
edificiul va trebui să preamarească slava lui Dumnezeu. El o va face după o ierarhie 
strictă, de un spirit comparabil cu acela care comandă treptele claselor sociale, 
succesiunea titlurilor aulice, sau chiar subordonarea categoriilor de îngeri. Merită să 
vedem cum s-a constituit treptat sistemul de distribuire a imaginilor, care capată 
curând o valoare de constrângere. 


4.7 Pictura bizantină în Italia 

In Italia pictura bizantină a pătruns prin mai multe căi diferite şi în valuri 
succesive. Cele mai vechi mozaicuri bizantine le semnalăm in biserica San Marco din 
Veneţia. 

În nord, venețienii, care depindeau cel puţin teoretic de Imperiul bizantin, 
aveau privirile întoarse spre Constantinopol, ca model al tuturor frumuseţilor. 
Cronicile ne arată că dogele Domenico Selvo (1071-1084) a cerut mozaicari de la 
Constantinopol pentru a împodobi biserica San Marco, a cărei reconstrucție începuse 
sub predecesorul său, Domenico Contarini. 

Mozaicurile de pe vremea lui Selvo au dispărut aproape toate în incendiul din 
anul 1106. S-au găsit, în 1955, două fragmente pe faţa de sud a unui pilastru în partea 
din dreapta altarului. Ele ţin de o Răstignire sau o Coborâre de pe Cruce. Este una 
dintre operele picturii murale în care se exprima cel mai limpede idealul de renaştere 
"clasicizanta" al acestei epoci. Libertatea execuţiei contrastează cu maniera mai 
apăsată a mozaicurilor posterioare din San Marco. 

Abia puţin mai târziu, la începutul secolului al XII-lea, au fost introduse în 
absidă, sub imaginea lui Hristos, care avea să fie refăcuta în 1506, cele patru figuri 
robuste ale sfinților Petru, Marcu, Ilermagoras (ucenicul legendar al lui Marcu) şi 
Nicolae. Amploarea gesturilor şi vigoarea cu care umbrele fac perceptibil trupul 
denotă un simţ destul de puternic al volumului. 

Se atribuie tot acestei epoci Fecioara în picioare cu Pruncul şi sfinții Petru, 
Pavel, Luca şi loan din arcadele care decorează hemiciclul de o parte şi de alta a uşii 
principale de intrare ce duce din pronaos în naos: nişele pe care aceste figuri le ocupă 
le-au impus proporții alungite. Numele sfinților sunt date de inscripţii în limba 
greacă. 


4.8 Pictura bizantină în Italia meridionala 

Murano şi Trieste 

Favoarea de care se bucura pe atunci mozaicul în nordul Adriaticei ne este 
iaraşi atestată de Fecioara din absida bisericii San Donato de la Murano, la începutul 
secolului al XIII-lea, cu o execuţie mai stângace decât aceea de la Torcello şi de 
decorul absidelor din catedrala de la Trieste: la nord, în capela sfântului Sacrament, 
Fecioara, ţinând Pruncul, tronează între arhangheli Mihail şi Gavriil deasupra unei 
frize în care se aliniază apostolii. La sud, Hristos striveşte aspida şi vasiliscul, între 
sfântul Just şi sfântul Servolo, după o veche temă iconografică practicată la Ravenna. 

Italia meridionala 

În Italia meridională, pe care recucerirea bizantină o redase elenismului, 
călugarii basilieni instalaţi în mare număr au decorat cu fresce, având adeseori un 
aspect destul de rustic, pereții capelelor de sihaştri pe care le săpau în stâncile de tuf. 
După mărturia inscripţiilor, aceste picturi se înşiruie din al X-lea până în al XV-lea 
secol. Pe bolta absidei se află de obicei Hristos tronând, uneori Deisis, Fecioara cu 
Pruncul, sau Împărtăşania apostolilor. Pereţii laterali sunt acoperiţi cu numeroase 
figuri de sfinţi şi scene din Evanghelie. Înrudirea acestor fresce cu acelea din 
Cappadocia ţine mai cu seamă de faptul că, într-o parte ca şi în cealaltă, este vorba de 
adaptarea la pictura rupestră a unor modele asemănătoare, de către păturile monastice 
de origine populară. Dar între unele şi celelalte există deosebiri care îngăduie să se 
presupună că analogiile lor nu se explică prin relaţii directe. 

În locul frizelor continui, foarte îndrăgite în Cappadocia până la mijlocul 
secolului al XI-lea, în Italia meridională apar compartimente izolate. Aici s-au omis 

scenele pur istorice din viaţa lui lisus în favoarea episoadelor teofanice şi, în sfârşit, 
figurile sfinților au căpătat o mai mare însemnatate. Este o artă de o inspirație mai 
limitată şi mai puţin net bizantină decât aceea din Cappadocia. Până în cursul 
secolului al XII-lea coloritul a rămas destul de şters, devenind mai apoi viu şi 
luminos. 


4.9 Pictura profana în Bizanţ în secolele IX-XII 

Pictura profană continua să trateze marile teme tradiționale din repertoriul său, 
care erau menite să preaslăvească sub feluritele sale aspecte majestatea şi puterea 
basileului, sau pur şi simplu să alcătuiască un cadru agreabil ochilor săi. Isprăvile 
războinice sau cinegetice ale împăratului constituiau subiectele favorite. De asemenea 
el putea fi reprezentat în toata măreția lui, înconjurat de membrii familiei imperiale. 
Scenele din hipodrom aminteau spectacolele familiare unde împăratul apărea în toata 
puterea sa de "veşnic învingător". În sfârşit, peisajele răspundeau nevoii de destindere 
ŞI de evaziune. 

În palatul Kenurghion, construit de Vasile 1, părţile superioare ale sălii festive 
cu plan bazilical erau decorate cu mozaicuri pe fond de aur, în care împăratul primea 
ca omagiu din partea generalilor săi oraşele pe care armatele sale le cuceriseră. Pe 
tavan se desfăşurau campaniile sale victorioase, însoțite de trofee. Tinând seama de 
deosebirile inerente de tehnică, stilul acestor mozaicuri se înrudea fără îndoială cu 
acela al scenelor de bătălie din miniaturile care împodobesc culegerea de omilii ale 
sfântului Grigore din Nazianz, executate tot pentru Vasile 1 şi păstrate în Biblioteca 
naţională de la Paris. Într-o încăpere învecinată, deasupra a două zone de flori, 
împăratul şi soția sa, Evdochia, tronând în veşmintele lor de ceremonie şi înconjurați 
de copiii lor care ţineau în mână cărți sfinte, erau înfățişaţi ridicând mâna în semn de 
adorare către marea cruce de aur care împodobea tavanul: o idee despre aceste 
mozaicuri ne putem face din portretele lui Vasile şi ale membrilor familiei sale, 
pastrate în aceeaşi culegere a predicilor sfântului Grigorie din Nazianz. 

Manuel Comnenul a poruncit să se reprezinte în Palatul Blachernelor nu numai 
"faptele sale eroice şi tot ceea ce făcuse pentru binele romanilor”, după cum se 
exprima Nicetas Chomiata, ci şi "războaiele din Antichitate”. În Marele Palat, 
mozaicurile arătau oraşele pe care el le recucerise de la turcii seldgiucizi. 

Gustul pentru pictura istorică se pare că era atât de viu încât unul dintre miniştrii 
lui Manuel, nepotul său Alexe, a pus să se ilustreze pe pereții palatului său "vitejule 
sultanului din Iconium”, lucru care nu a fost deloc apreciat de contemporanii săi. 

Frescele din sfântul Dumitru de la Salonic ne-au păstrat două mărturii despre 
pictura istorică profană. Una înfăţişeaza masacrarea populației refugiate în biserică; 
cealaltă aminteşte intrarea în oraşul cuprins de flăcari a unui împărat aureolat. După 
părerea unor istorici, evenimentele reprezentate ar fi cele care au însoțit jefuirea 
oraşului Salonic de către arabi, în 904, şi împăratul călare ar fi Leon al VI-lea cel 
Întelept (886-912). 

Pictura profană s-a răspândit în Bulgaria, în Rusia, în Sicilia. Câteva exemplare 
s-au păstrat la Palermo, în camera numită a lui Roger (Ruggero) al II-lea, în realitate 
amenajată la sfârşitul domniei lui Wilhelm I, prin anii 1160, şi în palatul La Zisa (la 

începutul domniei lui Wilhelm al II-lea). Ele reprezintă, în peisaje cu arbori, animale 
şi vânători afrontaţi heraldic. 

Stilizarea foarte accentuată ne aminteşte mai degrabă de arta arabilor decât de 
aceea a bizantinilor, dar se ştie că arta profană este tocmai unul dintre domeniile în 
care s-au produs cele mai multe împrumuturi între cele două civilizaţii. 


4.10 Pictura religioasă- secolul al XIII-lea 

Ocuparea Constantinopolului de către latini, dacă nu a adus după sine o 
întrerupere completă în arta împodobirii cu miniaturi a manuscriselor, sau în pictarea 
icoanelor destinate unor particulari, a impins cel puţin bisericile din capitala, rămase 
în stăpânirea ortodocşilor, într-o asemenea stare de sărăcie încât nimeni nu se mai 
putea gândi să decoreze vreuna dintre ele cu picturi murale: nici monumentele şi nici 
textele nu păstrează urmele unor mozaicuri sau ale unor fresce care ar fi fost 
executate în vremea aceea. 

În ceea ce priveşte Niceea, unde împăratul şi curtea sa îşi transferaseră 
reşedinţa, nu putem decât să regretam dispariţia frescelor din Sfânta Sofia sau a celor 
din mănăstirea Sosandra, a căror frumuseţe fusese lăudată de Nichifor Blemmides. 
Ele ne-ar fi dezvăluit contribuţia pe care a avut-o capitala provizorie a Imperiului la 
elaborarea picturii din secolul a XIII-lea. 

În orice caz, se pare că aproape pretutindeni în teritoriile unde se vorbea limba 
greacă s-a accentuat reapariția gustului pentru amploarea monumentală şi 
simplificarea formelor, ale cărui premise le-am putut observa pe la 1200 ca o reacție 
împotriva decadenţelor manierismului caligrafic din secolul al XII-lea. Slabirea 
constrângerilor impuse de un Imperiu centralizator şi dispariția tutelei estetice a 
Constantinopolului par să fi fost propice înfloririi acestei arte ceva mai libere. 


4.11 Pictura religioasă în Serbia şi Bulgaria 

Într-adevar, acest stil a înflorit de asemenea în Serbia, unde a fost introdus de 
pictorii bizantini la care au apelat în câteva rânduri stăpânitorii din partea locului. 
Este greu de precizat dacă aceşti artişti au venit de la Salonicul aflat în imediata 
vecinătate, de la Niceea, pe atunci infloritoare şi investită cu prestigiul de capitală, 
sau de la Constantinopol, de unde ei ar fi fugit pentru a scăpa de dominația latină. 
După mărturia semnăturii, care ia forma unei smerite invocări a milei lui Dumnezeu, 
un pictor grec, al cărui nume a dispărut din nefericire din inscripţie, a decorat, în 
1209, pentru marele jupan Vukan, fiul lui Ştefan Nemania, altarul şi transeptul sud al 
bisericii Fecioarei de la Studeniţa. 

Artistul acesta a zugrăvit figuri solide cu gesturi simple şi calme, ale căror 
sentimente par cu atât mai intense cu cât sunt redate cu o mare sobrietate de mijloace. 
Capul lui Hristos mort, marcat de o tristete impăcată, este unul dintre cele mai uman 
emoționante din arta bizantină. 

Tot nişte pictori greci, pe care sfântul Sava i-a adus pe la 1220 de la 
Constantinopol, dacă dăm crezare tradiţiei istorice, au decorat biserica Înălţării de la 
Zica. Aici avem de-a face cu meşteri întârziați, care rămăseseră credincioşi 
linearismului din secolul al XII-lea: fără îndoială făceau parte dintre acei pictori care, 

în lipsa unor mari comenzi la Constantinopol, nu putuseră participa la reînnoirea 
stilului ce se desfăşura în provincii şi în teritoriile periferice. 

Stilul monumental, pe cale de a se constitui la Studenica, a căpătat o mai mare 
amploare în picturile din biserica mănăstirii de la Milesevo, zidită pe la 1236 de către 
unul din fiii lui Ştefan-Primul încoronat, regele Vladislav (1234-1243). O uimitoare forță 
de expresie însuflețeşte nu numai chipurile pline ale ctitorilor şi ale membrilor familiei 
lor (Vladislav, fratele său Radislav, tatăl lor Stefan-Primul-încoronat, unchiul lor sfântul 
Sava şi bunicul lor Ştefan Nemania), ci şi pe acelea ale personajelor din istoria sfântă. 
Un simţământ clasic al formei conferă atitudinilor o nobleţe lipsită de răceală şi tinde să 
restituie trupurilor volumul şi greutatea de care le văduvise arta bizantină. 

Redarea emoțiilor poate atinge o măreție tragică, aşa cum se întimpla în 
Coborârea de pe Cruce, unde Fecioara este ea însăşi urcată pe scara din spatele Crucii, 
pentru a primi în braţe trupul Fiului ei, de obrazul căruia îşi lipeşte duios fața, pe când 
una din mironosiţe îşi aşază capul în mâna dreapta a Mântuitorului, iar cealaltă îşi duce 
mâna lui stingă la obraz, în semn de jale. Pornită din dorinţa de a reacţiona împotriva 
tendinţelor secolului al XII-lea, această artă găseşte prilejul de a inflori în incercarea ei 
de a răspunde aspirațiilor tânărului regat al Serbiei, pe atunci în plină forță de 
expansiune, unde energiile individuale puteau să se desfăşoare în voie. 

Nu ştim cu certitudine ce naționalitate aveau autorii acestor fresce. Unii au 
crezut ca pot citi numele lor - Gheorghe, Dumitru, Teodor - scrise în litere greceşti 
sub o forma prescurtată alături de fiecare dintre cei trei sfinți cu acelaşi nume, dar nu 
ar fi imposibil ca aceste trei inscripții să fi fost făcute de şeful atelierului, pentru a 
indica locul rezervat personajelor respective. În orice caz, folosirea limbii greceşti 
pare să indice că avem de-a face cu pictori de origine elenică. Arta de la Milesevo îşi 
trage obârşia din imitarea unor mozaicuri paleocreştine de la Salonic, luminate încă 
de reflexele frumuseţii antice. În numeroase panouri fondul albastru tradiţional a fost 
înlocuit cu fondul de aur al mozaicului, copiindu-se până şi reţeaua de cubulete. 

S-au remarcat de asemenea, unele asemănări izbitoare între anumite capete de 
la Milesevo - de pilda îngerul ce li se arată mironosiţelor dinaintea mormântului - şi 
chipurile unor sfinți din cupola bisericii sfântul Gheorghe de la Salonic. Cu toate 
acestea, exigenţele unui gust clasic mai sever au dus la abandonarea fundalurilor de 
arhitecturi fantastice cu aspect baroc care, la Salonic, ca şi în baptisteriul catedralei de 
la Ravenna, aveau drept scop să evoce viziuni cereşti. O nouă prospeţime a expresiei 
şi o tendinţa generală către realism, deosebit de vădite în unele scene ca Întâmpinarea 
Domnului, Intrarea în Ierusalim sau Sărutul lui Iuda, par să se datoreze gustului 
clientelei locale şi poate şi atmosferei de mai mare libertate în care lucrau pictorii. 
Dar inspirația rămâne profund bizantină, datorită imperativelor religiei ortodoxe 
privind programele iconografice. 

Maniera de la Milesevo se regăseşte, într-un stadiu ceva mai avansat, în 
frescele din cupola şi absida bisericii sfinții Apostoli, ridicată începând cu 1233 de 
către arhiepiscopul Arsene I, la Ipec, unde fusese transferat de curând sediul 
arhiepiscopiei din Serbia. Iconografia rămâne conservatoare. După modelul sfinților 
Apostoli de la Constantinopol, s-a reprezentat în cupolă Înălţarea. Conca absidei 
cuprinde un Deisis, ca în vechile biserici din Cappadocia. Dedesubt se desfăşoara o 
împărtăşanie a apostolilor. Figurile au o vigoare plastică demnă de Milesevo. Frescele 

din absidă au acea puritate şi acea limpezime a coloritului care conferă picturii din 
secolul al XIII-lea în Serbia un farmec tineresc şi hpsit de tristeţe. 

Stilul din această epocă a atins cea mai înaltă culme prin picturile realizate în 
biserica mănăstirii Sopocani, construită între anii 1258 şi 1265 de către Ştefan Uros, 
fratele şi urmaşul lui Vladislav. De o frumuseţe adânc emotionantă, ele pot fi aşezate 
în rândul celor mai desăvârşite capodopere ale artei universale. Ele oferă maximum 
de libertate compatibilă cu rigoarea indispensabilă picturii murale. Tradiția bizantină 
a dat una dintre cele mai puternice şi mai măiestrite creaţii ale sale în acest ansamblu, 
unde se poate vedea o afirmare a înaltului grad de civilizaţie atins de tânărul regat al 
Serbiei în vremea când ajunsese la o mare dezvoltare economică, datorită exploatării 
minelor. ŞI, ca semn al independenţei unui stat ce nu uitase totuşi patrimoniul la care 
Bizanțul îl făcuse părtaş, în absidă episcopii sârbi se înşiruie în urma ierarhilor greci. 
Compozitiile, originale, sunt adaptate în chipul cel mai fericit cadrului arhitectural. O 
extremă sobrietate a prezidat la alegerea scenelor, restrânse ca număr, şi, în interiorul 
majoritaţii panourilor, la distribuirea personajelor. Nu ne aflăm dinaintea repetării 
unor clişee, ci a unei opere profund gândite şi simțite. Expresia personajelor atinge 
aici cea mai mare plenitudine, fără să dăuneze armonioasei eleganţe a facturii. În 
coloritul transparent şi bogat predomină tonurile violete şi verzi. 

Amploarea unui desen savant, intensitatea luminilor, un viguros modeleu în 
culoare dăruie figurilor o forță robustă. Adormirea Maicii Domnului arată la ce 
anvergură putea ajunge acest stil când dispunea de suprafeţe imense pentru a se 
desfăşura. Clasicismul artei de la Sopocani se confirmă până şi în ornamentele pictate 
şi sculptate unde, în maniera ordinului ionic din Grecia antică, frizele de ove sunt 
subliniate de un şir de perle şi de răsucituri. 

Milesevo, Pec, Sopocani reînnoadă tradiția picturii murale clasice aşa cum 
supravieţuise ea în opere de tipul frescelor din Santa Maria Antiqua de la Roma. Ne 
aflăm departe de arta “fin de siecle” din epoca dinastiei Comnenilor. 


Bulgaria 

În Bulgaria, în aceeasi vreme, pictura nu a cunoscut o inflorire comparabilă cu 
cea din Serbia. La Târnovo, capitala noului Imperiu bulgar, loan Asan al II-lea (1218- 
1241) a ridicat în 1230 o biserică întru cinstirea celor Patruzeci de soldaţi mucenici, a 
căror protecție îi asigurase victoria din acel an, la Klokotniţa, asupra lui Teodor 
Anghel, împăratul de la Salonic. Neputând desigur să facă apel la artişti de la 
Constantinopol, el încredință decorarea bisericii unor pictori bulgari. Aceştia au 
copiat cu mare fidelitate față de iconografie şi stil manuscrisele constantinopolitane 
din secolul al XII-lea. 

Unul dintre cele mai sigure indicii asupra acestui fapt îl aflăm în împrejurarea 
că sfinții, a căror viaţa a fost reprezentată în sinaxarul care acoperea pereții şi desigur 
şi bolțile pronaosului, sunt aceia onoraţi la Constantinopol, fără nici una din 
adăugirile introduse în "prologurile" slave şi că, după marturia inscripțiilor care le 
insotesc, sărbătorile lor erau celebrate în ziua fixată de calendarul din capitala 
Imperiului bizantin. 

Culorile, dense şi vii, cu o preponderență a tonurilor de verde-inchis, roşu- 
deschis şi brun sunt cele din miniaturi. Cel mai important ansamblu din această epocă 

în Bulgaria este acela executat în 1259 la Boiana, la opt km. sud de Sofia, într-o 
biserică mai veche (de la sfârşitul secolului al XI-lea sau de la începutul celui de-al 
XII-lea şi în capela funerară cu două etaje, consacrată sfinților Nicolae şi Pantelimon, 
pe care a adaugat-o la vest sevastocratorul Caloian - văr al ţarului domnitor 
Constantin Asan - împreună cu soția sa, Desislava. Aceste picturi, realizate fără 
îndoială de artişti bulgari, rămân foarte conservatoare prin stil: personajele sunt 
lipsite de volum şi au atitudini rigide; proporțiile lor sunt zvelte şi mişcările țepene. 
Răstignirea păstrează acea reținere severă pe care o avusese în secolele anterioare, 
fără să fie cu nimic influenţată de pateticul stăpânit care se exprima pe atunci în arta 
Serbiei la Milesevo şi la Sopocani. 

Iconografia picturilor de la Boiana se inspiră direct din modelele 
constantinopolitane aparținând secolelor al XI-lea şi al XII-lea. Astfel, scenele din 
viaţa sfântului Nicolae cuprind două episoade proprii Constantinopolului: Un anume 
Demetrius salvat de la un naufragiu şi miracolul covorului răscumpărat de la bătrânul 
meşter sărac al carui patron era sfântul. În plus, pictorul Boianei a copiat două icoane 
ale lui Hristos deosebit de vestite în capitala Imperiului: aceea de la poarta Chalke şi 
aceea a lui Hristos Evergetul (=Binefăcătorul), existentă în mănăstirea cu acelaşi 
nume. Însuşi epitetul, de un tip răspândit în acea epocă, răspunde nevoii pe care 
oamenii o simțeau de a-şi întări credinţa în bunăvoința lui Dumnezeu. 

Anumite elemente îşi fac apariţia, inspirate din dorința de innoire care va creşte 
tot mai mult în deceniile ulterioare. Personajele devin mai numeroase, la fel ca şi 
notaţiile realiste. În Pogorârea în Iad, Melhisedec este alăturat grupului tradiţional 
format din David şi din Solomon, şi tustrei sunt înveşmântati ca împărații. La stânga, 
Abel, însotit desigur de Isaia şi de Ieremia, este reprezentat ținând toiagul de cioban, 
în Schimbarea la Faţă, Iacob este înfățişat căzând abrupt pe spate şi acoperindu-şi 
ochii cu amândouă mâinile. 

Pe masa Cinei s-a aşezat hrana obişnuită a țăranilor bulgari: pâine, ridichi şi 
usturoi, în locul peştilor din iconografia tradițională. O notă nouă reprezintă şi 
trăsăturile cu adevărat copilăreşti pe care le-a căpătat obrazul Pruncului lisus, sau acel 
aer de blândă tristeţe ce se îmbina cu gravitatea chipului în figura lui Hristos adult. 
Ca şi în lugoslavia, portretele ctitorilor, Caloian şi soţia sa, şi ale suzeranilor lor, 
Constantin Asan şi soția sa Irina, au fost executate cu multă grijă. 

Această predilecție pentru portret se remarcă şi în capetele unor sfinți care îşi 
pierd caracterul de spiritualitate uşor convenţională şi capătă un aer de individualitate 
mai apropiată de viața pământeasca. Coloritul bogat şi nuanţat tinde să redea tonul 
exact al obiectelor. Cu toate acestea, modeleul carnației nu are amploarea 
monumentală din lugoslavia. El este obținut prin delicata juxtapunere de tonuri 
galbene, verzi şi cafenii, pensulate foarte uşor. 


4.12 Pictura religioasă în Trapezunt şi Veneţia 

Trapezunt 

Lucrările de curaţire intreprinse începând din anul 1957, au scos la iveală în 
Sfânta Sofia de la Trapezunt frescele pictate pe la 1250 sub Manuel I Comnen (1238- 
1263). Prin robusta plenitudine a figurilor şi vigoarea expresiei ele se înrudesc cu 

Sopocani, atestând astfel că stilul monumental era practicat şi în alte părți decât în 
teritoriile supuse influenței Salonicului. 

Veneţia 

În această propăşire a şcolilor locale şi chiar naţionale, înlesnită de recesiunea 
provizorie a Constantinopolului, Veneţia a deţinut un loc deosebit, corespunzător 
situației istorice proprii. Instalată ca stăpână în capitala Imperiului, a putut aduce de 
aici la ea acasă artişti, opere şi materiale. Graţie colaborării meșterilor sticlari 
bizantini, meşterii din atelierele de la Murano au început să fabrice cubuleţe pentru 
mozaicuri. Pe la 1220 constatăm cum încep să acţioneze noi influenţe bizantine, aşa 
cum 0 dovedesc, în braţul occidental al bisericii San Marco, Rugăciunea de pe 
Muntele Măslinilor, sau lisus făcând gestul binecuvântării şi Fecioara orantă, 
înconjurați amândoi de prooroci. 

Tipurile iconografice şi splendoarea coloristică sunt incontestabil de origine 
bizantină. Robusteţea formelor se poate trage tot atât de bine din stilul nou pe cale de 
a se constitui în peninsula balcanică, ca şi din arta romanica a Occidentului de care 
anumiți cercetători au vrut uneori să o lege. 

Aflându-se ea însăşi de acum înainte în fruntea unui nou imperiu, Veneţia se 
socoti drept renovatoarea Imperiului creştin al lui Constantin şi Justinian. Această 
convingere îi întări tendințele de a căuta modele în trecutul creştin al 
Constantinopolului şi al răsăritului. Una dintre cele mai bune mărturii despre această 
întoarcere deliberată către operele paleocreştine ne este oferită de mozaicurile care, în 
cursul secolului al XIII-lea, au fost executate în cele şase cupole de pe braţele de vest 
şi de nord ale pronaosului sfântului Marcu. 

Ele ilustrează principalele episoade din primele două cărți ale Pentateuhului 
(Facerea şi Ieşirea) de la facerea lumii până la minunile lui Moise în pustie. Pentru 
toate scenele Facerii aceste mozaicuri s-au inspirat dintr-un manuscris împodobit cu 
miniaturi din secolul al V-lea sau al VI-lea, care era probabil foarte apropiat de 
Geneza Cotton, ale cărei fragmente sunt păstrate la British Museum. În afară 
asemănărilor iconografice foarte apropiate, şi într-un caz şi în celălalt se remarcă 
acelaşi gust pentru narațiunea pitorească, moştenit din arta romană, iar realismul 
anecdotic din scena construirii Turnului Babel se poate compara cu acela din scenele 
de pe Columna lui Traian. 

Dar, odată cu trecerea anilor, au intervenit şi unele prefaceri. Cele două 
antepenultime cupole ale braţului de nord, care zugrăvesc scenele istoriei lui Iosif, 
dovedesc pe la 1260 un simţ al volumului în care se poate vedea efectul noii 
predilecţii de care se bucura pe atunci sculptura la Veneţia. În ce priveşte ultima 
cupolă, aceea a Minunilor lui Moise, executată în 1280, fundalurile de arhitecturi şi 
de peisaje vin fără îndoială din Constantinopolul Paleologilor, la fel ca şi figurile 
elegante cu proporții zvelte. Tot din operele constantinopolitane s-ar parea că a 
imprumutat Veneţia simţul unei compoziții mai aerate şi mai bine echilibrate, 
vioiciunea gesturilor şi a mişcărilor. După 1261, Constantinopolul, a redevenit 
capitala Imperiului şi şi-a exercitat din nou influenţa. 

Un alt exemplu al întoarcerii Veneției la modelele artei paleocreştine ni-l oferă 
la San Marco mozaicul de pe bolta capelei San Clemente, care îi înfăţişează pe 
Patriarh şi pe Doge aşteptând sosirea moaătelor patronului bisericii. În preajma 

Patriarhului se află episcopii din oraşele maritime, pe când Dogele este însoțit de 
garda sa personală. Imitarea mozaicului cu Justinian şi Maximian din San Vitale de la 
Ravenna este bătătoare la ochi. Dar, în acelaşi timp, apare un gen care avea să 
cunoască o mare înflonire la Veneţia şi care va triumfa cu Gentile Bellini şi 
Carpaccio, acela al reprezentării sărbătorilor oficiale. 

El urma să fie ilustrat puţină vreme după aceea, în jurul anului 1260, la sfântul 
Marcu prin panourile de mozaic înfățişând rugăciunile înălțate sub cârmuirea dogelui 
Vitale Falier, în 1094, pentru regăsirea trupului sfântului Marcu, a cărui urmă se 
pierduse în timpul lucrărilor de reconstrucţie a bisericii, apoi descoperirea moaştelor 
Şi, în sfârşit, transferarea lor în biserică. Veneţia a găsit formulele ei particulare: 

Interesant este faptul că, în subiectele privind istoria bisericii din acest oraş, 
dogele este totdeauna subordonat patriarhului şi că, în teama lor de a-l vedea pe doge 
deținând o putere cu caracter dinastic, venețienii nu l-au reprezentat niciodată 
tronând, nici rugându-se lui Hristos sau Fecioarei, nici investit de către aceştia, spre 
deosebire de ceea ce se întâmpla cu basileul bizantin. Ei n-au figurat dogi aflați în 
viaţă nici măcar în mozaicuri. 


4.13 Pictura religioasă din Rusia 

Aspectul pe care l-a căpătat pictura din epoca Paleologilor transplantată în 
Rusia pune mai bine în evidenţă, prin opoziţie, constrângerile care i-au orientat cursul 
înlăuntrul graniţelor Imperiului. 

Cronicile ne-au păstrat amintirea unor artişti greci veniţi să lucreze la 
Novgorod şi la Moscova;, în 1338, "grecul Isaia şi prietenii săi" au pictat frescele din 
biserica Intrării în lerusalim de la Novgorod, astăzi dispărută, iar în 1344 alți meşteri 
greci au zugrăvit vechea catedrală a Adormirii de la Moscova. 

Cel mai important dintre aceşti pictori bizantini a fost Teofan Grecul, născut pe 
la 1330, care, după ce decorase biserici la Constantinopol şi în împrejurimi, la Galata 
şi la Calcedonia, a venit la Novgorod prin jurul anului 1360 sau 1370. Pe drum s-a 
oprit în Crimeea, la Caffa (Theodosia), unde a pictat pereţii unei biserici. La 
Novgorod, cu ajutorul unor ucenici, în parte recrutaţi pe loc, el a executat în 1378 
frescele catedralei Spas Preobrajenie (Schimbarea la Faţă). Prin noblețea personajelor 
cu proporţii zvelte, el se leagă de tradiția de la Kariye Djami. Dar, la Novgorod, 
bucurându-se de mai multă libertate în compoziţie şi în execuţie, el şi-a putut da frâu 
liber temperamentului violent şi pasionat. Niciodată în lumea bizantină un artist nu 
şi-a afirmat personalitatea cu atâta cutezanță. 

Robusteţea formelor conferă deplină forță unei prezenţe reale a figurilor sale, 
pe care le simţi însuflețite de o aprigă încordare spirituală. Înţelegând din contactul 
direct cu vechile fresce de la Novgorod resursele pe care le oferea folosirea albului, el 
l-a utilizat în tuşe mai spontane şi mai energice decât înaintaşii săi şi nu ca până 
atunci pentru redarea reliefului şi nici dintr-o grijă faţă de eleganța formală, ci pentru 
a sublinia latura vizionară a personajelor sale stranii. Efectul produs este cu atât mai 
izbitor cu cât factura sobră neglijează detalule şi nu reţine decât liniile esențiale. 
Această simplificare nu are nimic rece sau înţepenit. Dimpotrivă, ea respiră o viaţă 
puternică şi conferă figurilor o măreție tragică. Coloritul este redus şi atenuat în 
acelaşi spirit de schematizare dinamică. 

EI este dominat de semitonuri: carnația chipurilor cu umbre de culoare a lutului 
ars; galben-pal, alb-sidefiu, trandafiriu şi verde pentru veşminte. Pentru abundentele 
tuşe de lumină care subliniază pletele, bărbile, trăsăturile chipurilor şi cutele 
veşmintelor, în afară de alb, Teofan a folosit albastrul, cenuşiul şi roşul. Figurile sale 
au fost comparate uneori cu negativele fotografice. Prin forța expresivă a coloritului, 
ca şi prin vigoarea personală a stilului, frescele din biserica Spas Preobrajenie de la 
Novgorod se situează la polul opus față de acelea din Peribleptos de la Mistra, 
aproape contemporane. 

Unii cercetători au crezut ca regăsesc influența lui Teofan Grecul în frescele 
bisericii Uspenia (Adormirea) de la Volotovo, care a fost zidită în 1352 şi ale cărei 
fresce, începute în 1363, ar fi fost terminate prin anii 1370-1380 (biserica a fost 
distrusă de bombardamentele germane din timpul ultimului război). Teofan a mai 
lucrat un timp la Novgorod, apoi a plecat - cel mai târziu în 1395 - la Moscova, unde 
a desfăşurat o activitate nu numai de pictor de fresce, ci şi de pictor de icoane şi de 
miniaturist. EI decora la Moscova, în 1395, biserica Naşterii Fecioarei, fiind ajutat de 
Simeon Ciornii, în 1399 catedrala sfântul Mihail şi în 1405 catedrala Blagovescenie 
(Bunavestire), cu colaborarea lui Prohor din Gorodeţ şi a lui Andrei Rubliov însuşi. A 
executat de asemenea picturi profane în palatul marilor eneji de la Moscova şi în cel 
al lui Vladimir Andreievici, cneazul de Vladimir. 

Din operele aparținând perioadei moscovite a lui Teofan nu ne-au rămas decât 
remarcabilele icoane alcătuind ansamblul Deisis pe care l-a pictat pentru iconostasul 
catedralei Blagovescenie. 

Puternica personalitate a lui Teofan a produs o impresie profundă asupra 
ruşilor, care l-au numit "înteleptul”, admirându-i atât vioiciunea minţii cât şi 
îndrăzneala stilului. Acțiunea pe care a exercitat-o asupra dezvoltării artei ruse a putut 
fi comparată cu aceea pe care au avut-o în secolul al XVIII-lea Rastrelli, Quarenghi şi 
Rossi. 


4.14 Pictura religioasă în nordul Macedoniei 

Slabirea şi chiar acea rupere a relațiilor între Imperiul lui Duşan şi 
Constantinopol înlesniră în Macedonia apariția unui curent artistic caracterizat printr- 
un desen prea puţin îngrijit dar viguros şi prin înclinarea spre tratarea unor subiecte 
noi, ilustrate cu detalii realiste luate din viața poporului. Acestui curent îi aparțin 
frescele executate în 1349 de un zugrav, numit Mihail, în biserica mănăstirii Lesnovo, 
care fusese zidită în 1341 de către despotul Oliver, grec de origine. Tot de acelaşi 
curent se înscriu frescele din biserica mănăstirii Marko, de lângă Skoplje, întemeiată 
în 1371 de către regele Vukasin (1366-1371) şi terminată de fiul sau Marko (1371 - 
1394), cel mai vestit erou al baladelor sârbeşti. Scena în care Rahila îşi plânge copiii 
şi " nu vrea să se mangiie pentru ca nu mai sunt" (leremia, 31, 15), pe care o întâlnim 
aici pentru prima dată, dovedeşte o energie dramatică a imaginaţiei de esență 
populară, pe care nu o stăvilesc convențiile ancestrale ale unei arte de curte. 

Apropierea care s-a produs, în fața amenințării comune a turcilor, între 
Imperiul bizantin şi statele sârbeşti ivite după dezmembrarea Imperiului lui Duşan a 
fost însoțită de o intoarcere spre formele de expresie cu aspect mai bizantin. 
Mitropolitul loan, din împrejurimile Prilepului - pictor de fresce şi de icoane şi, în 

acelaşi timp, episcop - a fost unul dintre principalii promotori ai acestei mişcări. 
Împreună cu un călugar-zugrav numit Grigore, el a decorat în 1389 - anul bătăliei de 
la Kossovo - biserica mănăstirii sfântul Andrei, întemeiată în valea adâncă a râului 
Treska, nu departe de Skoplje, de către Andreas, fiul lui Vukasin şi fratele lui Marko, 
în cinstea patronului său. Aceste fresce vădesc o artă aristocratică şi arhaizantă, mai 
degrabă savantă decât de inspiraţie profundă, care se nutrea din mai multe izvoare. 

O robusteţe a modeleului, provenită din cunoaşterea operelor create în veacul al XIII- 
lea, se îmbina cu trăsăturile caracteristice ale picturii paleologe, cum ar fi alungirea 
proporțiilor personajelor, freamătul draparilor şi fundalurile de arhitecturi compuse 
cu eleganţă. La acestea se adaugă nota epocii în preocuparea foarte accentuată pentru 
expresia psihologică. Pe carnațiile întunecate luminile sunt aşezate în mici linii albe 
paralele, care alcătuiesc laolaltă intinse pete strălucitoare. Minuţiozitatea execuției nu 
dăunează monumentalității figurilor. 


4.15 Şcoala din regiunea Moravă 

Odată cu retragerea spre nord a sârbilor respinsi de turci, în valea Moravei s-a 
constituit o nouă şcoală, care a ştiut să dea tradiției derivând din arta contemporană 
cu Andronic al II-lea şi Miliutin, o expresie în acord cu sensibilitatea acestei epoci 
intunecate de nenorociri şi de calamităţi. Ca şi în arhitectură, spiritul decorativ, gustul 
amănuntului, căutarea pitorescului au biruit simțul monumentalului. La fel ca şi în 
stilul numit pe nedrept "cretan", înrudirea în ceea ce priveşte tehnica şi inspiraţia cu 
pictura de icoane devine foarte strânsă. O artă a sentimentelor gingaşe şi a vieții 
lăuntrice triumfă în această vreme. În ea se desluşeşte acea dorinţă de rafinament, 
care se ascute în sânul civilizațiilor conştiente de pieirea lor apropiată. Pe pereții 
bisericilor se desfaşoară şirul sfinților militari, cu trupuri zvelte şi sinuoase, patroni şi 
protectori ai nobililor sârbi. Frescele bisericii de la Ravanica (zugravită pe la 1377 de 
un anume Constantin), Ljubostinja (pictată între 1402 şi 1404 de către Macarie), 
Resava (numită şi Manasija, între 1407 şi 1418) şi Kalenid (pe la 1415) ne-au păstrat 
frumoase exemplare ale acestui stil care îşi arunca ultimele luciri ale unei creații 
artistice valoroase înaintea desăvârşirii cuceririi turcesti. Calitățile lor de duioşie 
gingaşă şi de graţie unduioasă le înrudesc cu arta lui Andrei Rubliov din Rusia. 


4.16 Pictura religioasă în Bulgaria în sec. XIV 

Bulgaria, a cărei civilizație a strălucit din nou sub domnia lui loan (sau Ivan) 
Alexandru (1331 - 1371), a cunoscut şi ea o activitate picturală destul de intensă. Din 
nefericire majoritatea monumentelor pictate - şi încă dintre cele mai însemnate - au 
dispărut ca urmare a distrugerilor efectuate de turci, pe care fertilitatea solului, mai 
mare decât în Serbia şi în Macedonia, i-a îndemnat să se statornicească pe acest 
meleag devenind coloni. Noii sosiți i-au alungat pe locuitori de pe ogoarele lor şi au 
refolosit la construcțiile lor materialele edificiilor mai vechi. 

Frescele din mănăstirea Zemen, zidită prin anii 1354 de către despotul Dejan, 
şi cele de la Ljutibrod aparțin unui curent de artă monastică, provincial şi popular, 
numit şi "tradiţie arhaică ”. Într-adevăr, el prelungeşte arta de aceeaşi inspiraţie, 
întilnită mai înainte în Cappadocia, în Grecia propriu-zisă şi în Italia meridională. 
AICI, ca şi acolo, se vădeşte o mare înclinaţie spre naturalismul narativ, un desen mai 


14 


atent la expresivitate decât la eleganţă, chipuri late şi pline, figuri înghesuite pe 
suprafeţe înguste, subiecte care se înşiruie în frize continui în loc să fie separate în 
panouri rectangulare. 

Dar mai există de asemenea, mai ales în bisericile zidite şi decorate din 
initiativa tarului şi a inaltilor dregatori de la curtea sa, şi opere îngrijit executate, care 
au suferit o puternică influență a Constantinopolului. Vom cita ca principale exemple 
cele două bisericuțe rupestre din apropiere de Ivanovo (dintre care una cel puțin, şi 
cea mai importanta - Tarkvata - este ctitoria lui loan Alexandru) cupola şi ahsida 
bisericii sfântul Gheorghe de la Sofia, şi biserica sfinții Petru şi Pavel de la Târnovo. 

În ansamblu se remarcă o factură rapidă şi sigură de mijloacele sale, un desen 
ferm şi plin de nerv, un modeleu al trupurilor şi al draparilor realizat prin contraste, un 
simţ al compoziției ritmate şi limpede organizate şi, atunci când subiectul se pretează, o 
predilecție pentru expresia dramatică. Mai multe amănunte derivă din modele existente 
la sfârşitul antichității. Astfel, la Ivanovo, pe fundahirile de arhitecturi sunt desenaţi 
atlanţi, în picioare sau ghemuiţi, care susţin o coloană sau un antablament. În anumite 
scene, mai cu seama în Sărutul lui luda, personajele atletice, înveşmântate în tunici 
exomis, sunt vădit luate din repertoriul artei antice. Aceste picturi aparțin acelei faze din 
arta de la Constantinopol, care la Mistra a dat frescele bisericilor Hodighitria din 
cartierul Brontochion şi Peribleptos, acea fază pe care a cunoscut-o şi Teofan Grecul în 
cursul anilor săi de ucenicie şi ai primelor creaţii în capitala Imperiului. 


4.17 Pictura bizantină în Ţările Române 

Ţările române: Curtea de Arges 

Pictura religioasă de inspirație bizantină şi-a făcut apariția în Ţările Române în 
veacul al XIV-lea. Influențele Constantinopolului şi ale Trapezuntului se încrucişează 
aici cu cele din țările învecinate: Macedonia, Serbia, Bulgaria şi Rusia. Este firesc să 
admitem că primele monumente au fost decorate mai cu seamă de zugravi de origine 
greacă. Cel mai vechi ansamblu şi totodată unul dintre cele mai importante îl 
reprezintă frescele care au fost executate după mijlocul veacului al XIV-lea pe pereții 
bisericii domneşti sfântul Nicolae de la Curtea de Arges, înălțată în jurul anilor 1350. 
Lucrările de curățire intreprinse de Comisia monumentelor istorice din Romania au 
permis să se vadă că, din punctul de vedere al stilului şi al iconografiei, ele nu se 
înrudesc numai cu acelea de la Kariye Djami, din care îşi trag obârşia, ci şi cu 
frescele bisericilor lui Miliutin, îndeosebi cele de la Nagoricno şi Grasanica. O bună 
parte a inscripțiilor sunt în limba greacă, pe când mai târziu în Ţările Romane se va 
folosi numai slavona ca limbă bisericească. Din aceasta se poate deduce că cel puţin 
unii dintre pictori, dacă nu toţi cei care colaboraseră la executarea acestui vast 
ansamblu, erau greci. 

Frescele de la Curtea de Argeş ne apar aproape ca o sumă a subiectelor tratate 
şi a curentelor la modă în pictura bizantină pe la mijlocul secolului al XIV-lea. 
Scenele cu personaje zvelte, elegante, însuflețite de mişcări vioaie stau în vecinatatea 
altora aparținind unei maniere mai populare şi mai realiste, dar toate poartă pecetea 
unei profunde umanități. 

Frescele (din pronaosul) de la Cozia, realizate în anii de după 1386, vădesc 
aceeaşi tendință către misticismul rafinat ca şi acelea aparținând şcolii din valea 
Moravel. 


4.18 Pictura profană în epoca Paleologilor 

Nu ne-a rămas nimic din pictura profană executată în aceasta epocă. Până şi la 
Constantinopol, greuăţtile financiare prin care a trecut dinastia Paleologilor nu erau 
deloc propice unor asemenea lucrări. Dar în palatul de la Trapezunt, unde, pentru a se 
afirma mai bine, tânăra putere avea nevoie de legătura cu marile tradiţii ale trecutului 
imperial, frescele înfățişau domnitorii şi episoadele din istoria oraşului, îndeosebi 
primejdiile care fusesera biruite. 

În Serbia, în Bulgaria şi în Rusia anumite palate ale principilor domnitori au 
fost împodobite cu fresce. În 1881 au fost distruse frescele din palatul lui Dușan de la 
Drimac, în apropiere de Skadar, din nefericire înainte ca ele să fi fost studiate. 


IX. Tehnici de pictură 

1.1 Tempera: 

Picturi executate în tempera se întâlnesc din cele mai vechi timpuri, la grecii 
antici, egipteni, tehnica preluată apoi de bizantini în pictura icoanelor pe lemn. 

Tradiţia icoanelor pe lemn în tempera s-a păstrat de sute de ani, tehnica şi modul 
de pictare păstrându-se în anumite manuale de pictură, aşa zisele "Erminii”. Suportul de 
pictat este lemnul foarte bine uscat, peste care se aplică un grund special din clei de oase, 
praf de cretă, puțin ulei de in sau chiar miere ori săpun de casă, pentru a conferi 
grundului elasticitate. Peste acest grund se face desenul, apoi se pictează tema propriu- 
zisă. Pentru o icoana în stil bizantin, culorile de tempera cu emulsie de ou, sunt cele mai 
potrivite căci în aceasta tehnică se cere ca culorile să se usuce relativ repede pentru a le 
putea modela. Din această cauza culorile de ulei sunt total nepotrivite datorită perioadei 
lungi de uscare. Ca liant, pentru culorile de tempera se foloseşte o emulsie de ou, ceea ce 
le conferă culorilor prospeţime şi rezistență în timp. 

La finalul picturii icoanei aceasta se lăcuieşte cu un vernis special, dar numai 
după o perioadă de câteva zile, chiar săptămâni, ca să aibă timp să se usuce atât 
grundul de pe icoană, cât şi stratul de culoare. Dacă pictura nu este bine uscată, 
culorile se vor înnegri în timp şi se vor îngălbeni. 

În pictura monumentală bisericească, tehnica în tempera nu este la fel de 
rezistentă în timp ca şi fresca, pentru că pictura în tempera este formată propriu-zis 
dintr-o pelicula de culoare. Aceasta, în anumite condiţii neprielnice ar putea să se 
decojească, pe când pictura în fresca formează un corp comun cu suportul său - 
stratul de var- datorită procesului de carbonatare a varului. 


1.2 Ulei: 

Pictura în ulei îşi are începutul probabil înainte de secolul al X-lea, iar apoi 
după Renaşterea din Italia va lua locul celorlalte tehnici de pictură datorită uşurinţei 
lucrului şi a folosirii culorilor. De asemenea avea şi avantaje: se puteau obține diferite 
efecte prin pensulație, atât transparente, cât şi opacitate, în funcție de concentrația de 
ulei din pigment. Pictura în ulei se poate realiza pe orice suport, în strat subțire sau în 

pastă. Toate aceste efecte erau perfecte pentru o pictură realistă, aşa cum se prefera 
deja în Apus. 

Folosită în pictura monumentală este una dintre cele mai puţin rezistente 
tehnici. Din cauza peliculei impermeabile de ulei umezeala din perete poate exfolia 
stratul de culoare. Tot aşa, din exterior, se poate forma condens pe suprafața 
picturală. 


1.3 Vitraliul: 

Vitraliul este tehnica de pictură obţinut din îmbinarea unor bucaţi de geamuri 
diferit colorate. Vitraliul a început să fie folosit când tehnica mozaicului era în declin. 
În Apus, ferestrele în vitraliu vor excela în complexitate în perioada gotică, în acea 
perioadă bisericile gotice erau foarte impunătoare şi înalte, de aceea era nevoie de 
mai multă lumină. Ferestrele s-au mărit, spaţiul dintre geamuri s-a micşorat, pereții 
nu mai erau pictaţi şi astfel s-a recurs la vitraliu, singurul mijloc prin care s-ar fi putut 
da culoare interiorului bisericii. 

Tehnica este una grea, căci necesită unelte şi cuptoare speciale pentru 
prelucrarea sticlei. Colorarea acesteia se face cu oxizi metalici rezistenți la 
temperaturi înalte de 1200 grade C. Pentru realizarea unui vitraliu se face pentru 
început un desen cât mai simplu, împărțit în zone colorate. Apoi se face acelaşi desen 
pe un carton care se decupează după fiecare zonă colorată. Bucăţile de carton se 
lipesc de sticla colorata potrivit culorii respective. Apoi se taie sticla la dimensiune şi 
se reface mozaicul acum din sticlă, lipind-se bucăţile între ele cu plumb topit. 

Într-o biserică ortodoxă pictată se pot monta vitralii, cu condiţia să fie mai 
simple, pentru a nu încărca prea mult spaţiul interior, sau ca să nu concureze cu 
peretele deja pictat. 


1.4 Pictura în ceară 

Aceasta este o tehnică la care s-a renunţat, cu toate ca era folosită încă din 
antichitate. Pentru această tehnică se foloseşte ceara de albine expusă 10-20 de zile la 
soare, apoi topită repetat în apă curată. Diluată cu esentă de terebentină, ceara astfel 
pregătită se amestecă pe paleta cu pigmenţii. Icoanele sau tablourile în ceară aveau 
avantajul că prezentau culori mate, catifelate care nu se îngălbeneau în timp şi nu se 
crăpau. Erau însă sensibile la zgârieturi, lovituri şi temperaturi ridicate. 

Tot o tehnica pierdută, dar mult mai complicată era pictura cu ceara caldă, 
numita encaustică. După unele studii s-a ajuns la concluzia că suportul folosit trebuia 
să fie cald. Culorile amestecate cu ceară, de asemenea se mențineau ca o pasta tot cu 
ajutorul căldurii. Chiar şi încăperea, unde se lucra, trebuia să aibă o temperatura 
ridicată constant, iar culoarea se aplica cu spatule sau pensule aspre "din prima" fără 
reveniri. Astăzi, datorită condițiilor pretențioase, nu se mai foloseşte pictura în 
encaustică. 

In zilele noastre, pentru o pictură reuşita, cel mai sigur este să se folosească 
vechile tehnici după indicațiile din Erminii, dar şi tehnica potrivită pentru suportul pe 
care se doreşte pictarea (perete, lemn, pânză). Garantarea unei picturi sau icoane 
reuşite o reprezintă însăşi vechile icoane sau biserici care au dăinuit sute de ani. Chiar 

dacă nu deţineau tehnicile din zilele noastre, pictorii din vechime dețineau însă 
răbdare, experienţă, dăruire, talent şi frică de Dumnezeu. 


1.5 Pictura bisericească 

Este indisolubil legată de locaşul de cult ortodox. Este greu de inchipuit o 
biserică ortodoxă fără pictură murală care acopera de obicei intreaga suprafaţă 
interioara a zidurilor bisericii, iar uneori, ca în cazul bisericilor românești din nordul 
Moldovei, chiar suprafața exterioară ; exceptiile de la regula generală sunt puține şi 
ele se explică numai prin împrejurările istorice defavorabile (ca în cazul unora dintre 
bisericile monumente istorice din Moldova şi a celor din Ardeal), prin lipsa 
posibilităților materiale de a realiza zugrăvirea, ori prin influenţa cultelor protestante 
cu ai căror membri au convieţuit credincioşii ortodocşi, în unele regiuni 
multinaționale. Cât priveşte icoanele mobile (portative) ele sunt intim legate nu 
numai de locaşul cultului public şi oficial al Bisericii, de unde nu lipsesc niciodată ci 
şi de manifestările cultului particular, pătrunzând în casele credincioşilor. 

Folosirea şi venerarea lor a fost integrata în chip ființial manifestărilor cultului 
divin public. Intrând în biserică, credincioşii se închină mai întâi la icoanele de pe 
iconostasul din mijlocul naosului şi la cele de pe catapeteasmă, şi abia după aceea iau 
loc în sfântul locas, pentru a participa la sfintele slujbe. Înainte de a intra în sfântul 
altar pentru serviciul Liturghiei, preotul ortodox se închină în fața icoanei 
Mântuitorului, a Sfintei Fecioare şi a sfântului patron «Hram» al bisericii. 

Icoana nu e doar o simplă imagine sacră, ea ne dă sentimentul real al prezenţei 
lui Dumnezeu şi a sfinților. 

Slujba Tainei Sfintei Mărturisiri, atât de frecventă în viaţa religioasă a 
credincioşilor ortodocşi, se oficiază de regulă în faţa icoanei Mântuitorului Hristos, la 
care de altfel duhovnicul se şi referă în formula sacramentală de îndemn către 
penitent de a face o mărturisire completa şi sincera ("lata, fiule, Hristos stă nevăzut, 
primind mărturisirea ta cea cu umilinţă”). 

Ca intreaga arta sacră, şi aceea a icoanelor (pictura bisericească în general) nu 
poate fi înţeleasa în adevaratul ei conţinut şi sens decât integrată în Biserică şi în viața 
ei liturgică şi sacramentală. Ruptă de Biserică şi de viaţa religioasă, arta iconografică 
nu poate fi înțeleasă decât parţial şi incomplet, dacă nu cu totul eronat, aşa cum se şi 
întamplă cateodată, în operele unora dintre istoricii sau criticii laici de artă. 

Lumea creaturală înfăţişată în pictura iconografică ortodoxă este orientată 
integral către cea de dincolo, către veşnicie. Spre deosebire de arta religioasă 
apuseană, mai mult realistă, orientată spre redarea cât mai fidelă a omului şi a naturii, 
în pictura bisericească ortodoxă atât natura cât şi omul şi lumea animală sunt 
reprezentate nu atât în existenta lor "naturală", cât în una "spirituală". 


2.Reprezentarea Sfintei Treimi în pictura bisericilor româneşti 

2.1 Manifestări teofanice (treimice) în istoria biblică a Vechiului şi Noului 
Testament 

Suntem înclinați să reprezentăm în chip perceptibil sau sub forme văzute pe 
cele nevăzute, sau lucrurile care nu cad sub controlul simţurilor. Dorinţa de a avea în 
faţa ochilor o icoană decurge din caracterul concret al sentimentului religios, care 

adesea nu se mulţumeste cu o simplă contemplaţie spirituală şi care caută să se 
apropie de divinitate în chip nemijlocit. 

Când este vorba însă de Dumnezeu, ființă pur spirituală şi imperceptibila prin 
simţuri, se ridica în chip firesc întrebarea: este posibilă înfăţişarea lui Dumnezeu sau 
reprezentarea Lui în forme văzute ? 

Atunci când iconografia creştină a încercat să reprezinte divinitatea în forme 
vizibile, s-a izbit de dificultatea sau chiar imposibilitatea de a reda cu mijloacele artei 
pe Dumnezeu, despre care sfântul Evanghelist loan spune că "este Duh" (loan IV, 
24), iar sfântul Apostol Pavel spune că "nu L-a văzut nimeni dintre oameni, nici nu 
poate să-L vada" (| Tim. VI, 16). 

Și dacă pentru credinţă, formula "Dumnezeu unul în funţă şi întreit în 
persoane" este mai uşor de sesizat, şi în consecință mai uşor acceptabil, pentru un 
artist, care încearcă să exprime această realitate prin intermediul imaginilor, este mult 
mai greu. EI trebuie să opteze între două alternative: să reprezinte separat pe cele trei 
persoane, ori divinitatea în unitatea ei. Dar dacă împăcarea acestor două afirmaţii 
antagonice este destul de grea chiar pentru credință şi speculația teologică, atunci ea 
este şi mai dificilă când se pune problema transpunerii ei în imagini văzute, prin 
mijloacele artei. 

În ce priveşte posibilitatea înfăţişării Sfintei Treimi, au existat ezitări şi şovăieli 
chiar în doctrina unor sfinți Părinti; de aceea, s-au folosit momentele teofanice din 
Vechiul şi Noul Testament, în care Dumnezeu s-a arătat oamenilor credincioşi în 
diverse forme văzute. 

Pentru reprezentarea divinității în chip omenesc s-a plecat de la textul în care 
este redat sfatul treimic: "Sa facem om după chipul şi după asemănarea noastră" (Fac. 
I, 26), şi mai ales de la diferitele interpretări ale sfinților Părinti la acest text. Tot la 
forma de plural se exprima Dumnezeu şi în textele din Fac. III, 22; XI, 7. 

Numeroase interpretări au fost făcute şi cu privire la teofania de la Mamvri 
(Fac. XVIII, 1-15). Arătarea lui Dumnezeu s-a făcut aici prin intermediul a trei îngeri, 
adevar confirmat şi de sfântul Apostol Pavel (Evr. XIII, 2). Comentând acest text, 
Origen afirma că "s-a descoperit pe deplin taina cea nepătrunsă a Sfintei Treimi", iar 
Fericitul Augustin spune că "Avraam vede trei, dar adoră numai pe unul. A văzut trei, 
dar a înțeles misterul Sfintei Treimi şi închinându-se numai unuia, a mărturisit pe 
unul Dumnezeu în trei persoane". 

Dar, în afară de aceste lămuriri ale unor sfinți Părinti, care desigur sunt cele 
mai autentice şi mai autorizate, la înțelegerea acestui text a adus o prețioasă 
contribuţie arta creştină, care, urmărind textul biblic, a reprezentat Sfânta Treime în 
chipul a trei bărbaţi sau a trei îngeri. Mai ales, la început, pictorii au urmat firul roşu 
al teofaniei care se desfăşoară într-un cadru idilic caracteristic epocii patriarhale.Puţin 
mai târziu, Dumnezeu se comunica poporului ales, în scopul eliberarii din robia 
egipteană. Aşa se face cunoscut lui Moise în rugul aprins, ca Dumnezeul lui Avraam, 
Isaac şi lacov (les. III, 6, 14), trimițându-l să spună poporului că Dumnezeu a grăit 
către ei de pe munte, din mijlocul focului. Ei au auzit cuvintele, dar n-au văzut nici un 
chip (Deut. IV, 10). 

Domnul cel transcendent, care nu poate fi cuprins în nici un chip şi ţine la 
credincioşia poporului său, vrea să locuiască în mijlocul acestui popor şi cere ca tron 

al prezenţei Sale nevăzute între cei ce cred în EI, o construcție a mâinii omeneşti, care 
are chipurile serafimilor, reprezentând duhurile create, cele mai apropiate de 
Dumnezeu, din toată creația. 

În viziunile profetilor, care sunt interpreţii cuvântului lui Dumnezeu în faţa 
oamenilor credincioşi, este exprimat un nou mod al experienței nemijlocite a lui 
Dumnezeu. Aşa se produce chemarea lui Isaia. În trisaghionul biblic "Sfânt, sfânt, 
sfânt Domnul Savaot" (Isaia VI, 3), se vede destul de lămurit preamărirea Sfintei 
Treimi. Şi la acest text s-au făcut unele comentarii, însă cu mai puţine posibilitati de 
redare în pictură. 

Proorocului lezechil i se descoperă Dumnezeu în chipul unui om de foc (Iz, 26- 
28), iar în viziunile lui Daniil este contemplat un dublu chip ceresc "chipul Celui 
vechi de zile" şi chipul "Fiului Omului" (Daniil VII, 9-14). 

Dacă însă în Vechiul Testament Sfânta Treime nu s-a descoperit pe deplin din 
cauza înclinarii poporului ales către politeism, în Noul Testament Dumnezeu se 
descoperă clar şi deplin în cele trei ipostase. Astfel, la botezul Domnului, Tatăl a fost, 
prezent prin glasul care s-a auzit din cer: "Acesta este Fiul Meu cel iubit”, sfântul 
Duh s-a aratat în chip de porumbel, iar Fiul era persoana treimică întrupată în chip 
omenesc şi prin care se vede Dumnezeirea (Matei III, 16). 

Dar chiar actul Întrupării Domnului ne face accesibilă vederea lui Dumnezeu. 
Atunci, când Filip, voind să se întemeieze pe o certitudine absolută a vederii, ca apoi 
să se declare dispus să creadă, îi cere lui lisus: "Doamne, arată-ne noua pe Tatăl şi ne 
este de ajuns"; Domnul, care sta în chip văzut în faţa lui, îi spune: "De atâta vreme 
sunt cu voi şi nu M-aţi cunoscut, Filipe? Cel ce m-a văzut pe Mine, a văzut Pe Tatăl" 
(loan XIV, 8-9). Sfântul Evanghelist loan ne mai spune că în cer sunt trei care 
marturisesc: Tatal, Cuvântul şi Duhul Sfânt, şi aceşti trei una sunt (loan V, 7). 

În secolul al IV-lea se precizează învățătura despre Sfânta Treime şi se fac 
formulările dogmatice potrivit cărora există din veşnicie un singur Dumnezeu în trei 
Persoane: Tatal, Fiul şi Sfântul Duh (Simbolul credinţei). Ținându-se cont de textele 
scripturistice, cu deosebire de cele din Noul Testament, şi de precizările dogmatice 
ale Bisericii, atunci când creştinismul are posibilitatea să reprezinte persoanele sfinte 
în pictură, începe şi drumul reprezentării Sfintei Treimi sub diferite forme, mai ales 
din secolul al V-lea încoace. 


2.2 Reprezentarea Sfintei Treimi în pictura creştină 

Posibilitatea reprezentării lui Dumnezeu în forme văzute este dată de două 
principii creştine: 1) pentru ca EI s-a descoperit în diverse forme (rugul arzând, nor 
sau foc etc.) şi pentru că Fiul lui Dumnezeu s-a intrupat ca om; 2) pentru ca noi 
purtăm chipul şi asemănarea lui Dumnezeu de la creaţie. Pornind de a actul întrupării 
Domnului, sfântul loan Damaschin afirma: "Pentru această pricină, plin de încredere 
zugrăvesc pe Dumnezeu cel nevăzut, nu ca nevăzut, ci ca pe unul care s-a făcut văzut 
pentru noi, prin participarea la trup şi sânge. Nu zugrăvesc dumnezeirea nevăzută, ci 
zugrăvesc corpul văzut al lui Dumnezeu; căci dacă este cu neputinţă să se 
zugrăvească sufletul, cu atât mai mult Dumnezeu, care a dat sufletului 
materialitatea!" 

Dacă Legea veche oprea reprezentarea lui Dumnezeu în forme sensibile, 
pictura creştină a căutat de timpuriu să înfățişeze dumnezeirea, ținând seama de ideea 
creştină despre cele trei persoane în diferita lor activitate şi de atributele fiecărei 
persoane în parte. 

Astfel, începe reprezentarea persoanelor Sfintei Treimi, mai întâi separat, 
fiecare dintre ele având simbolul ei caracteristic, inspirat din diferite texte biblice, 
dintr-un studiu al unui sfânt părinte sau dintr-un imn liturgic. Dumnezeu-Tatal, deşi 
mai puţin reprezentat, din cauza cuvintelor sfântul Evanghelist loan - "Duh este 
Dumnezeu" (loan IV, 24), a fost totuşi pictat încă din vechime, sub diferite forme, fie 
simbolic sau antropomorfic, unele din aceste moduri de reprezentare rămânând 
normative în pictură până în zilele noastre. 

1. Simbolic, Dumnezeu-Tatăl a fost înfăţişat chiar în catacombe, având ca baza 
de plecare diferite texte scripturistice, fie sub forma unui nor luminos conform 
textelor din leş. XIII, 21; XIX, 16-18; XXIV, 17; 1 Regi XIX, 11-12; Matei XVII, 5 
(scene de genul acesta înfăţişează Botezul Domnului, Schimbarea la Faţă, Pogorarea 
sfântului Duh), fie sub forma unei mâini, care iese dintr-un nor (les. III, 20; XIII, 16; 
Ps. CXVII); a ochiului lui Dumnezeu (II Cron. XVI, 19), a tronului lui Dumnezeu 
(lezechiel I, 26; Daniil VII, 9)9, sau a rugului în flăcări, care ardea fără a se consuma 
(eş. III, 1). 

Începând de prin secolul al IX-lea, înfăţişarea simbolică a lui Dumnezeu-Tatăl 
cedeaza în favoarea reprezentării Lui în chip de om, bazată tot pe temeiuri biblice, 
unele deja enunțate. Pe baza acestor texte, Dumnezeu-Tatăl a fost şi este înfățişat sub 
chipul unui bătrân venerabil, "Cel vechi de zile", din viziunea proorocului Daniil 
(VII, 9), cu părul lung şi alb, cu barba mare albă, îmbrăcat în veşminte strălucitoare, 
şezând pe un nor sau pe tron, cu capul descoperit şi ţinând în mâna dreaptă sceptrul 
puterii şi al stăpânirii veşnice. 

Deseori este pictat şezând pe globul pământesc (Ps. XXIV, 1), având în jurul 
capului un triunghi echilateral, care simbolizeaza Sfânta Treime, în interiorul căruia se 
văd scrise literele greceşti -"o on'"="Cel ce este"-după textul din les. III, 14. "Eu sunt Cel 
ce sunt" sau "Eu sunt alfa şi omega" (Apoc. I, 8), sau un nimb auriu, simbol al sfinţeniei. 

2. În ce priveşte cea de a doua persoană a Sfintei Treimi, Dumnezeu-Fiul, de la 
început au fost folosite, pentru reprezentarea ei, simboluri şi alegorii, ca: peştele, 
mielul, păstorul cel bun (Ioan X, 11-15), viţa de vie (loan XV, 1-6) etc. În pictura 
creştină şi îndeosebi în cea a Bisericii Ortodoxe, Mântuitorul este pictat ca un bărbat 
frumos, pe chipul căruia se oglindeşte sfinţenie, seriozitate, demnitate şi nespusă 
bunătate; sau prunc, sau în etate, învăţător, prooroc, Arhiereu, cu Evanghelia în 
mâini, binecuvântând, răstignit pe cruce, după înviere, împărat, judecător s.a. 

3. deşi pentru a treia persoană, sfântul Duh, se găsesc multe referiri în Vechiul 
Testament (Fac. 1, 2; Isaia, LIX, 19; lezechiel III, 14; VIII, 3 etc), în pictură s-au 
folosit numai texte din Noul Testament, unde sfântul Duh s-a arătat în forme concrete 
şi vizibile, cum este cazul la Botezul Domnului (Matei III, 16), unde se arata în chip 
de porumbel, ca şi la Cincizecime, asupra Apostolilor în chip de limbi ca de foc 
(Fapte II, 1-4). 

Deşi nu există nici un temei biblic pentru reprezentarea în chip omenesc a 
sfântului Duh, unii miniaturisti apuseni de prin secolul al XI-lea l-au înfățişat sub 

forma unui bărbat matur, care seamană cu Tatăl şi cu Fiul ca etate, purtând aceeaşi 
îmbrăcăminte, deosebindu-se doar prin insigne; alteori L-au înfățişat în chip de tânăr, 
fără barbă, sau copil. Niciodată însă, în pictură, sfântul Duh nu apare singur. 

Dacă pentru reprezentarea persoanelor treimice separat, obstacolele au putut fi 
trecute mai uşor, pentru redarea unităţii Sfintei Treimi a fost destul de greu. Dar cu toate 
greutăţile de ordin practic, creştinii cunoscând învăţătura Bisericii despre Dumnezeu 
unul în ființă şi întreit în persoane sau ipostasuri, au găsit modalități de a reprezenta 
Treimea, unele mai fericite, mai izbutite şi conforme cu învăţătura Bisericii, altele mai 
îndrazneţe şi câteodată îndepartate de adevăr, pe care Biserica nu le-a admis. 

Greutatea consta şi în faptul că aceste scene trebuiau să redea în acelaşi timp 
coeternitatea, deoființimea şi egalitatea persoanelor. Cu toate acestea, drumul anevoios 
al reprezentării Sfintei Treimi a început chiar din primele secole. Cele dintâi încercari de 
a reda ceea ce se ascunde şi este nepătruns în ființa dumnezeirii s-au făcut cu ajutorul 
unor simboluri, dar care trebuiau să redea egalitatea persoanelor, şi prin aceasta începe 
drumul simbolurilor geometrice sau al formelor simbolice corporale. 

Pictorii caută să găsească în lumea formelor, figuri, care să exprime cât mai clar 
unitatea treimică. Aşa apare chiar în catacombe un triunghi cu laturile egale, având 
monogramul lui lisus Hristos, flancat de literele greceşti “A” (alfa) şi „„0” (omega). 

Asemenea scene triunghiulare se întâlneau în Biserica răsăriteană pe epitafe, 
considerate ca semne ale credinţei în Sfânta Treime. Mai târziu, acest triunghi a fost 
aşezat pe capetele persoanelor zugrăvite în icoane. Prin secolul al XV-lea apar pentru 
reprezentarea Treimei nişte cercuri împletite. 

Evoluând treptat, pictura trece de la figurile geometrice la reprezentările 
simbolice, ale Sfintei Treimi, încât la începutul secolului al V-lea se întâlneşte o 
astfel de înfăţişare, aşa cum a dorit s-o ilustreze Paulin de Nolla: o câmpie cu 
palmieri, în mijlocul căreia se înalță un deal, pe care stătea Hristos în chip de miel; 
deasupra mielului plana porumbelul, iar deasupra porumbelului era o cruce 
înconjurată de raze luminoase şi stele. Din deal izvorau patru râuri, simbolizând 
Evangheliştii, iar într-un cerc se aflau doisprezece porumbei. Întreaga compoziţie era 
dominată de mâna lui Dumnezeu, care ieşea dintr-un nor. Aceasta ar fi prima 
reprezentare cunoscută, care ne redă unitatea Sfintei Treimi, cele trei persoane fiind 
redate, în ce priveşte forma, pe verticală. 

Un real progres s-a făcut atunci când pictorii au început să redea Treimea cu 
ajutorul unor figuri omeneşti şi a altor simboale, sau a două figuri omeneşti şi un 
simbol; dar totdeauna operele lor au fost naturale şi prin urmare nu au ofensat nici 
rațiunea, nici sentimentul religios al credincioşilor. şi din fericire, această cale a fost 
mai mult urmată. Astfel, din secolul al V-lea aflăm motive cu Tatăl în forma 
simbolică a unui nor luminos, Fiul ca om iar sfântul Duh în chip de porumbel, mai 
întâi într-o pictura murală, care reprezinta Botezul Domnului. 

Pentru a fi în deplină armonie şi concordanță cu învățătura ei, Biserica 
stabileşte reguli precise cu privire la reprezentarea Sfintei Treimi în pictură. De la 
această dată, Tatăl se picteaza în chipul unui bătrân venerabil Fiul şezând de-a 
dreapta Lui, amândoi purtând nimb pe cap, iar Duhul sfânt în chip de porumbel, 
plutind în aer deasupra lor. 

O formă de reprezentare a Sfintei Treimi, care a devenit aproape normativă în 
Biserica Ortodoxă, este cea alegorică a ospeţiei lui Avraam, la stejarul din Mamwri. 
Tema foarte timpurie şi cea mai răspândită în arta bizantină, îşi găseşte temei în textul 
din Fac. XVIII, 1-15, deşi la început a avut la bază şi diferite tradiţii elenistice. 

De regulă, cina lui Avraam sau Filoxenia (iubirea de străini), cum i se mai zice 
în terminologia iconografică, se prezintă sub chipul a trei îngeri sau a trei bărbaţi, 
aşezaţi pe o latură sau în jurul unei mese pe un fond de arhitectură cu unul sau mai 
multe etaje, legate printr-un ştergar. Ei sunt încadrați de Avraam şi Sarra, ca gazde. 

În înfăţişarea acestei scene, scopul artiştilor era uneori dublu: pe de o parte, 
prezentarea elementului surpriză şi bucuria gazdei, care intră în relaţie cu Dumnezeu, 
iar pe de altă parte, prezentarea Sfintei Treimi. În felul acesta apar două trăsături 
esentiale: cea dinamică şi cea reprezentativă. Aceste două elemente apar cât se poate 
de plastic într-un mozaic de la biserica Sfânta Maria Maggiore din Roma, sec. IV, 
unde scena apare în două registre suprapuse: în partea superioară, Avraam adresează 
salutul de bun venit celor trei soli ai lui Dumnezeu, şi-i primeşte cu braţele deschise; 
în partea inferioară este reprezentată cina, artistul respectând textul biblic. 

Și mai desăvârşită apare scena în mozaicul de la San Vitale din Ravenna. În 
evoluția acestei scene, în ce priveşte compoziţia, în arta bizantină întâlnim un stil 
frontal, caracterizat mai întâi prin înşiruirea a trei persoane, egale ca înălțime şi 
asemănătoare ca chip, prin care se reda egalitatea persoanelor treimice. 

De prin secolul al IX-lea apare tendinţa, ca figura centrală să le domine pe 
celelalte. Cum secolele schimbă ideile spre noi orientări stilistice, realizându-se opere 
din ce în ce mai perfecte, prin secolul al XIV-lea apare o masă semirotundă, iar 
figurile şi propozitiile persoanelor capătă grație şi supleţe, fiind aşezate în profil. Cele 
mai desăvârşite realizari de genul acesta au rămas moştenite de la Teofan Grecul şi 
Andrei Rubliov. 

Pentru a se crea o oarecare uniformitate în reprezentarea Sfintei Treimi, au 
apşrut erminii sau manuale de pictură, ca cea a lui Dionisie de Furna, care stabileşte 
prescriptii precise pentru fiecare compoziție. Pentru ospeția lui Avraam se prescrie: 
"Cea a lui Avraam iubitor de straini”: "Casa şi trei îngeri şezând la masă, având 
înaintea lor un cap de bou şi pâini într-o tipsie şi alte blide cu bucate, şi pahar şi o 
cană cu vin; de-a dreapta lor, Avraam aducând o strachină acoperită, iar de-a stânga 
Sarra o strachină cu găină ţine în mâini”. 


2.3 Reprezentarea Sfintei Treimi în pictura bisericilor româneşti 

Pictura bisericilor româneşti, şi îndeosebi frescele picturii exterioare ale unor 
biserici din Moldova au fost admirate, studiate, comentate şi comparate cu alte picturi 
geniale din lume, conferindu-li-se locul cuvenit în cadrul artei universale. 

În varietatea şi mulţimea de compoziţii care se bucură astăzi de notorietate 
universală, îşi găseşte un loc binemeritat şi reprezentarea Sfintei Treimi, pe care o 
întâlnim în fiecare monument, sub diverse forme, unele avându-și izvorul de 
inspiratie în Sfânta Scriptură, altele în simbolul de credință, în Sfânta liturghie sau 
diferite imne liturgice. 

Vom încerca în cele ce urmează, să prezentăm formele cele mai tipice sub care 
este reprezentată Sfânta Treime în bisericile româneşti din toate provinciile țării, după 

importanţa pe care o prezintă, cu sublinierea ideilor principale şi cu caracteristicile 
fiecăreia şi pe cât posibil, raporturile, interferențele şi înrâuririle primite din scenele 
similare care apar în monumentele bizantine din țările vecine. 

A. Masa de la Stejarul lui Mamvri (Filoxenia lui Avraam) 

Ca formă de reprezentare. a Sfintei Treimi, cina de la Mamvri apare de 
timpuriu în pictura bisericilor de pe tot cuprinsul ţării. La origine tema este de factură 
bizantină, însă intrând în iconografia românească, chiar respectănd indicațiile din 
erminii, nu întârzie să îmbrace un caracter național, specific artei româneşti, 
transformându-se treptat şi adaptându-se la forme ale devoţiunii populare, devenind 
predilectă atât pentru credincioşi, cât şi pentru unii pictori. De altfel, în popor a 
pătruns şi a circulat chiar o legendă, consemnată în scris de către B. P. Hasdeu, care 
spune că Avraam "avea pururea lege ca fără oaspeţi să nu mănânce". 

Una dintre cele mai semnificative compoziţii de acest gen din bisericile 
româneşti, ne-o oferă calota estica a pronaosului mănăstirii Suceviţa (1595), care 
reține atenția prim caracterul ei comunicativ, prin expresivitate şi naturalețe. La o 
masă de formă dreptunghiulară, pe care se află farfurii cu fructe şi struguri, cupe de 
vin şi ridichi, stau aşezaţi cei trei îngeri. Cel din mijloc, plasat pe latura lungă a 
mesei, este încadrat de cele două personaje biblice, care îl servesc; ceilalți doi îngeri 
sunt aşezaţi la capetele mesei. 

Urmând curba bolţii pronaosului, două clădiri înalte şi înguste, legate între ele 
printr-un şervet vărgat, formează fondul arhitectural al scenei propriu-zise. În faţa 
mesei, în prim plan, este redat un bărbat, care poartă pe cap o pălărie cu boruri mari, 
de tip spaniol, care se pregăteşte să sacrifice viţelul pentru ospăt. 

Scena impresionează mult, atât prin coloritul roşu viu al veşmintelor, cât şi prin 
întreaga mişcare, pe cât de sintetizată, pe atât de expresivă. De jur-împrejurul scenei, 
îngeri în picioare purtând sulițe în mâini, alternând cu serafimi, care poartă ripide, 
accentuează curba elegantă formată de tamburul calotei. 

Cam în aceeaşi maniera apare scena la biserica sfântul Dumitru din Suceava 
(1535), dar aici este plasată în bolta de sud a naosului, unde un arbore falnic formează 
fondul, iar cavalerul care trebuia să junghie vițelul lipseşte. La biserica episcopală din 
Roman (pictata în secolul XIX) scena este redata în profil, cu îngerii aşezaţi la o masă 
samirotundă, doi dintre ei în prim plan. 

Se pare că cea mai mobilă îşi cea mai monumentală reprezentare a Sfintei 
Treimi sub forma Ospeţiei lui Avraam a fost realizată de pictorii mănăstirii Humor 
(1532), scena care a impresionat atât de mult chiar pe unii specialişti, determinându-i 
s-o compare cu picturile lui Rubliov sau Fra Angelico. 

Peisajul este înlocuit de un arbore cu silueta caligrafiată, iar cele două 
personaje biblice stau lângă el. Pe acest fond se decupează siluetele graţioase ale 
celor, trei îngeri, veşmintele cărora, de un albastru deschis, străbătute de lumini 
interioare, se detaşează cu subtilitate pe ecranul întunecat al fondului. Această 
compoziţie este una dintre cele mai izbutite ale picturii noastre, constituind o mărturie 
a înaltului nivel artistic, pe care îl atinsese pictura românească în secolul al XVI-lea. 

În pictura bisericilor dn Muntenia, scena este ilustrată foarte sugestiv la Cozia 
(1517), unde apare pe fațada de vest, pe un fond arhitectural simplu. îngerii, 

înveşmântaţi în galben şi purtând pe dedesubt haine de culoare verde, bleu şi roşu- 
cireşiu, sunt aşezaţi la o masă, acoperită de um material roşu-închis, cu o broderie bleu. 

Pentru a fi simbolizate egalitatea şi unitatea celor trei ipostasuri, în toate scenele 
din bisericile româneşti, care înfăţişează Ospeţia lui Avraam, fiecare înger poartă aureola 
în jurul capului, cu initialele “o on”. Prin chipurile blânde ale îngerilor se urmăreăte 
redarea unor atribute ale lui Dumnezeu, ca iubirea, bunătatea şi sfinţenia. 

B. Tronul Hetimasiei - sau gătirea tronului este o formă de reprezentare 
simbolică a Sfintei Treimi, prin care se urmăreşte redarea egalității celor trei 
persoane. Scena este pusă în pictara bizantină, de obicei, în legatură cu judecata 
viitoare şi apare ca unul din elementele care compun marea frescă a judecății din 
urmă. În bisericile româneşti apare destul de frecvent şi cu aceeaşi semnificaţie: 
tronul închipuie pe Dumnezeu-Tatăl, crucea şi Evanghelia de pe Dumnezeu-Fiul, iar 
porumbelul de deasupra crucii, pe sfântul Duh. Uneori, de o parte şi de alta, apar 
uneltele de tortură: lancea, buretele, coroana de spini, cuiele. La origine, tema a fost 
inspirată din Apoc. XX, 11, XXI, 1-9, sau din Ps. IX, 7-8: "lar Domnul râmane în 
veac; gătit-a scaunul Lui de judecată; şi EI va judeca lumea." 

Prezenţa uneltelor de tortură ne duce la concluzia că pe lângă judecata din 
urmă, Hetimasia aminteşte şi de răscumpararea noastră, a cărei condiție este jertfa 
Mântuitorului. De aceea pictorii aşează şi uneltele patimilor. Tema o găsim în unele 
biserici din secolul al XI-lea, ca la cea a Adormirii Maicii Domnului din Niceea, la 
Kiev şi în Palermo. 

Aşa cum am descris-o, apare în pictura bisericilor de la Moldoviţa, Humor, 
Voroneţ, sfântul Gheorghe din Hârlău, Cozia, Snagov etc. Uneori scena apare 
contopită cu scena Sfintei Treimi, reprezentată antropomorfic. 

C. Reprezentarea antropomorfică a Sfintei Treimi 

În pictura bisericilor româneşti, Sfânta Treime mai apare sub următoarea 
înfăţişare: Tatăl, redat sub chipul Celui vechi de zile, şi Fiul, cu chipul său istoric, 
stau alături pe o bancă fără reazem, iar porumbelul apare între Fi, cum se poate 
remarca la Cozia, Snagov (1540), Stâneşti (1537), Bodrog (sec. XVI-XVII) s.a. 

La unele biserici moldoveneşti ca Vatra Moldoviței, Humor, Suceviţa, 
Dragomirna, într-un Liturghier manuscris al lui Anastasie Crimca, într-un 
Tetraevanghel, scris de acelaşi autor şi într-o icoana din secolul al XVI-lea, păstrată 
în colecția preotului C. Mătase din Piatra Neamt, apare şi crucea, pe lângă cele trei 
persoane. Se pare că aceasta constituie rezultatul contopirii Hetimasiei cu Sfânta 
Treime, pe care o întâlnim în unele biserici din Iugoslavia şi Bulgaria. 

Compoziţia, aşa cum apare în cele două provincii româneşti, este foarte 
complexă şi se inspira din mai multe texte biblice deodată, în frunte cu cap. VII, 9 din 
proorocia lui Daniil şi cu Ps. CX, 1, unde se spune: "zis-a Domnul Domnului meu: 
şezi de-a dreapta Mea, până ce voi pune pe vrajmaşii Tăi, aşternut picioarelor Tale", 
precum şi din Matei XXVI, 64; Marcu XIV, 62. Îşi găseste apoi justificarea în Sfânta 
tradiție, începând cu Simbolul de credință, şi anume în articolul: "Si s-a suit la ceruri 
şi şade de-a dreapta Tatalui." 

Scena s-a format în Orient, chiar dacă am admite că Tatăl, sub înfăţişarea Celui 
vechi de zile a fost reprezentat întâi în Apus, de unde, prin intermediul cruciadelor, a 
pătruns şi în răsărit. 

În pictura bisericilor româneşti, scene de genul celor enunțate mai sus apar fie 
în altar, în naos, pronaos sau pe o suprafață exterioară a bisericilor, când aceasta este 
zugravită. Prezenţa Sfintei Treimi pe bolta altarului sau pe intradosul arcului triumfal 
al absidei este evocată aici de diferite imne ale sfintei liturghii ca: Unule născut.., 
Imnul Heruvic, în mormânt cu trupul.., Pre Tatal, pre Fiul şi pre sfântul Duh, Crezul, 
Cu vrednicie.., aşa cum ne arata scena din bolta altarului bisericii de la Cozia, de la 
Stăneşti, de la biserica Domnească din Târgovişte, Snagov, Moldoviţa, Suceviţa, 
Dragomirna (1609) etc. 

La Snagov, Cel vechi de zile şi Mântuitorul sunt aşezaţi pe o banca, cu globul 
pământesc la picioarele Lor, iar porumbelul, care din cauza deteriorărilor nu se mai 
vede, era plasat deasupra lor. 

La Cozia cele trei persoane apar redate pe verticală: Tatăl sus, încadrat de doi 
serafimi, sfântul Duh şi lisus Hristos arhiereu la altar, oficiind Liturghia divină. Ceva 
mai deosebit apare scena la Hurezi, unde cele trei persoane sunt pictate într-un 
medalion. 

Pe intradosul arcului triumfal al bisericii din Stănești, porumbelul ocupă locul 
central, înconjurat de un nimb luminos, Tatăl şi Fiul stau pe tron. Fiul, în haine de epocă, 
ține în mâna stângă zapisul pe care sunt scrise păcatele oamenilor, pe care îl sfărâma. 
Toate scenele din jur sunt în relaţie cu rugăciunile liturgice adresate Sfintei Treimi. 

La biserica sfântul Nicolae de la Argeş (începutul secolului XVI), în calota 
absidei altarului, apare Sfânta Fecioară rugându-se, între doi îngeri care o adoră. Pe 
boltă sunt reprezentaţi Dumnezeu-Tatăl şi Sfântul Duh în chip de porumbel. Însă 
pentru a avea imaginea Sfintei Treimi, trebuie să considerăm pe Mântuitorul, 
reprezentat ca prunc în brațele Maicii Sale. 

Pe lângă persoanele Sfintei Treimi apare şi crucea în mijloc într-o scenă la 
mănăstirea Suceviţa, pe primul arc dintre bolta altarului şi arcul triumfal, unde se 
urmăreşte ilustrarea icosului al VIII-lea al Acatistului Bunei Vestiri: "Cu totul a fost 
întru cei de jos şi de cei de sus nu s-a despărțit Cuvântul Cel nescris împrejur." 

Aici, ca în toate scenele, care ilustrează icosul al VIII-lea, porumbelul apare la 
incrucişarea braţelor crucii. În mod asemănător apare scena la biserica sfântul 
Gheorghe din Suceava (1522), la Humor (1532) şi Moldoviţa (1537). 

O scenă care apare pentru prima oară în pictura unei biserici româneşti o aflam 
în absida de sud a naosului mănăstirii Suceviţa, unde se ilustrează imnul liturgic 
"Unule născut... Pe un fond roşu, plin de lumină, în centru stă Hristos-Emanuil, 
înconjurat de un mare nimb, între doi serafimi, ţinând în mâna stângă un rulou cu o 
inscripție în paleoslavă. Pe o masă este aşezat porumbelul, iar deasupra Tatăl este 
susținut de doi îngeri care zboară. Alţi doi îngeri ţin globul pământesc. În mod 
aproape asemănător apare scena la mănăstirea Dragomirna. 

Tot la mănăstirea Suceviţa ne retine atentia un subiect care ocupa luneta usii de 
intrare în pronaos, unde Mântuitorul apare încadrat într-o mandorlă, ţinând şi 
sfărâmând cu mâna stângă zapisul păcatelor, iar cu dreapta binecuvântând. Lângă EI, 
Tatăl ţine sufletele drepţilor (“Sufletele drepţilor în mâna lui Dumnezeu"), iar Sfântul 
Duh şi crucea sunt deasupra. Un înger poartă deasupra capului său soarele şi luna, iar 
o inscripție dă primele cuvinte din Facere: "La început a făcut Dumnezeu cerul şi 
pământul". 

Biserica episcopală din Roman ne pune în față încă o variantă, în cupola 
naosului, unde Cel vechi de zile ține globul pământesc, Mântuitorul Evanghelia iar 
porumbelul zboară deasupra lor. O inscripție care cuprinde rugăciunea liturgică 
rostită de arhiereu la al treilea Sfinte Dumnezeule: "Doamne, Doamne, caută din cer 
ŞI vezi..", înconjoară tabloul. 

Cât priveşte originile mai îndepărtate ale acestor compoziţii, conchidem că cele 
în care apar Cel vechi de zile, Hristos şi porumbelul, sunt inspirate din arta 
miniaturisticii bizantine. În pictura bisericilor românești, acest mod de reprezentare a 
Sfintei Treimi apare cu nuanțe asemănătoare cu scenele din pictura murală de la 
Mateic (Iugoslavia, sec. XIV) şi cu cele de la mănăstirea Dragalevici din Bulgaria sau 
cu cele de la Peribleptos din Mistra. 

Aşa cum apare reprezentată în bisericile moldoveneşti menţionate, scena se 
pare că s-a născut din întalnirea şi combinarea mai multor elemente, într-un mediu 
care a permis contopirea lor în unul singur, fie acesta Veneţia sau chiar Moldova. Dar 
nu poate fi pusă la îndoială nici originalitatea scenelor din Moldova, deoarece aici 
sunt unicele exemplare care ilustrează icosul al VIII-lea al imnului Acatist. 

Trecând la prezentarea Sfintei Treimi din pictura bisericilor din Transilvania- o 
vom studia separat, deoarece, pe lângă similitudinile cu scenele din celelalte provincii, 
prezintă unele particularități proprii şi ridică unele probleme iconografice deosebite. 

Ca în bisericile din Muntenia şi din Moldova apare Sfânta Treime la 
mănăstirea Bodrog, lângă Arad (sec. XVI-XVII), la Făgăras, Armăşeni (1655) la 
biserica din Gurchiu etc. O temă puţin curioasă ne ofera biserica din Tălmăcel (jud. 
Sibiu), unde apare pe cupola exonartexului bustul lui lisus Hristos cu trei capete, 
reprezentând Sfânta Treime. 

La biserica din Densuş (sec. XV), în altar, găsim o compoziţie deosebită de toate 
cele amintite până acum: pe un fond albastru este înfățişat Dumnezeu- Tatăl, cu părul alb, 
strâns în două coade căzute pe umeri, cu barbă şi veşminte albe. EI ţine mâinile pe 
umerii copilului lisus, îmbrăcat într-o cămasă albă, care aminteşte, prin decorația sa, de 
cămăşile ţărăneşti. lisus binecuvintează cu mâna dreaptă, iar în stânga ține o luminare 
răsucită. Pe creştetul lui Dumnezeu-Tatăl este pictat porumbelul, al cărui cap cu aureolă, 
depaşeste cadrul panoului. Compoziţia reprezintă probabil opera unui pictor cu mai 
multă predilecție spre elementul popular, caracteristic de altfel picturii ardelene. 

În câteva biserici româneşti din Ardeal întâlnim o compoziţie care, deşi ca idee îşi 
are originea în pictura răsăriteană, - a împrumutat caractere vădit occidentale. Este vorba 
de tema numită Încoronarea Fecioarei sau Coronatio Virginis, în care, Sfânta Treime, 
înfăţişează tot tradițional prin Dumnezeu-Tatăl bătrân, Hristos şi Porumbelul, 
încoronează din înaltul cerului pe Sfânta Fecioară Mania. O întâlnim mai ales în 
bisericile din Transilvania, unde a fost răspândită prin icoanele de lemn şi prin stampe. 
Se pare că acest ansamblu are drept sursă de inspiratie versete din cântarea cântărilor. 

În pictura apuseană se întâlneşte de prin secolul al XII-lea, unde s-a bucurat de 
o mare răspândire şi datorită cultului marial, înflorit după sinodul tridentin când a 
apărut ideea despre imaculata concepție. 

La noi a pătruns datorită monedelor şi icoanelor occidentale şi a putut fi 
acceptată fiindcă amintea de o tradiţie bizantină, şi anume, binecuvântarea coroanelor 
împărateşti. Un reflex al acestei tradiții apare la mănăstirea Căluiu, unde, într-o 

pictură murală, un înger asează coroana pe capul lui Mihai Viteazul. Ca temă de 
reprezentare a Sfintei Treimi în cadrul compoziției, încoronarea Fecioarei, apare în 
pictura mănăstirii Suceviţa, la biserica episcopala din Roman (în altar) şi la Raşinari 
(1750) etc. 

La Suceviţa apare pe zidul exterior de sud, unde Tatăl şi Fiul stau pe bancă față 
în față, dar cu, câte o mână asează o coroană pe capul Sfintei Fecioare, care sta în 
picioare pe un corn de lună. Deasupra capului ei coboară porumbelul. Aici scena 
pierde mult, din caracterul apusean, prin înfăţişarea exterioară, şi se pare că a ajuns 
aici prin intermediul picturii ruseşti. Observăm că în această scenă zugravii s-au lăsat 
mult influenţaţi de scena Sfintei Treimi, care apare în iconografia Imnului Acatist. 

Câteva elemente deosebite prezintă o scena pictată în altarul bisericii Gura- 
Sada (1765), unde Sfânta Fecioară stă cu Iisus în braţe, fiind încoronată de doi îngeri. 
În jur se văd Tatăl şi porumbelul. După cum observăm, pictura bisericilor româneşti 
ne oferă câteva variante deosebit de interesante ale Sfintei Treimi, unele din ele, 
strălucind atât în ce priveşte realizarea artistică cât şi în ideea religioasă pe care 
pictorii vor s-o ilustreze, altele, prin originalitate şi spontaneitate, toate urmărind un 
scop precis: preamărirea Sfintei Treimi. 


D. Reprezentarea Sfintei Treimi în icoanele portative 

Icoanele portative reprezintă la noi un gen aparte şi au jucat un rol deosebit de 
important, atât în cultul bisericesc, cât şi în viaţa religioasă a credincioşilor. Ele au 
dat de cele mai multe ori expresie genului artei româneşti, făcând, din punct de 
vedere artistic, multe concesii gustului popular. Între multele subiecte pe care le 
înfăţişează aceste icoane apare şi Sfânta Treime sub diferite forme, atât în icoanele 
pictate pe lemn, cât şi în cele pictate pe sticlă. 

Dintre icoanele pictate pe lemn prezintă interes una care se afla la Văleni (jud. 
Neamţ), azi la muzeul de la mănăstirea Agapia, de proportii mijlocii (23/18), 
înfățişând tronul Hetimasiei, scâniteind de pietre preţioase şi având deasupra crucea. 
Pe tron se văd porumbelul, Evanghelia, aerul, apoi potirul, lancea, buretele şi cuiele. 

O altă icoană, provenită de la Văleni şi păstrată în colecția preotului Mătasă din 
Piatra Neamţ (azi în Muzeul din Piatra Neamţ) ne înfăţişează Sfânta Treime cum 
apare la Suceviţa şi Dragomirna: Tatăl şi Fiul stând pe o bancă, între ei crucea şi 
porumbelul. 

În colectia mănăstirii Sinaia se păstrează o icoana din secolul al XVII-lea, care 
reprezintă Sfânta Treime sub chipul celor trei îngeri ospătaţi de Avraam şi care a fost 
caracterizată ca fiind "cea mai frumoasă icoană românească dintre realizarile 
picturale ale epocii”. 

Pe masa semirotundă este întinsă, înaintea îngerilor, o față de masă lucrată în 
stil popular. Culorile sunt bine orânduite, veşmintele au falduri elegant lucrate, iar 
expresiile figurilor sunt cu adevărat îngereşti. Icoana pare a fi o copie după Troiţa lui 
Andrei Rubliov, lucrată de zugravul Pârvu Mutu, şi adusă aici de la Schitul Lespezi, 
din apropiere. 

În biserici, în afară de unele icoane portative şi murale, Sfânta Treime apare 
reprezentată pe iconostase, fie în rândul icoanelor praznicale, fie în mijloc, cum este 
cazul la biserica Domnița Bălaşa din Bucureşti, catedrala mitropolitană din laşi şi 

altele. Sunt apoi foarte frecvente în biserici icoanele Sfintei Treimi care o 
încoronează pe Sfânta Fecioară. Aşa se pot întâlni la biserica Sfânta Ecaterina din 
Bucureşti, sfântul Gheorghe Nou, Biserica Colțea etc. 

Prin casele credincioşilor apar icoane cu un pronunţat caracter apusean: losif şi 
Maria ţin între ei pe lisus la vârsta de 12 ani, în spatele căruia stă crucea cu coroana 
de spini. Duhul Sfânt planează deasupra Lui, iar Tatăl apare bust din nori, cu mâinile 
deschise. Desigur că ele nu impietează cu nimic dogma ortodoxă, dar se departează 
de tradiția iconografică ortodoxă. 

Trecând la pictura pe sticlă, notăm ca a fost practicată şi s-a dezvoltat la noi, 
mai mult ca o îndeletnicire a meşterilor din mediul rural, aparținând în mod aproape 
exclusiv centrelor din Transilvania şi, într-o măsură mai redusă, unora din nordul 
Moldovei. 

Dacă facem un studiu al compozițiilor care reprezintă Sfânta Treime, observăm 
că acestea, ca şi alte teme, au cunoscut un accentuat caracter autohton în pictura 
icoanelor pe sticlă din Transilvania. Icoanele reprezentând Sfânta Treime aparțin 
atelierelor de la Nicula, Făgăraş, Sebeş şi altele, unele respectând tradiția bizantină, 
altele fiind influențate de arta apuseană, dar în toate se observă elementele 
caracteristice ale artei populare româneşti. 

Cea mai veche icoană pe sticlă care înfăţişează ospăţul lui Avraam aparține 
meşteriilor de la Nicula, de prin 1670-1680. Aceeaşi temă apare şi pe o icoana din 
1793, executată de un oarecare Petru Zugrav, găsită la Gârda de Jos (jud. Alba) şi 
păstrată în colecția Ciobanu din Bucureşti. Piesa reprezintă, din punct de vedere 
artistic, o capodoperă, datorată unui meşter iscusit şi stăpân deja pe un stil. 

În varianta aceasta din Ţara Oltului, reprezentarea Ospăţului lui Avraam a păstrat 
ceva din distincţia modelului îndepărtat din tradiția bizantină, observată îndeosebi în 
ținuta veşmintelor îngerilor. Pe masă sunt aşezate o pasăre friptă şi ridichi, între tacâmuri 
rustice. Avraam apare cu o cană de vin în mână, iar Sara cu un prosop. 

Un alt produs al atelierelor de la Nicula este o icoană care ne arată pe Cel vechi 
de zile şezând pe o bancă şi binecuvântând în dreapta Lui este redat lisus cu crucea 
pe umăr. Amândoi ţin globul pământesc, pe care se sprijină crucea cu porumbelul în 
vârf, şi sub braţele căreia este înscrisă inscripția NIKA. 

Tot aici există o serie de icoane cu Sfânta Treime, de o mare frumuseţe, şi în 
care peisajul local ocupă un loc de frunte. Tatăl şi Fiul apar în veşminte 
asemănătoare: o hlamida roşie peste un veşmânt albastru închis. Din loc în loc apar 
îngeri stilizați cu mare măiestrie, precum şi fructe de pădure. Toate acestea denotă 
aceeaşi unitate de stil şi viziune cromatică. 

În colecţia Bidian din Bucureşti se păstrează o icoană pictată în 1808, la 
lernuteni, în care Cel vechi de zile ţine globul pe genunchi şi mâna stângă pe el; în 
mâna dreaptă ține axa pământului. Fiul, la dreapta Lui ţine crucea pe umărul stâng, 
iar deasupra zboară porumbelul. O temă care apare mai rar în icoanele pe sticlă este 
încoronarea Fecioarei, aparţinand tot atelierelor de la Nicula. 

Sub forma unui arhiereu cu trei capete, Sfânta Treime este reprezentată într-o 
singură icoana, pictată în 1853, de către iconarul lon Pop din Făgăraş. Icoanele pe 
sticlă sunt astăzi din ce în ce mai căutate şi studiate, reprezentând pentru poporul 
român producţii din bogatul tezaur național, de inspiratie şi realizare-populară. 

E. Influente străine şi elementul autohton în reprezentarile iconografice 

ale Sfintei Treimi din pictura românească 

Problema originalității în artă, şi cu deosebire în pictură, este foarte gingaşa şi 
suscita studii minuțioase, atente şi migăloase. Pretutindeni se poate vorbi de un 
sistem şi de o tradiţie iconografică, iar pictorul nu are voie să inoveze şi cu atât mai 
puţin să-şi impună ideile sale. În ce ipriveşte iconografia românească în ansamblu, ea 
a evoluat mai mult sub inrâurirea artei bizantine, sub forme caracteristice. 

Uneori influenţele au venit din ţările balcanice, din Rusia şi chiar din Apus, 
cum a fost cazul în Transilvania, iar pictura românească şi-a dat la rândul ei 
contribuţia la dezvoltarea artei din ţările vecine. Însă, chiar în cazurile de interferență 
cu alte stiluri, apar la noi elemente locale de o autentică elevație şi originalitate. Aşa 
este cazul cu pictura exterioară a unor biserici din nordul Moldovei, care a stârnit 
interesul multor specialişti şi uimeşte azi întreaga lume. Dar trebuie evidenţiat faptul 
că, la noi au fost hotărâtoare directivele Bisericii şi nu inițiativa artiştilor. 

Căutând raporturile dintre reprezentările româneşti ale Sfintei Treimi, cu 
temele din alte părți, este adevărat că scene de genul celor din Ţara românească sau 
Moldova au apărut în unele ţări mai devreme, ca de pildă în Serbia, Bulgaria, la 
Peribleptos din Mistra, dar este greu să discernem în ce masură acestea au fost 
insuşite de zugravii români. 

Originile sunt uneori obscure şi din pricina deselor restaurări, care, fund 
intreprinse uneori de specialişti străini, necunoscători ai spiritului local, tradițional, au 
făcut să dispară originalitatea unor picturi. 

Dincolo de aceste elemente mai mult sau mai puţin străine, în reprezentările 
româneşti ale Sfintei Treimi impresionează în mod deosebit ingeniozitatea pictorilor 
care, fără a se depărta de modelele tradiţionale bizantine, n-au ezitat, acolo unde au 
considerat că este posibil, să intercaleze unele detalii şi elemente locale, care se 
potriveau şi gustului credincioşilor pentru care erau create operele respective. 

În pictura murală se pare că s-au respectat mai strict canoanele iconografice 
decât în arta icoanelor portative. Aflăm totuşi, în unele compoziţii ca Teofania de la 
Mamvri, stilul popular al veşmintelor, masa, broderia, tacâmuri rustice, ridichi, ceapă, 
sare, sau scena de la Densuş unde Tatăl are părul împletit iar Fiul poartă cămaşă care 
aminteşte portul popular local. 

În icoanele portative, atât pe stampe, cât şi pe sticlă şi pe lemn, elementul 
popular autohton apare şi mai pronunţat, poate şi pentru faptul că, acestea fiind creaţii 
ale unor artişti din mediul rural, se potrivesc mai bine gustului oamenilor din popor, 
şi tocmai de aici rezulta caracterul de originalitate, asigurându-le un loc de cinste în 
creaţiile noastre naționale. 

Dar dincolo de modul de reprezentare, de stil, de tehnică şi alte deosebiri, 
picturile care reprezintă Sfânta Treime sunt pe de o parte un mod de expresie artistică 
a revelaţiei dumnezeieşti şi a învăţăturii Bisericii, iar pe de altă parte, raporturile de 
comuniune, de bunătate, de dragoste şi de sfințenie dintre persoanele Treimei 
reprezintă un ideal pentru creştini, care astăzi încearcă să refacă unitatea de la care au 
plecat, mărturisind în mod unanim pe Tatal, pe Fiul şi pe Sfântul Duh, Treimea cea 
deofiinţă şi nedespărțită. 

XII. Erminia bizantină retrospectivă şi perspective 

1.1 Erminia - expresie a canonicitatii artei ecleziale. 

Istoria artei cunoaşte în general două modalități de a practica şi (re)simţi arta: 
mimetic şi canonic. În primul caz prevalează imboldul personal, subiectiv, care se 
exprimă ghidându-se (liber) după natură, în cel de al doilea, această inițiativă 
personală, fie ea ctitorală, fie artizanală, se conformează unor norme (liber) 
consimțite, în raport cu opera, pe de o parte şi în relaţia cu beneficiarul, comunitatea 
sau autoritatea, pe de altă parte. 

În această ordine de idei, este de la sine înţeles că arta religioasă în genere şi 
arta eclezială în special a fost şi este definită ca arta prin excelență canonică. 
Circumstanţele alcătuirii Cortului Mărturiei sunt şi în această privință paradigmatice: 
odată cu Legea, Moise a primit în muntele Sinai şi modelul viitorului locaş de 
închinare, cu toate detaliile constructive şi decorative - în termenii celei mai riguroase 
erminii, am zice - şi cu meşterii investiţi special (Exod, cap.31). Or, ideea unui 
prototip scripturistic (vetero-testamentar) a ceea ce mai târziu va fi Erminia, faptul 
exercitării autoritaţii (religioase) pe tot parcursul lucrărilor, de la proiect la târnosire, 
precum şi uzanța consacrării a artizanilor situează, dintru început, problematica artei 
religioase în sfera "canonicităţii. 

Este de observat totuşi, în ceea ce priveşte arta creştină, îndeosebi, că acest 
caracter; quasi-normativ are în vedere propriu-zis conținutul, conceția, mai degrabă, 
decât expresia, conform unei practici statornicite, devenită de-a lungul timpului 
tradiție, consfințită ca atare de Sinodul al VII-lea ecumenic, care lasă meştesugul la 
latitudinea artistului, conţinutul sau concepția decurgând însă din autoritatea 
spirituală a Părinților. 

Pe de altă parte, o intervenţie normativă a Bisericii, materializată în canoane 
sau dispoziţii cu referință expresă la arta bisericească, nu s-a produs decât în măsura 
în care a fost reclamată de împrejurări cu totul speciale, generate de erezii, schisme 
sau alte framântări, ce vizau direct sau tangențial, în cadrul cultului îndeosebi, 
fenomenul artei ecleziale sub diversele sale aspecte: arhitectură, iconografie, 
imnografie etc.. 

Nu există, prin urmare, un corpus sistematic de norme canonice sau 
disciplinare, destinat să reglementeze în amănunt arta bisericească, ci dispoziții cu 
caracter fie general, fie incidental, apte însă de o aplicabilitate mai generalizată, 
dispozitii care, sintetizate într-un ansamblu coerent, să poată oferi structura necesară 
constituirii unei doctrine canonice ortodoxe privitoare la acest domeniu al vieții 
bisericesti. 

Complementar există, într-o măsură considerabilă chiar, însăşi realitatea care a 
făcut şi face obiceiul acestor norme şi reglementări, respectiv patrimoniul vast al artei 
creştine, materializat în monumente şi piese iconografice şi există, totodată, o 
substanțială literatură care abordează direct sau indirect fenomenul artei eclcziale, 
literatură concretizată în lucrări cu caracter apologetic, aghiografic, mistagogic şi 
liturgic, în contextul cărora reflexia teologică a putut edifica şi dezvolta, pe lângă 
elementele esenţiale ale unei iconologii biblice şi patristice, o cuprinzătoare şi subtilă 
ermineutică a spațiului eclezial, în dubla sa articulare, arhitectonică şi iconografică. 

Or, atât zestrea plastică şi monumentală, cât şi patrimoniul ideatic s-au ivit şi s-au 
dezvoltat într-o inextricabilă îngemănare, constituind, în cadrul mai larg al tradiției 
bisericeşti, o tradiție iconografică propriu-zisă, deopotrivă plastică şi literară. Pe masura 
amplificării şi rafinării acestei tradiții, a diversificării ei în timp şi spaţiu, rațiuni de ordin 
practic, mai ales, au impus şi consemnarea ei în scris, la început sub forma unor simple 
colecții fie de reţele de atelier, fie de portrete aghiografice (literare) sau iconografice 
(desene), pentru ca, treptat, să fie codificate sub forma unor corpusuri tot mai complexe, 
cuprinzând atât rețetare tehnice (cu unele indicaţii stilistice), cât şi repertorii extinse de 
teme iconografice (cu indicarea distribuirii lor în spaţiul bisericii), ori, în fine, colecții de 
desene (modele sau izvoade) de scene şi portrete. 

Astfel de corpusuri, specifice îndeosebi Răsăritului Ortodox, au proliferat în 
mediile artizanale şi monastice, circulând în manuscris sub denumiri precum Erminia 
zugravilor) ori Erminia zugrăviei etc, împrumutând deseori caracteristici care le 
apropie de cărțile populare, dar revendicându-se aproape totdeauna de la tradiția 
bizantină, de factură athonită îndeosebi, prin invocarea unor nume celebre precum 
Panselin sau Teofan, fie în precuvântari, ca autori ai unor opere vrednice de urmat, fie 
în reţetare chiar, ca posesori sau creatori ai unor anumite reţete sau procedee tehnice 
ori stilistice mai deosebite. 

Finalitatea eminamente pragmatică a acestor corpusuri şi-a pus desigur pecetea 
nu numai asupra cuprinsului lor, circumscris în mod necesar şi aproape exclusiv 
exigențelor practicii curente de atelier sau de şantier, ci şi asupra carierei sau 
destinului lor asa-zicând livresc, de cărți cu viaţă scurtă, mânuite pe schele şi mai 
puţin în scripturii sau biblioteci, aşadar copiate des, în funcție de necesități şi 
compilate: frecvent, în funcție de nevoi, preferințe şi opțiuni personale - şi mai puţin 
sau deloc din raţiuni de bibliofilie. Din acest statut aparte al erminiilor, de producţii 
de necesitate şi nu de răgaz, decurg o serie de consecinte importante, privitoare la 
ceea ce se numeşte "tradiția manuscrisă" a acestora. 

Se constată bunăoară că este greu, dacă nu imposibil, de stabilit o relație 
ascendentă certa, sau cât de cât coerentă, a multitudinii de variante existente, către un 
manuscris originar comun al erminiilor, întrucât este puțin sau deloc probabil să fi 
existat un singur original de acest gen. 

Spre deosebire de Evanghelii, de pildă, care, avându-și izvorul unic în persoana 
şi propovăduirea Domnului lisus Hristos, s-au transmis totuşi în (patru) redactări 
distincte, aparținând unor autori (re)cunoscuţi - evangheliştii - totdeauna, menționați 
ca atare, Erminia constituie prin însăşi natura sa o operă anonimă, de compilaţie şi nu 
de autor care sintetizează o tradiţie tehnică şi iconografică milenară, din multiple 
surse, uneori dispărate, izvorând din practica unor personalități artistice tutelare pe de 
o parte, iar pe de alta din inepuizabila diversitate a recurselor aghiografice şi 
ermineutice: biblice, martirice, omiletice, imnografice, mistagogico-liturgice etc. 

Având în vedere specificul artei bisericeşti, precum şi faptul că iconograful 
lesne putea fi dublat de aghiograf şi vice-versa, conform unei tradiții ilustrate cu 
precădere în ambianța monastică şi care se revendică de la Evanghelistul Luca, sunt 
uşor de întrevăzut circumstanţele ce au favorizat apariția erminiilor şi anume 
posibilitatea accesului direct şi personal la sursele de inspirație şi uşurinţa 
consemnării lor în scris. Călăuzit de principii evident pragmatice, zugravul (monahul) 

autor de Erminie, a colecționat şi colaționat date utile ținând fie de meştesug (tehnică 
şi stil), fie de concepție (chipuri, teme şi orânduiri iconografice) şi, desigur nu în 
ultimul rând, asa-numitele izvoade (schiţe sau desene). 

Cele mai preţioase izvoare în acest sens au fi fost, fără îndoială, cele care 
conjugau informaţia (de)scrisă, verbal şi figurat, în cuvinte, dar şi în imagini, anume 
manuscrisele ilustrate ale cărților Vechiului şi Noului Testament, apoi manuscrisele, 
de asemenea ilustrate, ale martirologiilor sau sinaxarelor de mai târziu. Din punct de 
vedere iconografic, adică al îngemănării dintre imagine şi cuvânt, dintre vizual- 
sensibil şi inteligibil-conceptual, se poate afirma că sursele de acest gen au furnizat, 
deopotrivă, principiul şi conţinutul viitoarelor erminii. 

Pentru producerea lor, caligraful trebuia dublat de miniaturist (rareori în una şi 
aceeaşi persoană, în general), lucru mai greu de obținut în scripturiile obişnuite, fapt 
pentru care unele manuscrise au păstrat spațiile goale lăsate de caligraf pentru intervenţia 
ulterioară a miniaturistului, care, dintr-un motiv sau altul nu s-a mai produs. 

Ceea ce este interesant însă şi merită subliniat ca atare este faptul că aceste 
spaţii goale conţineau uneori anumite indicaţii iconografice - ermineutice în sensul 
propriu al cuvântului - cărora miniaturistul era îndatorat să li se conformeze, 
traducându-le în imagini. 

Totodată, aceasta codificare putea servi în acelaşi timp şi la convertirea 
imaginilor în cuvinte; astfel se şi explică faptul că nu de puţine ori, pentru a suplini 
lipsa portretului iconografic propriu-zis (miniatura sau icoana), s-a recurs tot mai 
frecvent la completarea portretelor aghiografice din sinaxare cu descrieri ale 
trăsăturilor fizionomice ale protagoniştilor (martirilor), menite a-i individualiza pe 
sfinți şi a le conserva totodată chipurile în memoria Bisericii; colecțiile de astfel de 
portrete şi scene (biblice şi martirice) s-au constituit apoi, treptat, alături de reţetare şi 
desene, în ceea ce numim astăzi erminiile de pictură 

În lumina celor de mai sus, se poate conchide cu deplin temei, că acestea s-au 
alcătuit prin codificarea tradiției plastice şi iconografice în interiorul tradiției 
Bisericii, ca expresie a canonicităţii artei ecleziale şi instrument, cu caracter mai mult 
oficios decât oficial-normativ, al reglementării practicii iconografice. 


1.2 Erminia - icoana a iconomiei 

În ceea ce priveşte obiectul propriu-zis al acestei codificări, respectiv 
conţinutul Erminiei, trebuie avute în vedere mai întâi multiplele surse, istorico- 
biblice, omiletice-aghiografice, imnografico-ecfrastice, mistagogico-liturgice etc, 
care au contribuit la constituirea acesteia. Ele conțin şi exprimă, toate, cu mijloace 
specifice, doctrina şi cultul Bisericii, transmițându-le ca atare Erminiei. Or, atât 
doctrina cât şi cultul gravitează fundamental în sfera soteriologiei, doctrina expunând 
şi explicitând (discursiv-conceptual), iar cultul actualizând (sacramental) "taina cea 
din veac ascunsă" a istoriei mântuirii - oikonomia -, pe care iconografia, în esența ei 
codificată - Erminia - , o expune şi o ilustrează (simbolic-figural). 

După cum se poate uşor constata, orice "scară" sau "tablă de materii", care 
însoţeşte de regulă manuscrisul unei erminii, corespunde punctual întregului cuprins 
al Scripturii, deoarece puţine sunt episoadele sau persoanele biblice din Vechiul ori 
din Noul Testament, care să nu-şi fi aflat, de-a lungul timpului, expresia vizuală în 

miniaturi, în icoane sau în pictura murală. Sta marturie în acest sens intregul 
patrimoniul de piese şi monumente iconografice, din arta paleocrestină până în zilele 
noastre. Conţinutul Bibliei regăsindu-se, deci, în quasi-totalitatea sa, în transpunere 
iconografică, se poate afirma, la rigoare, că biblic, cel puţin, însăşi istoria mântuirii - 
oikonomia - constituie obiectul Erminiei. 

Nu este mai puţin adevărat, apoi, că în descrierea scenelor iconografice răzbate 
de fapt ecoul întregii tradiții bisericeşti, respectiv aportul ideatic şi expresiv al 
omileticii, imnografiei, rânduielilor de cult etc., amplificând, diversificând şi 
imbogăţind datum-ul scripturistic originar. 

Acest fapt se verifică încă din arta paleocreştina care propune, între alte 
premise ale iconografiei ulterioare, simbolurile genuin creştine ale Orantului (sufletul 
Mântuit) şi Păstorului Cel Bun (Mântuitorul), ambele de inspiratie biblică şi cu 
semnificaţie evident soteriologică. În acelaşi timp ambele reprezintă şi atitudini 
cultice, Orantul ca expresie însăşi a rugăciunii, iar-Păstorul Cel Bun ca emblemă ceva 
mai complexă, ce corespunde unui leit-motiv profetic vetero-testamentar (Ps.XX, 1- 
2), figurează persoana Mântuitorului - "Păstorul Cel Bun" (In X, 11) şi ilustrează 
soteriologic unul din cele mai vechi texte liturgice din slujba înmormântăriii (Ordo 
commendationis animae) referitor la "oaia cea pierdută". 

O trecere sumară în revistă a temelor paleocreştine întăreşte constatarea că ele 
gravitează, în genere, în sfera soteriologică, a iconomiei mântuirii, tipurile biblice 
vetero-testamentare zugrăvind cu precădere eroi şi episoade ale unor salvări 
miraculoase (Noe, Avraam, Isaac, Daniil între lei etc.), iar reprezentările nou- 
testamentare extinzând registrul temelor taumaturgice, de la tamaduiri (Orbul), până 
la învierea din morți (Lazăr), ca tot atâtea, mărturii ale lucrării Mântuitoare a 
Domnului, Păstorul cel Bun: în chip firesc, tematica soteriologica culminează, 
doctrinar şi iconografic, cu persoana: şi lucrarea Mântuitorului însuşi. 

În această ordine de idei, chiar şi teme soteriologice mai specific liturgice, precum 
cea a Jertfei euharistice, îşi află ilustrarea, încă la finele veacului al II-lea, în catacomba 
Priscillei, într-o formulare destul de complexă, caracteristică de altfel unei iconografii 
prin definiție simbolice, şi cu atât mai proprie unui subiect din ordinea sacramentală 
definită (si operând eficace) prin simboluri; catacomba lui Callist, o încăpere ilustrând în 
extenso tematica Tainelor, a fost supranumită chiar "Capela Sacramentelor”. 

Pe de altă parte, sincronismul răspândirii, la scara intregii oikoumenii, a 
aceloraşi teme şi motive iconografice, confirmă constatarea ca arta paleocreştină s-a 
constituit dintru început ca un sistem de simboluri, alcătuind pentru cei inițiați un 
limbaj inteligibil, coerent şi complet, şi validează, totodată, aserțiunile privitoare la 
fenomenul codificării, aşa-zicând ermineutice, a temelor iconografice. Există un 
paralelism evident între procesul de constituire a zestrei iconografice propriu-zis, pe 
de o parte şi fenomenul de codificare iconografică, adica de constituire a Erminiei, pe 
de alta; ambele vor ieşi la lumină din zodia catacombelor, în secolul al IV-lea, când, 
aşa cum s-a mai spus, ceea ce fusese doar un idiom rezervat unor inițiați, va trebui să 
capete anvergura unui limbaj universal. Un exemplu mai mult decât edificator privind 
amplitudinea, dar şi coerenţa acestui limbaj îl poate oferi acumularea, din varii surse, 
a unei extraordinare bogății de idei şi imagini, intreţesute inextricabil în ceea ce s-ar 
putea numi fundalul pe care se proiectează, de pildă, scena Naşterii Domnului. 

Numeroase alte exemple arată că aproape orice episod biblic, rafinat prin 
reflexia teologică, asimilat liturgic în cult, filtrat prin sensibilitatea artistică şi stilizat 
cu mijloacele artei, a putut deveni şi temă iconografică, în dubla sa ipostază, plastică- 
figurală, respectiv descriptiv-ermineutică. 

Dar, dacă Erminia reproduce, aşa-zicând, Scriptura, nu este mai puţin adevărat 
că ea se află într-o relație similară cu Liturghia. Pentru că, atunci când se examinează 
problema Erminiei sub aspectul programului iconografic, se constată indubitabil că 
acesta este astfel structurat încât, pe de o parte să pună în evidenţă punctul culminant 
al Iconomiei, Jertfa Mântuitoare, ca şi Liturghia, al carei miez este Jertfa euharistică, 
iar pe de altă parte să (re)producă, mai concentrat sau chiar in extenso, o replică 
spațiala a ciclului liturgic al anului bisericesc, ciclu perceput la rândul său ca "icoana" 
aceleiaşi Iconomii, doar ca în alt registru de expresie, cel temporal. 

Astfel, ca expresii distincte ale aceluiaşi conţinut - oikonomia - atât iconografia 
cât şi Liturghia, ilustrând, fiecare, dimensiunea spaţială şi respectiv cea temporală, 
dar îngemanate complementar în ambianța eclezială, au putut fi definite printr-o 
sintagmă atotcuprinzătoare, aceea de "Biserica-Liturghie". 

Or, dacă iconografia se defineste pe de o parte ca echivalent plastic vizual al 
mesajului evanghelic şi al istoriei biblice în general, iar pe de alta ca icoană, alături 
de Liturghie, a istoriei mântuirii, atunci şi expresia sa codificată- “erminia"- se poate 
legitima, la rigoare, ca eikon tes oikonomias (chip al mântuirii) în registru descriptiv, 
cu un statut bine definit, oferindu-se ca atare studiului. 


1.3 Erminia- instrument didactic 

Înainte însă de a fi constituit obiect de studiu; Erminia a fost, în forma sa 
consacrată de tradiție, aceea de manual, un instrument de studiu. Pentru generații de 
zugravi, monahi sau mireni, ea a fost, dacă nu "carte de căpătâi”, atunci măcar o 
"carte la îndemană", atât în ateliere, cât şi pe schelele bisericilor de zugrăvit, 
contribuind decisiv nu numai.la perpetuarea tradiției bizantine în pictura țărilor 
ortodoxe ori la stabilitatea, în "hotarul" canonic, a tipicului iconografic ortodox, ci şi 
la păstrarea nealterată a specificului artei bisericeşti şi, în bună măsură, a chipului 
propriu al Ortodoxiei. 

Dacă asupra utilității erminiei, în trecut şi prezent, în practica atelierelor ori pe 
şantierele de pictură şi restaurare, pe întregul parcurs al lucrărilor, de la întocmirea 
proiectului de deviz, până la (re)scrierea pisaniei, puţine lucruri, ar mai fi de spus. În 
ceea ce priveşte destinaţia ei de instrument didactic sunt de avansat unele precizari. 

Ca manual, destul de complex, de altminteri, Erminia sintetizează unitar, într-o 
manieră specifică, o tradiție milenară- iconografică şi artizanală- verificată în practică 
şi validată de Biserica, sub expresia ei codificată, concisă şi destul de aridă, se află 
stratificate, pe lângă datele tehnice şi plastice ale unei îndelungi experienţe umane în 
domeniu, şi ecourile unei subtile şi adânci reflexii teologice, care i-a însoțit 
permanent devenirea, determinându-i conţinutul cel puţin, dacă nu şi forma. Este greu 
de aproximat bogaţia întregului tezaur de doctrină şi viață creştină disimulat sub 
codificarea ermineutică, dar 1 se cere, fie şi parţial, descifrat. odată identificat şi 
decodificat, acest inepuizabil conţinut ce poate fi reactualizat şi pus în valoare, 

laolaltă cu Erminia însăşi, ca instrument didactic, sub forma cea mai proprie, aceea de 
manual de artă bisericească. 


1.4 Erminiile zugravilor (Cărtile de pictura) 

Studiile de iconografia răsăriteană au intrat în atenţia cercetătorilor odată cu 
apariția primului manual de iconografie publicat de învățații francezi M. Didron şi P. 
Durand, în anul 1845 la Paris. Vizitând Athosul pe la 1838, cei doi cercetători au 
cunoscut manuscrisul unei Erminii a zugravilor care servea drept călăuza călugărilor 
de aici, în pictarea bisericilor. Obţinând copia unui asemenea manuscris ei l-au tradus 
şi, însoţindu-l de un studiu introductiv şi note explicative, l-au publicat, făcând 
cunoscut pentru prima dată textul grecesc al manuscrisului atonit (1845). 


Ce sunt Erminiile zugravilor ? 

Erminiile zugravilor numite şi manuale de pictură sunt scrieri care cuprind 
reguli privitoare la meşteşugul picturii bisericeşti. 

Acest meşteşug s-a transmis la început, de la pictor la pictor, pe calea tradiției 
orale şi a practicii. Cu timpul unii călugari mai cărturari din răsărit, care pictau în 
stilul artei bizantine, au început să-şi noteze reguli mai de seamă ale meşteşugului lor. 
Aceste însemnări au constituit nucleul primelor manuale de pictură bisericească. 
Începând din sec. al XVII-lea, ele au circulat în manuscrise greceşti, în mai multe 
redactări sau variante şi au fost folosite de călugari zugravi din diferite părți ale 
creştinatăţii ortodoxe, mai ales la Athos, unde se mutase centrul mişcării culturale şi 
artistice bizantine, după căderea Constantinopolului sub turci, în 1453. 

Manuscrise şi tipărituri ale Erminiilor 

Un prim manuscris a fost descoperit în 1674 în mănăstirea Sf. Sava, de lângă 
Ierusalim şi era intitulat: "Carte despre arta zugravirii". Manuscrisul a fost retranscris 
de călugarul Macarie, şi adus la Athos, în 1697. Manuscrisul cuprindea îndrumări 
privitoare la felul cum să fie înfăţişate "Sărbătorile Domneşti, ale Născătoarei de 
Dumnezeu, numele profetilor, proorocirile lor, etatea, fizionomia Apostolilor şi ai 
altor sfinți... şi alte amănunte folositoare pentru zugravi”. 

Cele mai multe din manuscrise se păstrează acum în bibliotecile mănăstirilor 
Iviron şi Pantelimon din Athos. 

Biblioteca Academiei Romane posedă şi ea trei manuscrise de Erminii, dintre 
care unul din 1775, altul din 1814, iar al treilea nedatat. O ediţie critică a textului 
grecesc al Erminiei zugravilor, care să colaţioneze toate variantele şi de amănunt, din 
manuscrisele existente şi cunoscute, nu s-a tipărit însă până acum. 

Începutul consemnărilor Erminiilor se crede că datează din sec. al XVI-lea; 
când au trăit şi au lucrat ultimii mari maeştri atoniti ai picturii bizantine: Manuel 
Panselinos, considerat ca ultim reprezentant al Şcolii macedonene în pictură 
bizantină, Teofan de Creta, reprezentant al şcolii de pictura numită Cretană şi 
Frangos Catellanos. 

Erminia leromonahului Dionisie din Furna este considerată cea mai completă, 
sistematică şi mai mult editată şi cunoscută, dintre toate redactările Erminiei. 

Cuprinsul Erminiilor 

Erminiile cele mai complete cuprind de obicei două părți: una iconografică şi 
alta tehnică. Prima parte cuprinde instrucțiunile necesare pentru pregătirea uneltelor 
şi a materialelor folosite în pictură. A doua parte, care alcătuieşte cuprinsul în mai 
toate Erminiile, este cea iconografică, în care se arată zugravilor cum trebuie 
zugrăvite diferitele subiecte sau scene iconografice şi chipuri sfinte, pe icoane sau pe 
pereţii bisericilor. 


1.5 cărţi de pictura în Apus, la Rusi şi la Români 

La catolici, Theoshilul Presbyter a scris, pe la începutul sec. al XII, un mic 
tratat despre diferite arte; italianul Cennino Cennini a scris, pe la începutul sec. al 
XV-lea un Trattato dela pittura, în care sunt consemnate tradițiile şi principiile 
iconografice ale pictorilor italieni din epoca prerenaşterii. Marele Leonardo da Vinci 
ne-a lasat şi el un Trattato della pittura, tradus şi în greceşte la 1724, de pictorul grec 
Panaghiotis Doxaras, care a alcătuit el însuăi un tratat despre pictură, compilat după 
cele apusene. Manualele apusene de pictură se deosebesc de cele răsăritene prin aceea 
că ele cuprind numai indrumări privitoare la partea tehnică a picturii: culori, 
amestecul, prepararea ci şi întrebuinţarea lor. 

La Rusi, se întâlnesc de asemenea cărți similare Erminiilor greceşti scrise prin 
sec. 17-18 şi numite Podlinnikii (adica originale, modele de imitat sau tipuri 
iconografice). Ca şi cele greceşti ele au circulat în redactări diferite, atât ca şi cuprins 
cât şi ca utilizare; dintre care, unele sunt mai vechi şi altele mai noi, unele mai 
concise, altele mai dezvoltate. Caracteristic acestor Podlinnikii este ordinea alfabetică 
în înşiruirea numelor de sfinți şi a reprezentărilor descrise care nu se întâlneşte la cele 
greceşti, precum şi atenția mai mare acordată exemplificărilor prin desene şi 
miniaturi (unele din ele alcatuite aproape exclusiv din ilustraţiuni); toate dau lămuriri 
asupra culorilor în care trebuie zugrăvite diferite părți ale chipurilor şi scenelor, ca de 
ex., la Botezul Domnului nostru lisus Hristos: haina de deasupra a lui loan, 
intunecată, cea de dedesubt, albastru-inchis. îngerii stau în picioare: cel dintâi are 
haina purpurie, cea dedesubt albastră-inchis; cel de-al doilea are haina albastră- 
verzuie (ca apa mării), al treilea, roşie. 

Manuscrise de Podlinniki au circulat şi în Țările române. Nu s-au găsit scrieri 
similare la slavii de sud (sârbi şi bulgari). 

La Români au circulat şi au fost folosite atât Erminiile greceşti cât şi cele 
ruseşti, cum reiese nu numai din Manuscrisele păstrate, ci şi din aplicarea regulilor 
din Erminii la programul iconografic al vechilor noastre biserici, şi din inscripțiile 
greceşti şi slave ce insotesc aceste picturi. In Biblioteca Academiei sunt trei 
manuscrise cu textul grecesc al Erminiei. 

Au fost identificate opt manuscrise româneşti cu traduceri ale Erminiilor 
greceşti şi toate de dată relativ recentă (sec. al XIX-lea, sau cel mult ultima jumătate a 
sec. al XVIII-lea). Ele reprezintă atât redactarea mai veche şi mai scurtă a Erminiei, 
cât şi pe cea mai nouă şi mai completă a lui Dionisie din Furna. Se pare că au existat 
trei traduceri româneşti diferite, după originale greceşti. Dintre cei trei traducători 
unul singur îşi spune numele, arhimandritul Macarie. Traducerea lui Macarie nu este 
atât de izbutită, traducătorul este lipsit ele simţul limbii române şi topica lui urmează 

servil pe cea din originalul grecesc, iar vocabularul e plin de grecisme sau de 
încercări neizbutite de a reda pe româneşte expresii greceşti greu de tradus. 

Avem şi manuscrise cu compilații din mai multe erminii, ca cea alcătuită de 
zugravul popa Manolache Halepliu şi păstrate în manuscrisul 1759, din Biblioteca 
Academiei Române, copiat între 1833-1835 (compilat din trei erminii). 

Până în 1940 existau două ediţii tipărite ale versiunilor române ale Erminiei 
Zugravilor. Cea dintâi a fost tipărita de episcopul Ghenadie Enăceanu, la Bucureşti, 
1891, cu titlul Iconografia. Arta de a zugrăvi templele şi icoanele bisericeşti, după un 
manuscris copiat la 1841, de zugravul vâlcean Gheorghe, călugarit spre bătrâneţe cu 
numele de Gherontie shimonahul, în mănăstirea Cozia (unde, după părerea lui 
Ghenadie Enăceanu, s-ar fi putut face traducerea prescrisă de zugravul Gheorghe). 
Manuscrisul de 170 file se află azi în Biblioteca Academiei Române, manuscrise 
româneşti sub nr. 2151 şi reprezintă una din versiunile anonime ale Erminiei. 


Cea de a doua ediţie, o ediţie critică, cu caracter ştiinţific a fost publicată de 
prof. V. Grecu cu titlul “Cărţi de pictură a bisericii bizantine. Introducere şi ediție 
critica a versiunilor româneşti atât după redacțiunea lui Dionisie din Furna, tradusă 
la 1805 de arhimandritul Macarie, cât şi după alte redactări mai vechi traduceri 
anonime, cu şase planşe afară din text”, Cernauţi, 1936. Această ediţie cuprinde mai 
întâi şase planse în reproduceri fotografice a unor pagini din manuscrisele traducerii 
româneşti ale Erminiei, apoi o introducere dezvoltată despre originea, manuscrisele, 
redactările, ediţiile şi traducerile, vechimea şi importanta Erminiilor, în care 
sintetizează materialul informativ deja publicat în studiile sale anterioare asupra 
acestui subiect. Urmează apoi textul traducerii româneşti a Erminiei lui Dionisie, 
făcută de Macarie şi două anexe, dintre care cea dintâi cuprinde textul complet al unei 
alte redactări anonime, mai scurte şi mai vechi, iar a doua, numai un scurt fragment 
dintr-o alta carte de pictură bisericească bizantină. 

În afară de traducerile manuscriselor cu text ale Erminiilor, au circulat la 
români şi Erminii sau călăuze ale zugravilor în general unele din Podlinnikuile ruseşti, 
adica un fel de caiete numai cu schiţe, desene şi miniaturi în culori, sau cu modele de 
pictat pe icoane şi în biserici, reproduse după monumente sau originale mai vechi. 
Sunt cunoscute până acum două dintre acestea. Prima este o Carte de pictură 
bisericească a mitropolitului Antim Ivireanul, manuscris din anul 1709, care se află în 
fostul muzeu al Academiei Duhovniceşti din Kiev şi cuprinde chipurile 
protopărinților după trup ai Mântuitorului (toata genealogia biblică de la Adam până 
la Hristos), făcută de Antim, care era şi pictor şi care se pare că a avut ca model un 
prototip bizantin al vreunei cărți de pictura de acest fel. 

O a doua carte în manuscris, de pictură ilustrată, este cea pastrată azi în 
manuscrisele din Biblioteca Acad. Rom. cu nr. 4602 (într-o stare destul de rea), şi o a 
treia, cu nr. 5307, ambele din sec. XVIII-XIX. Ambele manuscrise conţin numai 
desene, unele în culori, cu foarte puţin text explicativ. 

Manuscrisul lui Radu Zugravul a fost găsit pe la 1860 de către Col. Papazoglu 
la un bătrân din schitul Bunea (Dâmboviţa), de la care l-a cumpărat M. Kogalniceanu, 
de unde a trecut în Biblioteca Academiei”. Cele mai multe din chipurile şi scenele 

ilustrate în manuscrisul său sunt copiate după vechile fresce din sec. XIV, ale bisericii 
de mai sus, care, la data aceea erau încă neacoperite de tencuială şi de culori şi pe 
care Radu sin Minai 1 le-a copiat în caietul său de schiţe, înainte de a le reface şi 
zugrăvi din nou. La desenele lui Radu Zugravul din aceste manuscrise se adaugă în 
aceleaşi manuscrise desene făcute de Minai Zugravu, Tatăl lui Radu, şi de Nita sin 
Logofăt din Târgovişte precum şi Erminia zugravului Avram din Târgovişte cu 
desene din anii 1883-1862. 


2. Pictura altarului 

Altarul este locul unde se săvârşeşte Jertfa Sfântă a Liturghiei şi unde stă 
numai clerul sau ceata sfinţilor slujitori ai tainelor. Înlauntrul lui se află Sfânta Masă, 
imagine a tronului slavei Tatălui ceresc, pe care şade vesnic Hristos însuşi sub forma 
sfântului Său Trup şi Sânge. 

Două categorii de scene şi personaje sfinte vom găsi în iconografia altarului: 

1) Scene istorice sau simbolice în legătura cu Jertfa Sfântă care se săvârşeşte aici; 

2) Figuri de mari ierarhi şi clerici, autori de liturghii şi slujitori (diaconi). De fapt, 
toate subiectele care împodobesc bolta şi pereţii altarului se referă la jertfa liturgică, 
formând astfel un ansamblu de o mare unitate teologică. 

În vechile biserici, zugrăvite înainte de formarea programului iconografic 
actual, iconografia altarului era dominată de chipul Mântuitorului, care trona în 
absida altarului după cum se poate vedea şi astăzi în unele biserici din Sicilia şi 
Capadocia. Astăzi ca regulă generală, în locul central de pe bolta altarului, deasupra 
sfintei mese, se zugrăveşte chipul Maicii Domnului. 

Prezenta chipului Maicii Domnului în iconografia Altarului se explica şi prin 
faptul că Sfânta Fecioară a stat, după tradiție, în Sfânta Sfintelor din templu, din 
pruncie până la varsta de 12 ani. 

Două tipuri (variante) Iconografice ale chipului Maicii Domnului se zugrăvesc 
de obicei: fie tipul "Madonei de majestate", fie cel al "Fecioarei rugătoare". 

După primul tip, Sfânta Fecioară este înfăţişată de obicei stând pe tron, ca 
împărăteasă a cerurilor, aşa cum a văzut-o mai înainte proorocul David, în versetul pe 
care preotul îl citeste la slujba Proscomidiei: "De faţă a statut împărăteasa de-a dreapta 
Ta, în haină aurită îmbrăcată şi preaînfrumuseţată". (Ps. XLIV, 11). În braţele sale, pe 
genunchii ei, poartă pe Pruncul lisus, "pâinea cea cereasca", cum e numit în rugăciunea 
principala a Proscomidiei. De obicei, doi îngeri sau arhangheli (Mihail şi Gavriil), în 
poziţia de adorare, încadrează chipul Maicii Domnului, în dreapta şi în stânga. La unele 
biserici mai vechi, din Grecia, Bulgaria, Serbia şi Sudul Italiei, pe lângă îngeri, mai apar 
şi chipuri de sfinţi, care de cele mai multe ori sunt sfinţii patroni ai ctitorilor respectivi, 
iar uneori apar chiar chipuri de ctitori şi donatori, în atitudine de adorare. Astfel, la 
Perenzo, Maica Domnului apare înconjurată de sfinţi, între care Sf. Maur prezintă Sfintei 
Fecioare pe episcopul Eufrasius, ctitorul bazilicii, şi doi însotitori ai săi. În bisericile 
moldoveneşti, ca la Moldoviţa, se văd şi chipurile sfinților Ioachim şi Ana, părintii 
Născătoarei de Dumnezeu, iar în bisericile muntene, ca de ex., la vechea biserică 
domnească Sf. Nicolae din Curtea de Arges, Sf. Fecioară e încadrată în dreapta de 
arhanghelul Mihail şi Sf. Nicolae, patronul bisericii, iar în stânga de arhanghelul Gavriil 
şi Sf. loan Gură de Aur, toţi prosternându-se spre Sfânta Fecioară. 

Tot atât de frecvent este pe bolta altarului şi tipul Fecioarei orante, adică 
rugătoare, în atitudinea de rugăciune, cu mâinile întinse spre implorarea lui 
Dumnezeu şi ocrotirea credincioşilor. Aşa o vedem de ex., în biserici mai vechi, ca 
Sf. Sofia din Kiev, biserica Adormirii din Niceea, sau Nea Moni (din Chio Hios), 
unde chipul Maicii Domnului are proportiile colosale. 

Mai rar, este înfăţişată Sf. Fecioara în picioare, cu Pruncul în medalion pe 
pieptul său, ca la Poganovo, în Bulgaria, unde chipul ei e încadrat de două candelabre 
şi de doi arhangheli, ca şi la biserica Radu Voda din Bucureşti (unde chipul Maicii 
Domnului e încadrat de arhanghelii Mihail şi Gavriil, dublaţi de David (cu harfa) şi 
Solomon (cu biserica în curs de zidire). 

Pe peretele hemiciclului, adică peretele de răsărit al absidei principale a 
altarului vechilor noastre biserici, sunt zugrăvite de obicei trei teme cu caracter 
liturgic:1) Cortul Mărturiei (Tabernaculul), 2) Liturghia îngerească şi 3) Împărtăşania 
sfinților Apostoli. 

Zona inferioara a peretelui hemiciclului în toate bisericile noastre ilustrează 
scena esențială a sacrificiului liturgic, care se săvârşeşte în altar: Mielul (această 
scenă ar trebui scoasă din Erminie pentru că Sinodul VI ecumenic interzice pictarea 
Mântuitorului în chip de miel). Un număr variabil de mari ierarhi (episcopi), 
înveşmântați în sacos, cu capetele descoperite, zugravii de cele mai multe ori în 
profil, se îndreaptă dinspre cele două laturi ale altarului (proscomidiar şi diaconicon) 
spre centrul hemiciclului unde - de obicei sub fereastra de răsărit a altarului- 
figurează victima Jertfei noastre de la Liturghie, adica Mântuitorul, fie sub chipul 
unui prunc, fie sub acela al unui miel de jertfă (aşa cum L-au văzut proorocul Isaia 
(cap. 53) şi Sf. loan Botezatorul, (loan I, 29), fie sub ambele înfăţişări, asezat pe 
sfântul disc şi străjuit de îngeri sau serafimi care îl umbresc cu ripide (ca la Cozia). 

La bisericile mai mici în locul acestei scene centrale se poate zugrăvi deasupra 
scaunului celui mai de sus (jilţul arhieresc din spatele Sfintei Mese), chipul 
Mântuitorului şezând pe tron ca împărat ori arhiereu, singur sau înconjurat în dreapta 
şi stânga Sa de cei 12 Apostoli. 

Pe bolta şi pereţii proscomidiarului se zugrăvesc chipuri sfinte şi scene în 
legatură cu Naşterea şi Patimile Domnului. 


3. Iconografia catapetesmei 

Evoluţia iconografiei catapetesmei de astăzi începe cu icoanele Mântuitorului, 
ale Sfintei Fecioare, ale sfinților îngeri şi ale sfinților apostoli. Aceste icoane 
impodobeau la început coloanele care susțineau grilajul despărțitor dintre altar şi 
naos, precum şi arhitrava (grinda orizontală) de deasupra lui, din vechile biserici 
creştine. Evoluţia aceasta se încheie însă abia prin sec al XVI-lea, când programul 
iconografic al bisericilor ortodoxe se formează în chip definitiv şi când el incepe să 
fie fixat şi sub forma unor reguli scrise, în aşa numitele erminii (călăuze) ale 
zugravilor. 

În forma sa de azi, suprafaţa dinspre naos a tâmplei e împărţita în mai multe zone 
sau registre orizontale, suprapuse una peste alta şi având fiecare iconografia ei proprie, 
bine precizată şi stabilită în tradiția iconografică ortodoxă de pretutindeni, indiferent de 

dimensiunile variate ale diferitelor biserici, de destinaţia lor, ca şi de materialele din care 
poate fi confectionată tâmpla (lemn, zid, piatră sau marmură, metal). 

Pe uşile împărăteşti se zugrăveşte icoana Bunei Vestiri, în aşa fel, încât cele 
două personaje principale ale scenei - Sf. Fecioară şi Sf. Arhanghel Gavriil - să fie 
față în faţă, fiecare pe câte un canat al uşilor (de obicei, Sf. Fecioară pe cel din 
dreapta, Sf. Arhanghel, pe cel din stânga). Sf. Fecioară se zugrăveşte aci, pentru că ea 
este cea care ne-a deschis usile milostivirii Cerului, pe care le simbolizeaza uşile 
împărăteşti. La cele patru colţuri ale scenei Bunei-Vestiri ori Jos sub scena principală, 
se zugrăvesc, în medalioane mai mici, chipurile celor patru sfinți evanghelişti. 

Pe uşile laterale (diaconeşti) se zugrăvesc chipurile sfinţilor arhangheli Mihail 
şi Gavriil, ca păzitori ai uşilor raiului, unul pe o uşă, al doilea pe cealaltă, ori 
chipurile a doi sfinţi diaconi, înveşmântaţi în stihar şi orar şi cu cădelnițe în mâini (de 
obicei Sf. Ştefan protomartirul şi Sf. Filip ori Sf. Laurenţiu); diaconii se zugrăvesc 
aci, atât pentru că în oficiul lor liturgic îi reprezintă pe îngerii din ceruri, cât şi pentru 
că pe aceste usi circulă diaconii când ies din altar sau intra pentru cădire. Se mai pot 
zugravi în locul diaconilor doi dintre sfinții militari (Sf. Gheorghe sau Sf. Dumitru), 
ca păzitori ai uşilor altarului. 

Pe spaţiile dintre uşile împărăteşti şi cele laterale se zugrăveşte, în dreapta 
(adica spre sud), icoana împărătească a Mântuitorului (Hristos ca împărat ori 
arhiereu, şezând pe tron, ori ca prooroc şi învăţător, cu Sfânta Evanghelie deschisă şi 
binecuvântând), iar în stânga (adica spre nord de uşile împărăteşti), icoana 
împăratească a Maicii Domnului (Maica Domnului ca împărăteasă, şezând pe tron, cu 
Pruncul dumnezeiesc pe braţe). 

Corpul principal al catapetesmei (baza cu cele două icoane împărăteşti şi cu 
uşile împărăteşti şi cele laterale) se continuă în sus, cu un perete (panou) care, în 
iconografia clasică a tâmplei, susține trei rânduri orizontale de icoane, suprapuse, 
cuprinzând fiecare câte 13 icoane, astfel : Primul rând (registru) dintre acestea, de jos 
în sus, îl alcătuiesc icoanele celor 12 praznice împărăteşti: Naşterea Maicii Domnului 
(8 sept.), Înălţarea Sfintei Cruci (14 sept.), Intrarea în biserică sau aducerea Sfintei 
Fecioare la templu (21 nov.), Naşterea Domnului (25 dec), Botezul Domnului (6 
ian.), Întâmpinarea Domnului (2 febr.), Buna Vestire (25 martie), Floriile sau Intrarea 
Domnului în Ierusalim (duminica dinaintea Paştilor), Înălţarea Domnului (joi în 
săptămâna a 6-a după Paşti), Pogorârea Sfântului Duh sau Cincizecimea (Duminica 
Rusaliior, a 8-a după Paşti), Schimbarea la față (6 aug.) şi Adormirea Maicii 
Domnului (15 aug.). În mijlocul lor (intr-un medalion sau panou separat, ceva mai 
mare) este zugravită Invierea Domnului sau Cina cea de taină ori Răstignirea. 

În registrul median (al doilea de jos în sus), se zugrăvesc chipurile celor 12 
sfinți apostoli, înfățişati de regulă cu trupul întreg, stând în picioare şi având în mijloc 
icoana centrala a Mântuitorului ca învăţător, ca împărat ori ca arhiereu, înfățişat aici 
fie singur, fie în cadrul grupului Deisis sau Trimorfion, Mântuitorul înfățişat ca 
judecător şi încadrat de o parte de Sfânta sa Maica, iar de alta de Sf. loan Botezatorul. 

În registrul cel mai de sus (al treilea de jos în sus), se zugrăvesc chipurile a 12 
dintre proorocii mari şi mici ai Vechiului Testament, având în mijloc icoana Maicii 
Domnului cu Pruncul în braţe, adică Cel în care s-au împlinit prevestirile proorocilor. 
Între "prooroci" zugravii pun însă şi alte personaje din istoria biblică a Vechiului 

Testament, ca de ex.: patriarhi şi drepţi, Aaron, Moise, Ghedeon, David, s.a. Toţi 
aceştia sunt înfățişaţi, ca şi sfinţii Apostoli, de regulă, cu trupul întreg, în picioare 
(mai rar numai bust) şi purtând în mâini simboluri, ca de ex.: Moise cu Tablele Legii, 
David cu chivotul, Isaia cu clestele de foc văzut în vedenia sa. 

Sus de tot, deasupra tâmplei, în mijloc, se înalță crucea pe care este zugrăvit 
Mântuitorul răstignit, iar la picioarele Crucii, sub braţul ei transversal, în două iconiţe 
mai MICI, se înfăţişează cele două "moleme" (molene: sau molenii), adică la dreapta 
Mântuitorului stă Maica Domnului, iar în stânga Sf. loan Evanghelistul, amândoi 
stând în picioare în atitudine de adorare, de rugăciune, ori de jelire. 


4. Pictura din naos 

4.1 Cupola 

Din punct de vedere arhitectonic, Pantocratorul este elementul cel mai 
important al bisericii ortodoxe, îndeosebi al bisericilor ortodoxe construite pe plan de 
cruce greacă, spre această turlă convergând toate liniile arhitectonice şi îndreptandu- 
se toate privirile credincioşilor, din sfântul locas. 

Din punct de vedere arhitectonic, turla bisericilor noastre ortodoxe se compune 
din următoarele părți: 

1. Calota, bolta sau cupola, adică suprafaţa sferică ce formează vârful turlei; 

2. Tamburul (turnul), de obicei cilindric, mai rar prismatic, pe care se sprijină şi se înalță 
bolta, formând partea de mijloc a turlei, iar din punct de vedere iconografic, suprafaţa lui 
împărțindu-se în mai multe (3-4) registre sau zone circulare (orizontale), suprapuse; 

3. Baza, pe care se sprijina turla şi care face legătura cu restul construcției (pereții 
naosului). Ea e formată din : 

a) patru pandantivi sau triunghiuri sferice; 

b) patru arcuri mari, care leagă pandantivii între ei şi pe care se sprijina pereţii turlei, 
adica sunt mai largi la centru şi mai înguste la extremităţi; 

c) 2-4 timpane, adică suprafeţe cilindrice, dar drepte, cuprinse între extremitățile 
fiecarui arc. 

Fiecare din aceste părți ale turlei îşi are iconografia ei bine precizată. Pe boltă 
se zugrăveşte chipul lui Dumnezeu Atotţiitorul (Pantocratorul), pe pereţii tamburului, 
profeții, apostoli şi Dumnezeiasca Liturghie, pe pandantivi, Evangheliştii, cu 
simbolurile lor, numai decorul pictural al arcurilor variază de la caz, la caz. 

Sus în vârful turlei, pe bolta ei sferică se zugrăveşte Pantocratorul, adică chipul 
lui Dumnezeu Atotțiitorul, cum e numit în articolul 1 al Simbolului credinței, 
Făcătorul şi stăpânul cerului şi al pământului. Zugravii îl înfăţişează, de obicei, numai 
bust (arătând prin aceasta că noi nu cunoaştem decât în parte cele ale lui Dumnezeu şi 
subliniind unitatea ființiala şi inseparabilă dintre Dumnezeu Tatăl şi Dumnezeu Fiul). 
Faţa Lui e, în general, severă, privirea serioasă şi gravă. 

Erminia ne arată şi ce să zugrăvim în celelalte turle mai mici ale naosului, în 
cazul că există: în cea mare, din mijloc, Pantocratorul, în a doua, pe îngerul Marelui 
Sfat, în a treia, pe Emanuel, în a patra, pe Maica Domnului cu Pruncul, iar în a 
cincea, pe Sf. loan Botezatorul. Regulamentul din 1912 al Sf. Sinod al B.O.R. pentru 
zugrăvirea bisericilor (art. 12) recomandă ca pe bolta turnului al doilea, dacă este, să 
fie zugrăvit Dumnezeu-Tatăl sau Maica Domnului. 

4.2 pereţii tamburului sunt împărțiți în trei sau patru zone orizontale 
circulare. 
a) zona superioară, imediat sub Pantocrator, o ocupă de obicei îngeri, serafimi şi 
heruvimi, etc, împărțiți de autorii Erminiilor în cele nouă cete tradiționale ale 
ierarhiei îngereşti ca la Pseudo-Dionisie Areopagitul. 
b) Zona imediat următoare, sau chiar zona primă de sus (atunci când turla e mai 
mică), e ocupată totdeauna cu chipurile Sf. Prooroci, de obicei 12 la număr, ca unii 
care, cu ajutorul inspiraţiei de sus, au vestit cu mult înainte venirea şi lucrarea 
Mântuitorului în lume. 
c) Zona inferioară a pereților cilindrului turlei, sub profeţi, o ocupă de regulă, 
chipurile Sf. Apostoli. Mai rar acestea ocupă zona superioară sau pe cea mijlocie, 
deasupra profetilor. In bisericile româneşti mai vechi, sfinții Apostoli sunt înfățişati 
după vechea tradiţie bizantină, în profil, drapați după moda vestimentară antică, 
ținând cărți şi mergând cu pas repede. În bisericile mai noi, sunt înfățişaţi, mai des, în 
atitudine statică, din faţă. 
d) Registrul inferior al tamburului (turlei) reprezintă de obicei, în friză, tema 
iconografică pe care o numim Dumnezeiasca Liturghie sau Liturghia Cerească, adică 
slujba săvârşită în ceruri de către Mântuitorul, ca Mare Arhiereu, înconjurat de îngeri- 
preoți şi diaconi. 


4.3 La baza turlei 
a) Pe pandantivi se zugrăvesc, de regulă, chipurile celor patru sfinţi evangheliști. În 
biserica Sf. Nicolae-Domnesc din Curtea de Arges, ei sint plasați astfel : Matei (colţul 
de Sud-Vest), Marcu (în colţul de Nord-Vest), Luca (la Nord-Est) şi loan (la Sud- 
Est). Sunt înfățişați, de obicei, cu simbolurile lor, rar fără simboluri. 

Tipul iconografic este cel al Sf. Apostoli şezând, chipurile lor se desenează clar 
pe fonduri de arhitecturi, simple şi clare. Erminia zugravilor recomandă ca, pe Sf. 
Matei, Marcu şi Luca (sinoptici1), dacă îi zugrăvim în atitudine de scriitori inspirați, 
să-i zugrăvim în case (in decor arhitectonic), iar pe Sf. loan în peşteră şi dictând lui 
Prochor, care, şezând în faţa lui, scrie. Aşa îi găsim de altfel pictați pe sfinții 
Evanghelişti, în unele biserici, ca aceea a lui Brâncoveanu, din Făgăraş. Plasarea 
chipurilor Sf. Evanghelişti în acest loc vrea să spună că, aşa cum construcția se 
sprijină pe pereţii naosului, tot astfel şi Biserica lui Hristos se sprijină pe Evanghelia 
Lui, fixată în scris de cei patru sfinți Evanghelişti. 

b) Pe suprafaţa arcurilor mari, care susțin turla, între pandativi, în bisericile româneşti 
se zugrăvește şi Sfânta faţă a Domnului (Mandylion) sau chipul cel nefăcut de mână 
al Mântuitorului, ca în mănăstirile din Athos, aşa precum prevedea de altfel şi 
Erminia zugravilor: la răsărit, Mahrama (Sfintei Veronica), iar la Apus, cărămida 
(icoana craiului Abgar). 

c) Iconografia de pe intradosul arcurilor (suprafaţa de jos a arcurilor) de la baza turlei 
e foarte variată, de la monument, la monument. Aici se zugrăvesc ori personaje din 
istoria biblică a Vechiului Testament (Noe în corabie, Avraam, Isaac, lacov, Moise 
cu Tablele Legii, Aaron, lov, David, Solomon, proorocii mesianici, Isaia, Maleahi, 

Zaharia, s.a.), ori diferite reprezentări ale Mântuitorului (din viziunea proorocului 
Daniel cap. 7, 9 - 10, etc). 


4.4 Pictura naosului 

Naosul este partea centrală a bisericilor ortodoxe, cuprinsă între catapeteasmă 
(tâmplă) şi pronaos (sau camera mormintelor, la bisericile din Moldova). 

Naosul, partea din biserică rezervată credincioşilor, reprezintă, după concepția 
tâlcuitorilor Liturghiei, Biserica pământească, lumea văzută, organizată în Universul 
creştin al Harului. Decorul iconografic al naosului trebuie să reprezinte deci, tot ceea 
ce ar putea contribui la edificarea religios-morală a credincioşilor, la instruirea lor în 
adevărurile învăţăturii de credință şi de vieţuire creştină, ca şi la cunoaşterea vieții 
Mântuitorului şi a istoriei Bisericii creştine. 

La bisericile cu abside laterale la naos, pe bolțile (semicupole) absidelor se 
zugrăvesc câte două mari praznice împărăteşti ale Mântuitorului: Naşterea Domnului (pe 
semicupola absidei dinspre sud) şi Învierea (pe cupola absidei dinspre nord). Pe restul 
suprafeţei absidelor şi a pereților verticali ai naosului, în aceleaşi registre (pe zona 
superioară), se zugrăvesc scene ilustrând momente principale din viața Mântuitorului, ori 
din activitatea şi din parabolele şi minunile Sale, astfel ca, în jurul icoanei centrale a 
Naşterii din semicupola absidei sudice, să fie grupate momente şi evenimente în legatură 
cu Naşterea, cu Buna Vestire (Luca I, 26-36), vizita Sf. Fecioare la Sf. Elisabeta (Luca I, 
39-56), magii de la răsărit, fuga din Egipt, iar pe peretele nordic, se vor grupa momente 
şi episoade în legatură cu Patimile şi învierea ca de ex.: Intrarea lui lisus în Ierusalim, 
Cina cea de Taină, Rugăciunea din Grădina Ghetsimani, Prinderea şi judecata lui lisus, 
Patimile, Purtarea Crucii, Răstignirea, Pogorârea de pe cruce. 


5. Pictura din încăperea mormintelor 

Unele biserici moldoveneşti de la sfârşitul sec. al XV-lea (începând cu biserica 
mare a mănăstirii Neamţu 1497 şi continuând cu Dobrovăț), ca şi majoritatea 
bisericilor din sec. XVI- XVII, au între naos şi pronaos o încăpere deosebită, 
rezervată pentru mormintele ctitorilor şi familiilor lor, precum şi ale donatorilor sau 
restauratorilor, numită gropniță, sau încăperea mormintelor. 

Programul iconografic al acestei părți din bisericile moldoveneşti variază de la 

biserică la biserică, mai ales pentru că Ermiriiile zugravilor nu cuprind nici o 
indicație despre felul cum trebuie pictate. La Dobrovăț (zugravită în epoca lui Petru 
Rareş), bolta şi partea superioară a pereţilor ilustrează Mineiul, în mici tablouri. 
Deasupra uşii dinspre răsărit este zugrăvită tema Deisis, iar în josul pereților sunt 
chipuri de sfinți martiri, printre care, ierarhi şi mari pustnici (Pafnutie, Benedict, 
Macarie, s.a.). 
La Humor, pe boltă apar scene din viaţa Sf. Fecioare (ca fuga în Egipt), iar pe pereţi 
scene din Vechiul Testament şi Deisis, chipuri de sfinţi şi cele două chipuri ale 
ctitorilor (logofătul Toader Bubuiug cu soția lui Anastasia), mâna lui Dumnezeu 
ținând cinci suflete, înfăţişate sub chipul unor prunci înfăşaţi (în legatură cu judecata 
din urma). 

La Vatra Moldoviței se ilustrează o parte din anotimpurile anului (primavara şi 
vara), în medalioane ou chipuri de sfinți şi sfinte, Adormirea Sfintei Fecioare, Deisis, 
Sf. Fecioară ca oramtă, cu Pruncul în braţe şi lisus Emmanuel. 

La Neamţu (pictură de la sfârşitul sec. al XV-lea şi începutul sec. al XVI-lea, deseori 
refăcută mai târziu) pe boltă şi pereţi sunt zugrăvite scene din viaţa Mintuitorului, 
minuni, scene din Patimile Domnului şi chipuri de ierarhi (se repetă subiecte din 
naos), iar în cupolă, Hristos ca mare preot, înconjurat de îngeri, şi Deisis. 

La Suceviţa, pe boltă apare Sf. Fecioară ca orantă (mijlocitoare), incadrată de 
simbolurile sfinților Evanghelişti. Pe pereţi sunt scene din Sf. Scriptură (îndeosebi 
istoria lui Moise şi exodul sau ieşirea evreilor din Egipt), chipuri de prooroci, apostoli 
şi diferiți sfinţi (printre care şi Sf. Ioachim şi Ana şi Sf. Arhangheli Mihail şi Gavriil). 


6. Pictura din pronaos 

Din punct de vedere arhitectonic, pronaosul (nartexul sau nartica) are în 
general formă dreptunghiulară, fiind de obicei mai lung şi mai incăpător decât naosul. 
La bisericile mai vechi, îndeosebi în Moldova, pronaosul e desparțit de naos prin zid 
cu uşă. Zugravii aveau deci de pictat încă o suprafaţă importantă. 

La bisericile de tip mai nou (mai ales în Muntenia), peretele despărțitor dintre 
naos şi pronaos a fost înlocuit cu stâlpi sau a fost suprimat cu totul, ştergându-se 
astfel distincția între naos şi pronaos, care era atât de riguroasă şi de importantă în 
disciplina vechii Biserici creştine. 

Dacă sunt două bolți, pe cea dintâi se zugrăveşte Toată suflarea (ps. 148): un 
cer, în mijlocul căruia tronează Hristos, înconjurat de îngeri; la unele biserici se 
adaugă chipuri de animale domestice şi sălbatice, munti, ilustrandu-se astfel 
participarea sau colaborarea lumii, a naturii şi a întregii firi create la proslavirea lui 
Dumnezeu. In a doua boltă se desenează alt cer, în care se ilustrează Axionul liturgic, 
al Liturghiei Sf. Vasile (De tine se bucură...). 

În mijloc tronează Sf. Fecioară ca orantă, cu mâinile întinse a rugă şi ocrotire, 
având uneori la pieptul ei un medalion cu Pruncul. E înconjurată de îngeri, care o 
susțin, şi de rotocoale de prooroci mesianici. În pandantivii fiecărei turle sau la 
unghiurile bolților se zugrăvesc chipuri de imnografi, melozi, şezând şi scriind (ca şi 
Evangheliştii de la baza turlei Pantocratorului). 

Dacă e o singură boltă, pe ea se zugrăveşte de obicei chipul Sf. Fecioare 
orantă, cu (sau fără) medalionul Pruncului pe pieptul ei. 

Mai jos, pe pereții drepți, împărțiți şi ei în mai multe zone sau registre 
longitudinale, ca şi în naos, se zugrăvesc în zona superioară sinoadele ecumenice, iar 
în registrele de mai jos se ilustrează scene principale din viaţa şi pătimirea sfinților 
mucenici din calendar, pictate în compartimente (tablouri) mai mari sau mai mici. 
Ilustrarea Mineielor începe de obicei cu luna Septembrie, pe peretele de răsărit al 
pronaosului, din stânga uşii de intrare în naos. Fiecare tablou zugrăveşte un moment 
sau un eveniment caracteristic al sfântului respectiv; o inscripţie sumară indica ziua şi 
luna în care sfântul a mucenicit şi e sărbătorit. 

Tabloul votiv al ctitorului bisericii, prosternându-se în fața Mântuitorului sau 
oferindu-l ca dar biserica zidită de el şi uneori chiar chipuri de donatori, ocupă de 

obicei registrul inferior al peretelui de apus al pronaosului, de o parte şi de alta a uşii 
de intrare. 

Bisericile moldoveneşti se pot împărți în două grupe, în ceea ce priveşte felul 
de a zugrăvi bolta pronaosului. Unele o prezintă acolo pe Sf. Fecioară-rugătoare 
(mijlocitoare), purtând pe dumnezeiescul Prunc înconjurat de îngeri (la Balineşti, 
Probota, Popăuţi, Humor, Moldoviţa, Sf. Dumitru din Suceava, Voroneţ, Neamţu, 
Cetăţuia ş.a. Uneori o fâşie circulară, cu chipuri de sfinți prooroci, încadrează chipul 
Sf. Fecioare. Alte biserici reprezintă pe boltă pe Cel Vechi de zile, înconjurat de 
îngeri şi tronuri, sau "Filoxenia”, de asemenea încadrată de îngeri (ca la Suceviţa, 
Hlincea şi Golia), iar uneori pe lisus-Emanuel. 

La bisericile al căror pronaos are două cupole (ca la Suceviţa şi Sf. Gheorghe 
din Suceava), pe una se zugrăveşte Sf. Fecioară, iar pe cealalta Botezul ori Sf. Treime 
sub forma "Filoxeniei” lui Avraam. Pe pandantivi se zugrăvesc chipuri de ierarhi, 
melozi şi imnografi. 

Pe arcurile transversale ale bolților se zugrăvesc chipuri de sfinți în 
medalioane, uneori prooroci (ca la Cetăţuia) sau stilizări de plante. Pe zona de sus a 
pereților (inclusiv timpanele) de deasupra uşilor, se zugrăvesc sinoadele ecumenice, 
Acatistul Sf. Fecioare (la Părhăuţi), uneori Deisis. Pe zona de jos a pereţilor se 
zugrăvesc de obicei sfinții din Mineie (Sinaxarul), în ordinea anului bisericesc 
(începând cu luna septembrie) şi în limita spaţiului rămas liber - scene din viaţa şi 
minunile unor sfinți. 

Dicţionar 

A 
acant — plantă ierboasă cu frunze mari şi flori albe sau trandafirii, grupate în formă 
de spic. 
acrotere — soclu la fiecare dintre extremitățile unui fronton destinat a susține statui 
sau alte ornamente. (< fr. acrotere, gr. akroterion) 
aniconice — religii sau modalităţi de exprimare în artă fără reprezentarea chipurilor 
omeneşti 
antablament — parte componentă a structurii unui edificiu clasic, plasată între 
capitelurile coloanelor şi fronton. Este alcătuită din arhitravă, friză şi cornişă. 
antependium — piesă de stofă decorată, aplicată pe partea din faţă a mesei altarului. 
arabescul — Ornament specific decoraţiei arabe, care constă din combinaţii de linii şi 
de motive geometrice sau din combinări de motive reprezentând plante (stilizate) 
arcuri bufante — îngroşate 
arhivoltă — Detaliu de arhitectură, de regulă decorat cu muluri, aşezat deasupra unei 
arcade la o uşă, la o fereastră, la un portal etc. 

B 
bârna (arhitrava) - Element de construcție (caracteristic arhitecturii clasice) care 
constituie partea inferioară a antablamentului şi care se sprijină pe capitelul coloanei 
sau pe zid. 
bisericuțe rupestre — construite în stânci 
bolta în cruce - este formată din două bolți în leagăn care se întretaie în unghiuri 
drepte. 
bolta în leagăn - este un semicilindru din piatră aşezat deasupra navei 

C 
caboşoane — Ornament mic de piatră încrustat într-o fațadă 
capitel — Partea superioară, mai groasă (şi ornată), a unei coloane sau a unui pilastru, 
care face legătura între fusul coloanei şi arhitravă 
cariatide — statui de femei care susţin greutatea antablamentului. 
cloisonn6 — tehnică decorativă pentru metal, în care suprafața de decorat este 
compartimentată prin fire sau benzi metalice sudate pe suprafața suport, fiecare 
compartiment urmând a fi umplut cu lamele de pietre preţioase sau semiprețioase, de 
lemn de esență rară, fildeş, coral, sidef sau emailuri colorate. 
concă — Acoperământ în forma unei jumătăţi de cupolă. 
cornişă - 1. Partea superioară, ieşită în afară şi ornamentată, a zidului unei 
construcţii, având rolul de a sprijini acoperişul şi de a împiedica scurgerea apei de 
ploaie pe faţa clădirilor. 2. Mulură proeminentă care înconjoară un antablament, o 
mobilă etc., având rol decorativ 
curte cu peristil — Galerie interioară sau exterioară formată dintr-un şir de coloane 
sau de stâlpi, care mărginește o clădire, o grădină, o sală; ansamblul acestor coloane. 
+ A doua curte interioară a clădirilor romane, închisă şi mărginită de porticuri şi 
rezervată vieţu familiale 

D 
Deisis — sau Trimorfion, Mântuitorul înfăţişat ca judecător şi încadrat de o parte de 
Sfânta sa Maica, iar de alta de Sf. loan Botezatorul. 


18 


diademă — Podoabă în formă de cunună făcută din metal prețios şi împodobită cu 
pietre scumpe, purtată pe cap de suverani, de unii reprezentanți ai bisericii şi, în 
reprezentările plastice, de anumite divinităţi; podoabă făcută din diverse materiale şi 
purtată de femei pe frunte, la numite ocazii. 
donjon — Turnul principal, cel mai bine fortificat al unui castel medieval. 
drapari — falduri 
dromos — cameră de acces, de cele mai multe ori pavată, către un tholos. 

E 
encaustica — tehnică în pictură în care culorile se amestecă cu ceară caldă. 
erechteionul —edificiu ridicat în cinstea lui Erechteus — unul din primii regi ai Atenei, 
inventatorul carului. 
euritmie — îmbinare armonioasă de proporții şi de linii 
exonartex — pridvor deschis spre latura de vest a bazilicilor creştine 

F 
ferestre geminate — Care formează o pereche; dispuse în perechi; împerecheate 
figuri au repousse —statice 
fresca - Tehnică de a picta cu culori dizolvate în apă de var pe un zid cu tencuiala 
încă udă. + Pictură murală decorativă, de dimensiuni mari, realizată prin această 
tehnică. 
friză — Parte componentă a antablamentului, cuprinsă între arhitravă şi cornişă, de 
obicei împodobită cu picturi, basoreliefuri, caneluri etc. 
frize de ovă — Ornament arhitectural de forma unui ou folosit la decorarea în relief a 
mulurilor, a cornişelor şi a capitelurilor şi în ornamentaţia mobilierului sculptat, în 
gluvaiergerie 
fronton — motiv triunghiular sau semicircular încoronând, în general, fațada 
principală a unui edificiu. 

G 
gliptică - arta de a grava pe o piatră prețioasă sau semiprețioasă. 

H 
havuz — Bazin de apă descoperit, construit în parcuri, în scuaruri etc., din piatră sau 
din beton, de obicei cu fântână arteziană în interior; fântână arteziană. 
hrismon — monograma lui Hristos: HR 

L 
litografie — Metodă de reproducere şi de multiplicare pe hârtie a textelor, desenelor, 
figurilor etc., prin utilizarea de negative imprimate sau desenate pe o piatră specială, 
calcaroasă. 

M 
Mandylion - Sfânta față a Domnului sau chipul cel nefăcut de mână al Mântuitorului 
megaron — încăpere dreptunghiulară cu vatră centrală şi acoperiş în două pante. 
metopă — placă de piatră sau teracotă de formă rectangulară, care formează friza 
ordinului doric. 
minaretele - sunt turnuri înalte şi zvelte, din care se anunţă ora rugăciunii la 
musulmani. 

N 
nartex — încăpere care precedă naosul; pronaos; pridvorul unei biserici. 

neoatic — curent în sculptura antică aparținând secolelor II-I î. Hr. 

O 
ogiva - este un arc diagonal, frânt de cele mai multe ori, care susține bolta şi este 
sprijinit pe doi stâlpi. EI se întretaie în punctul unde se află cheia bolții, cu un alt arc 
frânt, tot diagonal, şi formează cu acesta o încrucişare de ogive. 
orfevrărie — prelucrarea metalelor preţioase 

P 
Pala d'Oro — iconostasul realizat din metal aurit care dă impresia unui perete de aur. 
pandativ — element de zidărie de formă triunghiulară, uşor rotunjit în partea de sus, 
care face trecerea între marginea arcuită a cupolei şi stâlpii de susţinere. 
Pantocratorul - chipul lui Dumnezeu Atotţiitorul 
patenă — Vas de formă circulară plată, cu picior-talpă, folosit în cultul catolic pentru 
a primi pâinea sfințită. 
peretele hemiciclului - peretele de răsărit al absidei principale a altarului. 
poliptic - Pictură alcătuită din mai multe panouri (articulate) care cuprind fiecare o 
scenă a compoziției de ansamblu; tablou, altar compus din mai multe panouri. 
propileea - (propylaion) = avanpoartă 
protomă — Bust al unui om sau al unui animal care împodobea, în antichitate, un 
obiect de metal sau de ceramică. 
putli — culegători de struguri 

R 
racursiu — Procedeu de redare a unui subiect prin pictură, sculptură sau fotografie, 
micşorând dimensiunile prin efectul perspectivei 
retablu — (în bisericile catolice) Panou vertical sculptat şi pictat, aşezat în spatele 
altarului 
ronde-bosse — sculptură executată complet în relief, nemaifăcând corp comun cu 
fondul 
rozasa — Fereastră rotundă, de mari dimensiuni, împodobită cu vitralii, la bisericile 
gotice 

S 
sculpturii ajurate — Ornamente perforate care permit pătrunderea lumini. 
stampe - gravuri în lemn în culori, apărute mai ales în ceainăriile din Londra şi 
Olanda, tratau subiecte cu totul diferite de cele la care se opreau în mod obişnuit 
pictorii europeni. 
stuc — o pastă moale făcută din var, gips şi pulbere de marmură care, amestecată cu 
alte substanţe, în aer uscat, devenea foarte dură. 

T 
tempera- vopsea solubilă în apă, ai cărei pigmenţi sunt amestecați cu gălbenuş de ou 
tetramorful - simbol al celor patru virtuţi ale Logos-ului (Cuvântul) 
tholos - mormânt cu cupolă 
timpanul — suprafaţă cilindrică, dar dreaptă, cuprinsă între extremităţile a 2 arce într- 
o biserică. 
transept - încăpere perpendiculară pe o navă a bisericii în stil romanic. 
travee — Parte a unei construcții care cuprinde două puncte de reazem şi deschiderea 
dintre ele. $ Parte a unei bolți cuprinsă între doi suporţi. 

trepan — Instrument de sculptură, folosit pentru a face perforaţii adânci în piatră şi în 
marmură. 
triptic — Tablou compus din trei părți separate (prinse în balamale în aşa fel încât 
părțile laterale să se închidă peste cea din mijloc), pe care sunt pictate scene sacre şi 
chipuri de sfinţi, de zei etc. sau sunt scrise, sub formă de pomelnic, nume de ctitori, 
de domni etc 
Tronul Hetimasiei - sau gătirea tronului este o formă de reprezentare simbolică a 
Sfintei Treimi, prin care se urmăreşte redarea egalității celor trei persoane. 

V 
voleuri — Aripă laterală, mobilă a unui poliptic 
volută — ornament în formă de spirală, folosit mai ales la decorarea capitelului unei 
coloane. 

